
        
            
                
            
        

    
	   

	   

	ALEX SCARROW v minulosti pracoval ako grafik. Neskôr sa rozhodol tvoriť počítačové hry. Nakoniec dospel a stal sa z neho spisovateľ. Napísal niekoľko úspešných trile-rov a filmových scenárov, ale až pri knihách pre mladých získal možnosť naplno rozvinúť myšlienky a predstavy, s ktorými sa pohrával v čase, keď vymýšľal počítačové hry. 

	 

	 

	Žije v anglickom meste Norwich so synom Jacobom, s manželkou Frances a dvomi tučnými potkanmi.

	 

	 

	Toto sú všetky misie JAZDCOV CASOM:

	 

	PRVÁ MISIA

	DNI PREDÁTOROV

	KÓD APOKALYPSY

	ABSOLÚTNA VOJNA

	Venujem „Tajnému spolku“: Shannon, Wendy a Rowanovi... 

	trom ľuďom na planéte Zem, ktorí vedia, ako sa tento príbeh končí

	 

	



	

PROLÓG

	2051, New York

	 Joseph Olivera sa zahľadel na zaplavenú panorámu mesta New Jersey. Atlantický oceán si kúsok po kúsku odhrýzal z východného pobrežia Spojených štátov a spod jeho ligotavej hladiny vytŕčali už iba vrcholky výškových budov. 

	 Keď vrtuľník preletel ponad Manhattan, Joseph si všimol, že ostrov sa ešte stále drží nad vodou. Hrádze vystavané po jeho obvode ho mali udržať v suchu približne desať rokov – aspoň také boli odhady odborníkov. 

	 Len čo minuli manhattanské mrakodrapy, zamierili k námestiu Times Square. Naľavo bol Central Park plný opustených vrakov áut, ktoré pripomínali kôpky zhrdzavených hračiek. 

	 Joseph bol hrozne nervózny. Pri predstave, že sa stretne zočivoči so záhadným a legendárnym Roaldom Waldsteinom, sa triasol ako osika. 

	  UROBÍM dobrý dojem, opakoval si v duchu a znova sa zaprisahal, že sa nebude zajakávať ako obyčajne, keď je pod tlakom. Musí sa vyhýbať slovám, ktoré obsahujú písmeno „s“. 

	 Dookola si nacvičoval pozdrav. Nenachádzalo sa v ňom nijaké písmeno „s“ a znelo to takmer normálne. 

	 Vrtuľník práve krúžil nad strechou najvyššej budovy s výhľadom na Times Square. Obiehal okolo pristávacej plochy ako pes, ktorý si hľadá miesto v pelechu. Námestie pripomínalo neživú mátohu – bolo tam zopár chodcov, jeden či dva elektrické autobusy a veľa zadebnených budov. Joseph si uvedomil, že hoci hrádze dokážu udržať stúpajúcu morskú hladinu pod kontrolou, je to zbytočná námaha. 

	  Toto mesto aj tak umiera. 

	 Keď pomaly dosadli na pristávaciu plochu, pilot vypol motor. Počkal, kým sa rotory dokrútia, potom otvoril posuvné dvere a pokynul Josephovi, aby ho nasledoval. 

	 „Pán Waldssstein je tu?“ opýtal sa nervózne Joseph. „V hoteli Morriott?“

	 „Pán Waldstein tu teraz býva. Minulý rok sa rozhodol kúpiť tento hotel.“

	 Pilot odprevadil Josepha do budovy, potom zišli dole schodiskom až do malej haly, kde zastali pred dvojkrídlovými dverami. 

	 „Za týmito dverami je jeho súkromný byt. Žije sám.“ Pilot sa skúmavo pozrel na Josepha. „Máte veľké šťastie, že sa s ním môžete osobne stretnúť. To nerobieva... nikdy.“

	 „V celom hoteli býva úplne sám?“ vyzvedal Joseph. 

	 Pilot jeho otázku ignoroval. „Dám vám niekoľko dobrých rád. Aj keď sa vám môže zdať hrubý, nerobí to úmyselne. Na zdvorilostné frázy skrátka nemá čas.“

	 „Chchápem.“

	 „Nesnažte sa mu líškať. A vôbec mu nevravte, že je génius, vizionár alebo úžasný chlapík. To počul už miliónkrát. 

	 Len by ste ho tým podráždili.“

	  Takže na svoj naučený pozdrav môžem zabudnúť. 

	 „A čo je najdôležitejšie, nepýtajte sa ho na ten ‚incident‘.“

	 „Aký incident?“

	 „Chicago.“

	 No jasné, mal na mysli udalosť, ktorá sa stala v Chicagu v roku 2044. Vtedy sa Waldstein prvý raz dostal do pozornosti verejnosti. 

	 „Dobre,“ prikývol roztrasene Joseph. 

	 „Buďte zdvorilý a úprimný,“ pokračoval pilot s povzbudivým úsmevom, „... a všetko bude v poriadku.“ Stisol tlačidlo na internom telefóne. „Pán Waldstein, priviedol som doktora Josepha Olivera.“

	 Joseph sa pozrel do malého zrkadla na stene vedľa dverí. 

	 Narovnal si kravatu a uhladil neposlušné čierne vlny. Kiežby si ráno dal s úpravou tmavého strniska väčšiu námahu. 

	 Nad dverami zablikalo zelené svetielko. „Môžete ísť dnu,“ oznámil mu pilot. 

	 Joseph potisol dvere a linoleum pod jeho nohami vystriedal mäkký koberec. Ocitol sa v luxusnom apartmáne, ktorého steny tvorili obrovské okenné tabule. Okrúhlu miestnosť zo všetkých strán zaplavovalo slnečné svetlo. Joseph prižmúril oči, ale v oslnivej žiare rozoznával len siluetu hlavy a pliec. 

	 „Pán Waldssstein?“ ozval sa a dlaňou si zaclonil oči. 

	 Miestnosť bola obrovská. V priemere mohla mať dvanásť až pätnásť metrov. Keď sa Josephove oči prispôsobili svetlu, všimol si, že v miestnosti sa nachádza len posteľ, stôl a niekoľko škatúľplných papierov. Zvyšok tvoril prázdny priestor. 

	 Čím bol Joseph bližšie, tým jasnejšie rozoznával Waldsteinov typický strapatý vlnitý účes a úzke plecia. 

	 „Je mi cťou s-stretnúť sa s vami, pán Waldstein.“

	 Silueta pred oknom sa pohla. 

	 „Slečna Sloboda už kráča po vode.“

	 Joseph nemal ani potuchy, čo tým Waldstein myslel. 

	 „Prepáčte, zmiatol som vás,“ zachechtal sa Waldstein. 

	 „Myslel som tým Sochu slobody. Ostrov slobody a podstavec, na ktorom socha stojí, sú už pod hladinou, takže to vyzerá, akoby kráčala po vode.“

	 „Ach tak,“ prikývol Joseph. „Už chápem, čo tým mys-s-s... s... s...“ snažil sa zvíťaziť nad ťažkým slovom. Cítil, ako mu horia líca, no napokon len nahnevane pokrútil hlavou a slovo zostalo nedopovedané. „Os-s-s... prepáčte. Mám problém s...“

	 „Koktaním?“ Waldstein mu naznačil, aby sa posadil. „Netrápte sa. To nie je dôležité.“ Potom otvoril fascikel a prelistoval niekoľko vytlačených papierov. „Doktor José Olivera...“

	 „Zmenil som si meno na Joseph, pán Waldstein. Lebo...  ehm... ak máte cudzokrajné meno, ľudia si myslia, že medzi vami vznikne jazyková bariéra.“ Rozpačito sa poškrabal po brade. „Angličtinu ovládam tak dobre ako rodnú...“

	 „... španielčinu,“ dopovedal Waldstein. 

	 Joseph prikývol. Bol vďačný, že nemusel vysloviť to ťažké slovo. 

	 „Doktor Olivera, pravdepodobne patríte k najväčším odborníkom v oblasti umelej inteligencie.“

	  Buď sebaistý, Joseph. 

	 „To je pravda.“

	 „Vaša práca pre niekoľko najväčších vojenských firiem, ktoré vyvíjajú geneticky modifikované bojové jednotky, je pôsobivá. Jednotky práve testuje armáda Spojených štátov.“

	 „Presne tak.“

	 „A píše sa tu, že ste veľký zástanca hnutia proti cestovaniu v čase.“

	 „Áno, som.“

	 Waldstein sa naklonil dopredu a uprene sa zahľadel na Josepha. „Rád by som vedel prečo.“

	 Zdalo sa, že ho skúša. 

	 „Každý, kto s-s-sa zaoberá vedou, vie, že dočasné naruš-š-š... š...“ rozhodol sa, že to povie inak. Zhlboka sa nadýchol, aby sa upokojil a prestal koktať. „Cestovanie v čase je potenciálne najničivejšou technológiou, aká bola kedy vynájdená. Jej kinetická energia by teoreticky mohla spôsobiť koniec, nuž... všetkého.“

	 Waldstein neodpovedal, lebo očakával, že si od neho vypočuje viac. 

	 „Pán Waldstein, verím, že s-sú na s-svete veci, s ktorými by sme sa nemali nikdy zahrávať. V túžbe po poznaní môžeme naraziť na dvere, ktoré by mali os-stať zatvorené. Ak existuje Boh... Ak existuje Boh, tak táto technológia, toto poznanie by malo slúžiť iba jemu. Tomu verím.“

	 Joseph sa na chvíľu odmlčal. Srdce sa mu rozbúchalo ako splašené, keď si uvedomil, že teraz asi povie poriadnu hlúposť. 

	 „To, čo sa stalo v Chicagu v roku 2044, bolo veľmi nebezpečné. No všetko, čo s-ste urobili potom, pán Waldstein, bolo správne. Myslím si, že vaša kampaň proti ďalším experimentom je doslova všetkým, čo stojí medzi ľudstvom a...“ 

	 Joseph premýšľal, ako by vetu dokončil. Aké slovo má použiť? Aké?! 

	 „Jeho záhubou?“ dopovedal zaňho Waldstein. 

	 Joseph prikývol. „Áno, to je ono... záhubou.“

	 Waldstein sa ani nepohol, z očí sa mu nedalo vyčítať vôbec nič. Joseph sa už začínal obávať, že poznámkou o udalosti v Chicagu všetko pokazil, keď Waldstein prehovoril: „Doktor Olivera, pracujem na – ako by som to nazval – projekte. 

	 A bol by som rád, keby ste sa stali jeho súčasťou.“

	 „Na projekte?“ zopakoval Joseph. 

	 Waldstein prikývol. „Na nesmierne dôležitom projekte.“

	 Joseph od prekvapenia otvoril ústa. „Pracovať s vami? 

	 Bol... bol by som poctený, keby som mohol pracovať...“

	 „Neunáhlite sa. Ide o jednosmerný lístok. Vyžaduje si to absolútne utajenie. Nebudete o tom môcť nikomu povedať, nikdy.  Budeme pracovať v úplnej izolácii.“

	 Joseph na sebe cítil Waldsteinov prenikavý pohľad. Dôkladne ho sledoval a hľadal čo i len náznak pochybností. „Musíte si uvedomiť, že ak sa ku mne pridáte – teda ak sa rozhodnem, že vám môžem veriť – už nebude cesty späť.“

	 Joseph si nebol celkom istý, čo tou „cestou späť“ myslí. 

	 Že by to bola skrytá vyhrážka? Waldstein bol predsa miliardár, mocný muž. Nikto, koho by ste mohli len tak oblafnúť. 

	 Niežeby na tom záležalo. Joseph nebol typ človeka, ktorý by prezrádzal služobné tajomstvá a kradol nápady pre konkurenciu. Jeho vášňou bola veda. Túžil po poznaní. 

	 A tento muž, Waldstein, bol vizionár. Génius. Joseph bol ohromne šťastný, že sa s ním mohol vôbec stretnúť, nieto pracovať po jeho boku. V tej chvíli neexistovali nijaké pochybnosti. V hlave doktora Josepha Olivera určite nie. 

	 Bola tam iba zvedavosť, ktorá ho prinútila položiť mu poslednú otázku: „Pán Waldstein, mohli by ste mi niečo povedať o tom projekte? Aspoň jeho hlavnú myšlienku.“

	 Waldstein si podoprel bradu a zatvoril oči, aby v pokoji popremýšľal. Joseph to využil a poobzeral sa po obrovskej miestnosti zaliatej slnečným svetlom, ktoré prúdilo dovnútra cez dokonale čisté okná. Tento muž s portfóliom technologických patentov bol na najlepšej ceste dostať sa na zoznam najbohatších ľudí v krajine. Napriek tomu bolo jeho obydlie stelesnením jednoduchosti. 

	 Posteľ. 

	 Stôl. 

	 Pár stoličiek. 

	 A nič iné. Veď čo viac skutočný génius potrebuje? Jeho myseľje palác, kde prebývajú poklady, ozajstné umelecké diela, a kde sa odohrávajú všetky pôžitky. 

	 Po chvíli Waldstein spustil ruky a otvoril oči. „Práca, o ktorej hovoríme, je veľmi jednoduchá. Ide o záchranu ľudstva pred sebou samým.“

	 Joseph zahliadol za Waldsteinovými úzkymi plecami obrysy Sochy slobody, ktorá sa vlnila asi kilometer a pol od nich. Waldstein mal pravdu. Skutočne vyzerala, akoby stála priamo na hladine. 

	  Ako Ježiš, ktorý kráča po vode. 

	 „Tak povedzte, môžem rátať s vašou pomocou? Pomôžete mi zachrániť ľudstvo pred sebou samým?“

	 Od prvého momentu, ako vstúpil do miestnosti a ocitol sa zočivoči géniovi, bola v mysli doktora Olivera len jediná odpoveď: „Áno.“

	 

	 

	1. KAPITOLA

	2001, New York

	 Sal stála pred Weismanovým obchodom s divadelnými potrebami a hľadela cez špinavé sklo výkladu. 

	 Na chodníku, ktorý majiteľ obchodu zaplnil kadejakými vecami, bol rozložený jeden a polmetrový mahagónový Indián, truhlica plná detského oblečenia i zaprášené knihy naukladané v debničkách na zeleninu. 

	 Obchod bol vzdialený od základne asi pätnásť minút a Sal sa odtiaľ podarilo zohnať oblečenie pre Liama, Boba a Becky na predchádzajúcu misiu. Predtým si nebola istá, či tam nájde niečo vhodné, ale na jej prekvapenie medzi haldami šatstva, čo páchlo po guľôčkach proti moliam a po levanduľovom mydle, objavila kúsky, v ktorých všetci traja prekĺzli do dvanásteho storočia ako ufúľaní roľníci. 

	  Ten obchod musím zase navštíviť, pomyslela si Sal, keď sa vracala cez brooklynské uličky a v igelitových taškách niesla stredoveké kostýmy. 

	 V ten deň však nehľadala oblečenie pre ostatných. Vo výklade na ošarpanom drevenom hojdacom kresle sedelo niekoľko plyšových hračiek a bábik, akoby pózovali na rodinnú fotografiu. Bol tam aj klaun, ktorý by akémukoľvek dieťaťu mohol spôsobiť nočné mory, slon s veľkými ušami, žaba, z ktorej trčala výstuž, a malý nebovomodrý macík s gombíkom namiesto jedného oka a s vytŕčajúcimi nitkami na mieste, kde bolo kedysi druhé oko. 

	 „Poznám ťa,“ zašepkala Sal. 

	 Smutného macíka si všimla už pri prvej návšteve obchodu, no neskôr naňho zabudla. 

	 Teraz tam znova stála a hľadela naňho. Niečo jej pripomínal. Že by nejakú postavičku zo starej kreslenej rozprávky? Matná spomienka jej nenávratne vyfučala z hlavy ako obláčik dymu. 

	 Minulú noc mala zase sen. Nie, nebol to sen, ale nočná mora. Opäť prežívala moment, keď ju Foster zachránil pred istou smrťou, aby ju naverboval do Spoločnosti. Ich bytový dom, vysokánska veža zo skla a z ocele, aké v dnešnej dobe môžete vidieť takmer po celom Bombaji, bol v plameňoch. 

	 Jeho oceľová konštrukcia sa ohýbala a hrozilo, že sa zrúti. 

	  V dnešnej dobe?  Pochádzala síce z roku 2026, no dnešná doba bol rok 2001, v ktorom sa nachádzala ich základňa alebo nový domov. 

	 V posledných sekundách života jej dal Foster na výber: buď bude pracovať pre Spoločnosť, alebo zostane s rodinou a zomrie v plameňoch rúcajúcej sa budovy. 

	  Dostala na výber. 

	 V skutočnosti si vôbec nevybrala. Otec to urobil za ňu, keď ju sotil k starcovi, zatiaľčo mama kričala a plakala, že ju chce posledný raz objať. 

	  Prestaň! Prestaň! 

	 Sal si zahryzla do pery. Nechcela si to znova premietať, lebo jej spomienky boli stále čerstvé. Už bolo po všetkom, jej rodičia sa premenili na prach a ona bola namiesto Bombaja v New Yorku. Dokonané. Alebo, lepšie povedané, ešte to len bude dokonané. Stane sa to až o dvadsaťpäť rokov. 

	 Aspoň trochu to utíšilo jej bolesť zo straty rodičov. Bolesť 

	 z toho, že tragicky zomreli s ostatnými, keď sa budova zrútila. Pretože v tej chvíli – a to jej najviac zamestnávalo myseľ – boli jej rodičia nažive. Zatiaľboli v jej veku a až o dvanásť rokov, v roku 2013, sa mali stretnúť na veľtrhu spotrebnej elektroniky v Dillí. Obe rodiny s ich svadbou s radosťou súhlasili a ešte v ten istý rok začala Sal rásť v maminom brušku. 

	 A teraz hľadela na modrého macíka, ktorého mal Rakesh, najmladší syn susedov Chaudhryovcov, stále pri sebe. Neexistoval nijaký logický dôvod, aby sa objavil v New Yorku v roku 2001, no nepochybne to bol macík, ktorého videla v poslednej sekunde starého života v roku 2026. 

	 „Som si istá, že je to ten istý macík,“ zašepkala si pre seba a zachmúrila sa. Oči ju ešte nikdy nezradili. Dokázala si zapamätať tie najmenšie detaily: gombík namiesto jedného oka zašitý len cez tri zo štyroch dierok, ošúchanú modrú látku na ľavej labke, pričom látku na pravej labke akoby niekto vymenil. 

	 Odhrnula si ofinu za ucho a čelom sa oprela o výklad. 

	 Vždy zachytila detaily, ktoré iným unikli, videla štruktúru v niečom, čo na prvý pohľad vyzeralo chaoticky. Práve preto bola taká dobrá v hre Pikodu. 

	 „Je to ten istý macík,“ znova zašepkala. 

	  Džáhula, ako je to vôbec možné? 

	 Zrazu jej vo vrecku bundy zavibroval mobil. Chvíľu v ňom šmátrala, až ho nakoniec vytiahla. 

	 „Áno?“ ozvala sa. 

	 „Na niečo si zabudla,“ karhala ju Maddy. 

	 „Zabudla? A na čo?“

	 „Dnes ráno. Výlet do múzea. Pamätáš?“

	 Sal si zahrešila popod nos. Jasné, rozprávali sa o včera večer pred spaním. No po tej nočnej more na to celkom zabudla. 

	 „Už som na ceste.“

	 „Stretneme sa na mieste, ak chceš. Čo tak na prednom schodisku do múzea?“

	 „Dobre.“

	 „O hodinu?“

	 „Môže byť.“

	 Sal zaklapla mobil a zase sa zahanbila, ako nemoderne vyzeral v porovnaní s Tbudmi, ktoré mal v Bombaji takmer každý. 

	 Ešte raz sa pozrela na modrého macíka, ktorý vo výklade vôbec nemal byť. Aj on na ňu hľadel jedným okom, akoby chcel od nej vysvetlenie, prečo si to myslí. 

	 

	 

	2. KAPITOLA

	2001, New York

	 Maddy viedla celú skupinu do vstupnej haly Amerického prírodovedného múzea. Foster ich tam vzal po tom, čo ich naverboval do Spoločnosti: Maddy zachránil z lietadla len pár sekúnd predtým, než sa rozpadlo priamo vo vzduchu, a Liama zobral z potápajúceho sa Titaniku. Bol to spoločný výlet za odmenu. Dostali šancu prežiť a dotknúť sa histórie, a za jej zachovanie zobrali na seba zodpovednosť. 

	 Podporné jednotky Bob a Becky si premeriavali obrovskú kostru brachiosaura, ktorá sa vynímala vo vstupnej hale. 

	 Ich silikónové mozgy zaznamenávali vzhľad, zvuky a vône múzea, a triedili ich na užitočné a nepodstatné dáta. 

	 Liam bol na rozdiel od nich nadšený, že znova vidí dinosaura. Okolo dlhého plastového podstavca, na ktorom stála jeho kostra, postával hlúčik školákov. Deti držali v rukách písacie podložky a udivene zakláňali hlavy, aby si mohli poobzerať obrovské prastaré kosti. 

	 Liam kývol na starého strážnika. „Ahoj, Sam, ako sa darí?“

	 „Hm?“ zamračil sa strážnik. „Moment! Odkiaľ, dočerta, vieš moje...“

	 „Stretli sme sa véééľmi, véééľmi dávno,“ uškrnul sa Liam. 

	 Maddy štuchla Liama do rebier a ťahala ho preč od strážnika, ktorý si ich začal podozrievavo premeriavať. 

	 „Vieš, že naša Spoločnosť musí zostať prísne utajená.“

	 „Veď on si to nemôže pamätať. Vtedy som bol oblečený ako nacista.“

	 „A tá časová línia je vymazaná,“ dodal Bob. „Strážnik si na ich stretnutie nespomenie, lebo...“

	 Maddy zdvihla obe ruky, aby ich utíšila. „V poriadku, Bob, ale snažme  sa byť nenápadní. A keď sme pri tom, Liam, správaj sa ako dospelý.“

	 Liam prikývol. „Máš pravdu. Prepáč.“

	 „Okej,“ uzavrela Maddy a zatrúbila do vreckovky. Cítila sa otrasne a vôbec nemala náladu na žarty. Včera večer sa pravdepodobne nakazila od chlapíka za pultom v PizzaLande, ktorý im na pizzu pridal aj niekoľko kvapiek neželanej omáčky grátis. „Dnes sa naučíme trochu viac z histórie,“ smrkla a utrela si nos. „Dobre nám padne stráviť trochu času mimo základne.“

	 „Presne tak,“ súhlasila Sal. 

	 „A vy, dvaja,“ obrátila sa k Bobovi a Becky, „sa neopovážte celé dopoludnie blútútovať, ale snažte sa čo najlepšie využiť čas. Počúvajte, ako sa ľudia rozprávajú, všímajte si, ako sa hýbu, a podobné veci.“ Pozrela sa na Boba. „Hlavne ty, Bob. Stále mi pripadáš strnulý a neprirodzený. Musíš sa naučiť, ako byť v pohode.“

	 Bob sa však tváril nechápavo. „Viete čo, zabudnite, čo som povedala a snažte sa jednoducho zapadnúť do davu.“

	 „Takže,“ pokračovala Maddy, „stretneme sa o dve hodiny v kaviarni na prvom poschodí,“ pokúsila sa o úsmev. 

	 „A zabavte sa.“

	 Pozorovala ich, ako odchádzajú. Liam sa vybral do sály s modelmi dinosaurov, Sal chvíľu premýšľala, než sa rozhodla, že si pôjde pozrieť výstavu o pôvodných obyvateľoch na treťom poschodí, a Bob s Becky sa vybrali rovno za nosom. 

	 Maddy pri pohľade na nich pociťovala materinský inštinkt. Boli ako Kráska a zviera. Bob mal vyše dvoch metrov, stopäťdesiat kíl živej váhy a pripomínal obrnený tank v ľudskej koži. Becky bola o pol metra nižšia a mala štíhlu atletickú postavu.

	 Bob sa stále pohyboval ako obrovský robot a na tvári mal kamenný výraz, vďaka ktorému vyzeral ako neandertálec tesne pred výbuchom hnevu. Becky sa pohybovala s ladnosťou baleríny a bola rovnaký vražedný stroj len v jemnejšom vydaní. 

	 Zvláštne, akí boli odlišní. Ich telá vznikli z rovnakého genetického materiálu, v ich mozgoch boli nainštalované rovnaké operačné systémy, no aj napriek tomu boli ich zážitky a spomienky rozdielne, preto vytvorili dve úplne odlišné umelé inteligencie. Bolo to, akoby Maddy sledovala vyrastať vlastné deti, z ktorých sa stávali jedinečné osobnosti. 

	 Najmä Becky bola nesmierne dôležitá. Ženská podporná jednotka mala v silikónovom mozgu vložené dáta na miniatúrnom pevnom disku, ktorý slúžil na uchovanie tajomstva. Ich posledná misia sa týkala samotného svätého grálu, ktorý obsahoval zakódované tajomstvo ešte z Kristových čias. Aj keď sa Becky podarilo tajomstvo rozlúštiť, nemohla ho nikomu prezradiť, až kým nenastanú „pravé podmienky“. Dovtedy bolo tajomstvo uzamknuté v časti jej silikónovej pamäte. 

	 Maddy však vedela, že to určite nebude nič dobré. A súviselo to s jedným konkrétnym slovom. 

	  Pandora. 

	 Tajomstvá a klamstvá. Neznášala ich. Z tajomstiev nikdy nevzišlo nič dobré. Tajomstvá sú ako žieravina. Presne ako klamstvá, ktoré sa týkali Liama a Sal. No najmä Liama. 

	 Umiera. Cestovanie v čase ho zabíja. Každý výlet cez portál mu ničí bunky, pretože jeho pôsobenie je oveľa agresívnejšie ako pôsobenie silového poľa, ktoré skupinu vracia späť o dva dni v roku 2001. 

	 Vzdychla si. Dokonca i vo svete zamrznutom v dvoch nekonečných dňoch, počas ktorých vídajú rovnaké autá, rovnakých chodcov, rovnaké taxíky, ktoré každý deň v tom istom čase prechádzajú na koniec ich malej slepej uličky, plynul čas aj im. Všimla si to a bola zvedavá, či si to uvedomila aj Sal s Liamom. 

	 Keby zrátali dni, ktoré strávili na základni, bolo by to päť 

	 mesiacov. Nemohla uveriť, že je to už tak dlho. 

	  Všetci starneme. 

	 Ešte to na nej nebolo vidno, ale cítila to. Maddy skúmala svoju tvár v zrkadle na toalete a hľadala prvé známky vrások. Našťastie, zatiaľ nijaké neobjavila. 

	 Pokiaľ šlo o Sal, bola trochu vyššia ako Maddy. Keďže mala len trinásť rokov, jej vývin ešte nebol ukončený. Bola najmladšia zo všetkých a možno práve preto potrvá dlhšie, kým na sebe pocíti ničivý efekt premiestňovacieho poľa. 

	 Ale Liam... Chudák Liam! Videla mu na tvári stopy zrýchleného starnutia ešte skôr, než si to stihol všimnúť sám. 

	 Alebo sa to rozhodol ignorovať. Jeho čeľusť mala ostrejšie črty a na jemnej pokožke okolo očí, ktoré mal od smiechu pevne prižmúrené, keď sa zabával na ich bizarnom živote, sa už objavili prvé vrásky. Rovnaké vrásky, aké má Foster na svojej prastarej tvári. 

	  Áno, ďalšie tajomstvo. 

	 Liam a muž, ktorý ich naverboval do Spoločnosti, boli tá istá osoba. Aspoň tak sa pred ňou Foster preriekol. Nedokázala si ani predstaviť, ako to funguje. Foster je Liamova verzia z budúcnosti? Jeho staršie ja? Alebo nejaká iná paralelná časová línia? 

	  Panebože, len čo si na to pomyslela, rozbolela ju hlava. 

	 

	 

	3. KAPITOLA

	1831, New Orleans

	 Abraham Lincoln sa zamračil na kapitána pramice. 

	 „Toto je sotva polovica z toho, čo ste mi sľúbili zaplatiť, pane!“

	 Mladíkovo rozhorčenie vyvolalo na kapitánovej tvári pobavený úškrn, a keď sa zasmial, odhalil pol tucta zubov so škvrnami od tabaku. 

	 „Si príliš lenivý, monsignor. Nedobrý pre mňa.“

	 „Dopekla s vami, pane! Pracoval som ako kôň!“

	 „ Non...“ mykol plecom kapitán. „Si lenivý. Nedobrý pre mňa. Nedobrý robotník.“

	 „Teraz ma počúvajte!“ Abraham zaťal päste a vykročil z chatrného móla na rozkolísaný drevený čln, na ktorom boli naložené balíky surovej bobrej kože. 

	 Kapitán Jacques, nízky a zavalitý muž, sa však nezľakol mladého dlháňa, ktorý sa nad ním týčil. „Dostaneš polovicu. Nič viac,“ povedal pokojne. 

	 Abraham cítil, ako ho ovládol hnev. Načiahol sa a veľkou rukou zdrapil malého Francúza za golier košele. „Dopekla s vami! Zarobil som...“

	 Kapitán však bol rýchlejší, ako by sa vzhľadom na jeho zavalitú postavu dalo očakávať. Šikovne sa vymanil z mladíkovho zovretia a strčil ho dozadu. 

	 Abraham sa zapotácal, až preletel cez okraj člna a spadol do rieky Mississippi. Keď sa vynoril z mútnej vody, zvyšok posádky, ktorú tvorili mladí muži približne v jeho veku, vybuchol do hurónskeho smiechu. 

	 Kapitán ich zahriakol, aby sa vrátili k práci, a muži poslušne začali ukladať balíky. 

	 Abraham sa vytiahol na drevené mólo a neprestajne kašľal a prskal. Jeho vznetlivú povahu na chvíľu uhasila chladná rieka. Z očí si odhrnul prameň mokrých vlasov a vyčítavo sa zahľadel na kapitána. „Dočerta, pane! Dokonca aj negrovi platíte viac ako mne!“

	 Jacques ľahostajne mykol plecom. „On lepší robotník ako ty, chlapče.“

	 Abraham si pri pohľade na Francúzov nebojácny úsmev uvedomil, že uňho nič nedosiahne. „Dopekla s vami!“ zaprskal. „Ste jeden zlodejský pirátsky parazit!“ Stál na kraji dreveného móla, pokiaľmu to jeho stodeväťdesiatpäťcentimetrová postava dovoľovala. „Nájdem si inú prácu!“

	 Úsmev kapitána Jacquesa sa ešte viac rozšíril. „Ako si želáš.“ Mávol nad ním rukou. „Veľa šťastia, mon ami. Budeš ho potrebovať.“

	 

	 

	4. KAPITOLA

	2001, New York

	 Liam sa vrátil do vstupnej haly, uprostred ktorej sa vypínala kostra brachiosaura. Pri podstavci sa zhromaždila ďalšia skupinka školákov. Aj tieto deti mali svetlooranžové podložky na písanie a takisto ochkali a naťahovali krky, keď si obzerali obra z obdobia kriedy. 

	 Sprievodkyňa im medzitým rozprávala o živote brachiosaurov“. 

	 „... potulovali sa po pastvinách v približne dvanásťčlenných skupinách.“

	 „To nie je pravda,“ zamrmlal si pre seba Liam. 

	 Chlapec s okuliarmi s hrubým rámom a s blond vlasmi ostrihanými na ježka sa zvedavo zahľadel na Liama. 

	 „... ich zelená koža, približne taká hrubá ako koža nosorožca, im pravdepodobne pomáhala udržať...“

	 „Bola hnedá,“ znova zamrmlal Liam. 

	 Vtom ho chlapec potiahol za rukáv a Liam si k nemu čupol. „Ty si ozajstný dinosaurí muž?“

	 Liam sa potichu zasmial. Došlo mu, že chlapec sa ho pýta, či je paleontológ. Zamyslene sa poškrabal po brade. 

	 „Nuž, dá sa to tak povedať,“ odvetil a ukázal na dinosaura. „Videl som ho naživo, preto môžem povedať, že určite nebol zelený.“

	 Chlapcove oči za hrubými mliečnymi sklami sa rozšírili od zvedavosti. „Ty... ty si videl dinosaurov? Ozajstných dinosaurov?“

	 Liam zvážnel. „Presne tak. Vrátil som sa v čase a videl som rôzne druhy dinosaurov vrátane tejto beštie.“ Brnkol chlapcovi po nose. „Ale to je super tajné. Rozumieš, mladý muž?“

	 Chlapec prikývol tak rázne, že mu skoro spadli okuliare z nosa. 

	 „A poviem ti ešte niečo. Videl som celé čriedy týchto obrovských zvierat. Stovky dinosaurov na jednom mieste. Namojveru, bol to neuveriteľný pohľad.“ Žmurkol naňho. „Neboli v malých skupinkách, ako povedala sprievodkyňa.“

	 Chlapec zalapal po dychu. 

	 „A nemali ani zelenú farbu, ale boli hnedí, aby splývali s prostredím.“

	 „Mám si to zapísať?“ spýtal sa chlapec. 

	 Liam zbadal, že na podložke na písanie mal hárok papiera s kvízom. Jedna z otázok sa týkala farby kože. „Jasné, napíš tam hnedá.“

	 „Čo ak za to nedostanem bod?“ zachmúril sa chlapec. 

	 „No aspoň povieš pravdu,“ odvetil Liam. 

	 Na pleci zacítil niečiu ruku, a keď sa obzrel, zbadal, že nad nimi stojí Becky. Vlasy mala zopnuté do chvosta a vlnený sveter jej zakrýval stále viditeľnú jazvu, čo mala na ruke. 

	 „Liam, dobre vieš, že Maddy by s tým nesúhlasila,“ upozornila ho. 

	 „Vidíš to dievča?“ zašepkal Liam chlapcovi a ukázal na Becky. „Aj ona tých dinosaurov videla. Dokonca vyplašila celé stádo.“

	 „Táto osoba nemá povolenie vedieť o našich misiách,“ 

	 vyhlásila rozhodne Becky. 

	 Liam žmurkol na chlapca. „Takže hnedá, okej?“ Potom sa postavil. „Čo je, Becky?“

	 „Už je čas,“ ukázala na veľké digitálne hodiny nad východom. Bolo pár minút pred jedenástou. „Je čas ísť na kávu.“

	 

	 

	5. KAPITOLA

	1831, New Orleans

	 Hoci bol večer, v prístave bolo stále rušno. Kým robotníci vykladali z drevených člnov balíky s kožušinami, na druhom brehu rieky Mississippi sa pohojdávalo niekoľko parníkov. 

	 Na karmínovočervenú oblohu vyfukovali biele oblaky pary a ich paluby osvetľovali plynové lampy. Abrahamovi, ktorý sa práve vytackal z krčmy, pripomínali obrovské svadobné torty so sviečkami, ktoré sa vznášali na vodnej hladine. 

	 V New Orleanse to neprestajne žilo a všade sa hmýrili ľudia. Naproti tomu v jeho rodnom New Saleme o takom čase v kozube praskal oheň a dvere hatila závora. 

	 Toto bolo miesto, kde chcel byť. Kde potreboval  byť. Šikovný a bystrý mladý muž ako on by tu mohol získať vytúžené bohatstvo. Dokonca aj vzduch v New Orleanse zaváňal príležitosťou. Ak človek používal mozog a mal správny inštinkt, mohol sa z neho stať boháč. Abraham sa rozhodol, že bude bohatší, než by sa obyčajný chlapec vôbec odvážil snívať. Potreboval iba trochu peňazí, aby mohol rozbehnúť prvý podnik. 

	 Zatiaľvšak nebol o nič lepší od opilcov, čo sa ponevierali po slabo osvetlených uličkách alebo sa rozvaľovali medzi vrecami s obilím. Mizerné prachy, čo mu ten sprostý malý Francúz zaplatil, spláchol dole krkom za jediné popoludnie a teraz sa motal pomedzi obchodníkov v cylindroch, ktorých manželky povýšenecky špúlili pery a ich tašky a majetok mlčky niesli na chrbtoch zachmúrení otroci. 

	  Jedného dňa budem ako oni,  dumal opito. Džentlmen. Bohatý a úspešný obchodník.  Alebo dokonca politik. Len čo si to predstavil, nadšene sa uškŕňal. 

	 Práve prechádzal cez rušnú ulicu Powder Street, lemovanú hlbokými brázdami, ktoré vytvorili naložené vagóny, keď si poriadne nahlas odgrgol. Nejaká dáma v čipkovanom čepci sa znechutene odvrátila. Grgnutie bolo také znamenité, že nepočul dupot kopýt ani rachot sudov, ktoré sa skotúľali z nákladného koča, čo sa rútil priamo naňho. 

	 

	 

	6. KAPITOLA

	2001, New York

	 „Ako vyzerá Foster?“ spýtala sa Sal. „ Naozaj zomiera?“

	 „Foster vyzerá rovnako, ako keď od nás odišiel,“ odvetila Maddy a odhryzla si z bagety. S plnými ústami pokračovala: „Nevyzerá ani o deň starší, hoci to tak nie je. Vždy keď sa stretneme v Central Parku, je to preňho ten istý deň, ako keď odišiel.“ Prehltla a odpila si z kávy. „Myslím si, že skôr my vyzeráme inak.“

	 „Hej,“ prikývol Liam. „Veď už sme spolu celú večnosť.“

	 „Sedemdesiatpäť cyklov,“ doplnil Bob. „Päť mesiacov.“

	 „Stoštyridsaťdeväť dní,“ spresnila Sal. „Džáhula! To znamená, že už mám štrnásť. Zomrela som štyri mesiace pred svojimi narodeninami.“ Nemusela to ďalej rozoberať, všetci vedeli, ako to fungovalo. „Zmeškala som svoje štrnáste narodeniny,“ dodala potichu. 

	 Becky sa kyslo usmiala. „Veľa šťastných návratov, Sal Vikramová.“

	 Liam položil na stôl čokoládový mafin, ktorý práve rozbalil z papierového košíčka. „Veď aj ja som zmeškal svoje sedemnáste narodeniny!“ zvolal a stisol Salinu ruku. „Tak všetko najlepšie nám obom.“

	 „Hip, hip hurá,“ zamrmlala Sal. 

	 „Cestou domov ti kúpime tortu, dáme na ňu sviečky, ktoré môžeš sfúknuť, a na základni si zahráme nejaké párty hry. Čo povieš?“ navrhla jej Maddy. 

	 Sal sa na tvári znova objavil úsmev. „To by sa mi páčilo.“

	 „Párty hry?“ nechápal Bob. 

	 „Sú to hry, ktoré nehráš, aby si vyhral. Hráš ich len pre zábavu, ako napríklad Hádaj, na čo myslím alebo Twister. Čím viac sa zamotáš, tým väčšia je zábava.“

	 Podporné jednotky si vymenili nechápavé pohľady a Maddy sa zachichotala. Nato si uvedomila, že Sal a Liam na ňu hľadia rovnako prekvapene. „Naozaj ste o tej hre nepočuli?“

	 Liam našpúlil pery. „Je to niečo ako šach?“

	 „Nie!“

	 „Fidchell? Brandub?“

	 „Čože?!“

	 „Tafl Macrae?“

	 „Nie, nič také. Je to ako...“

	 „Pog Ma Gwilly?“

	 „Sklapni!“ zahriakla ho. „Snažím sa ti to vysvetliť.“ 

	 Vtom sa jej zúžili oči. „Pog Ma Gwilly? To si si práve vymyslel, však?“

	 Liam sa uškrnul, pretože ho odhalila. 

	 Práve sa načiahla ponad stôl, aby ho priateľsky capla, keď si všimla, že Sal uprene hľadí na jedálny lístok. 

	 „Si v poriadku?“ spýtala sa jej Maddy. 

	 „To si taká hladná?“ štuchol do nej Liam. 

	 Sal pokrútila hlavou. „Tridsaťsedem jedál.“

	 „Správne,“ prisvedčil Liam a významne sa pozrel na Maddy. 

	 „Tak to bolo pred minútou,“ pokračovala Sal. „Teraz je ich v jedálnom lístku tridsaťšesť.“ Obrátila sa k ostatným. 

	 „Niečo práve zmizlo z menu!“

	 Liam si znova detailne prezrel jedálny lístok. „Naozaj to tam nie je!“

	 Maddy sa k nemu naklonila. „Čo tam nie je?“

	 Nechápavo pokrútil hlavou. „Chcel som si to objednať 

	 a... ono to zmizlo!“

	 Sal si obsah jedálneho lístka dokonale pamätala. „Lincolnov burger.“

	 „Presne to som si chcel objednať!“

	  „Hovädzie v žemli,“ pokračovala Sal a so zatvorenými očami recitovala opis chýbajúceho jedla, „plátok syra poliaty hustou vlasteneckou omáčkou s hranolčekmi slobody.“

	 Maddy chytila Sal za plece. „Cítila si časovú vlnu?“

	 „Myslím, že áno,“ odvetila. „Najprv som mala pocit, že je to len nevoľnosť, lebo som neraňajkovala, až potom som si všimla, že ten burger zmizol.“

	 Chvíľu na seba mlčky hľadeli a napokon Maddy vyhlásila: „Mali by sme sa vrátiť na základňu a skontrolovať to.“

	 O minútu neskôr sa už predierali cez hlučných školákov, ktorí sa zhromaždili v Sále dejín Severnej Ameriky. Decká vzrušene bľabotali a pobiehali od jednej vitríny k druhej. 

	 „Nemôžeme si zavolať taxík?“ zakričal Liam, ktorý v behu dojedal mafin s trojitou čokoládovou polevou. „Už teraz ma pichá v boku!“

	 „Metrom to bude rýchlejšie,“ odvetila Maddy ponad plece.“

	 Boli takmer na konci dlhej vitríny s figurínami oblečenými v uniformách z občianskej vojny, keď sa ozval Bobov hromový hlas: „Maddy! STOJ!“

	 Maddy zastala a obzrela sa. Bob ukázal na Sal, ktorá zamyslene stála pri vitríne. 

	 „Čo sa deje, Sal?“ opýtala sa Maddy. „Čo tam vidíš?“

	 Sal ukázala na olejomaľbu, ktorá visela medzi figurínou v tmavomodrej uniforme Únie a druhou v sivej uniforme Konfederácie. 

	 „Aj toto sa zmenilo,“ poznamenala. 

	 Maddy si prezrela obraz, ktorý poznalo každé školopovinné dieťa v Amerike. Už na ňom nebola zamračená tvár so zadumaným pohľadom a s nenapodobiteľnou bradou. Na miesto nej hľadeli na zavalitého plešatého muža s prešedivenými fúzmi a ružovým nosom. Pod obrazom bol nápis: Prezident John Bell 1861 – 1865. 

	 „Panebože!“ skríkla Maddy. „Kde je Abraham Lincoln?“

	 

	 

	7. KAPITOLA

	2001, New York

	 O pol hodiny celí zadychčaní dobehli na základňu priamo zo stanice na Marcy Avenue. Liam neprestajne fňukal, že ho pichá v boku. „Nemal som ten mafin tak rýchlo zhltnúť,“ vzdychal. 

	 Operačný systém na základni, ktorého súčasťou bola aj Bobova umelá inteligencia, už chrlil všetky potrebné informácie. 

	 „Jednoducho zmizol z dejín,“ povedala Sal. 

	 „V histórii občianskej vojny o ňom nie je nijaká zmienka,“ dodala Maddy, keď si prezrela dokumenty zobrazené na monitore. 

	 „Ten Lincoln bol asi dôležitý, však?“ poznamenal Liam. 

	 „Ani nie. Bol iba najdôležitejším predstaviteľom občianskej vojny,“ odsekla ironicky Maddy. 

	 Liam prekvapene zdvihol obočie. To znamenalo, že nemá ani tušenie, o čom hovorí. 

	 „No tak, spomeň si! V poslednom čase si predsa prelúskal niekoľko učebníc dejepisu.“ Maddy ukázala na kôpku kníh vedľa jeho postele. 

	 Liam sa zazubil. „Spomínam si na chlapíkov v modrom a v sivom.“

	 „Presne tak. Abraham Lincoln stál na čele chlapíkov v modrom, teda na strane Severu alebo Únie, ktorú v občianskej vojne napokon doviedol k víťazstvu. A teraz sa z dejín občianskej vojny vyparil!“

	 Sal si neprítomne obhrýzala nechty. „V tom prípade nás čaká veľká časová vlna.“

	 „Takže čoskoro sa budeme pozerať na svet, v ktorom vyhrali chlapíci v sivom, teda Juh alebo Konfederácia.“

	 Na obrazovke sa objavilo dialógové okno počítačového Boba. 

	 > Maddy, dokončil som prezeranie všetkých získaných dokumentov o občianskej vojne. A v časovom rozpätí od roku 1861 do roku 1865 som nenašiel nijaké odkazy týkajúce sa Abrahama Lincolna. 

	 „Možno zomrel skôr, ako mal,“ uvažovala Sal. 

	 „Je to možné. Takže, Bob, máme v našej internej historickej databáze informácie o Lincolnovi?“ spýtala sa Maddy. 

	 > Samozrejme. 

	 „Kedy a kde sa teda narodil?“

	 > 12. februára 1809 v Haradin County v štáte Kentucky. 

	 „Máme k dispozícii jeho podrobný životopis? Všetky záznamy od detstva až po prezidentské kreslo?“

	 > Áno, Maddy. 

	 Maddy si spomínala, že na strednej škole sa učili o občianskej vojne celý polrok. Boli to dosť nudné veci, až kým neprišli k zaujímavejšej časti, keď sa vinou otroctva krajina rozdelila a vypukla vojna. 

	 „Ak si dobre pamätám, tak veľa cestoval, však, Bob?“

	 > Správne. Jeho rodina sa niekoľko ráz presťahovala. Ako mladík odišiel z domu a... 

	 „Dobre, urobíme to takto,“ prerušila ho Maddy a posunula si okuliare vyššie na nose. „Prehľadaj každú externú databázu od dátumu jeho narodenia a zameraj sa na miesta, kde sa pohyboval. Prezri aj digitálny novinový archív.“

	 „Počkaj,“ zastavil ju Liam. „Svet sa teraz o Lincolna vôbec nezaujíma. Sme v časovej línii, v ktorej sa nikdy nestal prezidentom. Takže asi ťažko nájdeme jeho podrobný životopis.“

	 „To je pravda.“ Maddy si zahryzla do pery. „Ale pamätám sa, ako som o ňom čítala, že bol veľmi snaživý. Jeho otec bol chudobný a nevzdelaný, ale on sa chcel mať lepšie. 

	 Preto si myslím, že aj keď sa Lincoln nestal prezidentom, bol aspoň starosta alebo úspešný obchodník. Určite v dejinách zanechal nejakú stopu.“

	 Obrátila sa k Bobovi a Becky v nádeji, že podporia jej argumenty, ale boli zaneprázdnení triedením informácií. 

	 „Ak sa stal obchodníkom,“ pokračovala, „možno niekde otvoril nejaké trhy, postavil nemocničné krídlo či školu pre chudobné siroty. Alebo mal prejav počas osláv Dňa nezávislosti. Každé malé mesto malo nejaké noviny. A dnes takmer všetky nájdeme na internete v digitálnom archíve.“

	 Otočila sa k počítaču. „Pochopil si ma, Bob?“

	 > Áno, Maddy. Už na tom pracujem. 

	 „Myslíš, že nastanú ďalšie zmeny?“ opýtal sa Liam. „Svet sa mi nezdá až taký odlišný. Vlastne sa mi vôbec  nezdá iný. 

	 Možnože chýbajúci hovädzí burger v menu a odlišná maľba sú jediné viditeľné zmeny.“

	 Maddy pokrútila hlavou. „Nemôžeš vymazať z histórie človeka ako Lincoln a zmeniť tým len jedálny lístok rýchleho občerstvenia či obraz v múzeu. Určite nastanú aj ďalšie...“ zasekla sa uprostred vety. „Počkaj...“ z vrecka džínsov vytiahla zhúžvanú päťdolárovú bankovku. 

	 „Pozrite sa! Ešte stále je tu!“ zhíkla a ukázala bankovku aj ostatným. „Toto je odpoveď na tvoju otázku, Liam,“ povedala. „Prídu ďalšie časové vlny. Dejiny sa ešte stále otriasajú, aby sa Lincolna nadobro zbavili.“

	 Uvedomila si, ako ľudsky to slovo znie. Akoby dejiny boli nejakým ufrflaným starým profesorom, ktorý sa rozhodol, že je dosť múdry na to, aby si len tak sadol a prepísal historické knihy. 

	 „To znamená, že sa znova niekto pokúša obrátiť všetko hore nohami,“ poznamenala Sal. 

	 Liam prikývol. „Ďalší Kramer?“

	 Maddy pokrčila plecami. „Nemusí to byť ďalší Kramer.“

	 Len pár dní nato, ako sa stali členmi Spoločnosti, sa dostali do veľkých ťažkostí kvôli jednému bláznovi, ktorý si myslel, že by bolo skvelé, keby nacisti vyhrali druhú svetovú vojnu. 

	 „No ak sa Lincoln nestal prezidentom...“ uvažoval Liam. 

	 „... znamená to, že sa nejaký idiot znovu zahráva s cestovaním v čase,“ dopovedala zaňho Maddy. „Takže navrhujem, aby sme našli Lincolna a potom sa nám možno podarí nájsť aj toho, kto sa objavil v minulosti a zmenil jeho osud. 

	 A poviem vám, nech už je ten hlupák ktokoľvek, čakajú ho veľké problémy.“

	 

	 

	8. KAPITOLA

	2001, New York

	 Prešli ďalšie tri hodiny, kým dialógové okno znova zablikalo. Liam štuchol do Maddy, aby sa prebrala. 

	 „Hotovo?“ Maddy sa posadila na posteli a snažila sa nahmatať okuliare. Hoci si trochu zdriemla, cítila sa ešte horšie ako predtým. „Kde je Sal?“

	 „Šla s Bobom na obhliadku,“ odvetil Liam. 

	 Maddy dobre vedela, čo to znamená. Sal bola uprostred Times Square a hľadala čo i len najmenší náznak časových vĺn. 

	 Keď sa dovliekla k počítaču, ozval sa sykot varnej kanvice. Božský Liam jej chystal povzbudzujúci elixír – silnú čiernu kávu, poriadne osladenú melasou. 

	 „Bob, čo pre mňa máš?“

	 > Prešiel som všetky odkazy na „Abrahama Lincolna“ datované od 12. februára 1809. Existuje 7 376 výsledkov vyhľadávania a väčšinou ide o osoby s rovnakým menom. 

	 „Teraz vyber z odkazov iba také, čo sa týkajú miest, kde sa mohol nachádzať náš Lincoln.“

	 > Zostalo 109 odkazov, ktoré sa vzťahujú na nasledujúce lokality: 1809 – Hardin County, Kentucky; 1816 – Perry County, Indiana; 1830 – Macom County, Illinois; 1831 – Coles County, Illinois; 1831 – New Orleans; 1836 – Springfield, Kentucky; 1846 – Washington DC; 1848 – Springfield, Kentucky; 1860 – Washington DC. 

	 „Fajn, takže náš Lincoln bude medzi nimi.“

	 > Potvrdzujem. Jeden z týchto odkazov je podľa mojich výpočtov obzvlášť významný. 

	 „Ukáž mi ho.“

	 Jeden z monitorov napravo prestal vysielať aktuálne hodnoty akcií na Wall Street a objavil sa na ňom naskenovaný titulok zo starých novín. 

	  The New Orleans Bee. Streda, 6. apríl 1831

	 „Na ktorý článok sa mám pozerať?“

	 Liam položil na stôl pariacu sa šálku kávy a prisunul si stoličku k Maddy. 

	 > Zväčším ti ho. 

	 Naskenovaný obrázok sa približoval, až kým na obrazovke nezostal len krátky článok naspodku strany. Zväčšený obrázok mal tak málo pixlov, že jednotlivé slová vyzerali, akoby ich zlátali z lega. 

	 „Mohol by si s tým niečo spraviť?“ zaškúlila na obrazovku Maddy. 

	 > Môžem spustiť analýzu písmen. Nepresností bude veľa, ale pokúsim sa chyby opraviť z kontextu. 

	 „Urob, čo sa dá, Bob,“ odvetila Maddy a zatrúbila do vreckovky. „Neznášam, keď mám zapchatý nos a všetko ma bolí,“ zamrmlala. 

	 Naskenovaný obrázok sa rozmazal, farby sa stlmili, potom znova zostrili, akoby si premietač v kine pomýlil šošovku. Zrazu sa v ľavom hornom rohu objavil výrazný štvorček. Vybral si kúsok obrázka, vykonal analýzu, potom sa pohol doprava a zvýraznil ďalšiu časť článku. Napokon skočil o riadok nižšie a znova pokračoval zľava doprava. Na vedľajšom monitore sa otvoril dokument a objavil sa prepis slov. 

	 Liam sa naklonil dopredu a začal nahlas čítať. 

	 „Včera večer už druhý raz za dva týždne došlo na ulici Powder Street k tragickej kolízii. Nákladný koč spoločnosti Costen Brothers Distillery rozdrvil mladého prístavného robotníka. Zohavené telo identifikoval kapitán nákladného člna ako člena posádky Abrahama Lincolna z New Salemu, ktorého v to popoludnie uvoľnil zo služby.“

	 Článok ďalej informoval o narastajúcich ziskoch z dopravných tepien blízko lodeníc a potrebe vytvoriť poriadok medzi chodcami a konskou dopravou na uliciach. 

	 Liam sa pozrel na Maddy. „Myslíš, že...“

	 Znova zatrúbila do vreckovky, pokrčila ju a hodila na stôl. „Byslím si, že sme bráve našli bíťaza, Liab.“

	 Sal si vychutnávala poludnie na Times Square. Sedela na obľúbenej lavičke oblepenej žuvačkami, na ktorej sa vynímala hrubá vrstva holubieho trusu. Bob vedľa nej zaberal toľko miesta, že by postačovalo aj dvom ľuďom. 

	 „Cítiš sa inak ako na začiatku?“ opýtala sa ho Sal. „Mám na mysli tvoj mozog,“ postrapatila mu ježatý účes. Včera Maddy nástojila, aby mu hlavu znova vyholili, a mala pravdu, lebo s takou dlhou ofinou by vyzeral smiešne. V žiadnom prípade nemohol ísť na ďalšiu misiu so vzhľadom dvojmetrového hríbika. 

	 Bob sa zamyslel. „Nazhromaždil som veľké množstvo empirických dát, a tým sa zmenili aj moje prevádzkové parametre. Sú to moje... spomienky.“

	 „Spomienky,“ zopakovala Sal s úsmevom. „Znie to, akoby si bol na ne takmer hrdý.“

	 „Tvoria záznam mojich misií,“ odvetil Bob. „Tvoria údaje o mojej výkonnosti. Tvoria...“

	 „... teba,“ dokončila zaňho. „Robia z teba to, čím si. Môj otec hovorieval, že to, čo sme prežili, nás robí takými, akí sme.“ Priateľsky ho potľapkala po pleci. „Si oveľa viac, než si bol, ty veľká kopa svalov.“

	 „Viac ako môj operačný systém?“

	 Prikývla. „Cítiš niekedy niečo?“

	 „V koži mám zabudované zmyslové receptory.“

	 „Nie, mala som na mysli emócie. Bol si už vystrašený, šťastný alebo smutný?“

	 Bob skúmal všetky spomienky. Triedil trilióny bitov dát: obrazy oddielov nemeckej armády a obrovských vzducholodí, väzenských táborov a hradov, a milióny situácií spojených s Liamom OĆonnorom. 

	 „Zažil som oddanosť.“

	 „Myslíš náklonnosť? K Liamovi?“

	 „Potvrdzujem. Je mojím hlavným agentom.“

	 „A čo ja a Maddy? Máš nás rád?“

	 Bob na ňu uprel chladné sivé oči a skúmal všetky uložené dáta. „Cítim rovnakú emóciu k tebe a k Maddy Carterovej.“

	 „Och, ty veľký opičiak!“ zvolala Sal a objala ho. Vtom jej niečo napadlo. „A čo Becky?“

	 Bob sa zamračil. Nájsť odpoveď na túto otázku bola ozajstná výzva. Preskúmal ďalšie dáta a napokon prehovoril: „Ona je časť zo mňa. A ja som časť z nej.“

	 „Takže je niečo ako tvoja sestra.“

	 „Sestra?“ Chvíľu nad tým uvažoval. „Súrodenec?“

	 „Áno.“

	 „Musím nad tvojou otázkou popremýšľať,“ odvetil. 

	 Sal pokrútila hlavou a zachichotala sa. Potom sa znova rozhliadla navôkol. 

	 A vtedy sa to stalo. 

	 Nápis nad reštauráciou s rýchlym občerstvením priamo pred jej očami zablikal a zmenil sa. V jednej chvíli sa reštaurácia volala Vyprážané kurča à la Kentucky a o sekundu sa názov zjednodušil na Rýchle vyprážané kurča. 

	 Potichu zahrešila, vytiahla z vrecka mobil a vytočila Maddino číslo. 

	 „No?“ ozvala sa po treťom zvonení Maddy. 

	 „Myslím, že som práve videla ďalšiu časovú vlnu. Chceš vedieť, čo sa stalo?“ „Netreba, Sal. Vráťte sa čo najskôr na základňu. Práve sme zistili, že Abrahama Lincolna v roku tisícosemstotridsaťjeden rozmliaždil nákladný koč.“

	 „Okej.“ Zložila a strčila si mobil späť do vrecka. 

	 „Poďme,“ štuchla Boba. „Je načase sa znova pustiť do práce.“

	 

	 

	9. KAPITOLA

	2001, New York

	 „Môžem ísť tentoraz aj ja?“ prosíkala Sal. 

	 „To nie je tvoja práca,“ odvetila Maddy. 

	 „Vždy som len tu a nikdy nevidím nič zaujímavé!“

	 Maddy pokrútila hlavou. 

	 „Ale prečo?“ dobiedzala Sal. 

	 „Je to príliš nebezpečné.“ Maddy si uvedomovala, že to bol chabý dôvod. V roku 2001 boli vystavení podobnému nebezpečenstvu, ako keď sa vypravili do minulosti. 

	 „No tak, Maddy, sama dobre vieš, že je to hlúposť!“ oponovala Sal. 

	 Liam a dve podporné jednotky sa za ten čas obliekali. 

	 Maddy unavene privrela oči. Už len toto jej chýbalo! Ako vysvetlí Sal, že každý výlet cez portál jej odkrojí jeden až päť rokov z normálnej dĺžky života? Jej telo rýchlejšie starne, opotrebúva sa, až nastane smrť. Ako jej to však povie, keď len pár metrov od nich stojí Liam, ktorý netuší, že čoskoro z neho bude umierajúci starec? 

	 No aj ona a Sal zažívajú istú formu kontaminácie, keďže žijú na základni, okolo ktorej je časová bublina. Jedného dňa si aj po ne príde smrť. 

	 Jej bratranec Julian raz povedal: „Všetci umierame, len čo sa narodíme. Iba niektorým sa to stane skôr ako ostatným.“ Bolo to prorocké vyhlásenie, keďže onedlho zahynul v troskách Svetového obchodného centra. 

	 „Prosím!“ naliehala Sal. „Aj ja chcem zažiť históriu na vlastnej koži!“

	  Aj tak sme už všetci mŕtvi... 

	 Stosedemdesiat rokov predsa nie je taký veľký skok. Čím kratší skok, tým menšie poškodenie, uvažovala Maddy. Prečo by mali byť neprestajne zavretí na základni? Istotne po tom ani jeden z nich netúžil. Jeden výlet do histórie – dokonca relatívne bezpečný výlet... čo by sa mohlo stať? 

	 „Tak dobre,“ vzdychla si Maddy. 

	 Sal zvýskla od radosti. 

	 Na základni mali ešte oblečenie, ktoré im zostalo z výletu do San Francisca v roku 1906. Nachádzala sa tam skrýša embryí podporných jednotiek, ktorá sa zrútila pri neslávne známom kalifornskom zemetrasení. Oblečenie sa teda s menšími úpravami a bez klobúkov – klobúková móda sa menila oveľa rýchlejšie ako šaty – dalo použiť aj v tridsiatych rokoch devätnásteho storočia. Maddin korzet a sukňa budú Sal trochu veľké, ale to nie je nič, čo by pútalo pozornosť. 

	 Liam mal na sebe hnedé sako a vestu a bol pripravený vyraziť, Bob mal oblečenú prúžkovanú košeľu a vyšúchané bavlnené nohavice. Becky sa medzitým snažila napratať do korzetu. 

	 „Becky, ty môžeš zostať. Sal ide namiesto teba.“

	 Becky sa prestala trápiť so šnúrkami na prednej strane korzetu. „Si si istá?“

	 „Je to New Orleans,“ odvetila Maddy. „Myslím, že sa nemusíme báť, ak s ňou budú Liam a Bob.“

	 Podporná jednotka poslušne prikývla a začala si vyzliekať LPS/FU. 

	 Maddy ukázala na malý výklenok, kde mali postele. Bol tam záves, ktorý sa dal zastrieť. „Radšej choď tam, Becky.“ 

	 Posledná vec, ktorú potrebovala, bolo, aby rozptyľovala Liama. 

	 Potom sa obrátila k Sal. „Nezabudni, že idete do tridsiatych rokov devätnásteho storočia.“

	 Sal sa už nevedela dočkať, kedy si oblečie korzet, preto len neprítomne prikývla. 

	 „Je to obdobie otrokárstva a tvoja pokožka je...“ Maddy si zahryzla do pery. Dokelu!  „... ehm... tmavá.“

	 „Čože?“ zháčila sa Sal. 

	 Maddy sa začala vykrúcať. „Len ti chcem povedať, že sa k tebe môžu správať...“

	 „Nie som čierna!“

	 „Nie, ale snažím sa...“

	 „Džáhula! Tmavá znamená, že som hneď Afričanka? 

	 Chceš nás hodiť do jedného vreca len preto, lebo nie sme bieli?“ zamračila sa. „Som Ázijčanka!“ zvolala nahnevane a prudko zatiahla záves. 

	 „Chcela som len povedať, že ľudia v tom období to možno nebudú rozlišovať,“ odvetila Maddy, no jej hlas zanikol v tichu. 

	  Skvelé, Maddy! 

	 „Okej,“ zamrmlala a prešla späť k počítaču. „Liam, Bob, kandidát na časovú vizitku je piaty apríl 1831. V článku bolo napísané, že tragédia sa odohrala večer. Vy tam prídete už o štvrtej poobede. Našla som mapu mesta z roku 1834, čo je časovo dosť blízko. Okno sa otvorí na mieste, ktoré vyzerá ako sklad.“

	 Pozrela sa na jeden z monitorov. Práve prebiehala kontrola okolia, či sa na mieste nenachádzajú nejaké prekážky. 

	 „Našlo sa niečo pri kontrole okolia, Bob?“

	 > Zamietam. Cez miesto časovej vizitky nič neprešlo. 

	 Maddy spokojne prikývla. 

	 „Mladého Abyho Lincolna prešiel koč na Powder Street, jednej z hlavných ulíc, ktorá sa podľa tejto mapy nachádza neďaleko miesta, kde pristanete. Som si istá, že ju ľahko nájdete. Stačí ísť za zápachom konských výkalov.“

	 Liam sa zachechtal. Dokonca aj v jeho časoch v roku 1912 boli na každej rušnej dopravnej tepne v Corku roztrúsené konské výkaly. 

	 „Ako budeme vedieť, ktorého muža máme zachrániť?“ 

	 opýtal sa Liam. „Lincolna poznám len v starom vydaní s dlhou bradou a hustým obočím, ale v tom čase bude mladý. 

	 Nemáme jeho fotku ako mladého chalana?“

	 „Bohužiaľ, nemáme.“

	 „Informácia,“ ozval sa Bob. „V tom období sa už nepoužívali portréty na báze celuloidu, zato fotografická technológia existovala.“

	 „Správne,“ pridala sa Maddy. „Lenže ak človek nebol významný, nestál za fotografiu.“

	 Letmo si prezrela stránku s informáciami, ktoré počítačový Bob zozbieral. „Vieme len to, že bol vysoký, chudý a pôsobil ošumelo.“ Potom ukázala na monitor s Lincolnovým prezidentským portrétom. „Jeho jediným poznávacím znamením je obočie. Vyzerá, akoby mal nad každým okom prilepenú myš. Preto hľadajte výrazné obočie aj na jeho mladšej verzii.“

	 Bob okamžite chrlil ďalšie informácie: „Rast lebky v okolí očných jamiek sa končí v dospelosti, kým nosová dutina alebo ušné chrupavky rastú...“

	 Maddy mávla rukou, aby ho umlčala. „To znamená, že od malička vyzeral mizerne.“ Utrela si nos. „Jednoducho majte oči na stopkách a hľadajte veľký voz naložený sudmi s nápisom Liehovar bratov Costenovcov. A keď sa mu do cesty pripletie nejaký vysoký idiot s otrasným obočím, tak dohliadnite, aby to prežil.“

	 Liam nadvihol bradu a napravil si golier. „Sedí vec!“

	 „Ako si na tom, Sal?“ zakričala Maddy. 

	 „Už to bude!“ zvolala veselo spoza závesu. Bolo jasné, že Sal na nechcenú rasovú poznámku dávno zabudla. „Len mi je to trochu veľké.“

	 „Musela som korzet zúžiť na maximum,“ dodala Becky. 

	 Maddy sa zamračila. „Hovoríš to, akoby som bola nejaký tučko.“ Pozrela sa na svoj odraz v sklenom valci. „Dobre, tak nie som ani žiadna vyžla,“ zamrmlala si sama pre seba. 

	 „Hotovo!“ zvolala Becky a odhrnula záves. 

	 Liam zalapal po dychu. „Toto vyzerá oveľa lepšie ako mikina!“

	 Sal si uhladila sukňu. „Džáhula! Bude to znieť pateticky, ale cítim sa ako princezná!“

	 Maddy nadšene zatlieskala. „Je to bomba! Všetci traja dokonale zapadnete. Teraz sa vyzlečte a pobaľte si veci do tašiek. Bude to mokrý odjazd.“

	 O desať minút neskôr Liam, Sal a Bob v spodnej bielizni šliapali vodu v sklenom valci. 

	 „Tentoraz nás čaká ľahká misia,“ poznamenala Maddy. 

	 „Stačí nájsť mladého Abyho a dohliadnuť, aby sa z neho nestal Lincoln kečup.“ Pozrela sa na Sal a všimla si, ako drkoce zubami. „Si v poriadku?“ spýtala sa jej. 

	 „Myslím, že už z-začínam byť t-trochu nervózna,“ odpovedala. 

	 „Budeš v poriadku,“ upokojovala ju. „Pamätaj, že si to už zažila.“

	 „D-desí ma tá b-biela vec...“

	 „Chaos?“ ozval sa Liam. „Budeš tam len chvíľku. Nič to nie je.“

	 „Môžeš m-ma držať z-za ruku?“

	 Liam prikývol. „Jasné, ak chceš.“

	 „Radšej by si nemal,“ upozornila ho Maddy. Pohľady sa im na sekundu stretli. Liam vedel, na čo myslí – pomiešané kúsky tiel a hrozný chaos. Raz to povedal Maddy, ale Sal teraz nepotrebovala počuť tieto príšerné detaily. Navyše sa to stávalo len zriedka. Maddy nemala ani poňatia, čo to spôsobovalo, no keď Foster trval na tom, aby sa Liam pri prvom cestovaní v čase držal od ostatných, tak mal na to určite dôvod. 

	 „Najlepšie je, keď sa navzájom nedotýkate,“ pokračovala, kým sa Sal stihla opýtať prečo. „A ako povedal Liam, trvá to len pár sekúnd.“

	 „Budem ti spievať pesničku,“ ponúkol sa Liam. „Tak ma v tom chaose začuješ.“

	 „Ak vydržíš jeho kvílenie,“ usmiala sa Maddy. Keď sa presvedčila, že na stroji času svieti zelená, zakričala na Becky: „Zapni tridsaťsekundové odpočítavanie!“

	 „Hotovo!“ odvetila Becky. 

	 „Keby ste sa nestihli vrátiť o siedmej večer, platia obvyklé časy pre okná na návrat,“ pripomenula im Maddy. „Sal, uži si rok 1831!“

	 Sal sa nervózne usmiala a zakývala jej. 

	 Becky skončila odpočítavanie a Maddy zakričala, aby sa zhlboka nadýchli a ponorili si hlavy pod vodu. 

	 Keď boli celkom ponorení, nahromadená energia spôsobila, že plexisklo zadunelo a všetci traja v okamihu zmizli. 

	1831, New Orleans

	 Už takmer hodinu stáli na Powder Street a pozorovali robotníkov v prístave, ako vykladajú náklad z lodí, i koče, ktoré s rachotom prechádzali cez rušnú hlavnú ulicu. Keďže sa v novinovom článku písalo, že nešťastie sa stalo „večer“, nedokázali určiť presný čas tragédie. Navyše ľudia vtedy ešte nenosili hodinky a čas nebol taký špecifický. 

	 „Majte oči na stopkách,“ povedal Liam a naťahoval krk, aby dovidel na druhú stranu rušnej ulice. „Hľadáme otrhaného dlháňa s otrasným obočím.“

	 Sal mlčky prikývla, hoci sa len ťažko dokázala sústrediť. 

	  Nič ťa nemôže pripraviť na to, aké to je stáť v centre diania, povedala jej Maddy po výlete do San Francisca v roku 1906. 

	 A mala pravdu. 

	 Počas jedného zo svojich Pikodu turnajov sa s otcom zúčastnila aj na technologickej výstave v Šanghaji, kde si vyskúšala prototyp Klobúka reality. Pripomínal jej kúpaciu čiapku s guľkami po celej ploche. Keď si ho nasadila na hlavu, zrazu sa ocitla na rímskej ulici. Samozrejme, všetko bolo vytvorené počítačom, ale pôsobilo to veľmi realisticky. Obrazy, zvuky a vône stimulovali všetky jej zmysly. Vtedy bola ohromená, no Klobúk reality bol nič oproti tomu, čo zažívala teraz. 

	 „Pozrite sa na tamtoho chlapíka!“ zvolal Liam ukázal na druhú stranu ulice. 

	 Bob a Sal sa obrátili a zbadali, ako sa z krčmy vyšuchtal podnapitý dlháň v obnosenom kabáte a otrhanom klobúku. 

	 Liam sa otočil na Boba. „Myslíš, že je to náš objekt?“

	 Bob prižmúril oči. „Je to možné. Výška je približne rovnaká.“

	 „Naozaj pripomína muža na olejomaľbe,“ dodala Sal. 

	 „Mne to stačí,“ povedal Liam. „Zbaľme ho skôr, ako spraví nejakú hlúposť.“

	 Liam sa poobzeral napravo a potom naľavo, a opatrne viedol ostatných cez rozblatenú ulicu. 

	 Abe vyšiel z krčmy a potiahol si nohavice, ktoré mu boli v páse voľné. Zakolísal sa, akoby stál na cirkusových chodúľoch. Posledné peniaze mal radšej minúť na nejaké slušné jedlo a nie na alkohol. Mohlo mu to však byť jedno. Ak ste si nevedeli nájsť platenú prácu, vždy ste mohli pracovať za jedlo. V New Orleanse sa vám ľahko mohlo stať, že spíte pod holým nebom, no nikdy ste tu nehladovali. 

	 Poriadne si odgrgol, až sa za ním otočilo niekoľko hláv a jedna žena sa znechutene odvrátila. Abe sa zaškeril a dotkol sa striešky klobúka na pozdrav. V duchu si zagratuloval k odgrgnutiu svetového formátu. 

	 Práve sa chytal prejsť cez ulicu, keď ho ktosi zdrapil za golier. Odrazu si uvedomil, že leží na zemi a nad ním sa skláňajú tri neznáme postavy. 

	 „Došľaka, čo to má znamenať?“ osopil sa na cudzincov. 

	 „Ste Abraham Lincoln?“ opýtal sa jeden z trojice. Podľa prízvuku usúdil, že to bol Ír. 

	 Mladý Lincoln sa s námahou posadil. „A kto, dočerta, si to želá vedieť?“

	 „Prosím, potvrďte svoje meno,“ ozval sa hrubý hlas. 

	 Zalapal po dychu. „Dobrý Bože, ste muž alebo grizly?!“

	 „Zdvihnime ho,“ znova sa ozval hlas s írskym prízvukom. Nato zacítil, ako ho zdrapili silné ruky.

	 „Som... chcem povedať, že som schopný... postaviť sa... 

	 sám. A teraz ma OKAMŽITE pustite.“ Pomaly sa postavil na vratké nohy, no hlava sa mu stále krútila ako na kolotoči. 

	 „Ste v poriadku?“ spýtal sa Ír. 

	 „Cítim sa výborne!“ odsekol Aby. „Cítim sa ako...“

	 „Ako čo?“

	 Chcel povedať, že sa cíti ako žrebec, no namiesto toho ho naplo. 

	 Posledná veta, ktorú počul predtým, než sa znova zvalil do prachu, bola: „Nádhera! Práve mi ovracal topánky.“

	 

	 

	11. KAPITOLA

	1831, New Orleans

	 Mesiac osvetľoval hladinu rieky Mississippi strieborným svetlom. Abe počul, ako slabé vlny narážajú o trup neďalekej lode, a vtedy si uvedomil, že sa nachádza v prístave. 

	  „... namojveru, nie je naňho pekný pohľad.“

	  „Myslíte, že bude v poriadku, keď ho tu len tak necháme?“

	  „Určite. Je to veľký chlapec.“

	 Hlasy rozprávali potichu, takmer šeptom. 

	  „Takže ak sme zmeškali obe okná na návrat, máme celý zajtraj ší deň, aby sme si užili New Orleans.“  Chvíľu bolo ticho . „Sal, čo vravíš na rok 1831?“

	  „Pecka! Nemôžem uveriť, že som tu!“ ozval sa spevavý ženský hlas, ktorý Aby nevedel zaradiť. Raz stretol chlapíka z Walesu, čo rozprával podobne. 

	  „Aj ja sa musím vždy uštipnúť. Niekedy sa zobudím v posteli na základni a mám pocit, že cestovanie v čase bol len sen.“

	 Znova nastalo ticho. 

	  „Tak čo? Ideme si pohľadať miesto na prenocovanie?“

	  „Na spánok som príliš rozrušená.“

	  „Tak sa môžeme trochu poprechádzať. Alebo počkáme, kým vyjde slnko, a potom sa tu poobzeráme. Bob, koľko máme času do ďalšieho okna na návrat?“

	  „Dvadsaťštyrihodinové okno sa otvorí presne o štvrtej poobede. 

	  Teraz je jedna hodina a šesť minút po polnoci. Máme štrnásť hodín a päťdesiatštyri minút, kým sa v sklade u Jerkinsa a Proctora otvorí portál.“

	  „Celkom rada by som sa prešla,“  znova prehovoril ženský hlas.  „Noc je teplá a je fajn byť mimo základne.“

	 Abe začul kroky, tak radšej zatvoril oči. Vrece so zrnom, na ktorom ležal, sa pohlo, a na tvári zacítil teplý dych. Ktosi sa nad ním skláňal. 

	  „Stále spí?“

	  „Ako zabitý.“

	 Ozval sa chichot. „Nemôžem uveriť, že tento opilec je budú ci americký prezident.“

	  „Ešte stále má dosť času, aby sa dal dokopy, namojveru.“

	  „Informácia: americká občianska vojna sa začala v apríli v roku 1861.“

	  „No vidíš! Má ešte len tridsať rokov.“

	 „  Historické fakty uvádzajú, že o niekoľko rokov sa z neho stane právnik, a potom zamieri do politiky.“

	  „Právnik? Džáhula! To si strieľaš!“

	  „Zamietam. Nestrieľam si.“

	  „Náhodou si ho viem predstaviť ako právnika. Má temperament. Namojveru, vyzerá, že sa rád háda.“

	  „Mali by sme zmiznúť, kým sa zobudí. S trochou šťastia si nás ani nebude pamätať.“

	 Abe začul šuchot a potom vzďaľujúce sa kroky na drevenom móle. Znova otvoril oči a uvidel tri tmavé postavy: obrovského chlapa, útleho mladíka a mladé dievča. Myseľmal stále zahmlenú od whisky, no napriek tomu mu ešte slúžila. Za posledné minúty počul viac než dosť. 

	  Cestovanie v čase?! 

	 Ako chlapec sa o tom raz rozprával s priateľom. Čo ak by človek dokázal zrýchliť čas? Alebo spomaliť? Alebo zastaviť? Alebo sa vrátiť do dní minulých? Stretnúť sa so skvelými ľuďmi z histórie a porozprávať sa s nimi. Boli to len výplody chlapčenskej fantázie. A teraz sa zdá, že je to tu. 

	  Je to vôbec možné? 

	 Ľudská vynaliezavosť nepozná hranice. Ľudia neprestajne nadobúdajú nové poznatky o fungovaní Božej planéty. 

	 Ktovie, aké kúzla budú vedci v budúcnosti ovládať? 

	 Pomaly sa posadil. V hlave mu dunelo, akoby mu tam s kladivom udieral nejaký zlatokop. 

	 Čo si to vlastne vypočul? Že jedného dňa bude právnik? 

	 A potom dokonca prezident?! 

	 V momente vytriezvel a zachvel sa od vzrušenia. 

	  Prezident! 

	 Ak to bola pravda a tí cudzinci naozaj poznali jeho osud... 

	 Splašená myseľmu zašla ešte ďalej. Predstavil si mestá plné sklenených veží, ktoré siahajú až do nebies, úžasné stroje vo vzduchu, na mori aj na zemi, ktoré ľudia dokázali vymyslieť. Vtedy si uvedomil, aké by bolo úžasné, keby muž z roku 1831 navštívil budúcnosť. 

	 

	 

	 

	12. KAPITOLA

	2001, New York

	 Maddy sedela s nohami vyloženými na stole a dookola si púšťala videozáznam, na ktorom sa lietadlo rútilo priamo na severnú vežu Svetového obchodného centra. Hoci vedela, čo bude nasledovať, niekoľko sekúnd pred nárazom ju vždy zaplavila nádej, že tentoraz sa veža možno nezrúti. Že sa Julian a takmer tritisíc ďalších ľudí v ten deň vrátia domov a povedia svojim rodinám o lietadle, ktoré ich tesne minulo. 

	 No videozáznam sa nezmenil. Skončilo sa to tak ako vždy. 

	 Maddy si ten deň pamätala, akoby to bolo včera. Mala deväť rokov a práve bola v škole. Asistent učiteľov sa vrútil do triedy bledý ako stena a vychrlil na nich novinu. Zapli televízor v rohu triedy a uvideli severnú vežu, z ktorej vychádzal dym. Pamätala si, ako sa učiteľka rozplakala a niekoľko spolužiakov tiež. V takýchto chvíľach si úprimne želala, aby sa dejiny zmenili a aby ušetrili Juliana a životy ďalších tritisíc ľudí. 

	 „Maddy?“ vytrhla ju zo zamyslenia Becky. „Skončila som. Všetky rastové valce fungujú optimálne.“

	 Maddy jej prikázala skontrolovať rastové valce v zadnej miestnosti. Bolo v nich šesť embryí, ktoré plávali v tmavej tekutine a ktoré vyživovala špeciálna zmes. Nič z nich nevyrastie, kým nezapnú rastový režim a nepridajú do zmesi podporné látky. Pokiaľmajú elektrinu na pohon valcov, budúci Bobovia a Becky sa o seba postarajú. Aj keď občas bolo treba vyčistiť filtre, čo bola dosť nechutná práca. Ešte horšie, ako čistiť upchatý odtok v umývadle v kúpeľni. 

	 Maddy zdvihla ovládač a zapla jeden z monitorov, na ktorom bežala káblovka. Práve išli Simpsonovci. Bola to stará časť, ktorú za tie roky videla niekoľko ráz. No pre deti v roku 2001 to bola celkom nová epizóda. 

	  A jedno z tých detí som bola aj ja. 

	 Deväťročná Madelaine Carterová možno práve jedla cereálie a pozerala tú istú epizódu Simpsonovcov. Jej mama sedela v kuchyni vedľa nej a pýtala sa, aký mala v škole deň. 

	 Čo by dala za to, keby mohla schmatnúť kabát a peňaženku, vyjsť zo základne a prvým lietadlom odletieť do Bostonu. Keby mohla zazvoniť pri vchodových dverách a znova objať mamu. Potom by prešla cez predsieň do kuchyne, čupla si k dievčatku s kučeravými vlasmi a prihovorila by sa mu: „Ahoj, Maddy, chceš vedieť, kto som?“

	 Becky ju najprv mlčky pozorovala a potom sa Maddy opýtala: „Prečo plačeš?“

	 „Niečo mi spadlo do oka,“ odvetila a utrela si oči pod okuliarmi. Potom rýchlo zmenila tému. „Spomínaš si na náš posledný rozhovor s Fosterom v Central Parku?“

	 V Central Parku ho mohla nájsť vždy v rovnakom čase. 

	 Preňho to bol moment, ktorý sa odohral len raz, pre ňu to znamenalo ďalší časový posun. 

	 „Áno, Maddy.“

	 „Požiadali sme ťa, aby si odblokovala rozlúštenú správu z grálu, a ty si odpovedala...“

	 „... že dáta budú odomknuté, keď nastane koniec.“

	 „Presne tak. Čo si tým chcela naznačiť?“

	 Becky sa zamyslela. „To je jediná odpoveď, ktorú som ti podľa protokolu mohla dať.“

	 „Ale čo si myslíš, že to znamená? Keď nastane koniec čoho?“

	 Becky pokrčila plecami. „O tom nemám žiadne informácie.“

	 „Náš koniec? Koniec Spoločnosti? Alebo koniec sveta?“

	 „Opakujem, že nemám žiadne informácie, pomocou ktorých by som mohla správu rozlúštiť.“

	 „Čo keby sme ti ten pevný disk vybrali z hlavy a preskúmali jeho zakódovanú časť? Je to jediný spôsob, ako by sme mohli zistiť, čo slovo koniec znamená.“

	 „Manipulácia s mojím interným počítačom by spustila sebadeštrukčnú sekvenciu. Neexistuje spôsob, ako obísť 

	 protokol. Všetko sa dozvieme, keď nastanú vhodné podmienky.“

	 „Veď ani nevieme, aké  sú to podmienky!“

	 „Dozvieme sa to v pravý čas,“ odvetila pokojne Becky.“

	 Maddy nahnevane pokrútila hlavou. „Ááách... tak ma štveš!“

	 „Ospravedlňujem sa.“

	 „Radšej už choď a rob niečo užitočné,“ vzdychla si Maddy. „Napríklad prichystaj toast.“

	 Becky poslušne zamierila do kuchynskej časti. Maddy sa znova otočila k monitorom a zahľadela sa na vonkajší svet, ktorý už nepoznal Abrahama Lincolna. Najradšej by sa však vrátila domov a na všetko zabudla. 

	 

	 

	13. KAPITOLA

	1831, New Orleans

	 V sklade u Jerkinsa a Proctora bolo ticho, iba cez steny z drevených dosiek doliehali dovnútra mužské hlasy, erdžanie koní a vzdialený hukot parníka. Do otvorenia dvadsaťštyrihodinového okna zostávali štyri minúty. 

	 Sal sedela na jednom z vriec s kukuričnou múkou a unavene odfukovala. 

	 „Dúfam, že náš priateľuž vytriezvel,“ poznamenal Liam. 

	 Miesto, kde mladého Lincolna v noci nechali, bolo prázdne. Niežeby ich to prekvapilo. Určite sa presunul inam, aby sa rýchlejšie vystrábil z opice. 

	 „O chvíľu sa dozvieme, či sa dalo všetko do poriadku,“ 

	 pokračoval Liam. 

	 „Možno Lincoln nebol pre históriu až taký dôležitý,“ 

	 premýšľala nahlas Sal. „Chcem tým povedať, že v budúcnosti sme si všimli len malé zmeny.“

	 „Historické záznamy jednoznačne tvrdia, že ovplyvnil víťazstvo Severu v občianskej vojne,“ povedal Bob. „Práve prezident Lincoln nariadil, že všetci otroci musia dostať 

	 slobodu. Jeho nariadenie nadobudlo platnosť v treťom roku vojny a uplatnilo sa len na niektorých...“

	 „Džáhula!“ skríkla Sal. „V treťom roku vojny?“

	 „Potvrdzujem.“

	 „Chceš tým povedať, že spočiatku využíval otrokov aj Sever?“

	 „Potvrdzujem. V Spojených štátoch boli otroci.“

	 „Myslela som si, že dôvodom občianskej vojny bolo práve otroctvo!“ čudovala sa Sal. „Sever bojoval, aby sa otroctvo skončilo, a Juh, aby sa zachovalo.“

	 „Existuje niekoľko dôvodov, pre ktoré vypukla občianska vojna. Otroctvo sa považuje za druhotný alebo doplnkový dôvod, ktorý sa až neskôr stal prvotným.“

	 Liam si sadol na vrece vedľa Sal. „O občianskej vojne som čítal. Pamätám si, že britská vláda sa pridala na stranu Juhu čiže Konfederácie, pretože videla v Severe čiže Únii rastúcu hrozbu. Únia bola bohatá a silná a ohrozovala Britániu, ktorá mala záujem na tom, aby sa Amerika rozdelila. Je tak, Bob?“

	 Bob pokrčil plecami. „O tomto mám rozporuplné informácie.“

	 „Nastal však problém. Briti neschvaľovali otroctvo, takže pre britskú vládu nebolo ľahké presvedčiť ľud, aby sa krajina pridala na stranu Konfederácie. Prezident Lincoln bol prezieravý a uvedomil si, že ak zruší na Severe otroctvo, Briti vonkoncom nepodporia otrokárov na juhu.“

	 Sal pokrútila hlavou. „Myslím, že to bol obyčajný boj dobra a zla.“

	 „Vojny nikdy nie sú súbojom dobra a zla, ide v nich len o moc a peniaze,“ oponoval Liam. 

	 „Informácia: zachytil som prebiehajúcu kontrolu okolia.“

	 Liam zoskočil z vreca a podal Sal ruku. „Madam?“

	 Sal zápasila s vrstvami spodničiek a pevne stiahnutým živôtikom, aby sa mohla postaviť. 

	 „Čo chceš?“ zmätene sa pozrela na Liamovu ruku. 

	 „V tvojich časoch už džentlmeni nepodávali dámam ruku?“ vzdychol si Liam. 

	 „Ani nie,“ pokrútila hlavou Sal. 

	 „Do otvorenia dvadsaťštyrihodinového okna zostáva jedna minúta,“ oznámil im Bob. 

	 Liam zrazu luskol prstami. „Keď si overíme, že dejiny sú napravené, mali by sme sa sem vrátiť, vystopovať voz, ktorý zrazil Lincolna, a napokon zistiť, čo spôsobilo, že sa kone splašili.“

	 „Prečo?“ spýtala sa prekvapene Sal. 

	 Liam zahrešil, že bol taký hlúpy. „Mali sme ten koč sledovať hneď, ako sme Lincolna zachránili.“

	 Bob odpočítaval posledných desať sekúnd a Sal sa naposledy poobzerala po sklade. 

	 „Keby sme tu...“ začala vetu, no nedokončila ju. Nemusela. Liam aj tak vedel, čo chcela povedať. 

	  Keby sme tu tak mohli zostať. 

	 Prikývol, aby vedela, že to cíti rovnako. 

	 „Zbohom, rok 1831,“ povedala Sal a jeden po druhom vošli do premiestňovacieho okna. 

	 Znova sa ocitli v New Yorku v roku 2001. 

	 „Svet je opäť zachránený!“ zvolal Liam, keď zbadal Maddy a Becky. 

	 Bob vyšiel z portálu hneď za ním a jeho svalnaté nohy sťažka dopadli na tvrdý betón. Napokon sa objavila Sal. 

	 Maddy nariadila počítačovému Bobovi, aby zatvoril portál. Vír energie ustal a čoskoro sa na základni znova ozývalo tiché pradenie počítačov a slabé syčanie tyčových žiaroviek. 

	 „S Bobom sa ešte musíme vrátiť,“ oznámil Liam. „Nepodarilo sa nám...“ stíchol, keď zbadal, že Sal vypúlila oči a priložila si ruku k ústam. 

	 Pred nimi sa krčil vysoký mladík, ktorý bol vyplašený ako býk tesne pred zabíjačkou. 

	 „DOBRÝ BOŽE! ČO SÚ TO ZA ČARY?“

	 „No skvelé,“ vzdychol si Liam. 

	 

	 

	14. KAPITOLA

	2001, New York

	 Mladík pri pohľade na Boba vystrašene cúvol. „ČO JE TO 

	 ZA M-MIESTO?“ vyjachtal. 

	 Maddy zareagovala ako prvá. „Dofrasa, nie je to...“

	 „Obávam sa, že áno, Maddy. Je to Abraham Lincoln.“

	 „Panebože!“ Pomaly sa k nemu priblížila. „Pán Lincoln?“

	 Mladíkov strach sa premenil na zvedavosť. „Vy ma poznáte, madam?“

	 Maddy prikývla a dokonca vystrúhala poklonu. „Áno, pán Lincoln.“

	 „Tak mi, prosím, povedzte, kde som sa to ocitol,“ odvetil a nechápavo sa poobzeral po základni. „Len pred chvíľou som bol Jerkinsovom sklade a počúval som vás, pane,“ pozrel sa na Liama, „a vašich dvoch priateľov, ako sa rozprávate o veciach, ktorým vôbec nerozumiem.“

	 „Musel nás sledovať!“ vzdychol si Liam. 

	 „A potom som zbadal ako sa tie... tie okrúhle... dvere objavili z...“ Lincolnov hrubý hlas sa zmenil na šepot. „Objavili sa z ničoho nič! Ako nejaký anjel...“ Znova sa pozrel na Liama. „Nasledoval som vás, pane, a ocitol som sa v nadpozemskej bielobe!“ Nervózne sa poškrabal po brade. „A napokon som pristál na tomto podivnom mieste!“

	 Sal sa zachichotala a Maddy spravila ďalší krok vpred. 

	 „Upokojte sa, pán Lincoln. Ste v bezpečí.“

	 Mladík si ju chvíľu premeriaval. „Vy, madam, máte novoanglický prízvuk. Na rozdiel od toho škaredého chlapa,“ kývol na Boba. „Dobrý Bože! Ak by som mal takého škaredého psa, oholil by som mu zadnicu a naučil by som ho chodiť pospiatky!“ rozrehotal sa na vlastnom vtipe. 

	 „Som z Bostonu,“ odvetila Maddy a neveriacky pokrútila hlavou. 

	  Veď on pil. 

	 „A máte aj meno?“ vyzvedal. 

	 „Maddy Carterová,“ vystrela k nemu ruku. „Nechceme vám ublížiť, pán Lincoln. V skutočnosti sme vás zachránili.“

	 Trochu zaváhal, kým jej opätoval stisk. „Zachránili?“

	 Maddy prikývla. „Takmer vás prešiel voz.“

	 „A tento silák vás odtiahol z cesty,“ povedal Liam a potľapkal Boba po svalnatom pleci. „Spomínate si?“

	 Mladík zdvihol husté obočie a prižmúril oči. Pamätal si, že keď vyšiel z krčmy, niečo ho strhlo na zem, ale vypil priveľa whisky, aby si dokázal vybaviť detaily. Jediná vec, ktorou si bol istý, bol záhadný rozhovor, čo si vypočul v sklade. 

	 „Veľký voz a na ňom sudy, však?“

	 Liam prikývol. „Voz patril liehovaru a kone cválali ako divé, namojveru.“

	 „Tak vidíte!“ povedala Maddy. „Liam a ostatní sa vrátili, aby vás zachránili.“

	 „To som počul, keď sa títo traja rozprávali, odvetil mladík. „Vrátili sa späť v čase.“

	 Maddy sa nahnevane pozrela na Liama. Mali si dávať pozor, čo a kedy hovoria. Teraz jej nezostávalo nič iné, len priznať pravdu. „Áno, pán Lincoln, naozaj cestovali v čase.“

	 „POZORUHODNÉ!“ zvolal mladík. Potom vykročil 

	 k Bobovi a silno mu potriasol rukou. „Som vám neopísateľne vďačný za záchranu života!“

	 Bob sa prekvapene pozrel na Liama. 

	 „Len mu povedz, že to nestojí za reč.“

	 „To nestojí za reč,“ zahrmel Bob. 

	 „A vy, pane!“ oslovil Liama. „Súdiac podľa toho, ako rozprávate, ste z Írska!“

	 „Presne tak. Liam OĆonnor, k vašim službám.“

	 „Je mi cťou, že vás spoznávam, pán ÓConnor.“

	 Keď podišiel k Sal, jemne sa uklonil. „Madam!“ chytil jej ruku a pobozkal ju. 

	 Sal sa zachichotala, lebo ju bozk pošteklil. „Som Saleena Vikramová, ale volajte ma Sal.“

	 Napokon pristúpil k Becky. Keď sa jej chystal pobozkať 

	 ruku, zaváhal. Všimol si, že po celom predlaktí sa jej tiahnu jazvy. Rýchlo uvoľnil stisk. „Vy... vy ste boli pri požiari? Dúfam, že som vás nezranil, madam.“

	 „Áno, presne tak, pri požiari. Ale už som v poriadku,“ 

	 odvetila Becky. 

	 „A vy, madam Carterová,“ obrátil sa k Maddy, „vediete týchto záhadných hrdinov a hrdinky?“

	 „Tak trochu, pán Lincoln,“ usmiala sa naňho Maddy. 

	 Dal si ruky v bok a odstúpil, aby si ich všetkých poprezeral. „Vskutku pozoruhodné!“

	 Vtom si všimol rad počítačových monitorov, ktoré zobrazovali správy z celého sveta. „Tieto pohyblivé obrázky sú z budúcnosti?“

	 „Áno, je to živý káblový prenos správ,“ odvetila Maddy, no vzápätí jej došlo, že z toho asi pramálo rozumel. 

	 Mladík sa naklonil dopredu a jeden po druhom si zblízka prezeral. „Pozoruhodné! Sú ako malé okienka s výhľadom na každý kút tohto sveta.“ Odrazu zalapal po dychu. 

	 „Dobrý Bože! Tie budovy sú také obrovské!“

	 Maddy sa otočila. Práve vysielali novinky z Wall Street a bol tam archívny záber z helikoptéry na manhattanské mrakodrapy. 

	 „Áno, pán Lincoln. Sme v New Yorku.“

	 „New York, vravíte?“ neveriacky zízal na monitor. „ Pozoruhodné! “

	 Liam štuchol do Maddy, zatiaľčo Lincoln civel na monitory a čosi si mrmlal popod nos. „Musí sa vrátiť, aby sa mohol stať prezidentom.“

	 „Máš pravdu,“ odvetila Maddy. 

	 „No ako ho môžeme poslať späť, keď videl toto všetko?“

	 „DOBRÝ BOŽE!“ skríkol mladík. „Pozrite sa!“ ukázal trasúcim sa prstom na jeden z monitorov, na ktorom sa dookola prehrával pád Dvojičiek. 

	 „Upokojte sa, je to len záznam.“ Maddy premýšľala, ako mu vysvetlí rozdiel medzi živým vysielaním a záznamom. 

	 „Kde sa to stalo?“ spýtal sa. 

	 „V New Yorku.“

	 „Čože?! Myslíte v tomto meste?“ zvolal. „Sme uprostred nejakej vojny?“

	 „Nuž, niečo také...“

	 „Tak sa musíme pridať do boja a ochrániť našu...“

	 „Pán Lincoln, upokojte sa!“ prerušila ho Maddy. „Nie je nijaká vojna! Je to len záznam niečoho, čo sa už stalo,“ 

	 snažila sa mu vysvetliť. „Prosím, nasledujte ma,“ povedala a viedla ho na koniec miestnosti k rolovacím dverám. 

	 Na chvíľu zaváhala, či mu má svet vonku ukázať. Čím viac toho o budúcnosti zistí, tým viac kontaminovaná bude jeho myseľ. Bolo by to fuk v prípade obyčajného človeka s minimálnym vplyvom na dejiny, ale nie v prípade muža, ktorý sa má stať prezidentom. 

	 Napokon však stisla zelené tlačidlo vedľa dverí. Ozvalo sa vrčanie motorčeka a rinčanie reťaze a dovnútra sa vlialo večerné svetlo. 

	 „Pozrite sa, pán Lincoln, vonku je všetko v poriadku!“

	 Chytila ho za plece a spolu prešli až na koniec slepej uličky. Ukázala na most Williamsburg Bridge, ktorý sa tiahol ponad rieku East River až k Manhattanu. Most zadunel, keď cezeň prešiel vlak, a pohltil trúbenie áut i vzdialené kvílenie policajnej sirény. 

	 „Vidíte? Žiadna vojna!“

	 „Dobrý Bože! Toto je naozaj...“

	 „Budem hádať! Pozoruhodné?“ dokončila zaňho. 

	 Lincoln neodpovedal. Namiesto toho sa ozvalo chrčanie. 

	 Otočila sa a zbadala, že jeho telo ochablo ako handrová bábika. Vtedy si okolo jeho krku všimla Bobove hrubé prsty. 

	 „Panebože!“ skríkla. „Práve si zlomil Lincolnovi väzy!“

	 „Zamietam,“ povedal Bob. „Nie je zranený. Použil som špeciálny hmat, aby dočasne upadol do bezvedomia.“

	 „Prepáč, bol to môj príkaz,“ ozval sa Liam, ktorý sa vynoril z tmy spolu so Sal a s Becky a teraz ich osvetľovalo jantárové svetlo pouličných lámp. 

	 „Si si istý, že nie je mŕtvy?“ uisťovala sa Maddy. 

	 „Bude v poriadku,“ upokojovala ju Becky. „Zostane mu len pár modrín.“

	 Maddy sa zamyslela. „Dobre, takže s trochou šťastia sa mladý Abe zobudí v New Orleanse a bude si myslieť, že všetko boli len opilecké halucinácie.“

	 

	 

	15. KAPITOLA

	2001, New York

	 Trvalo desať minút, kým sa na displeji premiestňovacieho stroja rozsvietila väčšina svetielok. Maddy dúfala, že to bude stačiť, pretože čo najskôr potrebovala poslať mladého Lincolna naspäť do roku 1831. 

	 „Ako je na tom?“ otočila sa k Bobovi a Sal. 

	 „Stále je v bezvedomí,“ odvetila Sal a nespustila zrak z muža schúleného v kresle. 

	 „Bob, použijeme rovnaké súradnice ako pri poslednom výlete.“

	 > Potvrdzujem, Maddy. 

	 „Keď sa Lincoln zobudí, bude si myslieť, že odpadol pred krčmou.“

	 „Správne,“ prisvedčil Liam. „A potom s Bobom vypátrame, čo spôsobilo, že ten voz išiel ako opreteky.“

	 „Bob, aktivuj kontrolu okolia.“

	 Posledná vec, ktorú potrebovali, bolo, aby sa nejaký robotník z prístavu stal svedkom Lincolnovho návratu a vyhlásil by ho za Božieho proroka. 

	 > Kontrola okolia je aktivovaná. 

	 „Je to osobnosť, ten Abraham,“ uškrnul sa Liam. 

	 „Skutočný burič,“ dodala Maddy. „Má viac energie, než by sa patrilo. Je ako decko predávkované cukrom.“

	 Liam sa zasmial. „Možno práve to spravilo z farmárovho syna prezidenta.“

	 „Keby žil v mojich časoch, bol by skvelým televíznym zabávačom – až na to otrasné obočie. Myslím si, že...“ zasekla sa Maddy. 

	 Na monitore sa objavili správy, v ktorých nastala drobná zmena. Reportér, ktorý stál pred Bielym domom a oznamoval, že Bushova popularita sa znižuje, mal na sebe modrú košeľu a čiernu kravatu, no teraz to bola biela košeľa s tmavočervenou kravatou. 

	 A keby len košeľa a kravata! Pred niekoľkými sekundami mala jeho pokožka kávový odtieň a zrazu bola biela. Rovnaká tvár, rovnaké ulízané tmavé vlasy, len pokožka zbledla, akoby technik v štúdiu upravil farebný kontrast. 

	 „Sal, zdá sa, že je tu ďalšia vlna. No tentoraz väčšia.“

	 Sal vyskočila na nohy. „Idem sa pozrieť von!“ Pred rolovacími dverami nechali päťdolárovú bankovku s Lincolnovým portrétom, na ktorú položili škatuľku z McDonalda. Bola zvedavá, či časová vlna vymazala z bankovky jeho tvár. 

	 Maddy sa otočila k Liamovi a ukázala na prázdny sklený valec. „Trvalo by príliš dlho, kým by sme ho znova naplnili, takže pocestujete nasucho. Navyše ste stále vhodne oblečení.“

	 Ozval sa rachot rolovacích dverí. 

	 „Džáhula!“ zvolala Sal a položila na stôl päťdolárovú bankovku. „Pozrite sa!“ Lincolnova tvár bola preč, presne ako Maddy očakávala. Na jeho mieste sa teraz mračil iný štátnik s bokombradami. 

	 Becky sa zahľadela na bankovku. „Takže Lincoln bol z tejto časovej línie vymazaný.“

	 Maddy prikývla. „A vo Washingtone už nie je žiadny Lincolnov pamätník.“

	 „STOJTE!“ zaburácal Bobov hrubý hlas. 

	 Všetci sa otočili práve vo chvíli, keď Bob vybehol cez otvorené rolovacie dvere. Becky ho okamžite nasledovala. 

	 Liam sa pozrel na prázdne kreslo, v ktorom bol ešte pred chvíľou Lincoln. „Ten chlap beží ako strela!“

	 Abraham sotva dobehol na koniec vydláždenej uličky, keď za sebou začul dupot obra, ktorý sa pohyboval s neuveriteľnou obratnosťou. Mladý Lincoln však bol rýchly bežec – ako chlapec v Coles County v štáte Illinois vyhral každé preteky s kamarátmi. Jeho otec hovorieval, že má nohy ako žrebec. 

	 Keď prebehol okolo veľkej nádoby s odpadom, šikovne ju prevrhol a na chodník sa zosypala lavína smetí. Presne ako predpokladal, obor sa na smradľavej kaši pošmykol a stratil rovnováhu, čím si pred ním vybojoval ďalší náskok. 

	 Utekal čo najďalej od záhadných cestovateľov čase, ktorí ho chceli vrátiť do beznádejného a vyčerpávajúceho života v New Orleanse. 

	  Toto je Amerika budúcnosti, pomyslel si, keď sa kochal svetlami všetkých druhov a farieb. Budúcnosť, budúcnosť, budúcnosť, opakoval naradostene. A myslím, že sa mi pohľad na ňu páči! 

	 

	 

	16. KAPITOLA

	2001, New York

	 „Došľaka!“ Maddy nahnevane tresla po stole. „Vážne vám ušiel?“

	 „Bol veľmi rýchly,“ odvetila zadychčane Becky. 

	 „Áno, ale vy s Bobom ste predsa superľudia! Supersilní a superrýchli!“ zlostila sa Maddy. 

	 „Jeho útek sa nedal predvídať,“ zamrmlal zahanbene Bob. „Predpokladali sme, že je v bezvedomí.“

	 „Možno to len hral a celý čas počúval, čo hovoríme,“ 

	 uvažovala Sal. 

	 „A nepáčilo sa mu, že sa musí vrátiť domov,“ dodal Liam. 

	 Maddy si zložila okuliare a pretrela si unavené oči. „Ako ho teraz nájdeme? New York je obrovský a Lincoln môže byť kdekoľvek.“

	 Všetci sa na chvíľu odmlčali. V pozadí bolo počuť len šum počítačových monitorov. 

	 „Prečo sme takí neschopní?“ horekovala Maddy. „Vraj supertajná Spoločnosť na zamedzenie cestovania v čase! Sme len tri bezradné decká a párik cvičených opíc.“

	 „Pozri sa na to takto,“ ozval sa Liam. „Čoskoro si určite niekto všimne vysokého chlapíka v outfite z minulého storočia.“

	 „Čo tým chceš povedať?“ nechápala Maddy. 

	 Liam mykol plecom. „Určite niečo vyvedie a skončí v televíznych novinách.“

	 „Alebo takého čudáka rovno zatknú,“ dodala Sal. 

	 Maddy pokrútila hlavou. „Toto je New York. Tu sa to hemží čudákmi.“

	 „Lenže mladý Lincoln je papuľnatý,“ nedal sa Liam. „Myslím, že sa čoskoro dostane do problémov s políciou.“

	 „Kristepane!“ preľakla sa Maddy. „Čo ak privedie policajtov rovno pred naše dvere?“

	 „Informácia: môžeme sa nabúrať do databázy newyorskej polície,“ navrhol Bob. 

	 „Budeme monitorovať každú významnú udalosť,“ doplnila Becky. S Bobom sa zúfalo snažili napraviť svoje zlyhanie. 

	 „Okej, to by sme mohli urobiť,“ súhlasila Maddy. Otočila sa k monitorom a zbadala, že Bob sa už napojil na počítačový systém newyorskej polície. „Dobrý chlapec,“ zamrmlala spokojne. 

	 „A možno ho nájdeme sami,“ zamyslela sa Sal. „Nemá peniaze, takže nemôže ísť ani taxíkom, ani metrom. A takto nahodený nezoženie nijakú izbu. Otázka znie, kam by mohol mať namierené.“

	 „Určite šiel na Manhattan – k žiarivým svetlám,“ odvetil Liam. „Presne to som chcel vidieť v prvú noc aj ja.“

	 Maddy zamyslene našpúlila pery. „Tak sa teda rozdelíme a budeme ho hľadať. Bob a Sal, vy prejdete cez most a pôjdete na sever cez Bowery, Štvrtú avenue a Broadway až k Times Square. Liam a Becky, vy pôjdete k Wall Street. To sú dve najosvetlenejšie časti mesta, nie? Ak budete mať šťastie, môžete ho nájsť práve tam.“ Chvíľu sa prehrabávala na stole, až našla, čo hľadala. Podala Liamovi a Sal mobily. „Ja tu zostanem a budem sledovať telefonáty na políciu. Keď budem mať vhodného kandidáta, tak vás vytočím.“

	 Liam sa zamračil. „ Vytočíš? “

	 „Zavolám vám na mobil!“

	 „Aha,“ odvetil. 

	 „Takže všetkým je to jasné?“

	 Štyri hlavy naraz prikývli. 

	 „Ale predtým sa prezlečte, lebo vyzeráte ako na stretnutí náboženského hnutia Kvakerov.“

	 

	 

	17. KAPITOLA

	2001, New York

	 Abraham s úžasom hľadel na zmes mihotavých svetiel rôznych farieb, neónové znaky v čínštine, ľudí prechádzajúcich na blikajúce znaky CHOĎ a STOJ či vozy rôznych tvarov, ktoré sa hýbali bez pomoci koní. 

	 Do uší sa mu tlačili neznáme zvuky: rytmické búšenie vychádzajúce zo zadnej časti voza, ktorý prechádzal okolo, hlboké dunenie, čo cítil až v hrudi, ulice plné ľudí, ktorí akoby hovorili jazykmi celého sveta a ktorí si pritískali k uchu tenkú, lesklú pomôcku v tvare okruhliaka alebo hľadeli na jej svietiaci povrch. 

	 A toľko cudzích jazykov! Po anglicky rozumel iba útržkovito, ostatné vety sa ani nepokúšal rozlúštiť. 

	 Odrazu pocítil hrdosť na vlastný národ. Jeho americkí krajania, odvážni muži a ženy, priekopníci, dobrodruhovia a podnikavci, jedného dňa vybudujú niečo také veľkolepé, pôsobivé a farebné ako toto neuveriteľné miesto. 

	 „Doparoma!“ zvolal, ale jeho hromový hlas zanikol v ruchu Chinatownu. „Toto je naozaj pozoruhodné miesto!“ 

	 Neveriacky krútil hlavou. 

	 Vtedy sa mu prihovorila žena, ktorá stála priamo pred ním. 

	 „Prepáčte, madam?“ natrčil ucho. 

	 Žena mala orientálny výzor a hanblivo sa chichotala. 

	 Sklonil sa k nej, aby ju lepšie počul. 

	 „Je tu veľký hluk, madam. Môžete hovoriť hlasnejšie?“

	 „Páčiť váš klobúk, veľmi!“ zopakovala. 

	 „Môj klobúk?“ rozpačito sa dotkol obnosenej pokrývky hlavy. „Tak vám teda ďakujem!“

	 Odrazu žena vytiahla niečo kovové a hranaté s jedným skleným okom, priložila si tú vec k tvári a povedala: „Teraz sa usmiať, prosím.“

	 Keď z tej veci vyletela oslepujúca žiara, Abraham skríkol od hrôzy a zatackal sa. Bol si celkom istý, že tá vec bola zbraň a že ho práve postrelili. Zrazil sa s niekoľkými chodcami a skončil na zemi v spleti rúk a nôh. 

	 „Ti drbe?“ osopil sa naňho mladík s bielou šiltovkou s nápisom Yankees. 

	 „Ospravedlňujem sa, ja... myslel som si... myslel som si, že ma postrelila...“ habkal Abraham a popritom zisťoval, či je celý. 

	 Mladík sa pozviechal zo zeme a nechápavo pokrútil hlavou. „Si nabudúce čekuj cestu, hej?“

	 Lincoln si prezrel mladíka od hlavy po päty a zbadal, že na kolene nohavíc má dieru. 

	 „Dobrý Bože! Zdá sa, že som vám roztrhol oblečenie! 

	 Žiadam vás o prepáčenie.“

	 „Čože? Nie! Tak to má byť...“

	 „Mám tu pár mincí,“ nedal sa Abraham. „Musíte mi dovoliť aspoň malú kompenzáciu...“

	 „To je v poho,“ mávol rukou mladík. „Len sa nabudúce kukaj na cestu.“

	 „Nie, trvám na tom,“ povedal Abraham a už sa prehrabával vo vreckách. „Kde je váš pán? Dám peniaze jemu...“

	 „Čo si to povedal?!“

	 „Ach! Chápem!“ zvolal prekvapene Lincoln. „Moja chyba, mladý muž. Vy ste asi slobodný neger, však?“

	 „Máme tu výtržnosť na rohu ulíc Mott Street a Canal Street. 

	 Volajúci vraví, že sa tam dvaja muži bijú ako kohúti na smetisku,“ ozvalo sa z policajnej vysielačky. 

	 „Rozumieme, sme práve za rohom,“ odpovedal Bill. 

	 Nato zahasil cigaretu, nasadil si policajnú čiapku a narovnal spätné zrkadlo. „Dofrasa, a to je len pondelok!“

	 „Máš recht,“ dodal Jim, zabalil si do papierového vrecka nedojedený hamburger a vložil ho do priehradky na dverách. Kým ho doje, hovädzie vychladne a všetka horčica vsiakne do žemle. Potom spustil sirénu a auto sa vyrútilo do hustej premávky. 

	 

	 

	18. KAPITOLA

	2001, New York

	 „Vidíš niečo?“

	 Becky pokrútila hlavou. „Nevidím nikoho, kto by sa zhodoval s jeho opisom.“

	 Liam mykol plecami. „Úprimne povedané, neviem si predstaviť, že by sme tu objavili niekoho podobného. Namojveru, náš chlapík vyzerá dosť čudne.“

	 Napriek tomu, že mladý Lincoln bol totálne nevyspytateľný, v jednom momente bláznivý ako dieťa a nato mrzutý ako mulica, niečo sa mu na ňom páčilo. Bol skrátka sám sebou – hlučné maniere, silný hlas, nijaká pretvárka. Alebo, ako vravievala Liamova tetuška Dot, čo na srdci, to na jazyku. 

	 Spomenul si na jedného mladého stevarda z Titanicu, ktorý sa podobal na Lincolna. Bolo jasné, že na lodi dlho nevydrží. Bol nepríjemný, robil problémy a vždy šomral, keď nedostal prepitné. Vedúci stevard hovorieval, že to určite nie typ človeka, ktorý by mal nosiť uniformu White Star. 

	 Liam sa zahľadel na blikajúce svetlá na križovatke a premýšľal nad tým, či bol ten chlapík medzi šťastlivcami, ktorí sa zachránili z potopenej lode. 

	 > Maddy? 

	 „Počúvam,“ zastenala. Jej nádcha sa za poslednú polhodinu ešte zhoršila. V hlave jej búšilo, v hrdle mala hrču a všetky svaly ju boleli, akoby zdvíhala päťdesiatkilové činky alebo zabehla maratón. 

	 > Newyorskej polícii práve nahlásili incident, ktorý má pre nás vysoký faktor závažnosti. 

	 Pritiahla si stoličku k stolu a obrátila sa k webkamere. 

	 „Čo máš?“

	 > Výtržnosť na rohu ulíc Mott a Canal Street. Jeden muž, beloch, približne 22-ročný. Pravdepodobne tulák. Zapísaný pod prezývkou Abraham Lincoln.“

	 „Panebože, máme ho! A kde je teraz?“

	 > Uvedené dáta pochádzajú z policajnej stanice v piatom okrsku. 

	 „Tušíš, kde to môže byť?“

	 > Hľadám. 

	 Schmatla zo stola inhalátor a poriadne sa nadýchla. Astma, prechladnutie a neželaný stres – nejako to bude musieť vydrržať. 

	 > Elizabeth Street číslo 19. 

	 Okamžite vytočila Salino číslo. 

	 „Sal?“

	 „Áno?“

	 „Máme víťaza. Len pred chvíľou odišiel a už ho zatkli!“ 

	 „To ma neprekvapuje.“

	 „Držia ho na okrskovej stanici na Elizabeth Street, čo je neďaleko od vás.“

	 „Chceš, aby mu Bob pomohol utiecť?“

	 „Bože, nie! To by spôsobilo zbytočný zmätok. Len choďte tam a spýtajte sa naňho. Napríklad povedzte, že je to váš výstredný bratranec a že ho beriete domov, aby ste mu dohovorili. Možno budete mať šťastie a pustia ho.“

	 „Okej, skúsim to.“

	 Maddy zložila a predtým, než zavolala Liamovi, zatrúbila do vreckovky. Trvalo mu celú večnosť, kým zdvihol. 

	 „Konečne si prišiel na to, ako sa používa mobil, Liam?“

	 „Namojveru, tie tlačidlá vyzerajú všetky rovnako.“

	 Rýchlo mu oznámila, kde je mladý Lincoln, a prikázala mu, aby sa s Becky vrátili na základňu. Aj keby Sal na policajnej stanici neuspela, v prípade, že Lincoln nevyparatil nič vážne, stále tu bola šanca, že ho na druhý deň ráno pustia aj s napomenutím. 

	 Keď zložila, znova sa otočila k webkamere. „Bob, myslíš, že by som si mohla trochu zdriemnuť?“

	 > Odporúčanie: minimálne štyri hodiny spánku. Nepracuješ na plný výkon. Vyzeráš totálne džáhulovsky.“

	 Maddy sa unavene usmiala. „Sal ťa určite naučila aj iné nevhodné slová, však?“

	 > Potvrdzujem. 

	 

	 

	19. KAPITOLA

	2001, New York

	 „Ten idiot, čo sme ho dnes chytili v Chinatowne, mi narobil kopec papierovačiek,“ znechutene poznamenal Jim. 

	 Potom si rozopol vrchný gombík na košeli, ktorá bola súčasťou uniformy newyorskej polície, a vyhrnul si rukávy. 

	 Vyzeral ako muž, ktorý práve skončil šichtu a vracia sa domov. Až na to, že to tak vôbec nebolo. 

	 „A čo s ním je teraz? Myslel som, že si ho tu necháme iba cez noc,“ odvetil Bill. 

	 Jim sa poškrabal po nose a prehrabol si krátke blond vlasy. „Ten idiot začal bľabotať, že Dvojičky explodujú.“ Vzdychol si. „Čo značí, že podľa systému FBI pre hlásenie nebezpečenstva to musím zaznamenať.“

	 „Kašli na to...“ pokrútil hlavou Bob. „Povedal aj kopec iných hlúpostí.“

	 „Myslíš to, že raz bude prezidentom a že ho z minulosti transportovala skupinka deciek, ktoré cestujú v čase?“ uškrnul sa Jim. 

	 Bill prikývol. „A to meno! Ako z Biblie. Abraham Landon?“ Pozrel sa na obrazovku počítača. „ Lincoln... Abraham Lincoln bez stredného mena.“

	 „Riadne sprosté meno, čo?“ uškrnul sa Jim. 

	 Bill s úsmevom prikývol. „A ten smiešny spôsob, akým rozpráva. Ako južanský džentlmen alebo nejaký pastor. 

	 Človeče, takmer by som uveril, že práve prišiel z Divokého západu!“

	 Jim zdvihol zrak od počítača. „Možno by ho mali zamknúť do miestnosti bez ostrých hrán.“

	 „Alebo by z neho bol dobrý švihák do programu o bláznivých kňazoch,“ odfrkol si Bill. 

	 Jim ešte chvíľu ťukal do klávesnice a napokon plesol dlaňou po stole. „Hotovo!“

	 Bill sa zaškeril. „Dáme si jedno na cestu, kamoš?“

	 „Pivo? Jasné. Ale len jedno. Nechcem...“

	 „Nechceš, aby mamička kvôli tebe ponocovala,“ zaškeril sa Bill. „Stále tá istá pesnička! Konečne by si si mal nájsť 

	 inú výhovorku.“

	 „A ak nie, tak si nájdeš za parťáka iného blbca?“

	 Prešli cez prázdnu kanceláriu okrsku pomedzi stoly plné štósov papiera. 

	 „Veď ma poznáš, Jim! Už sme ako starý manželský pár.“

	 „Kristepane,“ zamrmlal Jim, keď schmatol kabát. „Teraz mám pred očami otrasný obraz, z ktorého dnes budem mať nočné mory.“

	 

	 

	20. KAPITOLA

	2001, New York

	 Zvuk odomykania a otvárania dverí vytrhol Lincolna zo spánku. Ranné slnečné lúče, ktoré sa vkrádali do cely cez úzke okno, osvetlili skupinku troch mužov v tmavých oblekoch. 

	 „Abraham Lincoln?“

	 Abraham si pretrel oči a podoprel sa lakťom. „Áno, tak sa volám.“

	 „Poďte s nami, prosím,“ ozval sa jeden z mužov. 

	 Lincoln sa posadil a spustil nohy z postele. Bosými chodidlami sa dotkol studenej dlážky. 

	 „Neurobil som nič, za čo by som si zaslúžil väzenie,“ 

	 prehovoril. 

	 „Pane, obujte sa a poďte s nami.“

	 „Nič také neurobím!“ rozčúlil sa Abraham. „Až kým sa mi neospravedlníte za...“

	 „V poriadku,“ ozval sa jeden z mužov. „Dajte mu malú príučku.“

	 Ďalší dvaja muži pristúpili k Lincolnovi a surovo ho pritlačili k posteli. 

	 „Toto je násilie! AKO SA OPOVAŽUJETE?!“ kričal Abraham a zvíjal sa od bolesti. 

	 „Agent Balling, kroťte sa! Kým ste v službe FBI, očakávam od vás profesionalitu,“ znova prehovoril muž. 

	 „Prepáčte, pane.“

	 „Zdvihnite ho.“

	 „TOTO JE SMIEŠNE...“ dychčal Lincoln. 

	 „Radím vám, aby ste boli ticho. Posledná vec, ktorá nás zaujíma, je váš názor.“

	 „TRVÁM NA TOM, ABY STE MI POVEDALI...“ nedal sa Abraham. 

	 „Včera ste tvrdili, že dnes ráno sa zrúti Svetové obchodné centrum. A pred pár minútami ďalšie lietadlo narazilo do druhej veže.“

	 „Hovoríte o tých dvoch vysokých vežiach?“ uisťoval sa Lincoln. „Áno, ja...“

	 „Pred pár minútami ďalšie lietadlo narazilo do druhej veže,“ zopakoval agent FBI. „Buď ste prorok, alebo terorista. Máme na vás kopu otázok.“ Potom sa obrátil na odchod a dvaja muži schmatli Lincolna. „Váš podlý teroristický zadok je teraz len a len náš.“

	 Maddy zastala pred budovou policajnej stanice. „Takže je pol desiatej. Predpokladám, že by tam mal byť nejaký policajný úradník, ktorý nám podpíše prepúšťací formulár.“

	 Pozrela sa na Liama. „Ty poď so mnou. A vy ostatní...“ 

	 otočila sa k Becky, Sal a Bobovi, „zostaňte tu.“

	 „Čo ak ho nepustia?“ opýtal sa Liam a ukázal na Boba. 

	 Mal na sebe starý plášť, pod ktorým ukrýval Fosterovu pištoľ, a už sa nevedel dočkať, kedy ju znova použije. 

	 „Strieľať sa nebude! Ak ho nepustia, vymyslíme niečo iné.“ Maddy ukázala na dym, čo pretínal bledomodrú oblohu. „Vidíte to? Všetci teraz pozerajú správy a ľudia sú veľmi vystrašení vrátane policajtov.“ Nervózne si vzdychla. „Posledná vec, ktorú teraz potrebujeme, je vyvolať rozruch.“

	 „Okej,“ prikývol Liam. 

	 Chytila ho za plece. „Poďme.“

	 Vyšli po schodoch a prešli cez malé nádvorie, ktoré by za normálnych okolností zapĺňali hliadkové vozidlá a policajné motorky. Väčšina z nich však teraz mala výjazd, aby kontrolovala situáciu. 

	 Vošli do budovy a zamierili priamo k pultu s hrubým plexisklom, za ktorým boli dve ženy v uniformách a niekoľko policajtov v civile a všetci uprene hľadeli na malý prenosný televízor. 

	 Maddy pristúpila k pultu. „Prepáčte.“

	 Možno ju počuli, možno nie. 

	 „Prepáčte!“ zopakovala. 

	 Jedna zo žien napokon odtrhla zrak od obrazovky. Maddy si všimla, že má červené oči. „Panebože,“ zašepkala, akoby boli dávne priateľky. „Je to strašné, však?“

	 Maddy prikývla. Cítila sa, akoby sa jej nešťastie na južnom konci Manhattanu vôbec netýkalo, hoci si detailne pamätala všetko, čo vtedy prežívala. 

	 „Prišli sme si vyzdvihnúť nášho.. ehm... bratranca. Myslím, že ho zatkli včera večer.“

	 Žena sa poriadne vysmrkala do vreckovky. 

	 „V poriadku,“ odvetila, akoby jej odľahlo, že môže na chvíľu myslieť na niečo iné. „Ako sa volá?“

	 „Abraham Lincoln,“ odpovedala Maddy. 

	 Žena prikývla a vytiahla podložku, na ktorej bol pripnutý vytlačený papier. „Pozrime sa...“ Prstom behala po papieri. „Abraham Lincoln?“ zdvihla pohľad. „Opilstvo a výtržníctvo. Zapísali sme ho včera večer o desať päťdesiat.“

	 „To je on,“ vzdychol si Liam. „Občas si... ehm... rád vypije.“

	 „Čo ho vždy dovedie do problémov,“ dodala Maddy. 

	 „Poriadne ho vyhrešíme, namojveru,“ dušoval sa Liam. 

	 Žena neprítomne prikývla a vyťukala do počítača referenčné číslo. „Budem potrebovať váš podpis na prepúšťací formulár. Je niekto z vás členom jeho najbližšej ro...“ zrazu zmeravela a s ústami dokorán hľadela na monitor. „Píše sa tu, že si dnes ráno poňho prišla FBI. Všetky právomoci sme preniesli na nich.“

	 Maddy nervózne preglgla. To neznelo dobre. 

	 „Takže vravíte, že Lincolna poznáte? Ste jeho spoločníci?“ 

	 Policajtka si ich podozrievavo premerala. 

	  Spoločníci?  To znie ako spolupáchatelia. 

	 „Sme rodina,“ zaklamala Maddy s falošným úsmevom na perách. „Deje sa niečo?“

	 Policajtka jej otázku ignorovala. „Moment, prosím.“ 

	 Prešla k ostatným, ktorí stále civeli na televíziu. 

	 „Myslím, že by sme mali odísť,“ zasyčala Maddy. „Niečo nie je v poriadku.“

	 Žena čosi povedala kolegom, ktorí sa okamžite otočili. 

	  Dofrasa! 

	 Liam zakričal: „Viete čo, prídeme inokedy! Vidím, že ste veľmi zaneprázdnení!“

	 „Zostaňte, kde ste!“ zahrmel policajt v civile a rukou si siahol pod sako. 

	 Sal stála na chodníku pred policajnou stanicou spolu s Bobom a Becky a cítila sa hrozne nápadná. Vždy sa opakovala rovnaká situácia. Ľudia ako skamenení hľadeli na kúdoly hustého dymu, čo stúpali k oblohe, a okamžite telefonovali svojim blízkym. Dokonca aj niektoré autá zastali na križovatke napriek tomu, že mali zelenú. 

	 Všetci upierali pohľady na nebo, takže Sal, ktorá videla udalosti z 11. septembra už veľa ráz, si ako jediná všimla čiernu dodávku, čo prechádzala cez nádvorie policajnej stanice. Keď zabočila doľava na križovatku a prešla popri nich, zazdalo sa jej, že na zadnom sedadle zazrela známu tvár. 

	 „Tá dodávka...“ ukázala pred seba. 

	 Becky sa pozrela smerom, ktorý jej ukazovala Sal. „Čierna dodávka s evidenčným číslom Washington BLL 443?“

	 „Hej, zdalo sa mi, že vidím...“ jej neistý hlas zanikol v ruchu ulice, zatiaľčo si dodávka razila cestu cez zamrznutú premávku, zabočila doprava a zmizla im z dohľadu. 

	 Liam zdrapil Maddy za ruku a spolu sa rozbehli k východu. 

	 „Tomu neuveríte!“ zakričala Sal, len čo ich zbadala. 

	 „Myslím, že sme práve videli, ako Lincolna odvádzajú preč v...“ odrazu stíchla. „Čo sa deje?“

	 Maddy ju celá zadychčaná chytila za plece. 

	 „Si v poriadku, Maddy?“

	 „Máme,“ dychčala,  „máme nový plán!“

	 „Aký?“

	 V tej chvíli zo stanice vybehlo niekoľko ozbrojených policajtov a začali si obzerať chodcov. 

	 „Bežte!“

	 

	 

	21. KAPITOLA

	2001, na ceste do Quantica vo Virgínii

	 Abraham sa už takmer hodinu mračil na svojich únoscov. 

	 Voz bez konského pohonu, v ktorom sedeli, bol nepohodlný a z toľkého otriasania mu prišlo nevoľno. Vzadu s ním sedeli ďalší traja muži, z ktorých jeden mu oplácal opovržlivý pohľad cez okrúhle okuliare s drôteným rámom. 

	 Po ľavej strane sa mu zrazu otvorilo okienko a odhalilo kovovú mriežku a ďalších dvoch mužov v prednej časti voza. 

	 „Agent Mead?“

	 Muž, ktorý naňho zazeral, sa premiestnil na sedadlo oproti. „Čo sa deje?“

	 „Prišla správa z newyorskej základne, pane...“ Abraham zvyšok odpovede nezachytil, ale prvý raz mal pocit, že na tvári muža s okuliarmi zbadal záblesk emócie. 

	 Keď sa konverzácia skončila, okno sa znova zatvorilo a muž sa vrátil na svoje miesto oproti Lincolnovi. Pery mal stisnuté a mlčky zvieral päste, až sa mu vydúvali hánky. Nakoniec prehovoril priškrteným hlasom: „Bohvie, koľko nevinných civilistov práve zomrelo. Tisíc? Päťtisíc? Desaťtisíc?“

	 „Čo sa stalo, pane?“ opýtal sa ďalší muž. 

	 „Severná aj južná veža, obe sa zrútili.“

	 Lincoln si uvedomil, že muž rozpráva o dvoch úžasných vysokých budovách, ktoré videl na pohyblivých obrázkoch v tej zvláštnej miestnosti. „Musíte ma vypočuť, pane,“ 

	 ozval sa, aj keď mal pocit, že muž s okuliarmi by mu najradšej jednu vrazil. „Ja som týmto dvom hrubým džentlmenom povedal, že sa to stane! Snažil som sa im vysvetliť, že som cestoval v čase...“

	 „Byť vami, tak držím hubu.“

	 „Dobrý Bože! Toto je predsa slobodná krajina!“ zlostil sa Abraham. „Mám právo povedať, čo si myslím, pane!“

	 „Práve teraz nemáte.“

	 „Viete, kto som, pane?“

	 „Jasné, že viem, kto ste. Ste obyčajný terorista a fanatik s chorou mysľou, ktorý verí, že vraždou nevinných civilistov niečo dokáže!“

	 Lincoln sa naklonil dopredu a prižmúril oči. „Teraz ma budete počúvať, pane. Jedného dňa budem prezidentom tejto krajiny a...“

	 Vtom sa muž s okuliarmi zahnal päsťou a Abraham od bolesti zalapal po dychu. Takmer ovracal kovovú podlahu, čo mal pod nohami. 

	 „Agent Belling, videli ste, čo sa práve stalo?“

	 „Áno, pane. Vozidlo sa náhle zatriaslo a zadržaná osoba padla na vašu päsť, pane.“

	 „Presne tak.“

	 Lincoln zdvihol zrak. „Čože?! Ten chlap ma udrel!“

	 „Ako som povedal,“ ozval sa agent Mead, „najlepšie spravíte, keď budete držať hubu.“

	 

	 

	22. KAPITOLA

	2001, New York

	 „Musel vykecať niečo o jedenástom septembri,“ povedala Maddy a ukázala na jeden z monitorov, na ktorom sa dookola premietali zábery tragédie. 

	 „Je logické, že ak niekto vie, čo sa stane v budúcnosti, všetci predpokladajú, že sa na tom podieľal,“ podotkla Becky. 

	 „Presne tak! Pamätám si, že keď padli Dvojičky, zatýkali ľudí po celej krajine, a to už niekoľko hodín po atentáte. 

	 Ak ho odviezla FBI, tak si musia myslieť, že je terorista a že má s jedenástym septembrom niečo spoločné.“

	 „No ak sa im predstavil ako Abraham Lincoln, tak si možno budú myslieť, že je blázon a nechajú ho ísť,“ uvažovala nahlas Sal. 

	 „Informácia: toto je zmenená časová línia,“ pripomenul jej Bob. 

	 „Presne tak,“ prikývla Maddy. „ Toto je časová línia, v ktorej prezident Abraham Lincoln neexistoval. Môže im donekonečna opakovať, že je ten Abraham Lincoln, ale im to nepovie absolútne nič!“ Vstala a začala sa nervózne prechádzať horedolu. „Musíme ho nájsť, kým nepríde ďalšia vlna, ktorá môže byť naozaj veľká.“

	 „Čo je to FBI?“ opýtal sa Liam. 

	 „Federálny vyšetrovací úrad,“ vysvetlila mu Maddy. „Je to špeciálna polícia, ktorá vyšetruje teroristov a najväčších zločincov.“

	 „Ako Scotland Yard?“

	 Maddy mykla plecom. „Niečo také.“

	 Liam prikývol. „A majú nejaké miesto, kde pracujú, tak ako my? Základňu?“

	 „Washington DC,“ odvetila Maddy. „Tam je veliteľstvo FBI, ak si to dobre pamätám z Aktov X.“

	 „Odkiaľ?“

	 „Z jedného starého seriálu,“ mávla rukou Maddy. „Pamätám si, že som čítala o tom, ako FBI zozbieralo všetkých podozrivých týpkov, ktorých tam zadržiavali niekoľko mesiacov, kým nebola zriadená špeciálna väznica v Guantáname.“

	 Otočila sa na Becky. „Vyhľadajte s Bobom všetko o FBI aj informácie o zadržaných po jedenástom septembri.“

	 „Vykonám.“

	 Potom sa pozrela Boba. „V najhoršom prípade bude musieť Bob Lincolna uniesť.“

	 „To by si vyžadovalo extrémne násilie a viac zbraní,“ 

	 povedal Bob. 

	 Maddy prikývla. „Tým si buď istý. Toto bude kruté.“

	 „Kde si vravela, že je sídlo FBI?“ opýtal sa Liam. 

	 „Vo Washingtone. Už si tam bol, pamätáš?“

	 Liam sa chvíľu mračil a potom si spomenul. S Bobom cestovali v nákladom aute z Washingtonu do New Yorku cez Ameriku v roku 1956, ktorú okupovali nacisti. 

	 „V tom prípade budeme potrebovať nejaké auto,“ poznamenala Sal. 

	 „Auto a veľké pištole pre Boba,“ zaškeril sa Liam a žmurkol na Becky. „Má rád veľké pištole.“

	 „Potvrdzujem.“

	 „Musíme vyraziť čo najskôr,“ prerušila ich Maddy. 

	 „Pôjdeme všetci?“ opýtala sa Sal. „Niekto predsa musí zostať na základni.“ Mala pravdu. Niekto musel koordinovať otváranie okna pre návrat. 

	 „Mali by ste tu zostať so Sal,“ otočil sa Liam k Maddy. 

	 „S Bobom a Becky to zvládneme. Tí dvaja sú armáda sama osebe, ťažkí súperi pre kohokoľvek, namojveru.“

	 „Zoberte ma so sebou,“ prosíkala Sal. 

	 Liam pokrútil hlavou. „Bude to nebezpečné“

	 „Vždy som v bezpečí!“ obrátila sa na Maddy, aby v nej našla podporu. „Prosím, dovoľmi tentoraz niečo robiť, nielen všetko pozorovať!“

	 „Liam má pravdu, možno budú lietať strely.“

	 „Aj tak som mala byť mŕtva, nie?“ nedala sa Sal. „Všetci sme mali byť! Mala som s rodinou zomrieť pri požiari v Bombaji. Takže každý deň navyše je bonus. Aký má zmysel sedieť tu a nerobiť nič užitočné?“

	 „ Si  užitočná, Sal. Si veľmi  užitočná. Ty si náš systém skorého varovania!“ namietla Maddy. 

	 „Chcem robiť viac!“ Sal si založila ruky v bok. „ Potrebujem robiť viac.“

	 Maddy mlčky skontrolovala čas na náramkových hodinkách. Bolo krátko po dvanástej. Udalosti v Amerike sa po útoku na Dvojičky vyvíjali rýchlo. Práve v tej chvíli bolo podpísané nariadenie o zrušení letov v celej krajine. Pentagon bol v jednom kole. A Abrahama Lincolna – ak mala Sal pravdu a naozaj ho videla v čiernej dodávke – nepochybne viezli na veliteľstvo FBI do Washingtonu na výsluch. 

	 „Spravíme to takto,“ povedala po chvíli Maddy. „Hneď ako budeme mať plán budovy a súradnice, ktoré by sme mohli použiť, otvoríme prenosové okno priamo pred vchodom do FBI. Nebude to skok v čase iba v priestore.“ Pozrela sa na Becky, ktorá s Bobom stále zbierala všetky informácie o FBI, a otočila sa späť k ostatným. 

	 „Liam, Bob a aj ty, Sal, pôjdete spolu a budete sledovať 

	 dopravu. Ak zbadáte čiernu dodávku a v nej Lincolna, skúste ho uniesť.“

	 Všetci traja prikývli a Sal nadšene zatlieskala. 

	 „Medzitým s Becky zistíme, kde držali a kam prevážali všetkých podozrivých v prvom týždni po atentáte.“ Vytiahla vreckovku a hlasno si vyfúkala nos. „Nechcem si ani len predstaviť, čo by sa stalo, keby sme stratili Lincolnovu stopu. Našťastie sa dejiny zatiaľvýrazne nezmenili.“

	 

	 

	23. KAPITOLA

	2001, New York

	 O polhodinu neskôr stáli Bob, Liam a Sal uprostred základne v kruhu s priemerom meter dvadsať. Na mieste, kde bol kriedou nakreslený kruh, bola vyhĺbená plytká jama, akoby zo stropu niekto hodil na zem obrovskú bowlingovú guľu. 

	 Neraz totiž museli otvoriť portál v strede základne, pretože nemali dosť času na to, aby naplnili sklený valec vodou. 

	 Maddy skontrolovala čas. Bolo pol jednej. „Ak FBI vzalo Lincolna pred pol desiatou, čakala ich troj až štvorhodinovú cestu po diaľnici na juh do Virgínie.“

	 „Správne,“ potvrdila Becky. 

	 „Nastavila som súradnice na výjazd z medzištátnej diaľnice číslo deväťdesiatpäť, ktorý vedie priamo k Akadémii FBI v Quanticu. Je to dosť nenápadné a tiché miesto. Na ulici Russel Road je kontrolný bod, kde musí každé vozidlo zastať, aby overili jeho totožnosť. Malo by to byť najlepšie miesto na pozorovanie okolia.“

	 Sklonila sa k stolu a začala ťukať do klávesnice počítača. 

	 „Ako som povedala, nebudem vás presúvať v čase, ale len v priestore. Mali by ste tam byť skôr ako naša dodávka.“ Pozrela sa na Sal. „Ak si si naozaj istá, že v nej Lincoln sedel.“

	 Sal váhavo prikývla. 

	 Maddy klikla na dialógové okno a napísala doň minútové odpočítavanie. 

	 „A čo okno na návrat?“ opýtal sa Liam. „Nemusíme sa dohodnúť...“

	 „Vidíš tú záhadnú pomôcku v Salinej ruke?“ spýtala sa ho Maddy a Sal k nemu natrčila mobil. „Len mi zavolajte a vezmem vás domov. Tentoraz nepotrebujeme nijaké fosílie ani staroveké pergameny.“

	 „Aha, samozrejme,“ odvetil Liam.“

	 „Bob, ak to bude vyzerať, že dodávka je plná chlapíkov zo SWAT tímu v nepriestrelných vestách a s veľkými pištoľami, tak nebuď hlúpy. Ani ty nie si neporaziteľný.“

	 „Budem konať len pri akceptovateľnej úrovni rizika,“ 

	
 prikývol Bob. 

	 Pozrela sa na Liama. „Je to na tebe. Ak zvážiš, že je to príliš nebezpečné, tak vymyslíme niečo iné. Prinajmenšom budeme vedieť, kde ho držia a vymyslíme iný plán akcie.“

	 „Okej.“

	 „Ste pripravení?“ skontrolovala odpočítavanie na monitore. „Dvadsať sekúnd.“ Bzukot premiestňovacieho stroja zosilnel. 

	 „Buďte opatrní. Hlavne ty, Sal. Nechaj chlapcov, nech si robia svoju prácu.“

	 „Jasné,“ prikývla Sal, ktorá sa tešila, že konečne nebude nečinne sedieť na základni. 

	 Základňou sa prehnal vánok, ktorý rozfúkal obaly zo sladkostí a poposúval po stole škatule od pizze. Nato sa objavil trblietavý svetelný kruh. 

	 „Čoskoro sa uvidíme!“ zakričala Maddy. 

	 Sal jej zamávala a Liam urobil prvý krok do portálu. 

	 Maddy sledovala, ako jeden po druhom zmizli, a potom rozkázala Bobovi, aby zavrel okno portálu. Guľatá sféra sa spojila do jedného bodu a zmizla. 

	 Sadla si vedľa Becky, ktorú osvetľovalo tlmené svetlo monitorov, čo zobrazovali tú istú vec, len z iného uhla: dymiace ruiny Svetového obchodného centra a zaprášené tváre tisícok požiarnikov, zdravotníkov a policajtov. 

	 Nehybný obraz. 

	 Zdalo sa, že jediné, čo sa hýbalo, boli hárky papiera vznášajúce sa vo vzduchu ako kŕdeľvtákov, ktoré si hľadajú nový domov. 

	 

	 

	24. KAPITOLA

	2001, Quantico, Virgínia

	 Liam, Bob a Sal čupeli vo vysokej tráve v tieni červených cédrov. Za čerstvo pokoseným trávnikom bola jednoprúdová cesta, ktorá sa kľukatila cez les k akadémii FBI. 

	 Asi štyridsať metrov od nich stála železná búdka s ošúchanými plastovými oknami, v ktorej sedeli dvaja strážnici. Keby sa viac sústredili na prácu, pravdepodobne by si ich všimli, no boli takí zabratí do sledovania televízie, že okolo nich mohol pokojne prejsť aj sprievod s dychovkou. 

	 „Bob?“ ozval sa Liam. „Ak sa objaví dodávka, aký bude tvoj ďalší postup?“

	 Bob sa zamyslel. „Najprv zneškodním vozidlo. Potom zneškodním každého ozbrojeného muža a napokon vytiahnem objekt z dodávky.“

	 „Nezabudni, že chceme nášho kamoša odtiaľdostať bez ujmy,“ pripomenul mu Liam. 

	 „Potvrdzujem,“ odvetil Bob. „Budem konať, len ak bude percento možného ublíženia Lincolnovi prijateľné.“

	 „Ale tých strážnikov nezabiješ, však?“ spýtala sa Sal. 

	 Bob sa zamračil. „Ak budú brániť výkonu misie, stanú sa akceptovateľnou stratou.“

	 „Stačí, ak na nich poriadne zareveš,“ uškrnul sa Liam a jemne štuchol do Sal. „Mala by si ho počuť. Videl som chlapov, ktorí zdupkali, keď zareval. Stalo sa to počas našej poslednej misie do Nottinghamu v dvanástom storočí.“

	 „Moja veľkosť môže byť zastrašujúca,“ uznal Bob. „Tento faktor funguje v môj prospech.“

	 „Urob strašidelný výraz, Bob,“ prosil Liam. „Niečo naozaj drsné.“

	 Bob našiel v pamäti záznam. Obočie sa mu nadvihlo a spojilo do hrozivého tvaru, mäsité pery sa mu natiahli a odhalili rad zubov, ktoré vyzerali, že dokážu vyraziť diery do kovového plechu. 

	 „Pripomínaš mi veľkého zlého psa, ktorému zobrali kosť,“ povedala Sal. 

	 „Možno, ale zostala by si stáť na mieste, keby sa na teba hnala takáto tvár?“ zasmial sa Liam. 

	 Všetci traja sa na chvíľu odmlčali a počúvali ruch dopravy, tlmené zvuky televízora a švitorenie vtákov na stromoch. 

	 „Ste spokojní, ako to dnes dopadlo?“

	 Lincoln sa nechápavo zahľadel na agenta Meada, ktorý sedel oproti nemu. 

	 „Toto vám spríjemňuje dni? Zabíjanie nevinných amerických občanov?“

	 „Aj ja som Američan, pane,“ precedil Abraham. 

	 „Och, áno? A čo teda? Nepáči sa vám, aká je Amerika, a toto je váš spôsob, ako zmeniť veci k lepšiemu?“

	 „Neviem, kto sa tie veže rozhodol zničiť.“

	 „Dobre,“ povedal sarkasticky agent. „Takže budete naďalej trvať na svojom príbehu, že ste prišli z inej doby . “

	 „To je skutočnosť, pane.“

	 „V tom prípade mi povedzte svoju rozprávku o cestovaní v čase ešte raz.“

	 „To nie je výmysel, pane! Žijem v roku tisícosemstotridsaťjeden.“

	 „Potom sa stavím, že je to tu pre vás veľmi čudné.“

	 Lincoln cítil, že agent si z neho uťahuje. „Samozrejme,“ 

	 odpovedal sucho. „Také, aké by to bolo pre vás, keby ste sa vrátili o stosedemdesiat rokov.“

	 „Takže sa vám to tu musí zdať... neobvyklé.“

	 Aj ďalší dvaja agenti sa uškrnuli. 

	 „Nuž, keď sa pýtate, tak tento svet je rozhodne grobiansky. Podľa toho, čo som doteraz videl.“

	 „Grobiansky?“ Agent pokrútil hlavou. „Hádžete jednu perlu za druhou. Pokračujte, ste takmer  presvedčivý.“

	 „Hoci sú stroje, čo som videl, nad moje chápanie, jasne vidím, že tento svet je nemorálny a sebecký.“

	 „Vážne?“

	 „Presne tak, pane. A lenivý. Prečo sú všetci takí tuční?“

	 Dodávka odbočila a začala spomaľovať. 

	 „Zdá sa, že sme skoro na mieste,“ povedal agent a chladne sa usmial na Lincolna. „Kolegovia, ktorí vám budú klásť 

	 otázky, nebudú takí zhovievaví. Verte mi, že na nás ešte budete v dobrom spomínať.“

	 Cez priečku počuli, ako sa vodič s niekým zhovára. 

	 „Zvyšok života strávite v tmavej cele, Abraham. A bol by som rád, keby ste po celý čas premýšľali nad tým, čo ste vykonali a koľko nevinných životov ste zničili.“

	 V tej chvíli sa ozval výstrel a do dodávky čosi narazilo. Zadné dvere sa rozleteli a vnútro vozidla zalialo svetlo. 

	 Lincoln prižmúril oči a spoznal obra, ktorého videl predošlý deň v tehlovej miestnosti. 

	 Muži v oblekoch vytiahli zbrane a kričali na obra, aby zdvihol ruky nad hlavu. Odrazu stíchli. 

	 „Panenka skákavá! Čo je, preboha, TOTO?“ zalapal po dychu agent Mead. 

	 Obor sa otočil, aby sa pozrel, na čo všetci zízajú. 

	 Nakoniec urobil to isté aj Lincoln. Vyklonil sa cez zadné okno dodávky a zbadal niečo neuveriteľné. 

	 

	 

	25. KAPITOLA

	2001, Quantico, Virgínia

	 Liam a Sal sa vynorili spoza cédrov, aby si lepšie obzreli približujúcu sa časovú vlnu. Najprv to vyzeralo, akoby tmavá obloha vstrebala krajinu navôkol. Akoby zemská kôra praskla a zlomila sa a jedna polovica pevniny pohltila druhú. V hrozivej temnote sa objavovali útržky novej reality: budovy, čo nikdy neexistovali, podivné bytosti, ktoré nemali na pôvodnej Zemi miesto, a more utrápených tvárí. 

	 „Kristepane,“ sťažka preglgol Liam. „Toto bude veľká vlna, však?“

	 Sal mlčky prikývla. 

	 A vtedy udrelo tornádo – vír drvivej energie. Vlna pripomínala čiernu stuhu, ktorá pretínala oblohu a vlnila sa ako had. Liam s úžasom pozoroval celé predstavenie. Bolo to prvý raz, čo na vlastné oči videl, ako jedna realita nahradila druhú. Pár sekúnd mal pocit, že zazrel premenu rímskeho vojaka na niečo napoly ľudské a napoly mechanické, novorodeniatko, z ktorého sa stalo dievča, žena, starenka a napokon hnijúca lebka – celý život prežitý za jedinú sekundu. Potom tornádo prešlo za nich. 

	 „To bolo neuveriteľné!“ zalapal po dychu Liam. „Videla si už niečo také?“ Obrátil sa k Sal a vtedy si všimol, že energetický vír ju strhol na zem. Rýchlo jej pomohol vstať. 

	 Sal sa oprášila a poobzerala sa navôkol. „Dosť sa to tu zmenilo.“

	 Trávnatú plochu vystriedalo obrovské pole a les za nimi takisto zmizol. Liam sa otočil smerom, kde ešte pred chvíľou bola dodávka. Uľavilo sa mu, keď asi štyridsať metrov od nich zbadal Boba, ktorý si zvedavo prezeral okolie. Nato sa spomedzi vysokých obilných klasov vynorila Lincolnova strapatá hlava. 

	 „Tá búrka... ten hurikán, čo sme... sme...“ habkal vystrašene Lincoln. 

	 „Toto sa stane, keď odstránite z dejín niečo, čo by tam malo zostať,“ odvetil Liam. 

	 „Hovoríte... hovoríte o mne, však?“

	 „Presne tak.“

	 Lincoln civel na pole. „Chcete mi povedať, pane, že túto veľkú zmenu som spôsobil ja?“

	 „Tak sa zdá.“

	 „Liam,“ povedal potichu Bob. 

	 „Neviem si predstaviť...“ pokračoval Lincoln, „... čo by som vo svojom živote mohol urobiť, že by to takto zmenilo svet!“

	 „Liam,“ zopakoval Bob a oči neprestajne upieral na oblohu. 

	 Sal štuchla do Liama, aby sa pozrel hore. 

	 „Dobrý Bože!“ zahučal Lincoln. „Čo, dopekla, je toto?“

	 Nad poľom sa vznášalo čosi, čo vyzeralo ako gigantický medený kotol, pod ktorým bola pripevnená zvláštna konštrukcia s množstvom rúrok, komínov, rebríkov, guľatých svetlíkov a poklopov. Kotol sa pohyboval nehlučne, jeho motory ticho priadli a len občas bolo počuť svišťanie vetra cez rúrky a komíny. 

	 Keď začal kotol pristávať, vysunuli sa z neho železné nohy, ktoré pripomínali žeriavy. Dovtedy sa ohýbali a prispôsobovali nerovnému povrchu, kým kotol nenadobudol stabilitu. Žeriavy pomaly spustili kotol doprostred poľa. 

	 Nato sa na zem vysunula široká rampa, po ktorej sa jeden po druhom spúšťali traktory a kombajny, čo sa okamžite rozpŕchli po poli. Za nimi vyšiel rad zvláštnych postáv. 

	 „Džáhula! To je úžasné,“ vydýchla Sal. 

	 „Je to lietajúca farma!“ zvolal Liam. 

	 Lincoln si rukou zaclonil oči. „Domnievam sa, že vo va šej dobe nie je takýto úžasný stroj bežný.“

	 „Toto je naša  doba, pán Lincoln,“ opravila ho Sal. „Ale je to jej odlišná verzia. Všetko sa zmenilo.“

	 „Len my sme zostali rovnakí?“ Lincoln vyzeral zmätene. 

	 „Ako je to možné?“

	 Liam sa pozrel na Boba. „Pretože nikto z nás tu nemal byť.“

	 „Správne. Nikto z nás nemal byť živý, preto nás časová vlna nezasiahla,“ potvrdil Bob. 

	 Liam sa zahľadel na kotol, ktorý začal pomaly stúpať nahor. „Mali by sme si nájsť dočasný úkryt, kým si nebudeme istí, v akom svete sme sa to ocitli.“ Potom sa poobzeral navôkol a na opačnej strane poľa zbadal niečo, čo vyzeralo ako opustená stodola. „Pôjdeme tam!“ zavelil. 

	 Všetci mlčky prikývli. 

	 Sal si ešte raz prezrela záhadný stroj, ktorý pripomínal stredovekú ponorku. Konštrukcia pod ním jej viac pripomínala továreň ako farmu. A tie zvláštne malé postavy, čo zišli po rampe za traktormi! Rozpŕchli sa po poli, ale spôsob, akým sa hýbali, bol veľmi neohrabaný. 

	 „Poď, Sal!“ zakričal za ňou Liam. 

	 „Už idem,“ zamrmlala, no tajomné malé postavy jej neschádzali z mysle. 

	 

	 

	26. KAPITOLA

	2001, New York

	 Maddy sa musela chytiť rohu stola, aby udržala rovnováhu. Základňa sa otriasala tak silno, že zo stropu padali veľké kusy omietky. Počítačové monitory a žiarovky naraz zablikali a zhasli, a zo zadnej miestnosti sa ozval ohlušujúci rachot, akoby sa zrútila celá strecha. 

	 „Becky? Si v poriadku?“ spýtala sa Maddy, keď konečne nastalo ticho. 

	 „Potvrdzujem,“ ozvalo sa odniekiaľz tmy. 

	 Maddy tápala pred sebou, narážala na prázdne plechovky od sódy, perá a zápisníky, až napokon našla inhalátor. „Zľakla som sa, že prišla ďalšia časová vlna, ale asi to bolo len zemetrasenie,“ dychčala. 

	 „Určite to bola vlna,“ odvetila Becky. 

	 Maddy nahmatala kancelársku stoličku a s úľavou si sadla. „Ale nikdy predtým to nebolo takéto.“

	 Základňa bola ponorená do tmy. Nefungovalo ani pohotovostné osvetlenie, hoci generátor v zadnej miestnosti sa mal dávno naštartovať. 

	 „Želáš si, aby som otvorila rolovacie dvere?“ opýtala sa Becky. Výpadok elektriny totiž spôsobil, že dvere sa dali otvoriť len ručne. 

	 Maddy chvíľu váhala s odpoveďou. Nervózne si hrýzla peru, lebo vôbec netušila, čo môže očakávať. „Nie som si istá, či to chcem vidieť.“

	 Becky nepovedala nič. Pokojne čakala, kým dostane ďalší rozkaz. 

	 „Tak dobre, otvor ich,“ povedala napokon Maddy. 

	 Len čo Becky otočila kľukou, ozvalo sa rinčanie reťazí. 

	 Miestnosť zalialo denné svetlo a odkrylo všetky škody. Všade sa váľali rozbité tehly a stredom podlahy sa tiahla hlboká prasklina, ktorá odhaľovala staré rúry a zaprášené káble. 

	 Maddy pri tom pohľade napadlo, či si nebudú musieť hľadať nový domov. Obávala sa, že citlivé vybavenie, počítače a matičné dosky takú kolíziu nemohli prežiť. 

	 Tá myšlienka ju znervóznila viac než čokoľvek iné. Uvedomila si, že si na to miesto zvykla. Bolo ako ich záchranná kotva, jediný pevný bod, kde sa mohli ukryť a kam sa vracali po každej úspešnej misii. 

	 „Kriste na nebi!“ zvolala, keď sa odhodlala vyjsť von. 

	 Základňa ležala v plytkom kráteri a celé okolie bolo úplne zdevastované. Z mosta Williamsburg Bridge zostalo len torzo a na vzdialenom konci sa črtal Manhattan, ktorý bol ponorený do hustej hmly a vyzeral ako mesačná krajina. 

	 Kedysi dávno, akoby to bolo v inom živote, Maddy hrávala počítačovú hru s názvom Call of Duty z prostredia druhej svetovej vojny. Jeden z levelov sa odohrával medzi ruinami Stalingradu, v bludisku polorozpadnutých budov. A to, na čo sa práve pozerala, bolo presne také isté. 

	 Otočila sa, aby si obzrela druhú stranu rieky. Brooklyn a Queens vyzerali podobne. Zo všetkých budov sa zachovalo len niekoľko stavieb. 

	 „Vyzerá to ako vojnová zóna,“ povedala Maddy. 

	 Becky pritakala. „Potvrdzujem dôkazy dlhodobej vojny.“

	 Maddy prevrátila očami. „Nekecaj.“

	 „Pozri!“ Becky ukázala na oblohu, po ktorej sa pohybovalo niekoľko objektov, čo pripomínali balóny alebo vzducholode. 

	 „Vojna pravdepodobne stále prebieha,“ povedala Becky. 

	 Maddy sa znova zahľadela na ruiny Manhattanu. Odrazu v hmle zbadala menší záblesk a nato sa ozvalo niekoľko explózií. Vtedy si všimla, že neďaleko stáli opustené muničné sklady, na ktorých rozoznala stopy po bojoch. 

	 „Skvelé,“ povzdychla si. 

	 „Čo sa deje, Madelaine?“

	 „Za riekou je vojnový front a na tejto strane tiež. Stojíme na území nikoho.“

	 

	 

	27. KAPITOLA

	2001, New York

	 Plukovník William Devereau pocítil, ako sa pod ním zatriasla podlaha. Z diaľky sa ozývali explózie a vyzeralo to, že nepriateľdostáva poriadne na frak. Bombardovanie prvej nepriateľskej línie smerom ku Queensu pravidelne opakovali, aby súperom pripomenuli svoju vzdušnú prevahu. Plukovník napriek tomu vedel, že situácia sa nezmení. Znova pribudnú stovky nových kráterov a zraní sa niekoľko desiatok ďalších vojakov, no to je asi tak všetko. 

	 Devereau vytiahol z vrecka zhúžvanú škatuľku cigariet značky Gitanes francúzskej výroby. Boli horké ako žlč, no aj tak chutili lepšie než americké. Jednu si zapálil, silno potiahol a poriadne si odpľul na dlážku. Mohol by sa pokúsiť prestať fajčiť, no podľa štatistiky ho guľka z pištole alebo bomba znesie zo sveta skôr ako cigarety. 

	  Rýchlejšie ako rakovina. 

	 Hrotom bajonetu roztvoril zapečatenú obálku, v ktorej mu v to ráno prišla správa z vrchného veliteľstva. Jeho francúzština bola obstojná. Dokázal po francúzsky čítať, no s rozprávaním to bolo horšie. Dočítal sa, že vojna prebiehala tak, ako mala. Frontová línia SheridanDeGrise, ktorá sa tiahla od Atlantiku naprieč štátmi na západ, stála na pevných základoch. 

	 Oddielom mali pogratulovať a povzbudiť ich k ďalšej práci. 

	 Devereau skrčil papier so správou a hodil ho na stôl. Aj tak väčšina členov oddielu nevie po francúzsky ani slovo. 

	 Mohol by im povedať, čo len chce. Francúzština bola jazykom dôstojníkov. Generáli Únie pochádzali najmä zo zahraničia. Boli to synovia parížskych miliardárov, ktorí túžili na európskom kontinente zažiť zopár rokov vojenskej slávy, kým sa usadia. 

	 Naopak pešiaci, chudobní úbožiaci, ktorí sa práve skrývali v bunkroch a dúfali, že dnešné bombové nálety sa nebudú posúvať ďalej na juh, boli obyčajní miestni chlapci. Chalani z Michiganu, Pennsylvánie, New Yorku či Ohia. Synovia vojakov, vnuci  vojakov, ktorí udržiavali hranicu Únie už približne stotridsať rokov. 

	 Trpko sa usmial. Kde bolo, tam bolo, bola raz Únia severoamerických štátov. Názov Únia možno zostal, ale už ju neviedli americkí generáli a prezidenti ako predtým. 

	 Vzdychol si. Dávno sa vzdal nádeje, že jeho chlapi niekedy pochopia, že francúzski a ostatní európski spojenci neprišli, aby im pomohli splniť sen o spojenom národe slobodných ľudí. Mali na to iba politické dôvody, ktoré sa ťažko dali vysvetliť mužom, čo ledva dokázali čítať a písať. 

	 No dobre, konaj svoju povinnosť, nech sa deje čokoľvek. 

	  Fais ce que dois, advienne que pourra. 

	 Pozrel sa na zvlhnutú stenu vo svojom malom bunkri, na ktorej visela stará fotka v drevenom ráme, teraz už zberateľský kúsok. Boli na nej generáli z prvých rokov občianskej vojny. Všetko oddaní synovia Ameriky – Meade, Sherman, Grant, Hancock – s hrdými úsmevmi na tvárach. Boli ochotní bojovať a umrieť za zjednotenie Ameriky. Za slobodu. 

	 Smutne pokrútil hlavou nad touto nezmyselnou vojnou. 

	 Na jednej strane umierali generácie amerických chlapcov za Francúzov... 

	 Miestnosť sa zachvela od ďalšieho bombového náletu. 

	 ... a na druhej strane za Britov. 

	 

	 

	28. KAPITOLA

	2001, Quantico, Virgínia

	 Do opustenej stodoly, ktorá páchla kompostom, prenikali cez uvoľnené drevené dosky popoludňajšie slnečné lúče a osvetľovali zrnká prachu vznášajúce sa vo vzduchu. 

	 Lincoln si sadol na balík sena v kúte stodoly a zamračil sa. „Prosím, povedzte mi, že môj príhodný únik nespôsobil celú túto zmenu.“

	 Liam sa trpko usmial. „Obávam sa, že spolu s vaším nepríhodným skokom do nášho okna na návrat z New Orleansu to spôsobilo túto zmenu. Pravdupovediac, nebolo to od vás veľmi múdre.“

	 „Stali ste sa časovým anachronizmom,“ dodal stroho Bob. „Kým sa nevrátite do svojej doby, dejiny zostanú kontaminované a táto časová línia pretrvá.“

	 Lincoln zahanbene sklopil zrak. „Dlhujem vám ospravedlnenie.“

	 Liamovi začínalo byť v stodole teplo, preto si vyzliekol športovú bundu. Sal mu ju nedávno kúpila vo Walmarte. Nosil ju bez toho, aby vedel, kto sú Yankees, Redsocks alebo Bulls. 

	 „Bob, čo navrhuješ?“

	 „Odporúčanie: mali by sme zostať tu a počkať na tachyónový signál. Madelaine pozná našu polohu a pokúsi sa otvoriť nám okno na návrat.“

	 „Ak bude môcť,“ dodal Liam. 

	 „Správne,“ prikývol Bob. „Ak bude môcť.“

	 „Váš stroj času je pokazený?“ spýtal sa Lincoln. 

	 „Dúfam, že nie, ale stroj na prenos si vyžaduje veľa elektrickej energie,“ odvetil Liam. „Ak sa New York zmenil a neprúdi k nám žiadna elektrina, tak máme menší problém.“

	 „Ale máme generátor,“ pripomenula Sal. 

	 „Hej. Skvelá vecička.“

	 „Maddy ho už určite zapla,“ pokračovala Sal. „Len to chvíľu trvá, kým sa stroj nabije.“

	 „Tentoraz ide len o zmenu miesta, na ktorú treba iba tri percentá kapacity nabitia,“ povedal Bob. 

	 Sal vykukla pomedzi drevené latky. „V tom prípade by sme nemali dlho čakať.“

	 „Čo ak sa ten váš portál neobjaví?“ opýtal sa Lincoln. 

	 „Zostaneme trčať na tomto mieste?“

	 „Džáhula!“ zaškerila sa Sal. „Vždy ste taký pesimista?“

	 Lincoln pokrčil plecami. „Žiadny drevorubač ešte nezoťal strom tak, že sa naň usmieval ako blázon.“

	 Liam zovrel pery. „Veľmi poetické.“ Podišiel k Sal a tiež vykukol von. Po poli stále pobiehali traktory a kombajny. 

	 Niekoľko kombajnov sa vracalo po rampe s nákladom zožatej úrody. Vyzeralo to, ako keď termity kŕmia svoju kráľovnú. 

	 „Ak má Maddy technické problémy – Ježiši, kedy ich nemala –,  tak predpokladám, že žiadny portál sa neotvorí.“

	 „Počkajte!“ skríkla Sal a vytiahla z vrecka mobil. Stlačila rýchlu voľbu a priložila si ho k uchu. Napokon bezradne pokrútila hlavou. „Žiadny signál.“

	 Liam sa pozrel na jasnú modrú oblohu. Slnko už bolo vysoko a jeho lúče sa trblietali na bronzovom trupe vzducholode, ktorá sa vznášala nad poľom. 

	 „Ak do zotmenia Maddy nič nepodnikne, znamená to, že asi nemá elektrinu a že mám jednu dobrú a jednu zlú správu.“

	 Sal sa naňho otočila. „Aká je zlá správa, Liam?“

	 „Zlá správa je, že pôjdeme domov peši. Dobrá správa je, že ak Maddy nemá elektrinu, časová bublina nebude zapnutá, a preto sa nezresetuje bez nás.“ Pozrel sa na Boba. „Navrhujem, aby sme čo najskôr vyrazili späť do New Yorku. 

	 Čo myslíš?“

	 „Potvrdzujem. Je to rozumný plán. Ak zostaneme na priamej trase do New Yorku, môžeme odhaliť každý presne mierený prúd tachyónov, ktorý nám Maddy pošle.“

	 Liam sa znova pozrel na stroj vznášajúci sa nad poľom. 

	 „Neviem ako vy, ale mňa tá vec znervózňuje. Je to dosť vyspelá technológia, však?“

	 „Lietajúci stroj pravdepodobne využíva technológiu plynov ľahších ako vzduch,“ odvetil Bob. 

	 „Myslíš ako balón? Ako tie nacistické vzducholode?“

	 „Potvrdzujem. Pozemné vozidlá pravdepodobne využívajú obvyklú technológiu spaľovacích motorov porovnateľnú s normálnou časovou líniou. Pri skúmaní zblízka by sme mohli oveľa lepšie určiť, na akej úrovni je technológia v tejto zmenenej časovej línii.“

	 „Skúmanie zblízka radšej vynechajme,“ usmial sa na Boba. „Úprimne povedané, najradšej by som sa čo najrýchlejšie a najnenápadnejšie vrátil na základňu.“

	 „Súhlasím,“ povedala Sal a spomenula si na zvláštnych robotníkov, na ktorých bolo niečo znepokojujúce, ba až neľudské. 

	 „Musíme vyraziť v noci, aby sme boli menej nápadní,“ 

	 povedal Liam. „Keďže tu poletujú obrovské vzducholode, cez deň by si nás hneď všimli.“

	 „V noci, pane?“ zhrozil sa Lincoln. „Veď práve vtedy vyliezajú všetci podliaci a zlodeji s nekalými úmyslami.“

	 „Nebojte sa,“ upokojovala ho Sal, „máme pri sebe veľkého zlého Boba. Postará sa o nás.“

	 „Potvrdzujem. Som podporná jednotka. Vaša bezpečnosť, pán Lincoln, je hlavným cieľom misie. Budete bezpečne eskortovaný do newyorskej základne a odtiaľdo roku 1831.“

	 „Tak či tak,“ usmiala sa Sal, „som si istá, že Maddy sa onedlho podarí otvoriť portál, však, Liam?“

	 Snažil sa byť rovnako optimistický, no namiesto toho sa zamračil a precedil: „Mám pocit, že rozprávaš o niekom inom, pretože nám  to nikdy nejde hladko.“

	 

	 

	29. KAPITOLA

	2001, New York

	 Maddy si nešťastne prezerala zadnú miestnosť. Časť stropu sa prepadla. Popadané tehly rozbili rastové valce a na zem sa vylial proteínový roztok. Obe embryá – malá Becky a malý Bob – boli mŕtve. Ich relatívne nový generátor bol takisto zničený, kryt mal dotlčený a preliačený. Panel bol na jednej strane vytrhnutý a visela z neho guča káblov. Celá základňa klesla takmer o meter a navôkol vytvorila kráter, čo bol pre starú tehlovú budovu dosť veľký otras. 

	 „Zhodnotila som škody, Madelaine. Hlavná konštrukcia základne je vážne porušená,“ ozvala sa Becky. 

	 Maddy mlčky prikývla. 

	 „Generátor v tomto momente nie je funkčný, ale možno budem schopná opraviť ho. Najprv budem musieť odstrániť 

	 tehly, aby som zistila rozsah poškodenia.“ Becky ukázala na rozbité valce. „Tieto dva valce sa nedajú opraviť. Ďalšie dva valce sú nepoškodené, ale embryá v nich dokážu prežiť 

	 bez elektriny len ďalších štyridsaťosem hodín.“

	 „Čím ďalej, tým je to lepšie,“ odvetila skľúčene Maddy. 

	 Becky nerozoznala iróniu v jej hlase. „Nie, mám ešte hor

	 šie správy, Madelaine.“

	 Maddy s povzdychom prikývla. 

	 „Lúčové zariadenie na prenos tachyónov je úplne zničené,“ pokračovala Becky. 

	 Maddy potichu zahrešila. Prístroj na prenos tachyónov bol dôležitou súčasťou vybavenia základne. Bola to relatívne malá, ale efektívne zostrojená nádobka, ktorá nevyžadovala extra údržbu. O jej existencii by ani netušila, keby si nedávno z dlhej chvíle neprečítala zoznam technického vybavenia základne. No teraz z neho nezostalo nič iba pokrútené káble a zničený silikón všade navôkol. 

	 Maddy hneď vedela, čo to znamená. „Nemôžeme sa spojiť s Bobom, však?“

	 „Správne. A čo je oveľa dôležitejšie, aj keby sme mali adekvátny zdroj elektriny, nebudeme schopní otvoriť žiadne prenosové okno.“

	 Maddy akoby tie slová na prvý raz nepochopila. 

	 „Čo si to povedala?“

	 „Na zameranie signálu používame rovnaký lúč ako na zameranie prúdu tachyónov, keď otvárame portál. Bez prenosového poľa nie sme schopní otvoriť žiadny portál. 

	 Táto základňa už nie je funkčná.“

	 Maddy sa podlomili kolená. Po zaprášenej tvári sa jej nekontrolovateľne kotúľali slzy a zanechávali za sebou mokré stopy. 

	 „Madelaine? Si v poriadku?“

	 „Ani nie,“ hlesla Maddy a skryla si tvár do dlaní. 

	 Becky k nej podišla a jemne jej odtiahla jednu dlaň z tváre. Chvíľu skúmala Maddine červené, opuchnuté oči pod okrúhlymi okuliarmi. 

	 „Prečo plačeš?“ opýtala sa takmer nežne. 

	 Maddy smrkla a chrbtom ruky si utrela líca. „Lebo sme to totálne pokašľali. Tentoraz sme skončili.“ Pozrela sa na Becky, celkom ľahostajnú a pokojnú. „Čo to nechápeš, Becky? Skončili sme! Je koniec.“

	 Odrazu sa vybrala do hlavnej miestnosti a Becky nechala trpezlivo čakať na ďalšie inštrukcie. 

	 „Madelaine?“

	 Maddy sa poobzerala po neporiadku na základni. Prach, ktorý pred polhodinou zaplnil ovzdušie, sa už usadil a zanechal na všetkom ľahkú púdrovú vrstvu. 

	 „Madelaine?“ znova zakričala Becky zo zadnej miestnosti. Jej hlas, za normálnych okolností taký rozhodný, teraz pripomínal zúfalý nárek jahniatka. 

	 Maddy prekročila širokú prasklinu na podlahe a prestrčila sa cez pootvorené rolovacie dvere. Lososovoružové slnko práve zapadalo za torzá kedysi krásnych a hrdo sa týčiacich budov Manhattanu a poslednými lúčmi osvetľovalo bezútešnú krajinu. 

	 „Madelaine! Aké mám ďalšie príkazy?“ znova sa ozvala Becky. 

	 Maddy ju ignorovala. 

	 „Madelaine?“

	 Odrazu si uvedomila, že je voľná. Jeden krok za druhým do blížiacej sa noci, každý ľahší ako ten predchádzajúci. Môže odísť od toho všetkého – od záväzkov, o ktoré nikdy neprosila, od tajomstiev, v ktoré nikdy nechcela vedieť. Z ich základne zostala len rozpadnutá barabizňa. 

	 Pozrela sa na severovýchod k Brooklynu, smerom na Boston. 

	  Domov. 

	 Možno aj v alternatívnej časovej línii sa stretnú tí istí ľudia, zaľúbia sa a majú rovnaké bábätká a v jej rodnom meste sa teraz hrá dievčatko, ktoré má oveľa radšej otcovo elektronické náradie ako bábiky. Možno by rodičom dokázala vysvetliť, kto je. Možno by ich presvedčila, že je ich dcéra, len o desať rokov staršia. Mohla by byť staršou sestrou pre ich jediné dieťa. Sestrou, ktorá by mu rozumela ako žiadna iná. 

	 Pridala do kroku. Pre Liama a Sal aj tak nemohla nič spraviť. Nebodaj tu má zostať a čakať na ďalší bombový nájazd? 

	  Chcem ísť domov. 

	 

	 

	30. KAPITOLA

	2001, niekde vo Virgínii

	 „ New York?  Chcete ísť do New Yorku?!“ zopakoval prekvapene Číňan. Bola tma a Liam mu poriadne nevidel do tváre. 

	 „Presne tak,“ odvetil Liam. 

	 „Vy blázni!“ pokrútil hlavou muž. „Zoberiem vás len po Mŕtve mesto. Idem na západ do Nového Pittsburgu, možno do Clevelandu. Tiež by ste mali ísť na západ.“

	 „Mŕtve mesto?“ zopakoval Liam. 

	 „Neviete?“ začudoval sa Číňan. „Kedysi sa mu hovorilo Baltimore.“

	 Muž niečo povedal svojej manželke, ktorá sedela vedľa neho v starej dodávke. Otočil sa späť na Liama. „Nasadnite dozadu k sliepkam. Ale nechcem nijaké problémy,“ upozornil ich. 

	 Liam sa otočil, aby sa uistil, že Bob si brokovnicu zastrčil tak, aby ju nebolo vidno. „Môžete sa spoľahnúť. Budeme len vzadu robiť spoločnosť vašim sliepkam.“

	 Číňanovo auto pripomínalo cigánsky karavan. Takmer každý kúsok voľnej plochy zdobili orientálne vzory a na háčikoch sa hompáľalo kuchynské náradie. 

	 Číňan spokojne prikývol, ale jeho žena nebola nadšená, že budú mať v aute pasažierov. 

	 Liam otvoril drôtené dvierka na zadnej časti dodávky a vošiel do priestoru, ktorý bol prepchatý rôznymi vecami. 

	 Ostatní ho nasledovali. Keď nakoniec nastúpil Bob a zabuchol za sebou dvere, vozidlo sa mierne zakolísalo. Bolo tam akurát miesto pre štyroch. 

	 Vozidlo sa pomaly pohlo vpred a rozkývané predmety okolo nich začali hrkotať. Možno to pre nich nebol ten najpohodlnejší spôsob dopravy, no aspoň sa dostanú bližšie k New Yorku. 

	 Zatiaľtotiž, od Maddy neprišla nijaká správa. 

	 Odrazu spoza rozkolísaného kredenca vyletel ošklbaný kohút a pristál priamo na Bobovej hlave. 

	 „Myslel som si, že to o tých sliepkach vzadu bol vtip,“ 

	 zasmial sa Liam. 

	 Bob sa zahnal po kohútovi, ktorý s ním dobrú minútu zápasil, až kým znova nepristál na jeho hlave. 

	 „Všade dobre, doma najlepšie,“ poznamenal Liam. 

	 Bob naňho rozhorčene zazrel. 

	 „Pane, vyzeráte šťastne ako mušľa pri prílive.“

	 Bob pre zmenu zazrel na Lincolna. 

	 „To sedí,“ povedala Sal a láskavo ho potľapkala po pleci. 

	 

	 

	31. KAPITOLA

	2001, niekde vo Virgínii

	 Číňan ich vysadil na križovatke hlavných ťahov: jeden viedol na západ a druhý pokračoval na sever. Znova varoval Liama, že ísť do New Yorku je „nedobré“. 

	 „Prečo? Čo sa deje v New Yorku?“

	 „To myslíte vážne?“ odvetil Číňan. „Čo ste celý život prespali? To mesto je jedna veľká ruina.“

	 „Čo sa tam stalo?“ spýtal sa Liam. 

	 Sal zbledla a vypúlila oči. 

	 „Ako to, že o tom neviete?“ opýtal sa neveriacky muž. 

	 „Nuž, boli sme dlho preč,“ habkal Liam, ale Číňan len pokrčil plecami, akoby uznal, že mu vlastne do toho nič nie je. 

	 „Je tam vojna.“

	 „Dobrý Bože!“ zvolal Lincoln. „Povedali ste slovo vojna, pane?“

	 Číňan sa pri pohľade na Lincolna opatrne naklonil dozadu. „Neviete o vojne?“

	 Vtedy mu manželka niečo pošepkala do ucha a on prikývol a naštartoval. Motor najprv zakašľal, potom zarachotal a napokon sa ustálil do hlasného fučania. Očividne z tých bláznov, ktorých doteraz viezol, znervóznel. 

	 „Prosím, nechoďte ešte!“ žobronil Liam. „Musíme vedieť viac!“

	 „Poviem vám to takto. Na severe sa stále bojuje, preto by ste mali ísť na západ,“ ukázal na jačmenné polia. „Ale pozor, Západ tiež nedobrý. Mŕtve mesto, asi štyridsať kilometrov tým smerom. Jed. Nedobré pre zdravie.“

	 Keď ho žena netrpezlivo potiahla za rukáv, rýchlo sa rozlúčil. Z výfuku sa vyvalil kúdol štipľavého dymu, až sa Liam rozkašľal. Auto zamierilo do Nového Pittsburghu, ako ukazovala ručne maľovaná značka na križovatke. 

	 „Myslím, že kým sa rozvidnie, mali by sme si nájsť úkryt,“ povedal Liam. Poobzeral sa navôkol, no všade boli len nekonečné jačmenné polia. 

	 Napokon sa predsa len vydali na sever po ceste s jedným jazdným pruhom. Prešlo okolo nich iba zopár zanedbaných kočov, ktoré boli vrchovato naložené kadejakými haraburdami. 

	 Odrazu Bob začul zvláštny zvuk. Pomaly sa k nim približovalo nejaké vozidlo, no podľa zvuku motora bolo jasné, že tentoraz to nebol koč. Bob navrhol, aby sa radšej ukryli. A tak aj urobili. Skrčili sa medzi obilné klasy a počkali, kým vozidlo neprejde okolo nich. 

	 Bol to vojenský stroj, ktorý pripomínal tank. Z jeho vrchnej časti, ktorá bola nepomerne väčšia ako spodná, vyčnievala tanková veža, ktorá sa otáčala na všetky strany a z ktorej trčali tri delá s krátkymi hlavňami. Tank mal približne takú veľkosť ako malý dom v radovej zástavbe. 

	 Celkom navrchu bol otvorený poklop, z ktorého vykúkal unavený vojenský dôstojník v karmínovočervenom kabáte s bielou šerpou. Muž fajčil fajku a obzeral si polia okolo seba. 

	 Dolnú časť tvorili masívne železné pásy, ktoré sa s tlmeným rachotom otáčali a vozidlo posúvali po asfaltovej ceste. Keď tank pomaly prešiel okolo nich, Sal si všimla zadnú časť jeho mohutnej konštrukcie, na ktorej boli tri okenné tabule. Otvorené plechové žalúzie odhaľovali poltucet vojakov, ktorí sedeli okolo stola s plynovou lampou, a tri rady poschodových postelí. 

	 Sal si vymenila Liamom prekvapený pohľad. 

	 „Vyzeralo to ako klub džentlmenov na kolesách.“

	 Tesne po tom, čo sa slnko prehuplo ponad horizont, prišli do malej opustenej dediny. Nikde nebolo ani živej duše. 

	 Záhrady pri domoch boli zanedbané a prerastené burinou. 

	 Domy boli ošarpané a okenné rámy zvetrané a vyblednuté od slnka. Semtam sa objavili pozostatky niekdajšieho života: zhrdzavená detská hojdačka, poštová schránka na opukanom plote, v ktorej bolo opustené vtáčie hniezdo, šnúra na bielizeň s roztrhanými kúskami oblečenia, čo sa pohojdávali vo vetre. Zdalo sa, že obyvateľov vysťahovali takmer bez varovania. 

	 „Mesto duchov,“ hlesla Sal. 

	 „Informácia,“ ozval sa Bob, keď sa načiahol po zodratom papieri, ktorý bol pripnutý na dverách drevenej kaplnky. 

	 Pomaly prečítal slabo vytlačený text. 

	  Oznámenie o vysťahovaní: táto kolónia bola evakuovaná v sú lade s vojnovým Privlastňovacím zákonom. Je v rozpore s týmto zákonom vojsť, obsadiť a/alebo využívať nehnuteľnosti, ktoré boli vyprázdnené a ktoré sa plánujú využiť ako prídavná poľnohospodárska pôda. 

	 Sal ukázala na dátum v rohu. „Oznam je z piateho júna tisícdeväťstoosemdesiatpäť.“

	 „Je to tu opustené už...“ Liam sa pokúsil vyrátať to. 

	 „Šestnásť rokov,“ predbehol ho Bob. 

	 „Som smädná,“ prerušila ich Sal. 

	 Liam si uvedomil, že aj on je smädný. Ráno panoval príjemný chládok, ale septembrové dni boli ešte horúce. Bezpodmienečne potrebovali nájsť pitnú vodu. 

	 „Navrhujem, aby sme zistili, či má toto mesto duchov studňu, nádrž na dažďovú vodu alebo aspoň prameň,“ povedal Bob. 

	 „Fajn,“ odvetil Liam. „Poďme sa tu poobzerať.“

	 

	 

	32. KAPITOLA

	2001, New York

	 Noc prešla bez toho, aby si to Maddy uvedomila. Matne si spomínala na to, ako sa uchýlila do rozbombardovaného skladu, pritisla si nohy k hrudi a rozplakala sa. No nebolo to slnečné svetlo, čo ju zobudilo, ale niečia čižma, ktorá ju kopla do boku. 

	 „Vstávame!“

	 Zašmátrala po okuliaroch, ktoré si v noci položila vedľa seba, a roztrasenými rukami si ich nasadila. Konečne zbadala dvoch vojakov. Mali oblečené tmavomodré, takmer čierne kabáty a na hlavách klobúky, spod ktorých im trčali len brady. 

	 „Plukovník si s tebou bude chcieť pohovoriť,“ ozval sa jeden z nich. 

	 „Prepáčte, ja...“ habkala Maddy. „Som na zlom mieste?“

	 „Na zlom mieste?“ zasmial sa prvý vojak. „Dopekla, dievča, toto celé je zlé miesto.“

	 Pomaly sa pozviechala zo zeme. Keď sa vystrela, všimla si, že vojak má tmavú pokožku. „Prepáčte, nevedela som.“

	 „Ak ťa bude plukovník považovať za južanského špióna v obrannej zóne Únie, tak budeš mať veľmi veľký problém, dievča.“

	 „Presne tak,“ prisvedčil druhý vojak, bledý ako cigaretový popol a určite len o niečo starší ako Sal. „Len pred niekoľkými mesiacmi sme tu mali špióna, však, seržant?“

	 Vojak s tmavšou pokožkou sa uškrnul. „Aj keď to nebolo dievča.“ Zvedavo si Maddy prezrel. „Buď sú chlapci zo severu čoraz múdrejší, alebo zúfalejší.“

	 „Nie som špiónka,“ namietla Maddy. „Som len...“ uvedomila si, že žiadna odpoveď nebude dosť presvedčivá. „Iba som sa stratila,“ povedala nakoniec. 

	 „Navrhujem, aby to posúdil plukovník Devereau.“

	 Vojaci ju vyviedli na zaprášenú ulicu. Práve sa brieždilo. 

	 Obloha mala nádherný lososový odtieň a Maddy si na moment vychutnala pohľad na prvé ranné lúče, ktoré ju pošteklili na tvári. 

	 „Nechceš nám utiecť, však, slečinka?“ uistil sa mladší vojak. „Ináč by sme ťa museli zastreliť.“

	 „Vyzerá, že by chcela utiecť?“ spýtal sa starší vojak. 

	 Maddy unavene pokrútila hlavou. Aj keby mala chuť 

	 utiecť, nevedela by kam. „Neutečiem vám,“ povedala potichu. „Mimochodom, ako sa voláte?“

	 Tmavý muž sa zatváril prekvapene. „Chceš, aby sme sa predstavili?“

	 Prikývla. „Volám sa Maddy.“

	 Zasmial sa. „Nuž, keď na tom trváš, tak ja som seržant Freeman a toto je vojak Ray Calder.“

	 „Kamoši mi hovoria len Ray,“ zaškeril sa mladík. 

	 Plukovník Devereau si sadol, aby si vychutnal rannú šálku kávy. Bola to vzácna chvíľa. Vdychoval arómu silného čierneho elixíru – ozajstné kávové zrnká dovezené z nejakej exotickej francúzskej kolónie. Práve si predstavil hojdajúce sa palmy a zlatisté pláže či tyrkysové lagúny, keď sa ozvalo klopanie na dvere. 

	 „Áno?“ vzdychol si. 

	 Dvere zavŕzgali a otvorili sa. 

	 „Prepáčte, že vás vyrušujem, pane. Hliadka v sektore päť 

	 chytila civilistu. Dievča, pane.“

	 „Dievča?“ zamračil sa. 

	 „Áno, pane.“

	 Unavene mávol rukou. „Tak ju teda priveďte sem.“

	 Ešte raz si odpil z čierneho moku a chvíľu nato sa vo dverách objavilo spomínané dievča. Vyzeralo poľutovaniahodne: bolo okuliarnaté, chudé, bledé a špinavé. Malo na sebe niečo, čo pripomínalo robotnícke nohavice z vyblednutého modrého plátna. Navrchu malo blúzku bez gombíkov alebo iných ženských ozdôb, ako sú čipky alebo stužky. 

	 „Sadnite si,“ vyzval ju. 

	 Dievčina sa posadila na drevenú stoličku oproti jeho stolu spôsobom, ktorý nebol hodný dámy. 

	 „Poviete mi svoje skutočné  meno alebo sa dozviem len vaše špiónske meno?“ začal zostra. 

	 „Moje skutočné meno je Madelaine Carterová, ale volajú ma Maddy,“ odvetila. 

	 „Tak to by sme mali, Maddy.“ Znova si opatrne odchlipol z horúcej kávy. 

	 Maddy si ho mlčky premerala. „Vy a vaši muži ste oblečení ako vojaci z čias občianskej vojny. Aj keď,“ pokrútila hlavou, „nevidím žiadne muškety.“

	 „Dobrý Bože!“ zasmial sa plukovník. „Používate veľmi staromódny názov, slečna. Občianska vojna sa to nevolá už vyše storočia.“

	 Maddy sa zamračila. „Chcete mi povedať, že toto je tá istá vojna?“

	 Devereau bol v rozpakoch. „Predpokladám, že vám nariadili, aby ste sa takto správali, keď vás chytia. Máte sa správať sa ako blázon? Pôsobiť ako pomätená?“

	 „Možno som pomätená,“ zasmiala sa trpko. 

	 „Tak prečo mi nepoviete to, o čom nemám ani tušenie?“ vyzval ju a položil šálku s kávou na stôl. 

	 „Budete si myslieť, že mi už totálne šibe alebo že vám klamem.“ Pokrčila plecami. „Pretože nie som z tohto sveta, chápete? Som z inej doby.“ Vzdychla si. „Tak aký to má zmysel? Nebudete veriť ničomu, čo vám poviem.“

	 Plukovník sa poškrabal po brade a takmer celú minútu mlčky uvažoval. „Keby som vás ja posielal špehovať na juh, obliekol by som vás nenápadne.“ Ukázal prstom na jej tričko s nápisom Intel. „Zdá sa mi bláznivé dať si na blúzku takýto znak. Akoby mal zlodej okolo krku napísané SOM 

	 LUPIČ.“

	 „Intel?“ usmiala sa Maddy. „Vy si myslíte, že je to skratka slova inteligencia, však?“

	 „Samozrejme!“ opätoval jej úsmev plukovník. „Vojenská inteligencia. To ste si už mohli dať na blúzku nápis ŠPIÓN.“

	 „Intel je v mojom svete výrobca silikónových čipov,“ 

	 vysvetlila mu Maddy. 

	 Zamračil sa. 

	 „Veď viete, niečo ako počítačov,“ doplnila. 

	 „ Počítačov?  To je čo?“ nechápal plukovník. 

	 „To myslíte vážne?“

	 Chvíľu mlčky sedeli. Pred plukovníkovým bunkrom sa ozývali tlmené zvuky, ktoré pripomínali búchanie kovu o kov. 

	 „Takže,“ začal Devereau a odpil si z kávy, ktorá pomaly chladla. „Som na polceste k tomu, aby som uveril, že nie ste špiónka, a to by vás mohlo ochrániť pred popravou.“

	 „Popravou?“ zopakovala zdesene Maddy. 

	 „Vidím, že to upútalo vašu pozornosť. Už som nariadil niekoľko popráv. Je to nepríjemná a občas nevyhnutná súčasť práce veliteľa frontovej línie.“

	 „Naozaj nie som špiónka! To... to... nie...“

	 „Vlastne sa nemusíte strachovať, lebo ste príliš čudná, mladá dáma. Hoci by ste mi mohli povedať...“

	 „Som cestovateľka v čase!“ vyhŕkla Maddy. Vtom si uvedomila, ako absurdne to muselo znieť. 

	 Devereau sa mohol na jej úprimnej odpovedi zasmiať, ale namiesto toho sa opýtal: „Naozaj? Je to tá istá technológia, aká bola použitá v diele Stroj času?“

	 „ Stroj času? “ Maddy rýchlo premýšľala. Tá kniha bola napísaná v roku 1895 a možno aj v tejto zmenenej časovej línii mohol jej autor Herbert George Wells dostať rovnakú inšpiráciu. 

	 „Áno!“ zvolala napokon. „Existuje technológia, ktorá umožňuje cestovať sa v čase. Teda bude existovať. V roku dvetisícštyridsaťštyri prídu na to, ako to urobiť,“ dodala. 

	 Plukovník zamyslene pokýval hlavou. „Čakáte, že uverím, že ste z roku dvetisícštyridsaťštyri?“

	 „Áno, som z budúcnosti. Vlastne z roku dvetisícjeden. 

	 Ale nie z tohto roku dvetisícjeden. Rozumiete? Z úplne iného roku dvetisícjeden.“ Len ho miatla. „Pochopte, že táto vojna nie je správna. Nemalo by to tak byť!“

	 „A ako by to malo byť?“ spýtal sa so záujmom plukovník. 

	 Maddy sa naklonila dopredu. „Vaša strana pred viac ako sto tridsiatimi rokmi vyhrala! Sever premohol Juh a z Američanov sa stal jeden z najmocnejších národov na svete! Vedeli ste, že tejto krajine sa dokonca podarilo poslať človeka na Mesiac?“

	 „Slečna Carterová, neviete si ani predstaviť, ako rád by som uveril vášmu fantastickému príbehu...“

	 „Je to pravda! Prisahám, že...“

	 „Toto je zmiešaný národ a vždy aj bude,“ prerušil ju plukovník. „Bohužiaľ, je príliš zaneprázdnený bratovražednou vojnou. A teraz...“ stíšil hlas, „nás ovláda Európa a štáty Konfederácie na juhu sú iba britskou kolóniou.“

	 „Toto nie je správne!“ rozohnila sa Maddy. „Existuje správna história. Spôsob, akým by sa mali veci uberať. A v tej správnej histórii Sever v roku tisícosemstošesťdesiatpäť vyhral. A viete, ako sa mu to podarilo?“

	 „Pokračujte,“ vyzval ju. 

	 „Pretože sa rozhodli, že z problému otroctva spravia hlavný dôvod vojny. A fungovalo to!“

	 „Tu nie je žiadne otroctvo,“ pokrútil hlavou Devereau. 

	 „Zrušili ho v roku tisícosemstosedemdesiatjeden, keď Juh podpísal spojenectvo s britským kráľom Eduardom VII.“

	 „Na juhu nie sú otroci?“

	 „Samozrejme, že nie.“

	 „Tak prečo teda bojujete?“

	 „To je otázka, ktorú si kladiem každý deň,“ vzdychol si. 

	 „Pravdou je, že sme len štvancami Britov a Francúzov. Bojujeme v ich vojne namiesto nich.“

	 „Panebože! A to všetko kvôli Lincolnovi.“

	 „Lincolnovi?“

	 „Mužovi menom Abraham Lincoln. Bol to váš prezident, keď sa začala občianska vojna.“

	 Devereau pokrútil hlavou. „Nikdy sme nemali prezidenta Lincolna.“

	 „V tejto časovej línii nie,“ pripustila Maddy. „Ale v mojej histórii sa pričinil o víťazstvo Severu!“

	 „Čo je to časová línia?“ spýtal sa plukovník. 

	 „Je to jeden zo spôsobov, akým sa môže história vyvíjať,“ odvetila Maddy. „Viete, v mojej časovej línii sa táto vojna skončila v roku tisícosemstošesťdesiatpäť. Sever vyhral a americké štáty sa spojili.“

	 Devereau si sťažka povzdychol, akoby túžil uveriť, že v jej slovách je aspoň zlomok pravdy. 

	 „Môžem vám niečo ukázať?“ spýtala sa Maddy. Ešte pred piatimi minútami celkom rezignovala, no teraz našla vo svojom vnútri novú iskru. 

	 Devereau dvihol zrak. „Čo také?“

	 „Stroj času!“ zaškerila sa Maddy. 

	 

	 

	33. KAPITOLA

	2001, New York

	 Becky znovu upevnila hliníkový regál, pozbierala zo zeme káble, zaprášené dosky, škatuľu elektrických súčiastok, elektrické prístroje a vecičky prinesené z budúcnosti do roku 2001, všetko s logom W. G. Systems. Úhľadne ich poukladala na poličky, tak ako boli predtým, než sa prepadli do inej časovej línie. 

	 Za prasknutým skleným valcom našla metlu a mechanicky začala zametať popraskanú betónovú dlážku. Počítač v jej mozgu však pracoval na plné obrátky, rady kódov prúdili v nekonečných stĺpcoch, ako sa zúfalo snažila pochopiť 

	 situáciu, v ktorej sa práve nachádzala. 

	 Sama. 

	 Maddy bola preč. Nebol tam žiadny stratég, nijaký tím. 

	 A nebola tam už ani základňa. Tá tmavá diera nebola nič iné, len polorozpadnutý brloh. 

	 [DÁTA]

	 Pokrútila hlavou. Nechcela overovať dáta. 

	 [DÁTA]

	 Nechcela, aby jej strojový kód hovoril to, čo už sama vedela. Že všetko bola jej chyba. Maddy poskytla nedostatočné informácie, ba ešte horšie, nepresné informácie, a tým zapríčinila jej nesprávny úsudok, že tím už nie je schopný ďalej fungovať. Navyše s Bobom zlyhali, keď mali dolapiť cieľ– Abrahama Lincolna. Uvedomila si, že to bola asi prvá chyba v rade chýb, ktoré ich doviedli do tejto situácie. 

	 [DÁTA]

	 Prúd dát v šestnástkovom kóde si našiel inú cestu cez nespočetné elektrické obvody, aby upútal jej pozornosť. 

	 [Hodnotenie: stav – ukončenie činnosti = POTVRDENÉ]

	 Protokol ukončenia činnosti

	 1. Vybrať pevné disky zo systémových počítačov. 

	 Zničiť! 

	 2. Získať tachyónový fázový akcelerátor a prenosové izolačné dosky z prenosového stroja. Zničiť! 

	 3. Samozneškodnenie

	 Protokol nezabudol na žiadnu dôležitú technológiu. 

	 Všetko ostatné – počítače, rastové valce v zadnej miestnosti, generátor, dokonca zvyšky prenosového stroja – bolo vyrobené zo súčiastok, ktoré sa dali kúpiť v akomkoľvek obchode s elektronikou. Otázkou bolo, či toto naozaj bol stav hodný ukončenia činnosti. 

	 Becky sa poobzerala po základni. V hlave sa jej prehrávali milióny uložených dát z posledných mesiacov. 

	 Prvý raz, keď robila Maddy horúci nápoj a zmiešala kávu, čajové lístky a čokoládový prášok dokopy, lebo si neuvedomila, že horúci nápoj sa má skladať len z jednej z ingrediencií, nie zo všetkých naraz. 

	 Časy, keď Liam ju a Boba nahovoril, aby sa zahrali hru Super Mario na Nintende, a strávili pri tom sedem hodín a zakaždým prebili Liama na posledné miesto. 

	 Prvý raz cítila niečo, čo bolo viac než len kód operačného systému alebo spomienku umelej inteligencie. V prehistorickej minulosti pocítila náklonnosť, keď jej Liam povedal, že je pre tím dôležitá a že si počína dobre. Že tím by mal mať dve podporné jednotky – Boba a Becky. 

	 Alebo ako ju Sal učila indické nadávky a bombajský pouličný slang. Disponovala celou databázou nadávok a urážok, ktoré mohla vychrliť a znela by tak presvedčivo ako ktorýkoľvek vodič rikše. 

	 Mala dokonca skopírované aj Bobove spomienky. Video a zvukové nahrávky, ako pozoruje atentát na prezidenta Johna F. Kennedyho z dallaského skladu kníh, či Bob rozhodnutý prehľadať každý zajatecký tábor vo Washingtone, aby zachránil Liama. 

	 Nezmenil vtedy Bob prioritu misie? Nevytvoril si vlastnú prioritu? Prepísal kód? 

	 Prestala zametať. Stála v tme bez pohnutia ako socha a zvierala v rukách metlu. Do jej zablokovaného systému začali znova prúdiť informácie. 

	 [Hodnotenie: stav – ukončenia činnosti = POTVRDENÉ]

	 Zdvihla zrak z podlahy. 

	 Priorita misie

	 1. Hodnotenie škôd, analýza opráv. 

	 2. Lokalizovať a priviesť naspäť Madelaine Carterovú

	 

	 

	34. KAPITOLA

	2001, niekde vo Virgínii

	 „Prečítam vám, čo som zistil,“ povedal Liam a presunul sa bližšie k ohnisku. 

	 Len čo si prezreli opustenú dedinu, zložili sa na statku, ktorý bol po kaplnke najväčšou budovou v okolí. V kuchyni našli plno zaprášených konzerv a teraz sedeli pri ohnisku a prežúvali dusené mäso bez chuti. 

	 Liam položil konzervu a vytiahol starý detský zošit so somárskymi ušami, ktorý našiel tam, kde bola kedysi detská izba. Všetci boli zvedaví, čo za poznámky si urobil. 

	 Bob stál pri okne, v rukách mal brokovnicu a hľadel na zadný dvor. 

	 „Takže podľa správnych dejín sa americká občianska vojna skončila v roku tisícosemstošesťdesiatpäť. Rozhodujúcou bitkou vo vojne bola bitka pri Gettysburgu, v ktorej Konfederácia utrpela porážku, ibaže...“ začítal sa do svojich poznámok, „v tejto časovej línii sa im podarilo vyhrať. Armáda Únie ustúpila naspäť do Washingtonu. A...“ pozrel sa na Lincolna, „vláda prezidenta Johna Bella si z New Yorku spravila nové sídlo.“

	 „Chcete tým povedať, že namiesto Johna Bella som mal byť prezidentom ja?“ spýtal sa Abraham. 

	 „Presne tak.“

	 „Takže po porážke Únie v Gettysburgu,“ pokračoval Liam, „Veľká Británia začala konečne otvorene podporovať Konfederáciu.“

	 „Čiže Británia bola už predtým na strane Juhu?“ opýtala sa Sal. 

	 „Asi áno, ale nie oficiálne,“ odvetil Liam. „Britskú verejnosť totiž pohoršovalo pretrvávajúce otroctvo. Niekoľko rokov predtým sa domáhali jeho zrušenia vo vlastnej krajine. A keďže Juh stále využíval otrokov, Británia ho nemohla plne podporovať. No na druhej strane sa Briti cítili ohrození rastúcou priemyselnou mocou Severu, teda Únie.“

	 „Všetko sa zmenilo, keď po bitke pri Gettysburgu dala Británia ponuku Jeffersonovi Davisovi,“ doplnila Sal. 

	 „Kto je Jefferson Davis?“ opýtal sa Lincoln. 

	 „Prezident Konfederácie,“ odvetil Liam. „Tá ponuka bola veľmi dômyselná.“ Liam tápal v poznámkach, až nakoniec našiel odsek, ktorý hľadal. „Išlo o prvý návrh ekonomickej reformy po zrušení otroctva.“

	 Lincoln vyvalil oči. „Dobrý Bože! Koniec otroctva na juhu?“

	 „Presnejšie to bol začiatok jeho konca. Bolo to dostatočné gesto na to, aby britská verejnosť schválila spojenectvo s Juhom.“

	 „A prezident Davis v zrušení otroctva pokračoval?“

	 Liam prikývol. „Zdá sa, že áno. Samozrejme, že to medzi vlastníkmi otrokov vyvolalo nevôľu. No predpokladám, že v momente, keď začali prichádzať konvoje britských lodí napchaté peniazmi, jedlom a zbraňami, si chudobní ľudia uvedomili, že podpora záujmov bohatých majiteľov otrokov im vôbec nepomôže!“

	 „V roku tisícosemstošesťdesiatpäť,“ pokračoval Liam, keď si nalistoval ďalšie poznámky, „Davis vyhlásil Zákon o slobode, ktorý znemožňoval jednému človeku vlastniť 

	 druhého. Ešte stále však v spoločnosti prevládali obavy, že oslobodení otroci zabijú svojich bývalých pánov a nastanú nepokoje.“

	 „A stalo sa tak?“ spýtal sa Lincoln. 

	 „Zdá sa, že nie,“ odvetil Liam. „Briti dotovali Konfederáciu a oslobodenie otrokov neznamenalo koniec sveta.“

	 Sal sa naklonila dopredu. „Pokračuj.“

	 „Rok nato na severe urobil prezident Bell podobné vyhlásenie s názvom Proklamácia slobody, ktoré vyzeralo ako kópia toho južného. Vtedy sa Francúzsko a niekoľko ďalších európskych národov odvážilo podporiť Sever. A od tej chvíle vojna už viac nebola o otroctve.“

	 Odložil poznámky a načiahol sa za nedojedenou konzervou. 

	 „To je všetko, na čo si si spomenul?“ opýtala sa Sal. 

	 Liam prikývol s plnými ústami. 

	 Lincoln hľadel do ohňa. „Musím sa priznať, že si z otroctva ťažkú hlavu nerobím. Tak sú veci usporiadané. Beloch je lepšie uspôsobený tráviť čas záležitosťami mysle a černoch zas na to, aby pracoval ako mulica. Presne ako na farme, kde má každé zviera svoju úlohu...“

	 „Džáhula!“ skríkla Sal. „Ako môžete veriť  niečomu takému?“

	 „Veď dejiny sú o tom, že pokrokovejšie civilizácie si podmaňujú ostatné. A belosi sú pokrokovejší,“ trval na svojom Lincoln. 

	 „A to zo mňa robí mulicu?!“ odsekla Sal. „Len preto, lebo mám hnedú pokožku?“

	 Lincoln sa na ňu dobromyseľne usmial. „Napriek tomu, že ste poloneger – alebo mulatka? – je mi úplne jasné, že ste aj veľmi bystrá.“

	 Liama pri Lincolnovom výbere slov trhlo. 

	 „Toto nebudem počúvať!“ Sal položila konzervu a prudko vstala. „Ľudia ako vy v mojich časoch neexistujú!“ Otočila sa a vybehla z kuchyne. 

	 Lincoln sa zmätene pozrel na Liama. „Čo je s tým dievčaťom?“

	 „Mohli ste zvoliť aj iné slová,“ odvetil Liam. 

	 Lincoln sa zachmúril. „Chcel som ju pochváliť.“

	 Liam mlčky dojedol mäso z konzervy. „Mali by sme si trochu pospať, aby sme v noci mohli pokračovať v ceste.“ Vstal a podišiel k Bobovi. „Koľko máme času do zotmenia?“

	 „Štyri hodiny a päťdesiatdva minút.“

	 „Dobre, zobudíš nás potom?“

	 „Potvrdzujem.“

	 Predtým, než sa pobral spať, vyšiel na dvor zarastený burinou. Zbadal Sal, ako sedí na zhrdzavenej hojdačke. 

	 „Si v poriadku?“ spýtal sa jej. 

	 „Je to rasista!“ vykríkla. 

	 Liam sa postavil vedľa kovovej konštrukcie a dotkol sa jej fľakatého povrchu. „Je z roku tisícosemstotridsaťjeden. Vtedy tak ľudia zmýšľali. Nič zlé tým nemyslel.“

	 Pokrútila hlavou. „Nikdy predtým mi nikto nič také nepovedal! Mám pocit, akoby poškvrnil mojich rodičov a všetkých, ktorých poznám. Súdi ľudí podľa farby pleti!“

	 „Verila by si, že mňa si raz pomýlili s Walesanom?“ snažil sa to odľahčiť Liam. „Vieš si to predstaviť?“

	  A veľa Írov si pletie Číňanov s Japoncami,  zamyslel sa. A je dosť možné, že veľa Číňanov si pletie Turkov s Peržanmi a veľa Peržanov zas Keltov so Sasmi. 

	 Načiahol sa a stisol jej dlaň. „No tak, Sal, vráťme sa dovnútra. Namojveru, musíme si trochu pospať, kým sa v noci znova vydáme na cestu.“

	 

	 

	35. KAPITOLA

	2001, New York

	 „Mladá dáma, uvedomujete si, že toto je neutrálne pásmo?“ 

	 Plukovník Devereau ukázal na ruiny, čo sa tiahli až k rieke East River, za ktorou sa rozprestieral Manhattan. „Nepriateľskí ostreľovači nás majú stále na muške. Keby sa niektorý z nich nudil, pokojne by mohol len tak vystreliť.“

	 „Čože?“ Maddy sa podvedome prikrčila. Ani Devereau, ani žiadny z vojakov sa nepohol, no pri pohľade na Maddy sa tlmene zasmiali. 

	 „Upokojte sa,“ povedal jej plukovník a vystúpil na polozrúcanú tehlovú stenu „Je to príliš ďaleko na priamy zásah.“ Sňal si z hlavy vojenskú čiapku, odopol z opaska bajonet, na ktorý nastokol čiapku, zdvihol ruku a pomaly začal mávať. 

	 „Čo to robíte?“ hlesla Maddy. „Pútate pozornosť!“

	 „Dávam signál nepriateľovi.“

	 Maddy čakala, že sa ozve výstrel a plukovník padne ako zviera na mäsiarovom stole. 

	 Vtom za riekou zazrela pohyb a kovový záblesk. 

	 „Tam!“ zvolal Devereau a zišiel z tehlovej steny. „Teraz si budú na svojej strane posúvať informácie a my budeme aspoň na chvíľu uchránení od streľby.“

	 „Veď sú to nepriatelia,“ nechápala Maddy. 

	 „Poznám ich plukovníka. Je to milý chlapík. Raz za rok sa stretneme na Vďakyvzdanie.“ Otočil sa na muža vedľa seba. „Však, seržant Freeman?“

	 V seržantovi spoznala bradatého muža, ktorý ju ráno našiel. „Hej, pane,“ prikývol. 

	 „To je jediná šanca pre chlapcov na oboch stranách, aby sa trochu uvoľnili.“

	 Devereau vytiahol poľný ďalekohľad a letmo preskúmal južné línie. Potom sa otočil k Maddy. „Vravíte, že vaša zá kladňa je niekde tu? A čo váš zázračný stroj času?“ V jeho hlase bol mierny náznak irónie. 

	 Maddy sa na chvíľu zamyslela. Aký bude jej osud, ak sa jej nepodarí plukovníka presvedčiť, že tie pokazené stroje na základni sú tým, čo tvrdí? Becky pravdepodobne stále čakala na príkazy alebo bola niekde nablízku a sledovala ich. Premýšľala, ako asi podporná jednotka zareaguje, keď zbadá, ako ju s putami na rukách vedú k základni ozbrojení vojaci. 

	 „Je to neďaleko tohto mosta,“ ukázala na ruiny v okolí Williamsburg Bridge. To bol pre ňu jediný orientačný bod, ktorý dokázala rozoznať. „Ale mám tam priateľku.“

	 Devereau na ňu uprel prísny pohľad. „Nie ste sama?“

	 „Ani ona nie je špiónka.“

	 „Je ozbrojená?“

	 Maddy pokrútila hlavou. „Nemá žiadne zbrane, ale vie byť dosť nebezpečná.“

	 Zdalo sa, že plukovníka to pobavilo. „Myslím, že jednu neozbrojenú ženu zvládneme.“

	 „Verte mi,“ namietala Maddy. „Dokáže byť nebezpečná. Mala by som jej najprv oznámiť, že som v poriadku.“

	 Plukovník si ju podozrievavo premeral. „Dobre teda. Ale ak z vašich úst začujem niečo, čo znie ako tajný signál alebo varovanie, budem vás musieť zastreliť.“

	 „Prisahám!“ Maddy si priložila dlane k ústam a zakričala: „BECKY!“ Ozvena jej hlasu sa rozliehala pomedzi zrúcané budovy, až pomaly zanikla ako spomienka na sen. 

	 „To som ja, Maddy! Som v poriadku a títo vojaci mi neublížia!“ zvolala ešte raz. 

	 Nič. Bolo počuť len žalostný šepot vetra a vzdialený vrzgot okna uvoľneného z pántov. 

	 „Zdá sa, že priateľka vás opustila,“ povedal Devereau. 

	 Maddy pokrútila hlavou. „Nie, to by neurobila,“ znova ukázala na ruiny mosta. „Tým smerom je veľký kráter a v ňom leží naša základňa. Keby sme šli trochu bližšie...“

	 V tej chvíli jeden jediný zvuk prinútil Devereauových vojakov kľaknúť si na kolená a zdvihnúť pušky. Dolu hromadou sutín sa skotúľala uvoľnená dlaždica a znova nastalo ticho. 

	 „Becky?“ zakričala Maddy. „Si to ty?“

	 Muži sa obzerali na všetky strany a Maddy začula, ako odistili pušky. 

	 „ Becky? Si tam?“

	 Znova začuli pohyb. 

	 „Prečo si ma opustila?“ ozvalo sa z rozvalín. Plukovník a jeho muži sa obzerali, aby určili, odkiaľhlas prichádza. 

	 „Becky? Kde si?“

	 „Tvoj odchod bol neprimeraný.“

	 „Mrzí ma to, Becky. Asi som spanikárila.“

	 Nasledovalo dlhé ticho. Maddy bola znepokojená. Beckin hlas neznel dobre.  Za normálnych okolností bol chladný a neutrálny, no teraz v ňom cítila náznak ľudských emócií. Hnevu? Zlosti? Nikdy predtým to v jej hlase nepočula. 

	 „Becky, prosím, ukáž sa!“ Otočila sa na vojakov, ktorí mali prsty pripravené na spúšťach. 

	  Zastrašuje ich. 

	 „Povedzte vašim mužom, aby nestrieľali, keď sa objaví,“ 

	 poprosila Maddy Devereaua. „Nikomu neublíži. Prikážem jej to.“

	 „Prikážete?“ prižmúril oči Devereau. „Znie to, akoby bola váš strážny pes.“

	 Maddy jeho poznámku ignorovala. „Becky, vyjdi pomaly von! Títo vojaci nám neublížia.“

	 Napokon sa spoza rohu jednej z budov vynorila Beckina postava. 

	 „Tam!“ skríkol jeden z vojakov a vzduchom zasvišťali dve strely. Neďaleko Beckinej hlavy explodoval oblak cementu. 

	 Seržant Freeman okamžite zvrieskol, aby prestali strieľať. 

	 Becky pokojne kráčala s pohľadom upretým na Maddy. 

	 Strela, ktorá ju takmer zasiahla, ju vôbec nerozrušila. 

	 „Zdvihnite ruky tak, aby sme ich videli!“ vyštekol plukovník Devereau. 

	 Becky pár metrov pred nimi zastala a prehodnocovala úroveň hrozby zo strany vojakov. Potom Becky pomaly zdvihla ruky, zvedavo naklonila hlavu a znova sa opýtala: 

	 „Prečo si ma opustila?“

	 Zdalo sa, že nebude diskutovať o ničom inom, až kým na túto otázku nedostane uspokojivú odpoveď. Softvér v jej hlave sa zasekol v spleti kódov a potreboval získať patričné dáta, s ktorými môže ďalej pracovať. 

	  Najlepšia bude úprimnosť, pomyslela si Maddy. 

	 „Chcela som ísť domov.“

	 „Informácia: nemáš povolené opustiť Spoločnosť.“

	 „No tak, Becky, netráp ma! Povedala si, že je všetko zničené. No nie?“

	 Becky prikývla. „Potvrdzujem.“

	 „Takže som prišla k záveru, že náš tím skončil. Preto som...“

	 „Misia nie je prerušená a stále je tu časová kontaminácia, ktorú musíme napraviť.“

	 „A ako to máme urobiť? Bude to musieť vyriešiť nejaký iný tím, pretože my sme totálne zruinovaní!“

	 „Zamietam. Vykonala som kompletné prehodnotenie škôd. Môžem uskutočniť niekoľko opráv, ak by sa nám podarilo zabezpečiť vhodné súčiastky.“ Pozrela sa na Maddy s takmer prosebným výrazom na tvári. „Musím dostať nové rozkazy, Madelaine. Aké sú tvoje pokyny?“

	 Maddy vykročila dopredu, načiahla sa za podpornou jednotkou a jemne jej stisla zjazvenú ruku. Možno sa jej to len zdalo, možno si to len želala, ale mala pocit, že Becky jej gesto opätovala. 

	 „Mrzí ma to,“ zašepkala Maddy. „Poďme späť na základňu. Ukážeš mi, čo potrebujeme, aby sme to opravili.“ Potom sa otočila sa a kývla na Devereaua a jeho mužov. „Myslím, že títo vojaci by nám mohli pomôcť.“

	 „Potvrdzujem,“ odvetila Becky. 

	 

	 

	36. KAPITOLA

	2001, niekde vo Virgínii

	 Liam sa zobudil na to, že ním ktosi trasie. 

	 „Čo je?“ zamrmlal v polospánku. 

	 „Po dome prebehol nejaký trpaslík a ukradol Bobovi pištoľ!“ zašepkala Sal. 

	 Chvíľu sa to snažil stráviť. Znelo to ako koniec nejakého bizarného sna. „Čo si to povedala?“

	 „Alebo to bolo dieťa.“ Ani Sal si nebola istá, či sa jej to nesnívalo. „Rozprávala som sa s Bobom, keď vbehlo do kuchyne, schmatlo pištoľa vybehlo von.“

	 Liam sa posadil na vŕzgajúcej sedačke. „Kde je Bob?“

	 „Utekal za ním, aby získal pištoľspäť.“

	 Skvelé! To bola jediná zbraň, ktorú mali. Okrem Boba samotného. 

	 Liam sa pomaly došuchtal do kuchyne, kde ešte stále tuho spal Lincoln. Zadné dvere boli otvorené dokorán. 

	 „Vyšiel zozadu?“ spýtal sa. 

	 Sal prikývla. 

	 Keď Liam vykukol von, v kukuričnom poli na konci zarastenej záhrady dokázal rozoznať len pošliapané steblá. Zapadajúce slnko pripomínalo malý zlatý úlomok chvejúci sa nad horizontom, ktorý zahaľovali oblaky ružové ako cukrová vata. 

	 „Získa ju späť, tým som si istý,“ povedal Liam. „Je veľmi rýchly.“

	 „To dúfam,“ vzdychla si Sal. 

	 „Pohneme sa, len čo sa Bob vráti. Zoberieme toľko konzerv, koľko dokážeme odniesť, a...“

	 „Liam,“ zašepkala Sal. 

	 „Čo?“

	 „Vidíš to?“

	 „Čo či vidím?“

	 „Tam!“ ukázala smerom k poľu. 

	 „Nevidím ni...“ a vtedy to zbadal. Tmavé postavy, ktoré vychádzali z poľa. Pomaly sa približovali k domu a vchádzali do záhrady, kde sa predierali cez hustú burinu. 

	  Panebože! 

	 Liam vtiahol Sal naspäť do kuchyne a zabuchol dvere. 

	 Až tresnutie dvermi prebralo Lincolna zo spánku. „Dopekla s vami!“ zavrčal. 

	 Netrvalo dlho a dvere sa začali otriasať v pántoch. Zvonku na ne ktosi udieral, až sa ich stredom pustila prasklina. 

	 „Čo sa to tu deje?“ zareval Lincoln. 

	 „Džáhula!“ zalapala po dychu Sal. „Okno!“

	 Liam sa otočil a zbadal, ako po okennom ráme šmátra niekoľko rúk. Bolo na nich čosi zvláštne, no hýbali sa príliš rýchlo na to, aby zistil, čo na nich vyzerá tak podivne. Vtom sa ozvalo rinčanie. Dovnútra ktosi hodil kameň a na dlážku sa roztrieštili kúsky skla. 

	 „Von!“ vyštekol Liam. 

	 Všetci traja vyleteli z kuchyne do tmavej haly a Liam za nimi zabuchol dvere. Našťastie sa otvárali do haly, čo znamenalo, že o ne mohli niečo oprieť, aby ich zaistili. 

	 „Musíme zabarikádovať dvere!“

	 Zúfalo sa obzerali okolo seba, až nakoniec Lincoln ukázal na vysoké stojace hodiny. Liam so Sal mu ich pomohli premiestniť. 

	 Netrvalo dlho a vchodové dvere sa rozleteli. Po drevenej podlahe škrípali nohy stoličiek a zovšadiaľsa ozývalo rinčanie popadaných vecí, ktoré sa rozkotúľali po zemi. 

	 „S-sú vnútri!“ zašepkala vystrašene Sal. 

	 Chvíľu nato sa dvere do haly zachveli, akoby do nich ktosi   udieral kladivom. 

	 Lincoln zahrešil. „Dopekla, kto je to?“

	 „Nie sú to ľudia,“ zasyčala Sal. „Nevyzerajú ľudsky!“

	 Za dverami sa ozýval dupot a bolo jasné, že nevítaných návštevníkov je v dome čoraz viac. Občas zahrkala kľučka, akoby ju niekto skúšal. 

	 „CHOĎTE PREČ!“ vrieskala Sal, celkom ochromená strachom. 

	 Liam sa otočil a zbadal, že cez prah presvitajú posledné lúče súmraku. 

	 Ozval sa ďalší náraz a Liamovi došlo, že dvere nevydržia veľmi dlho. 

	 „Musíme ísť hore!“ zvolal. Spomenul si totiž, že v hale bolo schodisko, čo viedlo do podkrovia. 

	 „Úplne ste sa pomiatli, pane?“ zavrčal Lincoln. „Budeme tam uväznení!“

	 „To je jedno, Bob sa o chvíľu vráti. On sa o nich postará.“

	 „Ale veď je len sám! A ich je celá armáda!“

	 „Nie sú to ľudia,“ opakovala dookola Sal. 

	 Dvere sa zatriasli od ďalšieho silného nárazu a k jednej praskline sa pridala aj druhá. No už nebola tenká ako cestička vo vlasoch, ale ako rezná rana. 

	 „Hore! Hneď! Je to naša jediná šanca!“

	 „Poďme!“ skríkla Sal a zdrapila Lincolna za ruku. 

	 „Nebudem tu behať ako psisko! Nájdite mi pušku a...“

	 „Kristepane!“ zasyčal Liam. „Čo je to s vami? Chcete tu zomrieť?“

	 Lincoln našpúlil pery. „Nie som zbabelec, pane! Zostanem tu a budem bojovať!“

	 Abrahamov hrdinský prejav prerušila padajúca omietka. 

	 Všetci traja sa ako na povel obrátili, keď do sadrokartónu vrazila malá päsť. A potom znova. A znova. 

	 „Búrajú nám stenu!“

	 Dvere zasiahla ďalšia rana, tentoraz kladivom, po ktorej sa vyduli a praskli. Stojace hodiny sa nebezpečne zakolísali. 

	 Všetci traja sa rozbehli cez chodbu až k schodisku. 

	 Liam sa naposledy otočil a zazdalo sa mu, že cez vysekanú dieru zbadal niečo, čo pripomínalo tvár, širokú a plochú, s malinkými čiernymi očami a dierou – naozaj to bola diera? – namiesto nosa. 

	  Čo sú to za bytosti? 

	 „BEŽTE HORE!“ zavolal za Sal a Lincolnom. Potom sa pustil za nimi po schodoch, pričom v tme niekoľko ráz zakopol. 

	 Odrazu sa spod schodiska ozval rachot a stojace hodiny sa zrútili na zem. 

	  Sú vnútri! 

	 Medzitým Sal zúfalo tápala v tme a ohmatávala stenu pred sebou. 

	 V celom dome sa ozývali kroky, praskot drevenej podlahy a zvláštne bzučanie. 

	 Liam civel do tmy a snažil sa nahmatať si cestu. „Sal!“ 

	 zasyčal. 

	 Prineskoro si uvedomil, že Sal aj Lincoln na poschodí zabočili doprava, kým on zabočil doľava. Na schodoch sa ozývali kroky a škrabot a to znepokojujúce bzučanie, ktoré občas vystriedalo tlmené vrčanie. 

	 Napokon nahmatal rám dverí, oboma rukami stlačil kľučku a ocitol sa v podkroví s malým štvorcovým oknom. 

	 Zabuchol za sebou dvere a prebrodil sa cez škatule plné rôznych vecí. Priestor museli využívať ako sklad. Strop bol nízky a zdobili ho hrubé drevené trámy. Prikrčil sa, aby sa dostal k oknu, a začal lomcovať s kľukou, aby ho otvoril. 

	 Odrazu mu stuhla krv v žilách. Ozval sa Salin tlmený výkrik. Ako sa usiloval otvoriť okno, došlo mu, že ich prenasledovatelia objavili Sal a Lincolna. 

	 Znova sa ozval náraz. Liam zaváhal. Mal v pláne otvoriť 

	 okno, prepchať sa cezeň a ukryť sa na streche. 

	 Sal znova skríkla. 

	  Tie bytosti ich zabijú! 

	 Liam zahrešil a snažil sa nájsť čokoľvek, čo by mohol použiť ako zbraň. 

	 Podkrovím sa niesol Salin zúfalý krik a Lincolnov rozzúrený barytón. Musel uznať, že ten chlap mal riadnu guráž. Znelo to, akoby sa bil holými rukami. 

	 Vtom objavil nejakú tyč, no keď prstami prešiel na jej koniec, nahmatal štetiny. 

	  Dofrasa! Musí stačiť aj metla. 

	 Okamžite sa rozbehol k dverám, ale celkom zabudol na nízky trám. 

	 

	 

	37. KAPITOLA

	2001, New York

	 Plukovník Devereau a seržant Freeman sa skrčili pod napoly otvorené rolovacie dvere a zasvietili baterkami do tmavého priestoru. 

	 „To je ono?“ opýtal sa plukovník a Maddy mala pocit, že jeho hlas znel sklamane. „Toto je váš stroj času?“

	 Maddy si kľakla a nakukla dovnútra. Vyzeralo to tam oveľa lepšie než včera. Becky musela stráviť celú noc upratovaním. Pozametala dlážku, postavila police a všetky veci poukladala na miesto. Okrem veľkej praskliny na podlahe a zúbkovaných dier v strope základňa vyzerala takmer ako za normálnych okolností, až na to, že všade bola tma ako v rohu. 

	 „Nemáme elektrinu,“ povedala Maddy. „Generátor sa nám celkom zničil, keď sme tu, uhm, pristáli.“

	 Plukovník posunul rolovacie dvere o niečo vyššie. Vojaci sa nahrnuli dovnútra a priestor osvetlil ďalší poltucet bateriek. 

	 „Zamietam,“ ozvala sa Becky. „Generátor funguje. Bola som schopná urobiť dočasnú opravu. Mala by som ísť a zapnúť ho.“ Okamžite zamierila do zadnej miestnosti. 

	 „Hej!“ zavrčal seržant Freeman, keď sa Becky stratila v tme. „Kam, dopekla, idete?“

	 Becky sa otočila a celkom pokojne mu odpovedala: „Pustiť elektrinu.“

	 „Vzadu máme sklad a tam je aj generátor,“ vysvetlila mu Maddy. 

	 „Radšej choďte za ňou, seržant,“ rozkázal plukovník Freemanovi. 

	 Maddy si vydýchla od úľavy, keď začula vrčanie ožívajúceho generátora. Podlhovasté svetlá na základni zablikali a potom sa naraz rozsvietili. Nato sa zapli aj počítačové monitory a znova sa spustil celý systém. 

	 Devereau zahrešil. Načiahol sa za rolovacími dverami a začal ich ťahať dolu. „Pomôžte mi,“ prikázal mladému vojakovi. Spoločne zápasili s dverami, až kým ich nezrazili na zem. 

	 „Sme v neutrálnom pásme a posledná vec, ktorú si prajeme, je svetlom pútať pozornosť nepriateľských vzdušných jednotiek,“ vysvetlil plukovník. 

	 Konečne sa zo zadnej časti vynorila Becky a s ňou aj seržant Freeman. 

	 „Palivová nádrž bola poškodená a prišli sme o značné množstvo zásob,“ oznámila. „Budeme potrebovať viac paliva, Maddy.“

	 „Aby sme nabili stroj na prenos?“

	 „Potvrdzujem,“ prikývla Becky. 

	 „Veď si povedala, že tachyónové prenosové lúče sú...“

	 „Verím, že je možné získať analógovú prenosovú technológiu a prekonfigurovať ju na kanálové tachyónové častice...“

	 „Mohli by ste prestať s tými táraninami?“ prerušil ich plukovník. 

	 Obe sa naňho pozreli. 

	 „Myslím, že som na polceste k tomu, aby som uveril, že vy dve nie ste nepriateľské špiónky.“ Vytiahol škatuľku Gitanes, zapálil si cigaretu a nato si odpľul na zem chrcheľbezfarebného hlienu. 

	 „Prepáčte, ale toto je nechutné,“ vyhlásila odvážne Maddy. 

	 Becky mlčala a na tvári mala obozretný výraz. 

	 Plukovník ju ignoroval. „Obidve máte čo vysvetľovať, ak nechcete skončiť vo federálnej vojenskej väznici.“ Potiahol si z cigarety a vyfúkol obláčik dymu. Maddy okamžite začalo štípať v nose. 

	 „Jasné, prečo nie,“ odvetila s úsmevom Maddy. „Môžete si to vypočuť celé. Koniec koncov, táto časová línia nemá existovať. Dokonca ani vy, plukovník.“

	 „Nemal by som existovať?“ povedal napoly skepticky, napoly nahnevane. 

	 „Nie takýto.“

	 Zamračil sa a rozhorčene vytrčil bradu. „Mne sa páči, keď som taký, aký som!“

	 „Pozrite sa,“ vzdychla si Maddy. „Je to naozaj komplikované. Asi by som vám mala vysvetliť, ako cestovanie v čase funguje.“ Ukázala na ošarpané kreslá. „Nechcete si sadnúť? 

	 Toto nám zaberie trochu času.“

	 

	 

	38. KAPITOLA

	2001, niekde vo Virgínii

	 Bob bezradne stál uprostred kukuričného poľa. Na to, aby rozoznal akékoľvek obrysy, bola priveľká tma. Nachádzal sa tristopäťdesiat metrov od domu, svetlo bolo nedostačujúce a v hlave mu blikalo varovanie. 

	 [Taktická chyba.]

	 Práve sa chystal upraviť ju do analyzačnej schémy, keď začul krik, ktorý sa niesol od domu. 

	 V hlave sa mu objavilo niekoľko záverov:

	 1. Tá bytosť tu nie je sama. 

	 2. Ukradnutá zbraň bola len na odpútanie pozornosti. 

	 3. Ostatní sú v nebezpečenstve. 

	 Vybral sa naspäť rovnakou trasou a krik neprestajne silnel. Keď zastal pred domom, zbadal, že z vchodových dverí zostal iba trám. 

	 Ozval sa ďalší ostrý výkrik, ktorý identifikoval ako Salin hlas. Niečo v jeho hlave sa myklo. Nebol to silikónový plát, ale kúsoček človečiny, mozog vo veľkosti potkanieho, s ktorým bol plát prepojený. Bobov mozog zostavil krátky zoznam slov, ktoré vystihovali jeho pocity. 

	 Vina (zhoda 90%)

	 Hanba (zhoda 56%)

	 Hnev (zhoda 10%)

	 Vylákali ho do poľa, aby opustil ostatných. Bez podpornej jednotky, ktorá by ich chránila, boli bezbranní. 

	 Vrútil sa do kuchyne, ktorá vyzerala, akoby cez ňu prešlo tornádo. Všetko bolo rozhádzané po zemi a v stenách bolo plno dier vo veľkosti päste. Dvere do chodby vyzerali presne ako vchodové – boli rozbité na kúsky. 

	 „LIAM!“ zakričal Bob. 

	 Ticho. Zvuky zápasu aj krik ustali. 

	 „SALEENA!“ skúsil to ešte raz. 

	 Vošiel do chodby, a keď sa mu oči prispôsobili tme, všimol si škrabance na drevenom schodisku. Rýchlo vybehol nahor, až staré drevené schody vŕzgali pod ťarchou jeho váhy. 

	 Dvere na konci chodby, doškriabané a dotlčené, boli otvorené dokorán. Keď vošiel do izby, našiel tam iba rám postele a prevrátenú stoličku, na ktorej boli viditeľné znaky zápasu. Odtrhnutú nohu stoličky pravdepodobne použili ako zbraň, lebo na jednom konci bola postriekaná krvou. 

	 Rovnako na stenách boli krvavé škvrny. Bezpochyby sa práve tu odohral posledný súboj. 

	 Bob si uvedomil, že v priebehu niekoľkých minút prišiel o ľudí, ktorých ochrana bola jeho povinnosťou. Logická časť 

	 jeho mozgu okamžite vygenerovala správu. 

	 [Stav misie: NEÚSPEŠNÁ.]

	 Organická časť mozgu bola pripravená vyjadriť hodnotenie situácie prívalom pocitov, na ktoré v tom momente nebol schopný nájsť vhodné označenie. 

	 Vyšiel z izby, oprel sa o stenu a pomaly sa zviezol na zem, až kým z neho nezostala len nešťastná kôpka svalov. 

	 „Zlyhal si,“ zahrmel hrubým hlasom, ako keď sa zapne plynový kotol alebo cez podzemný tunel prejde vlak. 

	 „Zlyhal si,“ zopakoval, no tentoraz sa mu mierne zachvel hlas. Predpokladal, že ak by tam bola Becky, pripadalo by jej pozoruhodné, že jeho hlas neúmyselne prejavil známky emócií. 

	 Počítač v jeho hlave ho nútil, aby si vybral zo zoznamu nových návrhov na prioritu misie. Pokračovať v ceste na severovýchod do New Yorku? Koniec koncov, Madelaine Carterová tam ešte stále bola a potrebovala ochranu. Snažiť sa lokalizovať telá Liama O’Connora, Saleeny Vikramovej a Abrahama Lincolna? Pretože vždy existovala možnosť, že jeden alebo viacerí stále žijú. A napokon zneškodniť sa – z čírej hanby. Možno jeho umelá inteligencia už nebola úplne spoľahlivá alebo bola chybná. Urobil zlý odhad, ktorý ho doviedol až do aktuálnej situácie. 

	 Podvedome zovrel obrovskú päsť, nahnevaný sám na seba za to, že bol taký hlúpy. Možnože iná podporná jednotka s čerstvo nainštalovaným softvérom nezaťaženým mesiacmi spomienok na priateľov by pracovala oveľa efektívnejšie. 

	 Softvér mu však radil, že je to nelogický záver a že by tým nič užitočné nedosiahol. 

	 Vtom vedľa seba začul kroky. Rýchlo sa otočil, aby skontroloval tmavú chodbu. Bol pripravený kohokoľvek zneškodniť, len aby sa pomstil. 

	 Napokon zbadal Liama. Stál tam s vypúlenými očami a prejavoval známky posttraumatického šoku. 

	 „LIAM O’CONNOR!“ zahrmel Bob. 

	 Liam sa pohol vpred a chytil sa za hlavu. „Bob... ja... neviem, čo...“

	 Bob vyskočil na nohy a skôr, než jeho počítačový mozog stihol vyjadriť nesúhlas zo správania hostiteľského tela, Bobove svalnaté ruky pevne zovreli Liama. 

	 „Bob... ja... myslím, že uniesli Sal... a Lincolna.“

	 Liam ledva dýchal, nos a ústa mal zaborené do Bobovho pleca. Odtlačil podpornú jednotku od seba a Bob uvoľnil objatie. 

	 „Myslím, že ich vzali...“

	 Liamove slová zanikli v obrovskom hluku. V rovnakom momente dovnútra preniklo oslnivo biele svetlo. Ostré lúče prenikali cez všetky škáry a praskliny v strope. Vyzeralo to, že zdroj svetla je priamo nad nimi. 

	 Obaja zbehli dolu schodmi, skôr než stihli prediskutovať, či by nebol lepší nápad ukryť sa. Vybehli pred dom a zahľadeli sa na oblohu. Liam si musel zacloniť oči, lebo svetlo bolo také intenzívne, akoby hľadel priamo do slnka. 

	 „Čo je to?“ zakričal, no sotva počul vlastný hlas. 

	 V tej chvíli pocítil závan ľadového vzduchu a na líci mu pristálo niečo studené a mokré. V oslnivom svetle poletovali milióny bielych chumáčikov, ktoré sa okolo nich vírili ako popol pri lesnom požiari. 

	  Božemôj, sneží! 

	 Odrazu hukot ustal. Liam sa stále díval na oblohu a jednou rukou si clonil oči. Oslepujúce svetlo prešlo cez neho a Boba späť na dom a potom prebehlo ostatné domy v dedine. Pripomínalo sondu, ktorá sa snaží získať rýchly prehľad. 

	 Kým Liam s úžasom sledoval svetelný lúč, objavil sa rad menších reflektorov, ktoré osvetľovali lesklý medený trup gigantického stroja. 

	 Ani Bob, ani Liam sa nezmohli na slovo a stáli s ústami otvorenými dokorán. 

	 

	 

	39. KAPITOLA

	2001, New York

	 Plukovník Bill Devereau s úžasom hľadel na počítačový monitor, na ktorom sa premietala prezentácia fotiek, ktoré počítačový Bob na Maddinu žiadosť vytiahol zo systémovej databázy. Fotografie New Yorku, rušného a plného života. Námestie Times Square preplnené žltými taxíkmi a turistami. Obrovský pútač so Shrekovou zelenou tvárou, kovboj v trenírkach a so širákom na hlave, ktorý hrá na ulici za peniaze, obkolesený vysmiatymi japonskými dievčatami. 

	 Fotka Spice Girls pózujúcich pred Empire State Building. 

	 Alebo neporušená Socha slobody, hrdo sa týčiaca a nesúca pochodeň nádeje. 

	 „Božemôj!“ zašepkal. „Už som zabudol, ako vyzerala.“

	 „V tejto časovej línií je Socha slobody zničená, plukovník Deverau?“ opýtala sa Becky. 

	 „Volajte ma Bill,“ odvetil. 

	 „Potvrdzujem, Bill.“

	 Plukovník si smutne vzdychol. „Zostal z nej len hrdzavý pahýľ. Zbombardovali ju už pri prvom obliehaní New Yorku v roku tisícdeväťstodvadsaťšesť a Ostrov slobody použili na rozmiestnenie niekoľkých delostreleckých skupín, ktoré premenili Manhattan na trosky.“

	 „V našej časovej línii, jedenásteho septembra dvetisícjeden, je New York celý.“ Smutne sa usmiala. Asi nemalo zmysel hovoriť mu o Dvojičkách. Iba by tým všetko skomplikovala. 

	 Odtrhol zrak od monitora a oči sa mu zaleskli od dojatia. „Takto má svet naozaj vyzerať?“

	 „Áno.“

	 Pozrel sa na ďalší monitor na prezidenta Busha a premiéra Blaira, ako sa bok po boku prihovárajú novinárom. Potom sa objavil obrázok Homera Simpsona, ako škrtí svojho syna Barta. 

	 „Takže tie vaše prístroje...“ ukázal okolo seba, „... táto vaša technológia dokáže zmeniť môj svet na taký, aký je na... ako ich to voláte?“

	 „Počítačové monitory.“

	 „Na počítačových monitoroch?“

	 Maddy prikývla. „Táto vojna sa mala skončiť v roku tisícosemstošesťdesiatpäť.“

	 Devereau sa poškrabal po strnisku na brade. „A vravíte, že táto technológia, tento prístroj na prenos v čase vás môže poslať do hocijakej doby?“

	 „Presne tak.“

	 Devereau si všimol, že aj Freeman hltá obrázky na monitoroch. „Čo si o tom myslíte, seržant?“

	 Starý poddôstojník pokrútil hlavou. „V živote som toho videl už veľa, pane. Ale toto...“ zvažoval slová, aby správne vyjadril, čo si myslí. „Ak tieto počítačové monitory naozaj zobrazujú naše mesto, náš národ, tak začínam premýšľať nad tým, ako sme mohli byť takí sprostí, že sme urobili zo sveta, v ktorom žijeme, taký chliev.“

	 Devereau zamyslene prikývol. 

	 „Ak by sa nám podarilo stroj opraviť, mohli by sme to vrátiť späť,“ povedala Maddy. „Spôsobilo by to časovú vlnu, ktorá by všetko napravila, a žili by ste úplne iné životy. Boli by ste úplne iní ľudia.“ Premýšľala, či má dodať, že by možno niektorí z nich nemuseli ani existovať. Rozdielne storočie a pol by mohlo úplne zmeniť niektoré rodokmene. Napokon iba dodala: „A nikto z vás by si na túto vojnu nepamätal, pretože by sa nikdy nekonala.“

	 Seržant Freeman prikývol. „Na to môžem povedať len amen.“

	 Devereau si napravil golier na košeli. „A čo, dopekla, je tá časová vlna?“

	 „Vibrácia časopriestorom, ktorá za sebou necháva rekalibráciu reality,“ odvetila Becky. 

	 „Vlna reality, čo prepisuje históriu,“ vysvetlila Maddy. 

	 Devereau sa zamračil. „Stanem sa niekým iným?“

	 „Správne, Bill,“ povedala Becky. „Všetko a všetci sa rekalibrujú.“

	 Plukovník prižmúril oči. „Ak vám dovolím, aby ste zmenili dejiny, bude to, akoby som zabil sám seba.“

	 Maddy našpúlila pery. Samozrejme, že v istom zmysle mal pravdu. Časová vlna vymaže Devereaua a všetkých ostatných a vytvorí iné verzie ich samých alebo, čo je dosť 

	 možné, v mnohých prípadoch nevytvorí nijaké verzie. 

	 Znova sa pozrela na prezentáciu fotiek. Aj v roku 2001, z ktorého s Becky pochádzali, bolo veľa zlého, no určite to bolo lepšie ako toto vojnové peklo. Všimla si, že v plukovníkových aj vo Freemanových očiach sa zračil hlboký smútok. 

	 Koniec koncov, väčšinu života strávili v betónových bunkroch a fotky na monitore boli pre nich ako maják nádeje – toho, aké by to mohlo byť. 

	 „Ešte by som vám mala vysvetliť jednu vec,“ povedala Maddy. „Neexistuje žiadna garancia, že sa momentálna realita udrží. Veci sú teraz nevyvážené a v nejakej kvantovej dimenzionálnej rovine sa realita akoby „rozhodovala“, či je táto časová línia dosť stabilná na to, aby sa zachovala, alebo ju treba znova upraviť.“

	 „Upraviť? Čo tým chcete povedať?“

	 „Že môže prísť iná časová vlna, vymazať túto realitu a nahradiť ju niečím oveľa horším.“

	 Devereau sa zamračil. „Horším?“

	 Maddy sa na chvíľu zamyslela. „Napríklad svetom, v ktorom túto vojnu vyhral Juh.“

	 „Dobrý Bože! Horšie ako víťazstvo Konfederácie?“

	 „Veru tak,“ prikývla. „Možno mi neuveríte, Bill, ale z niektorých šialených vecí, čo sme videli, by ste celkom určite zošediveli.“

	 

	 

	40. KAPITOLA

	2001, niekde vo Virgínii

	 Liam ohromene pozoroval, ako v záhrade pristála obrovská loď. Trysky, cez ktoré prechádzal ľadový dusík, ochladili ovzdušie natoľko, že pripomínalo arktický opar s poletujúcimi snehovými vločkami. Ozvalo sa rinčanie reťazí a navijakov, a nato cinkanie podkov a fučanie. 

	 Bob zmenil postoj, pripravený chrániť Liama. 

	 „Pokojne,“ potľapkal ho po pleci Liam. 

	 Z ľadového oparu sa vynorilo niekoľko tuctov štvornohých zvierat, ktoré im spočiatku pripomínali kone. Boli však objemnejšie a mali oveľa štíhlejšie pozadia. Liam zazrel, ako sa k nim pomedzi tancujúce snehové vločky blíži nejaká postava. Čoskoro rozoznal muža v kvalitne ušitej vojenskej uniforme. 

	 „Ach, tu ste!“ zvolal upravený tridsiatnik a podišiel priamo k nim. Na starostlivo oholenej tvári mu svietil priateľský úsmev. Mal na sebe elegantnú karmínovočervenú uniformu s mosadznými gombíkmi, ktoré sa tiahli až k opasku s výzbrojou. 

	 „Kapitán Ewan McManus. Tretia spoločnosť, Štvrtý prápor, Pluk Black Watch,“ predstavil sa a vystrel k nim ruku v žiarivo bielej rukavici. 

	 Liam s Bobom mu rukou mlčky potriasli. 

	 „Tuším, že ste tu mali nepeknú potýčku,“ pokračoval kapitán. 

	 „Presne tak,“ prikývol Liam a konečne sa trochu uvoľnil. „Vzali našu priateľku. Oni...“ povedal oni, ale nemal ani najmenšie tušenie, o koho išlo. 

	 „Dofrasa!“ zahrešil McManus. „Vravíte, že si vzali zajatcov?“

	 „Áno! Dievča a mladého muža. Boli tu len pred pár minútami.“

	 „Viem,“ odvetil kapitán. „Boli sme im na stope. Dnes popoludní zaútočili na farmárske mesto niekoľko kilometrov na západ.“ Potom sa obrátil a zavolal: „Biely Medveď!“

	 Priklusali k nim vojaci v podobných uniformách, ako mal McManus, ktorí sedeli na zvláštnych zvieratách. Jeden z mužov náhlivo zoskočil zo sedla a podišiel k nim. Mal dlhé čierne vlasy zapletené do vrkočov a tmavú pokožku s vyblednutými jazvami. 

	 „Biely Medveď je najlepší stopár. Patrí do kmeňa Mohawkov,“ predstavil ho McManus. Potom sa otočil k Indiánovi. „Ďalej ich budeme sledovať po zemi, dobre?“

	 Biely Medveď prikývol a na chvíľu sa vzdialil do domu, aby prezrel stopy. 

	 „Predpokladám, že smerujú na severovýchod k Mŕtvemu mestu. Urobíme, čo sa dá, aby sme ich chytili čo najskôr.“

	 „Čo sú zač?“ opýtal sa Liam. 

	 Kapitán sa naňho prekvapene pozrel. „Vy to neviete?“

	 Liam pokrútil hlavou. „My sme tu tak trochu noví.“

	 McManus sa pozrel na Boba a prvý raz zareagoval na jeho prítomnosť. „Dobrý Bože, vy ste ale veľký chlapík!“ Nato sa znova otočil k Liamovi. „Riadne veľký, však?“

	 Liam netrpezlivo prikývol. „A čo tie bytosti?“ vyzvedal. 

	 „Určite ste o tom museli aspoň čítať v novinách. Používame tu trochu viac experimentálnych typov genikov, ktorí pracujú na plantážach.“ Pokrčil plecami. „Evening Times sa tým chvastali, keď ich vyvážali z Londýna. Doma sme už roky mali prostých eugenikov,  ktorí pracovali v továrnách a na farmách, ale tieto posledné inovácie – šikovnejšie ruky s palcami a väčšie mozgy – spôsobili problém. Výrobcom sa nepozdávalo, že by boli genikovia dosť bystrí na to, aby vymenili olej v samohybnom motore alebo napísali svoje meno.“

	 „Ale to už určite viete, však?“ spýtal sa McManus. 

	 Liam presvedčivo pokýval hlavou. „Samozrejme.“

	 „Takže,“ pokračoval kapitán, „tu na juhu skúšame tieto rozvinutejšie typy. Väčšinou sú títo šikovnejší genikovia dobrí, ale občas s nimi máme problémy.“ Vtom sa zarazil. „Prepáčte, že som taký neslušný, ani som sa vás nespýtal na meno.“

	 „Volám sa Liam a tento veľký chlapík je Bob.“

	 „Rád vás spoznávam, Bob a Liam. Pozrite sa, urobíme, čo sa dá, aby sme vašich priateľov priviedli späť. No nebudem vám klamať, pretože genikovia dokážu byť nepredvídateľní.“

	 „Čo tým chcete povedať?“ opýtal sa Liam. 

	 McManus pokrútil hlavou. „Môžu byť jemní, nežní, dokonca milujúci. A potom bez varovania, bez akéhokoľvek dôvodu na vás zaútočia. Nikto nevie, čo to v nich spúšťa.“ Pozrel sa na pásik zaschnutej krvi na Liamovom spánku a ukázal na gigantickú loď. „Na palube máme lekára. Navrhujem, aby ste za ním zašli a dali sa prezrieť. A my by sme mali ísť...“

	 Liam pokrútil hlavou. „Nie! Prosím, musíme ísť s vami!“

	 „Potvrdzujem,“ dodal Bob. „Už sme stratili veľa času.“

	 Kapitán na nich mlčky hľadel. 

	 „Je to naša sestra!“ vykríkol zúfalo Liam a veľavravne sa pozrel na Boba. 

	 Bob nepresvedčivo prikývol. „Áno. Sme rodina.“

	 „Naozaj by som vás nemal brať so sebou, ale ak ide o rodinu...“ McManus sa zamyslene poškrabal na brade. 

	 „Nebudeme sa vám pliesť do cesty,“ presviedčal ho Liam. 

	 „Seržant Cope,“ oslovil jedného z mužov kapitán. „Títo dvaja civilisti sa k nám pridajú. Uvoľnite im nejaké sedlá.“

	 Seržant s tmavými očami a s veľkými mrožími fúzmi energicky prikývol. „Rozkaz, pane!“

	 McManus sa otočil späť na Liama a Boba. „Už ste jazdili na kizónovi?“

	 Liam s Bobom pokrútili hlavami. 

	 „Nebojte sa, budete sedieť na zadnom sedle,“ povedal a ukázal na zviera, ktoré bolo napoly kôň, napoly bizón. 

	 V tej chvíli sa z domu vynoril Biely Medveď. „Išli na juhovýchod,“ ukázal na štrkovú cestu, po ktorej Liam s ostatnými prišli do dediny. „Stopy vedú tadiaľ.“

	 „Koľko si myslíš, že ich je?“ spýtal sa kapitán. 

	 „Minimálne päťdesiat,“ odvetil Biely Medveď. Rýchlo sa pozrel na Liama a Boba. „No iba jedna stopa je ľudská. Zdá sa, že patrí mužovi.“

	 Liam vypleštil oči, ale kapitán ho okamžite upokojil. „To môže znamenať, že vašu sestru nesie, aby rýchlejšie napredovali.“

	 McManus sa otočil na svojich mužov. „Platoon! Pripravte si výzbroj!“

	 Potom z bočnej časti svojej vojenskej helmy vysunul niečo, čo pripomínalo komunikačné zariadenie s mikrofónom na konci, a jedenkrát po ňom poklepal. „Kapitán McManus dôstojníkovi. Našli sme stopy, ktoré budeme nasledovať po zemi.“

	 „Presne tak,“ prikývol. „Zavoláme vám, ak vás budeme potrebovať.“

	 Napokon sa usmial na Liama a Boba. „A teraz ideme hľadať vášho priateľa a vašu sestru.“

	 

	 

	41. KAPITOLA

	2001, niekde vo Virgínii

	 Skupina záhadných bytostí si šikovne razila cestu cez kukuričné klasy. Sal mala pocit, že trvalo večnosť, kým vyšli z poľa a dostali sa na štrkovú cestu, na ktorú ich doviezol Číňan. 

	 Medzitým súmrak vystriedala noc a na oblohu vykukol mesiac, ktorý osvetľoval okolitú krajinu strieborným svetlom. 

	 Vtedy si Sal konečne mohla obzrieť bytosti, čo ich uniesli. 

	 Niektoré stvorenia pripomínali vzrastom gorily. Lenže na rozdiel od goríl nemali nijakú srsť a ich koža bola bledá, vo svetle mesiaca priam priesvitná. Ich lebky boli oválne, oveľa menšie ako priemerná ľudská lebka, a ich oči pripomínali špendlíkové hlavičky. Namiesto nosa mali dieru a namiesto pier malú štrbinu. Na každej ruke mali dva tučné prsty veľké ako baklažány a palce hrubé ako dyňa. 

	 Popri nich kráčali oveľa menšie bytosti, ktoré sa v porovnaní s prvými pohybovali oveľa svižnejšie. Boli menšie, štíhle a pripomínali salamandry. Na rukách mali len dva dlhé prsty a náprotivný palec a ich nechty pripomínali pazúry. Na rozdiel od predchádzajúceho druhu mali veľké, doširoka roztvorené oči. 

	 A napokon tu boli stvorenia, ktoré sa najviac ponášali na ľudí. Boli však detského vzrastu, mali disproporčne veľké hlavy a všetky prsty na ich rukách boli rovnako veľké. 

	 Ďalšia vec, ktorá Sal upútala, bolo ich oblečenie. Tie čudesné stvorenia vyzerali ako deti, čo sa hrali v maminom šatníku a navliekli si na seba veci, ktoré sa im najviac páčili. 

	 Bytosť, ktorá niesla Sal na rukách, mala na hlave dámsky slamený klobúk s gumičkou pod bradou, ďalšia mala okolo krku omotaný obnosený šál. Jedna z menších bytostí mala na sebe dámske bodkované letné šaty, ktoré jej očividne boli veľké. 

	 Keď prešli na druhú stranu štrkovej cesty, jedna z bytostí čosi zamrmlala, pravdepodobne nejaký príkaz. Vtedy Sal konečne zazrela Lincolna, ktorého takisto niesla na chrbte jedna z bytostí. Abraham rozhorčene prskal a zaháňal sa päsťami na všetky strany. Stvorenie však pokojne pokračovalo v ceste a vôbec si ho nevšímalo. 

	 Sal od úľavy privrela oči. Nesmierne jej odľahlo, že nezostala sama a že je Lincoln nažive. Zároveň dúfala, že tie stvorenia za sebou zanechajú stopy, aby ich Bob s Liamom mohli nájsť. 

	 

	 

	42. KAPITOLA

	2001, New York

	 „Dobre teda,“ vyhlásil Devereau a vyfúkol ďalší obláčik cigaretového dymu. „Pokúsime sa vám pomôcť.“

	 „Ďakujem,“ odvetila Maddy, pričom mávala rukou, aby odohnala dym zo svojej tváre. 

	 „Ak váš vynález funguje, ako tvrdíte, tak to budeme my, kto sa vám poďakuje.“ Na chvíľu zaváhal a potom sa zamračil. „Vlastne nie. Ak budete úspešní a dejiny zmeníte na správnu verziu, tak si rozdiel ani nevšimnem, však?“

	 „Potvrdzujem,“ povedala Becky. 

	 „Dobrý Bože, musí to byť šialené neprestajne sa zaoberať takými vecami,“ vyhlásil. 

	 „Občas ma z toho bolí hlava,“ pripustila s úsmevom Maddy. 

	 Základňa bola znova ponorená do tmy. Generátor vypli, aby ušetrili zvyšok paliva v nádrži, a na Maddinom stole teraz horela sviečka, ktorá osvetľovala blikajúce monitory. 

	 Pred základňou postávali vojaci a strážili okolie. 

	 „Takže cestovanie v čase je pre vás, slečna Carterová, niečo ako zamestnanie?“ spýtal sa plukovník. „Alebo je to váš koníček?“

	 „V skutočnosti je to skôr povinnosť,“ odvetila Maddy. 

	 „Sama som si to nevybrala. jednoducho sa to stalo a spolu s ďalšími dvoma deckami sme to začať robiť.“

	 „A vy, slečna Becky? Ako je to s vami?“

	 Becky sa prekvapene pozrela na Maddy. 

	 „Povedz mu pravdu o tom, čo si. Ak sa nám všetko podarí dať do poriadku, bude to aj tak jedno,“ povedala jej Maddy. 

	 Devereau vyzeral zmätene. 

	 „Som podporná jednotka,“ povedala Becky. „To znamená umelo vytvorená živá forma. Moje organické telo bolo geneticky upravené a navrhnuté na bojové a prieskumné účely vojenským dodávateľom softvérovej DNA.“

	 „A je aj veselá kopa,“ dodala Maddy. 

	 Becky jej poznámka rozladila. „ Podarilo sa mi osvojiť si základy humoru.“

	 „Použili ste slovo geneticky? “ opýtal sa Devereau. 

	 Becky prikývla. „Áno.“

	 Plukovník sa poškriabal na brade. „S niečím podobným experimentuje Konfederácia. Myslím, že to volajú eugenoló gia. Zahrávajú sa s prírodou v Božom laboratóriu. Je to podobné ako to, čo ste vraveli vy?“

	 „Potvrdzujem. Je to manipulácia s genetickými informáciami,“ odvetila Becky. „Pozmeňujú rastové operačné kódy kmeňových buniek, aby vyprodukovali organickú formu, ktorá spĺňa určité kritériá. Napríklad ja mám približne štyristokrát väčšiu silu než bežná žena rovnakého vzrastu. Takisto mám imunitný systém, ktorý dokáže napraviť extrémne poškodenie tela.“

	 „To znamená, že ju môžete postreliť a ona sa len otrasie, akoby ju poštípala včela,“ doplnila Maddy. „Aj keď ani to jej nezabráni, aby nefňukala.“

	 „ Cítim bolesť. Je to nevyhnutná reakcia na poškodenie,“ 

	 ohradila sa Becky. Nechápavo sa pozrela Maddy. „ Fňukať? 

	 Čo to slovo znamená?“

	 „ Nariekať. Netráp sa tým, len som chcela byť vtipná.“

	 Becky naklonila hlavu a niečo si zaznamenala do pamäťového softvéru. „Moje telo sa dá zneškodniť,“ pokračovala. „Ak dôjde k veľkej strate krvi, moje orgány zlyhajú ako ktorékoľvek ľudské orgány.“

	 Plukovník si Becky so záujmom premeral. „Juh experimentoval s eugenikmi na bojovom poli už pred tridsiatimi rokmi. 

	 Čoskoro nato v bitke pri meste Preston Peak nasadil do armády experimentálnu skupinu vojakov. V novinách sa o nich písalo ako o takmer ľuďoch.“ Prehrabol si tmavé vlasy s prvými šedinami na spánkoch. „Tritisíc mužov udržiavalo Preston Peak, väčšina z nich boli nováčikovia z Ohia, a všetci padli. V novinách sa písalo o tele nastoknutom na drevených koloch, no jeho časti pochádzali z rôznych mužov. Akoby si tie bytosti spravili z ľudí výsmech.“ Smutne si povzdychol. „A keď vyvraždili južanských dôstojníkov, ktorí ich viedli, obrátili zbrane proti sebe, chápete?“ Hodil cigaretu na zem a zašliapol ju. 

	 „Odvtedy už s bojovými jednotkami eugenikov neexperimentovali. No vieme, že dodnes využívajú tisícky eugenikov na plantážach, ktorých hádam dokážu lepšie ovládať.“

	 „Budem úprimná, nemyslela som si, že ste takí pokrokoví,“ povedala Maddy. „V našich časoch využívame v podstate rovnakú technológiu, na ktorej je založené genetické inžinierstvo.“

	 „Vedecký vývoj nie je nevyhnutne symetrický,“ poučila ju Becky. 

	 Maddy zamyslene prikývla. V tomto prípade permanentný vojnový stav spôsobil pokrok v niektorých oblastiach, ale zabrzdil rozvoj iných. Preto sa čudovala, že Devereau nepoznal počítačovú technológiu. 

	 „Briti majú pod palcom najlepšie vedecké mozgy a laboratóriá na svete,“ ozval sa plukovník. 

	 Maddy sa zaškerila. „V mojich časoch sa im až tak nedarí.“

	 „Tomu ťažko uveriť,“ zasmial sa Devereau. „Naša neschopná vláda sa spolieha iba na desiatky rokov staré tanky, parochodcov, čo sa pokazia uprostred boja, či rotorové lietadlá, ktoré idú k zemi už po prvom výstrele. Ale pokiaľtáto vojna zostáva na mŕtvom bode, obchodníci, priemyselníci a výrobcovia zbraní bohatnú.“

	 Maddy si uvedomila, že pri poslednej vete stíšil hlas. 

	 „Toto by ste pred svojimi mužmi nepovedali nahlas, však?“

	 „Predpokladám, že si myslia to isté,“ pokrčil plecami plukovník. „No stačilo by jedno slovo na vrchnom veliteľstve a stál by som pred popravnou čatou. Takže si poctivo plním úlohy a držím svoju časť prvej línie.“

	 Jeho tón sa náhle zmenil na optimistickejší. „Tak mi teda povedzte – akú záhadnú súčiastku to potrebujete na opravu vášho časostroja?“

	 

	 

	43. KAPITOLA

	2001, niekde vo Virgínii

	 „ Čože?  Povedali ste, že sme ich stratili?“ Liam prudko zoskočil z kizóna, ktorý podráždene zafučal. 

	 „Tieto bytosti sú bystré,“ odvetil McManus. „Vyzerá to tak, že sa rozdelili a zanechali nám falošnú stopu.“

	 Biely Medveď ešte raz preskúmal stopy a nahnevane pokrútil hlavou. „Dostali ma.“

	 Kapitán ho potľapkal po pleci. „Zajtra ráno budeme pokračovať v pátraní.“

	 „Teraz nemôžeme zastať!“ protestoval Liam. „Čo ak nám utečú?“

	 „Utáboríme sa tu a len čo vyjde slnko, budeme pokračovať v ceste. Som si istý, že ich nájdeme.“

	 „Práve ste povedali, že sme ich stratili!“ odsekol Liam. 

	 „Som si takmer istý, že išli do Mŕtveho Mesta,“ upokojoval ho McManus. 

	 „To je čo?“ spýtal sa Liam. 

	 Kapitán sa naňho prekvapene pozrel. „Mŕtve mesto sa kedysi volalo Baltimore. Genici nás tam už predtým prepadli a odvtedy sa mu vyhýbame.“

	 „Prečo?“ nechápal Liam. 

	 „Vážne to neviete?“ pokrútil hlavou McManus. „Dobrý Bože, kde ste boli doteraz? Na inej planéte?“

	 „Nuž...“ Liam horúčkovito premýšľal nad odpoveďou. 

	 „V Kirkleeskom opátstve.“

	 „Ste katolík?“

	 Liam netrpezlivo prikývol. „Tak čo je zlé na tom meste?“

	 „Vinou Severu tam zomreli tisíce nevinných civilistov na habsburský syndróm. Hoci odvtedy prešlo už dvadsať rokov, stále tam žijú potkany a divé psy, ktoré sú jeho prenášačmi.“ 

	 McManus ho chlácholivo potľapkal po pleci. „Ale nebojte sa. 

	 Všetci moji vojaci sú proti tej chorobe zaočkovaní.“

	 Kapitán sa otočil a rozkázal vojakom, aby pripravili táborisko. 

	 Bob položil Liamovi ruku na plece. „McManus sa z taktického hľadiska rozhodol správne.“

	 „Ale...“ Liam zovrel päste. „Sal nás potrebuje!“

	 „Prioritou našej misie je získať oboch.“ Bob mal pravdu. Živého potrebovali aj Lincolna, aby mohli vrátiť dejiny do pôvodného stavu. „Vypočítal som vysoký stupeň istoty, že ich nájdeme nezranených.“

	 Liam si uvedomil, že podporná jednotka naozaj robila všetko, čo sa dalo, aby bola podporná. Aj keď v Bobovom mozgu boli stovky počítačových kódov, niekde vo vnútri bol aj priateľ, ktorý sa mu snažil pomôcť. 

	 „Možno máš pravdu, ty veľká opica.“

	 

	 

	44. KAPITOLA

	2001, niekde vo Virgínii

	 Výprava sa utáborila na kraji poľa. Štyria vojaci držali stráž a ostatní tvrdo spali, zakrútení do hrubých vlnených ponč. 

	 Kizóny priviazané k neďalekým stromom tiež spokojne odfukovali. 

	 Liam si poriadne odpil z čaju, aj keď bol silný a horúci. 

	 Neuvedomil si, že bol až taký smädný. 

	 Pri ohnisku už sedeli iba traja. Kým Bob mlčky pozoroval horiace plamene, kapitán McManus znova naplnil Liamov smaltový hrnček. „Toto je moja obľúbená časť dňa,“ povedal, keď si odchlipol z čaju. „Pár hodín pred svitaním má obloha nádherný odtieň. Napríklad v Afganistane má obloha pred východom slnka vanilkový odtieň.“

	 „V Corku je takmer vždy sivá,“ odvetil Liam. 

	 McManus zdvihol ukazovák. „Tušil som, že váš prízvuk je akýsi iný!“

	 „Už to nie je, čo bývalo,“ usmial sa Liam. „V poslednom období trávim veľa času s dievčaťom z Bostonu a z Indie.“

	 „Neurazte sa, ale ste ten najzvláštnejší chlapík, ktorého som stretol,“ vyhlásil kapitán. 

	 Liam pokrčil plecami. „A to o mne neviete ani polovicu.“

	 „Možno sa na tom budete smiať, ale pripadáte mi, akoby ste celý život spali. Ako je možné, že neviete takmer nič o tom, čo sa deje vo svete? Čo nečítate noviny?“

	 „Ako som spomínal, s Bobom sme strávili niekoľko rokov v opátstve. No keďže naša mama nedávno zomrela, vrátili sme sa domov, aby sme sa postarali o sestru. A teraz sme sa rozhodli, že si trochu poobzeráme svet.“

	 „Na cestovanie ste si nevybrali najlepšie miesto. V posledných rokoch sa uvažuje o konci občianskej vojny, ale...“ 

	 McManus sa opatrne poobzeral okolo seba a pokračoval tichším hlasom, „... šíria sa klebety, že sa to zmení.“

	 Liam spozornel. „Čo tým myslíte?“

	 „Vojna stráca v Británii podporu. Briti už jej majú dosť.“ 

	 Kapitán si rozopol vrchný gombík na uniforme. „Okrem Ameriky bojujeme aj so separatistami v Indii, so zločineckou milíciou v našich afrických kolóniách, s kmeňovými vojnovými skupinami v Afganistane aj v Perzii. Už si ani nepamätám, v koľkých kútoch sveta sme s chlapcami bojovali.“ Smutne pokrútil hlavou. „A je to vždy rovnaké – jeden kmeň divochov rozseká na kúsky druhý. A zakaždým sú to ženy a deti, čo najviac trpia.“

	 Liam sa zahľadel do tváre mladého dôstojníka. „Určite ste prežili hrozné veci.“

	 McManus pokrčil plecami. „Som vojak, presne na to som vycvičený, ale...“

	 „Ale?“

	 „Niekedy premýšľam, prečo sa snažíme rozširovať našu ríšu. Nezdá sa mi, že by kolonisti stáli o právo a poriadok, ktoré im chceme nastoliť. Títo ľudia sa nedajú prevychovať. “

	 „Nuž, zvyčajne je za tým nejaký bohatý a mocný chlapík, ktorý na podobnej situácii zarába,“ odvetil Liam. „Možno preto ste vy a vaši muži tu.“

	 „Vo vojnovej zóne sa vždy zarába. No najhoršie je, keď musím rodinám padlých vojakov napísať, že zomreli statočne a pre dobrú vec.“

	 „Premýšľate nad tým, čo tá dobrá vec je?“ vyzvedal Liam. 

	 „Áno,“ prikývol McManus. „Viete, na jednej strane si vravím, že by sme sa mali vykašlať na tých divochov. Kto sme my, aby sme im vnucovali svoj spôsob života?“ Vzdychol si. „Tak či onak, sme v situácii, keď začíname strácať 

	 kontrolu nad našimi kolóniami. Potrebujeme posily v Afrike, v Malej Ázii aj na Ďalekom východe a doma nám zostáva oveľa menej chlapcov.“

	 „Znamená to, že vaša strana sa chce vzdať?“ spýtal sa prekvapene Liam. 

	 McManusovo mlčanie bolo veľavravné. 

	 „Takže ste tu preto, aby ste ukončili  vojnu?“

	 „Ešte posledný útok Juhu a predpokladám, že potom bude nasledovať bleskový mier.“

	 

	 

	45. KAPITOLA

	2001, New York

	 Maddy sa kŕčovito držala okraja lode, ktorá sa kolísala na nepokojnej riečnej hladine. „Nie som si istá, či je to dobrý nápad,“ mrmlala si popod nos. 

	 „Plukovníka Wainwrighta poznám veľmi dobre. Svojim mužom nenariadi, aby strieľali, pokiaľim dáme najavo, že prichádzame v mieri,“ uisťoval ju Devereau. 

	 Maddy sa pozrela na kus bielej látky, čo sa trepotal na sťažni. Priala si, aby bol oveľa väčší a trochu čistejší. Pripomínal skôr uvoľnenú lodnú plachtu ako vlajku mieru. 

	 Keď preplávali dve tretiny rieky East River, Maddy si mohla detailnejšie prezrieť prvú líniu Juhu. Videla betónové priekopy a bunkre s pozorovacími dierami, z ktorých trčali dlhé delové hlavne. Pomedzi budovy sa mihali vojaci. 

	 „Určite nás odstrelia, zopakovala Maddy. 

	 „Sme na dostrel už päť minút,“ upozornila ju Becky. 

	 „Tak by sme to asi mali brať ako dobré znamenie,“ odvetila ironicky Maddy. 

	 „Potvrdzujem.“

	 Len čo sa loď priblížila k rozbahnenému brehu rieky, dvojica vojakov zoskočila z provy na drevené mólo a rýchlo priviazala lano o kotviaci hák. 

	 „Len dúfam, že si nás nezmýlia s ďalšou inváziou,“ neprestajne sa strachovala Maddy. 

	 „Zamietam,“ povedala Becky. „Na efektívny prepad je tu veľmi málo vojakov.“

	 Po vojakoch zoskočil na mólo Devereau. „Dovoľte mi, aby som vám pomohol,“ vystrel ruku k Maddy, ktorá sa práve pripravovala na zoskok. 

	 „Ďakujem, ste ozajstný džentlmen!“ vďačne sa ho chytila. 

	 Za ňou nasledovala Becky. Aj jej Devereau podal ruku. 

	 „Nebudem potrebovať asistenciu,“ vyhlásila. 

	 „Ako chcete,“ pokrčil plecami plukovník a díval sa, ako svižne zoskočila na breh. Potom zavolal na seržanta Freemena. „Vezmite pol tucta mužov, ostatní nech zostanú na lodi!“

	 Maddy sa nervózne poobzerala okolo seba. „Čo sa bude diať teraz?“ opýtala sa. 

	 Netrvalo dlho a na opačnom konci móla sa objavil uvítací výbor – niekoľko mužov v uniformách, ktoré vyzerali ako tie, čo mali na sebe Devereau a jeho muži, len namiesto tmavomodrej mali sivú farbu. 

	 Na čele výboru bol asi štyridsaťročný dôstojník s tmavou bradou zastrihnutou tak, že Maddy pripomínal španielskeho gavaliera. Zastal niekoľko metrov pred nimi, teatrálne si sňal z hlavy klobúk a uklonil sa ako herec na konci predstavenia. 

	 „Plukovník Devereau, aké milé prekvapenie!“ srdečne ho privítal. „Ak som úplne nestratil pojem o čase, tak do Vďakyvzdania je ešte pár týždňov!“

	 „To je pravda,“ pripustil Devereau, „ale neprišiel som na to, aby som si dal náš každoročný pohárik sherry.“ Ukázal na Maddy a Becky. „Tieto dve dámy potrebujú menšiu pomoc.“

	 Wainwright prekvapene zdvihol obočie. 

	 Devereau k nemu podišiel bližšie. „James,“ stíšil hlas, aby ho počul iba Wainwright, „vyrozprávali mi nesmierne pútavý príbeh.“

	 „Predpokladám, že ide o niečo dôležité.“

	 „Presne tak.“

	 Wainwright sa zamyslene poškrabal po brade. „Mali by sme byť diskrétni, priateľu. V tomto sektore mám návštevu. “

	 „Britov?“

	 Wainwright prikývol. „Vykonávajú rutinnú inšpekciu našej obrannej siete.“

	 „Tak to by sme nemali strácať čas,“ odvetil Devereau. 

	 „Najmä ak by mohli hodiť očkom aj na moje stýkanie sa s nepriateľom,“ zaškeril sa Wainwright. „Dámy,“ oslovil Maddy a Becky, „je mi cťou robiť vám spoločnosť. Nasledujte ma. Práve som dal variť kávu.“

	 Devereau dovolil Maddy, aby sa ujala hlavného slova pri vysvetľovaní situácie, a Becky, aby podrobnejšie objasnila technické detaily, ktoré však boli pre oboch mužov stratou času. 

	 Wainwright ich trpezlivo počúval a popritom popíjal kávu. 

	 „Nuž, to je čertovský príbeh,“ povedal, keď Maddy skončila. „William, čo na to hovoríš?“ významne sa pozrel na Devereaua. 

	 „Veľmi rád by som ju považoval za tvojho špióna, keby mi neukázala kúsok zo svojho sveta.“ Devereau potľapkal po ruksaku, ktorý mala Maddy na kolenách. „Ukážte tie veci, čo ste priniesli.“

	 Maddy odzipsovala ruksak a vytiahla z neho časopis Wired. Odkedy žila na základni, pravidelne si kupovala niekoľko časopisov, aby zostala v kontakte so svetom. Dokonca mala aj niekoľko klebetníkov s fotkami opitých celebrít. 

	 Keď si Wainwright prelistoval zopár strán, Maddy mu podala National Geographic. „Tento je lepší,“ povedala, „sú v ňom obrázky skutočného sveta, nielen filmy.“

	 „ Filmy?“

	 „Ako pohyblivé obrázky so zvukom,“ vysvetlil mu Devereau. 

	 Wainwright zastal na fotografii raketoplánu Discovery, ktorý štartoval z pristávacej plochy na myse Canaveral, a potom na fotografii zobrazujúcej planétu Zem z vesmíru. 

	 „Chcete mi povedať, že toto je skutočné? Tí muži vystúpili z tohto sveta?“

	 „Och, áno! A ľudia vkročili aj na Mesiac,“ usmiala sa Maddy. „V mojich časoch sa to stalo ešte v roku tisícdeväťstošesťdesiatdeväť.“

	 „Určite by som rád uveril, že takýto svet existuje,“ zamyslel sa nahlas Wainwright. Potom sa obrátil k Devereauovi. 

	 „Tieto obrázky však môžu byť súčasťou propagandy Únie, Bill.“

	 Devereau sa zasmial. „Myslíš, že moji vrchní velitelia sú takí vynaliezaví? Tí blázni ledva dokážu zorganizovať balíky s jedlom pre mojich mužov.“

	 Wainwright neodpovedal. 

	 „A mám aj toto.“ Maddy vytiahla svoj iPhone, zapla ho a otočila displej na plukovníka. 

	 Wainwright sa strhol, pričom nechtiac kopol do nohy stola a vylial kávu. „Dobrý Bože! Čo je toto?“ S vypúlenými očami zízal na displej. 

	 „Len mobilný telefón,“ odvetila Maddy. „Máte vysielačky, však?“

	 „Myslíte bezdrôtové komunikátory?“

	 „Á... áno, samozrejme.“

	 Wainwright sa načiahol, aby sa dotkol Maddinho iPhonu. „Aký neuveriteľne malý prístroj.“

	 „Ale dokáže robiť veľa vecí,“ usmiala sa Maddy. „Chcete niečo počuť?“ Klikla na displej a čoskoro sa ozvali prerušované tóny nejakej hiphopovej skladby. 

	 „Vravíte, že toto je hudba? Hudba z vašej časovej línie?“ 

	 opýtal sa Wainwright a na tvári mal rozpačitý výraz. 

	 „Myslím, že nie všetko sa zdokonalilo,“ vzdychla si Maddy, kým Wainwright si v nemom úžase prezeral farebný displej telefóna. 

	 „James...“ ozval sa Devereau, „mohli by sme žiť v tamtom svete, nie v tomto.“ Naklonil sa dopredu. „Krajina, v ktorej žijú tieto mladé dámy, je Amerika. Ale je to iná Amerika 

	 – spojený národ, ktorý má vlastnú vlajku a vlastnú vládu!“

	 Wainwright stále zízal na iPhone. „Táto technológia vyzerá príliš vyspelá aj pre Britov.“

	 „V mojich časoch to má takmer každý,“ ozvala sa Maddy. 

	 „To je hračka pre deti?“

	 „Nie tak celkom, ale môžu to používať aj deti.“

	 „Videl som aj iné veci, James,“ prerušil ich Devereau. 

	 „Tieto dámy sa objavili uprostred našich opustených starých línii pri rieke a majú rôzne stroje a zariadenia. Verím, že to, čo hovoria, je pravda. Na tie obrázky a prístroj, ktorý držíš v ruke, neexistuje iné vysvetlenie.“

	 „Ak naozaj existuje iná Amerika,“ pokračoval Devereau, 

	 „už nikdy nebude bojovým poľom. Briti a Francúzi už nebudú bojovať na našej pôde a prelievať americkú krv.“ Ťukol na fotku štartujúceho raketoplánu. „Toto dokázali Američania, nie Briti či Francúzi.“

	 Wainwright konečne zdvihol zrak od iPhonu. „Kedysi sme mali sen. Je tak, priateľu?“

	 Devereau prikývol. „Áno, mali sme veľký sen – slobodný národ.“

	 Plukovník vrátil Maddy mobil. „A vy tvrdíte, že váš stroj na cestovanie v čase dokáže zmeniť všetko, aby to vyzeralo tak, ako na týchto obrázkoch?“

	 „Áno,“ prikývla Maddy. 

	 „A čo potrebujete odo mňa?“

	 Becky sa naklonila ponad stôl. „Axiálnu prívodovú rádioanténu.“

	 „Prosím?“

	 „Satelitný tanier,“ povedala Maddy. 

	 Obaja muži na ňu hľadeli, akoby hovorila po hebrejsky. 

	 „Ach!“ Devereau zdvihol prst. „Asi myslela komunikačnú misku!“

	 Maddy prikývla. „To znie ako to, čo hľadáme.“

	 

	 

	46. KAPITOLA

	2001, Mŕtve mesto

	 Sal zasyčala od bolesti, keď ju bytosť, ktorá ju niesla na rukách, surovo zhodila na zem. V tme sa snažila rozoznať aspoň nejaké obrysy, ale nevidela takmer nič. Zato počula tiché mrmlanie a hlasné dychčanie. A cítila stuchnutý zápach potu. 

	 Odrazu ktosi škrtol zápalkou a zapálil koniec hrubej sviečky, ktorá bola obalená stvrdnutým voskom. Sal si uvedomila, že sa nachádzajú v nejakej pivnici. Väčšina stvorení sa zložila na opotrebované matrace, ostatní zostali na zemi, ktorú vystlali handrami. 

	 Sal stuhla krv v žilách. Spomenula si, ako šli po popraskanej asfaltovej ceste do opusteného mesta, ako míňali vysoké tehlové budovy so špinavými oknami a s popraskanými drevenými rámami, rady starých obchodov s tabuľami s vyblednutými nápismi: MACKENZIEHO ŽELEZIARSTVO, CUKRÁREŇ U RUSSELLA A BATONA či VYPRÁŽANÉ KURA MAMIČKY JACKSONOVEJ. 

	  Nenachádzali sa v Mŕtvom meste? 

	  Tak to miesto volali, však? 

	  Nevaroval ich ten Číňan, že sa k tomuto mestu nemajú pribli žovať? 

	 „Slečna Vikramová,“ oslovil ju známy hlas. Sal sa otočila a zbadala, že Lincoln leží vedľa nej na vreciach s uhlím. 

	 „Džáhula!“ zvolala naradostene. „Ste v poriadku?“ spýtala sa, lebo si všimla, že husté vlasy mal na spánku zlepené od zaschnutej krvi. 

	 „Jeden z nich mi ešte na farme poriadne vrazil a omráčil ma,“ pošúchal si hrču na čele. 

	 „Myslím, že sme v Mŕtvom meste, pred ktorým nás varoval ten Číňan,“ povedala Sal. 

	 Abraham prikývol. „Máte tušenie, čo sú tie stvorenia zač?“

	 Sal pokrútila hlavou. 

	 „Diablovo semeno,“ zašepkal Lincoln. „Démoni! Čo ak sme zomreli a toto je samotné podsvetie?“

	 „Vy si to naozaj myslíte?“ spýtala sa neveriacky Sal. 

	 „Toto nie sú pozemské bytosti.“

	 Ich tichý rozhovor upútal pozornosť jednej z bytostí, ktorá sa k nim pomaly blížila. Bola vysoká sotva meter dvadsať 

	 a jej hlava v tvare bochníka bola v porovnaní s vyziabnutým telom oveľa väčšia. 

	 Lincoln a Sal okamžite stíchli. Stvorenie si čuplo a zvedavo naklonilo hlavu, pričom na nich uprelo veľké oči. Najzvláštnejšie však boli jeho ústa. Bytosť mala namiesto nich len otvor obrúbený zjazveným svalstvom. Akoby jej pery vyformoval amatérsky sochár. 

	
 Sal prekvapilo, že bytosť mala okolo chudého krku uviazaného tmavého motýlika. Vyzeralo to komicky, a zároveň rozkošne, a znova jej to pripomenulo detskú hru na prezliekanie. 

	 „Volám sa Sal,“ zašepkala. Potom ukázala na Lincolna. 

	 „A toto je Abraham.“

	 Stvorenie prižmúrilo veľké oči a napokon otvorilo ústa. 

	 „Šal?“

	 „Áno,“ prikývla Sal. „Moje celé meno je Saleena.“

	 „Šaleena?“ uistila sa bytosť. 

	 „Nie, volám sa Sss-aleena.“

	 „To šom povedal. Šaleena.“

	 Sal si uvedomila, že šušle, a tak znova prikývla. „Správne.“

	 „Ja ša najprv volám Šešťdešiatjeden, ale potom šom ši žmenil meno a teraž ša volám Šamuel.“ V jeho výraze bol náznak akejsi detskej hrdosti, ako keď malý chlapec ukazuje učiteľke, že si už vie zaviazať šnúrky. 

	 „P-povedal si, že sa voláš Samuel?“ spýtala sa nesmelo Sal. 

	 „Prešne tak.“ Zdeformované pery sa mu skrivili do úsmevu. „Šamuel je moje meno.“

	 

	 

	47. KAPITOLA

	2001, mimo Mŕtveho mesta

	 Ewan McManus skúmal cez ďalekohľad panorámu mesta. 

	 „To je to Mŕtve mesto, o ktorom ste včera hovorili?“ 

	 opýtal sa Liam. 

	 Kapitán mlčky prikývol. 

	 „Stopy naozaj vedú do mesta,“ potvrdil Biely Medveď, ktorý sa práve vrátil z prieskumu. 

	 McManus si zastrčil ďalekohľad do puzdra na opasku. 

	 „Ako som predpokladal, v meste sa usídlili eugenici a odtiaľrobia nájazdy, aby získali zásoby.“

	 „Takže čo teraz? Ideme tam?“ dobiedzal Liam. 

	 McManus prikývol. „V takýchto prípadoch sa však musíme pripraviť na boj zblízka, čo nie je nič pre zbabelcov.“ 

	 Nahnevane si odfrkol a pokračoval: „Keby armáda Konfederácie mala guráž skoncovať s tou naničhodnou bandou, teraz by sme sa eugenikmi nemuseli zapodievať.“ Potom si pritiahol k ústam mikrofón, ktorý mu trčal z helmy. 

	 „Nebeský boh,“ uškrnul sa Biely Medveď. 

	 „Prosím?“ nechápal Liam. 

	 „Veľký vták. Na oblohe. Príde. A prinesie veľa snehu.“

	 „Aha. Máš rád sneh, však?“

	 Indián rázne prikývol. 

	 Liam sa zahľadel na mesto, ktoré sa kedysi volalo Baltimore. Rozoznával vysoké budovy, komíny tovární, kostolné veže aj rady tehlových domov na okrajoch. Z diaľky nevyzeralo mŕtve. Pôsobilo ako pokojné mesto driemajúce v poludňajšom slnku. 

	 Vtom sa objavil Bob. 

	 „Máš niečo?“ spýtal sa Liam. 

	 „Zamietam,“ zahrmel Bob. Vyšplhal sa na neďaleký vodojem v nádeji, že sa mu podarí niečo zistiť. No žiadna správa od Maddy, dokonca ani jediná tachyónová častica. Znamenalo to len jedno – mala vlastné problémy, ktorými sa musela zapodievať. 

	 

	 

	48. KAPITOLA

	2001, New York

	 Plukovník Wainwright sa postavil a podišiel k mape, ktorá visela na jednej zo stien bunkra. Boli na nej pripnuté poznámky a nakreslené značky, ktoré určovali rozmiestnenie vojsk po celej východnej časti Manhattanu. Vo vojne, v ktorej by sa niečo dialo, by takéto informácie boli na nezaplatenie, no pre Devereaua to neboli nijaké novinky. Poznal rozmiestnenie Wainwrightových mužov tak ako vlastných. 

	 „Tu,“ ťukol do mapy Wainwright. „Nachádza sa priamo pod tým, čo sa kedysi volalo Times Square.“

	 „Vieme, kde ho máte. Videli sme tanier aj anténu. Ak by toho naše vzdušné sily boli schopné, tak ho zbombardujú už pred rokmi.“

	 Wainwright zdvihol obočie. „Zdá sa, že si nás trochu špehoval, Bill.“

	 Devereau vysvetlil Maddy a Becky, že vojenský komunikačný uzol, o ktorom je reč, zabezpečuje spojenie medzi touto časťou prvej línie a hlavným veliteľstvom vo Fredericksburgu vo Virgínii. 

	 „Tak na čo ešte čakáme?“ nechápala Maddy. 

	 „Je mi ľúto, ale komunikačný bunker strážia britské oddiely. Asi majú strach, že my by sme to nezvládli,“ odvetil Wainwright. „Iné komunikačné zariadenie v tejto časti línie nemáme.“ Pokrútil hlavou a vzdychol si. „Neexistuje iný spôsob, ako by ste mohli váš prístroj opraviť?“

	 „Zamietam,“ povedala Becky. 

	 Wainwright sa pozrel na časopisy na stole a na vecičku, ktorú to dievča nazývalo iPhone. Dôkazy o inom svete mal priamo pred sebou. Bol si viac než istý, že Sever by takýto prístroj nedokázal skonštruovať. 

	 „Žiadate odo mňa, aby som sa dopustil vlastizrady.“

	 „Už tým, že sa s tebou zhováram, sa jej takisto dopúšťam,“ povedal Devereau. „Obaja sme dosť vinní na to, aby sme skončili pred popravnou čatou.“

	 Wainwright prikývol. „Ale toto by znamenalo...“

	 „... vzburu,“ dokončil zaňho Devereau. 

	 Muži zvážneli. 

	 Maddy sa toho chytila. „Nikdy sa pred popravnú čatu nepostavíte, pretože vo chvíli, keď sa nám podarí použiť váš komunikačný uzol, sa svet vráti do pôvodného stavu.“

	 „Ale ak ten plán z akýchkoľvek dôvodov zlyhá, tak to bude mať pre nás hrozivé následky,“ povedal Devereau. 

	 Wainwright si sadol za stôl. „To, že Bill a ja budeme vinní z vlastizrady, je jedna vec. Ale všeobecná vzbura?“ Dopil zvyšok studenej kávy. „Všetkých potrestajú bez ohľadu na to, či sa na tom podieľali.“

	 „To od svojich mužov nemôžem žiadať,“ pridal sa k nemu Devereau. 

	 „Ukážeme im to, čo vám,“ povedala Maddy. 

	 Devereau pokrútil hlavou. „Obávam sa, že mnohí tomu nebudú rozumieť. A keď niečomu nerozumiete, tak nebudete riskovať hromadný trest za vzburu.“

	 Niekto zaklopal na dvere. 

	 „Vstúpte!“ zakričal Wainwright. 

	 Spoza dverí vykukol ryšavý mladík. „Pane?“

	 „Áno, desiatnik?“

	 „Prikázali ste mi, aby som vám oznámil, keď prídu Briti... No a práve sú na ceste, pane.“

	 „Ďakujem, Lawrence. Nariaďte mužom, aby sa pripravili na prehliadku.“

	 „Áno, pane.“

	 Dvere sa zavreli. 

	 „Musíte okamžite odísť,“ povedal Wainwright. „Máme sotva desať minút, kým sem dorazia.“

	 „Prosím, porozmýšľajte nad tým!“ presviedčala ho Maddy. 

	 „Madam, rýchlo si vezmite svoje veci,“ súril ju. 

	 Becky zhrabla časopisy a iPhone a vložila ich do Maddinho ruksaku. 

	 „Len nad tým popremýšľajte. Musíme napraviť dejiny!“ 

	 žobronila Maddy. „Čo ak táto vojna bude časom ešte horšia?“

	 Wainwright jej prosby ignoroval. „Plukovník, môžete tieto dámy odviesť na vaše línie?“

	 „Samozrejme,“ zasalutoval Devereau. 

	 Wainwright mu pozdrav opätoval a všetkých odprevadil k dverám. 

	 Devereau vyšiel na betónovú chodbu. „Poďte, slečna Carterová,“ chytil Maddy za rameno. 

	 „Ale...“ protestovala Maddy, „... toto je naša jediná nádej! Musíme...“

	 Becky prekvapivo súhlasila s plukovníkom. „Je vhodné, aby sme hneď odišli, Madelaine. Mali by sme prediskutovať 

	 naše možnosti na základni.“

	 O niekoľko minút sa už plavili cez rieku East River. 

	 Maddy hľadela na približujúce sa ruiny Brooklynu a premýšľala, ako presvedčí plukovníka Devereaua a jeho mužov, aby sami zaútočili na komunikačný bunker. 

	 Keď sledovala seržanta Freemana a ďalších vojakov, ako sedia v obnosených uniformách s nezúčastneným výrazom na tvári, uvedomila si, že to nie sú bojovníci. Boli to muži, ktorí si odslúžia isté obdobie a odpočítajú dni, kým sa budú môcť znova vrátiť domov. 

	 Pokiaľneexistovala iná možnosť na návrat, tak môžu zabudnúť, že pomôžu Liamovi a Sal. S Becky neboli nič viac len civilistky, čo uviazli uprostred nekonečnej vojny. 

	 

	 

	49. KAPITOLA

	2001, mimo Mŕtveho mesta

	 Liam hľadel cez obrovské okná transportéra, ktoré dnu vpúšťali slnečné lúče a zaplavovali miestnosť svetlom. Dole sa vlnili polia, ktoré čoskoro nahradila panoráma Mŕtveho mesta. Rady predmestských domov so zanedbanými záhradami sa striedali s jednotvárnymi tehlovými bytovými domami, opustenými továrňami, skladmi a kancelárskymi budovami. 

	 Všetko bolo vskutku mŕtve a nehybné ako na cintoríne. 

	 „Čoskoro pristaneme,“ povedal McManus a kývol na tlstého štyridsiatnika s prešedivenými vlasmi a výraznými bokombradami. „Plukovník Donohue nás vyšle von s tromi mužmi a niekoľkými experimentálmi.“

	 „Prosím, vysvetlite slovo experimentál,“ vyzval ho Bob. 

	 McManus sa usmial. „Čoskoro ich uvidíte.“

	 Hukot motorov ustal a transportér začal pristávať. Liam zbadal, že za oknami poletujú snehové vločky, a spomenul si na bizarnú snehovú víchricu. 

	 „Čo má znamenať ten sneh?“ spýtal sa. 

	 „Transportér využíva na pohyb plyny ľahšie ako vzduch a vákuum. Navyše zospodu vypúšťame dusík, ktorý ochladzuje a zahusťuje vzduch, čo spôsobuje, že nás to ešte viac nadnáša. A keďže je vzduch vlhký, tak sa mení na sneh.“

	 „Kapitán McManus!“ zavolal naňho plukovník Donohue. 

	 „Áno, pane?“

	 „Pripravte svojich mužov na pristátie.“

	 McManus odviedol Liama s Bobom na dolnú palubu, na ktorú museli zostúpiť po rebríku. Cestou dole urobil Liam chybu a pozrel sa pod seba na panorámu mesta. 

	 „Och, Bože,“ vzdychol si. „Asi to nezvládnem.“

	 „Aj niektorí moji chlapci mávajú závrat,“ usmial sa McManus. „Len sa nepozerajte dolu.“

	 Z dolnej paluby prešli do veľkého hangáru s výstrojom, ktorý bol veľký ako menšie futbalové ihrisko a v ktorom sa už zoraďovali vojaci. V priestore bolo chladno, pretože sa nachádzali v najnižšej časti transportéra, odkiaľsa vypúšťal spomínaný dusík, a tak vojakom z úst vychádzali obláčiky pary. 

	 Vtom si Liam všimol niekoľko zvierat, ktoré boli veľké ako levy, ale svižné a štíhle ako chrty, a hlavy mali ako paviány. 

	 „Čo sú tie zvieratá zač?“ spýtal sa. 

	 „Profesionálni stopári. S veľkým úspechom ich používame v Afganistane a severnej Indii. Najprv vyňuchajú vzbúrencov a potom nahlásia svoju pozíciu.“

	 „Chcete tým povedať, že dokážu...“

	 „Samozrejme, že dokážu rozprávať. Inak by nám boli nanič,“ zasmial sa kapitán. „Ale Hamleta vám nezarecitujú. Nie sú oveľa bystrejší než deti.“

	 Liam naňho mlčky zízal. 

	 „Ich inteligencia zodpovedá päťročnému dieťaťu,“ vysvetlil McManus. „S prvými eugenikmi sme urobili chybu, lebo boli príliš inteligentní. V tom je ten trik, chápete? Vyrobiť ich dosť múdrych na to, aby urobili svoju prácu, no ani o kúsok viac.“

	 Liam sa pokúšal stráviť fakt, že v tejto bláznivej časovej línii existovali geneticky upravené zvieratá, čo dokázali rozprávať. 

	 Bob sa naňho usmial, akoby mu čítal myšlienky. „Musíme nájsť Sal a Lincolna, kým nepríde ďalšia vlna.“

	 

	 

	50. KAPITOLA

	2001, Mŕtve mesto

	 Sal pozorovala tie zvláštne stvorenia, ako lačne hltajú potkany stiahnuté z kože a opečené na malom ohni, a k tomu si podávajú šúľky olúpanej kukurice. 

	 Potom zbadala Samuela, ako sa k nim blíži s opečeným potkanom nastoknutým na drevenej paličke. 

	 „Mušíte ješť, lebo umriete od hladu.“ Vystrel k nim ruku. „Je veľmi chutný!“

	 „Dobrý Bože!“ zvolal Lincoln. „Nemôžem jesť potkana!“

	 Samuel mykol plecom. „Tak ši ho dám ja. A čo kukuriča?“

	 Sal prikývla. Bola surová, ale už naozaj umierala od hladu. „Prosím si.“

	 „Už som raz jedol surovú kukuricu,“ povedal Lincoln. 

	 Samuel podal každému šúľok a potom sa pustil do svojho potkana. 

	 Pivnicou sa ozývalo žuvanie, mľaskanie a spokojné odfukovanie. 

	 „Samuel,“ začala po chvíli Sal, „prečo sme vlastne tu?“

	 „Obaja šte naši väžni.“

	 Sal odlúpila posledný kus šúpolia a lačne sa pustila do kukurice. „Ale prečo?“

	 „Jedna z ďalších škupín žabila nejakých ľudí, ako šte vy. 

	 To šem privedie vojakov.“ Samuel pokrútil hlavou a plesol si rukou po čele. „Štrááášne hlúpe!“

	  Džáhula, aké ľudské gesto! 

	 „Sme vaši zajatci?“ opýtal sa Lincoln. 

	 Samuel naklonil hlavu. „Žajatči? Čo to žnamená?“

	 „Chcete si zachrániť životy výmenou za nás.“

	 Samuel zamyslene prikývol. „Ak váš vrátime špäť živých a ždravých, možno náš nechajú na pokoji. Normálne ľudí nežabíjame. Muší ša štať niečo žlé.“ Znova si odtrhol kúsok potkanieho mäsa. 

	 Sal si všimla, že žuje veľmi opatrne, aby sa zubami nedotkol zohavených pier. „Čo sa ti stalo s ústami?“ odvážila sa ho spýtať. 

	 „Vyrobili ma š normálnymi úštami. Takými, ako máš ty, Šaleena. Bol šom navrhnutý na práču v továrni.“

	 Sal sa zamračila. „Chceš povedať, že ste geneticky modifikovaní?“

	 „Prešne tak. Múdri muži v mešte š nážvom Oxford náš vyrábali vo veľkých šudoch.“

	 „Vravíte, že ste pracoval v továrni,“ pridal sa Lincoln. 

	 Samuel hrdo prikývol. „Šom mechaničký genik. Veľmi šikovný! Môj typ opravuje pokažené štroje v továrňach. Ale moje veľké úšta...“

	 Sal sa zdalo, že sa asi usmieva, ale bolo to ťažké identifikovať. 

	 „Doštal šom ša do veľkých problémov.“

	 Lincol si vytiahol kukuricu spomedzi zubov. „Akých problémov?“

	 „Jedného ž genikov privalil továrenšký štroj. Videl šom, čo ša štalo. Bola to chyba človeka. Štroj bol úplne žle naštavený. A ja šom im to povedal. Lenže ľudia ma nepočúvali.“ 

	 Mykol plecom. „Tak šom povedal oštatným genikom, aby položili náštroje a preštali pračovať, kým ten štroj neopravia. Inak žomrú aj ďalší.“

	 „A čo sa stalo potom?“ spýtala sa Sal. 

	 „Povedali, že robím problémy, a žašili mi úšta niťou. A keď mi prehľadali pošteľ, žištili, že mám knihy a že šom ša naučil čítať. Ani to ša im nepáčilo! Genikom to dáva veľké...“ Samuel sa snažil nájsť vhodné slovo, „... predštavy.“ Znova si opatrne odhryzol z potkanieho mäsa. „Preštali vyrábať múdrych eugenikov už pred rokmi. Veľa problémov š odvrávaním!“

	 „Stále nerozumiem tomu, ako vás vyrobili,“ povedal Lincoln. 

	 „Aši pred štoročím špárili jedno žviera š iným, aby vytvorili nové žvieratá. Volali to šelektívne párenie. Ale teraž už vedia, ako vyrobiť bytošť ž ničoho. Počul šom, že múdri muži ž Oxfordu ša dokážu žahrávať šo žákonmi prírody. 

	 Prešný nážov tejto techniky je eugenológia.“ Samuel dojedol potkana a odhodil drevenú paličku aj s niekoľkými kúskami šľachovitého mäsa. „Potom náš vypeštovali prešne ako paradajky na farme.“

	 „Vypestovali?“ vyvalil oči Lincoln. 

	 „Áno, vo veľkom šude plnom šmradľavej tekutiny, ktorú volajú proteínový raštový rožtok.“

	 „Džáhula,“ zašepkala Sal, „presne ako Boba!“

	 Jeden z ďalších eugenikov zakričal na Samuela. 

	 Samuel sa postavil a ukázal na ich nedojedenú kukuricu. 

	 „Žjedžte to. Neškôr budete pošrebovať šilu.“ Potom odišiel. 

	 „Dobrý Bože, jeho príbeh je neuveriteľný,“ krútil hlavou Lincoln. „Vypestovali ho ako paradajku?“

	 Sal znova zahryzla do kukurice. „Hovoril o genetike. 

	 V mojich časoch je takmer všetko geneticky modifikované. Presne ako Bob.“

	 „Váš veľký priateľ?“

	 „Navrhli ho ako týchto tu a potom ho vypestovali vo veľkej tube plnej smradľavej gebuziny.“

	 

	 

	51. KAPITOLA

	2001, New York

	 „Plukovník Wainwright?“

	 James sa ani neunúval zdvihnúť zrak od písomností a zasalutovať britskému dôstojníkovi, ktorý vstúpil do jeho pracovne bez toho, aby zaklopal. Vyzeral najmenej o polovicu mladší a musel sa stať dôstojníkom len nedávno. Znaky na uniforme znamenali, že je z OSOS – oddelenia spojenia, ochrany a spravodajstva –, ktoré vykonáva kontroly v ich časti frontovej línie. 

	 „Áno, čo sa deje?“

	 „Je zvykom vyššiemu dôstojníkovi zasalutovať,“ odvetil nahnevane mladý muž. 

	 Wainwright sa oprel o operadlo stoličky. „Čo chcete?“

	 Mladý muž vykročil dopredu a uvoľnene sa posadil na stoličku oproti Jamesovi. „Plukovník Wainwright, slúžiaci veliteľtridsiateho ôsmeho pluku vo Virgínii,“ oslovil ho. 

	 „Viem, kto som, ďakujem.“

	 „Upustime teda od formalít, ak si to želáte. Hovorte mi Rupert.“

	 Wainwright mlčal. Díval sa na mladíka s takmer neskrývaným pohŕdaním. 

	 „Ako dlho ste tu veliteľom, plukovník Wainwright?“

	 „Deväť rokov, tri mesiace a sedem dní. Ale cez tento pekelný kus rieky sa na nepriateľov dívam už takmer dvadsať 

	 rokov.“

	 „To je dlho,“ odvetil zamyslene Rupert. 

	 „Príliš dlho.“

	 „Nuž,“ mladík trochu stíšil hlas, „tak by to pre vás mala byť úľava.“

	 „Úľava?“ zopakoval nechápavo Wainwright. 

	 „Vrchní velitelia si uvedomujú, že táto vojna už splnila svoj účel, a želajú si, aby sa skončila.“

	 Wainwright spozornel. „Dobrý Bože! Hovoríte o prímerí?“

	 „Samozrejme, že nie,“ zasmial sa Rupert. „Mám na mysli posledný útok, a to priamo z tejto diery.“ Ospravedlňujúco sa naňho pozrel. „Prepáčte, chcel som povedať z New Yorku.“

	 „To je šialenstvo!“ zvolal Wainwright. „Akýchkoľvek pešiakov rozsekajú na kusy...“

	 „Z toho by som nemal strach. Okrem vzdušných síl a pozemnej armády využijeme aj experimentálov, preto si myslím, že...“

	 „Experimentálov?!“

	 Rupert sa chladne usmial. „Áno, eugenikov.“

	 „Necháte mojich mužov bojovať spolu s eugenikmi?!“

	 „Upokojte sa, plukovník. Sú oveľa spoľahlivejší ako staré prototypy.“

	 Wainwright sa k nemu naklonil ponad stôl. „Dostali sme železný prísľub z hlavného veliteľstva, že na vojenské účely sa nepoužijú nijakí eugenici! Sú to netvory!“

	 „Nie sú to žiadne netvory, plukovník, iba nástroje.“

	 „Nástroje nezničia iba nepriateľa, potom nezaútočia na svojich majiteľov a napokon aj na seba navzájom.“

	 „Och, prosím vás, stalo sa to takmer pred dvadsiatimi rokmi. Teraz majú eugenici oveľa spoľahlivejšie inhibítory správania.“

	 „Moji muži s nimi po boku nebudú bojovať,“ vyhlásil rozhodne Wainwright. 

	 „Nuž, presnejšie povedané, vaši chlapci nebudú bojovať 

	 po ich boku, lebo sa vylodia ako prví,“ odvetil chladne Rupert. „Vytvoria predmostie na útok. Až potom za nimi pošleme eugenikov.“

	 „To je šialené! Ja... ja... budem protestovať cez...“

	 „Môžete protestovať, koľko chcete, plukovník. A môžete to robiť priamo zo svojej cely v tábore Elizabeth.“

	 „Čo ste to povedali?“ Zmienka o vojenskom internačnom tábore Wainwrighta umlčala. Nasledovala dlhá pauza, počas ktorej rýchlo premýšľal, čo môžu o ňom vedieť. 

	 „Presne tak,“ pokračoval Rupert. „Prišiel som, aby som vás prepustil zo služby. Predpokladám, že budete čeliť relatívne rýchlemu vojenskému súdu.“

	 „Z čoho ma obviňujete?“

	 Mladík zdvihol obočie. „Myslím, že to viete, alebo chcete, aby som vám to objasnil?“

	 „To by ste teda mali!“ odsekol Wainwright. 

	 „Váš register je poriadne hrubý. Už niekoľko rokov sa šíria klebety, že ste zadobre s nepriateľom. Vieme, že ste prijali zopár nepovolených návštev, a takisto ste vybavili oslobodenie vojenských väzňov, ktorí...“

	 „Boli to dezertéri! Neboli schopní bojovať. Len chceli ísť 

	 domov!“ ohradil sa Wainwright. 

	 „Dokonca aj dnes ráno vtáčiky štebotali, že ste mali návštevu spoza rieky. A preto sa obávam, že to nemôžeme nechať tak. Veliteľfrontovej línie sa nesmie bratríčkovať s nepriateľom.“

	 „Takže ma zbavujete velenia?“

	 „A to s okamžitou účinnosťou,“ dodal mladý dôstojník. 

	 „Teraz máme dve možnosti. Môžem zavolať svojich chlapcov, aby vás vyviedli von, ale to nie je veľmi dôstojné. A určite si neželáte, aby vás vojaci videli odchádzať takým spôsobom. Alebo to môžeme urobiť ako ozajstní džentlmeni. Vy určíte dočasného veliteľa pluku, vezmete si osobné veci a odídeme spolu.“

	 Mladík k nemu vystrel ruku v bielej rukavici. „Prepáčte, plukovník, ale budem potrebovať vašu zbraň.“

	 Wainwright si odopol kožené puzdro so zbraňou a zovrel ho v dlani. „Prosím,“ zašepkal. „Odídem potichu, ale zaprisahávam vás, nemôžete tam poslať mojich mužov spolu s eugenikmi. Bude to masaker!“

	 „V prednej línii teraz potrebujeme odvážnych mužov, nie zradcov, ako ste vy, alebo týchto pologramotných sedliakov, ktorých nazývate vojakmi.“

	 Odrazu sa v miestnosti ozval výstrel. Skôr než si Wainwright uvedomil, čo práve urobil, hľadel do prekvapenej tváre mladého dôstojníka, ktorému sa uprostred čela skvela rana po guľe vytekal z nej pramienok tmavej krvi. 

	 „Vy... vy...“ bolo jediné, čo sa mu podarilo vysloviť, kým sa zvalil na zem v posmrtnom kŕči. 

	 V momente sa otvorili dvere, z ktorých vykukla hlava Wainwrightovho ryšavého pobočníka. Keď zbadal telo britského dôstojníka, takmer onemel od úžasu. 

	 „Vy... ste práve... zastrelili...“ habkal.“

	 „Áno, Lawrence, vyzerá to tak,“ odvetil pokojným tónom Wainwright. „Koľko mužov s ním prišlo?“

	 „Dvanásť.“

	 „Kde sú?“

	 „V jedálni, pane.“

	 „Zatknite ich.“

	 „Máme ich zatknúť?!“

	 „Počuli ste ma. Skonfiškujte im zbrane, oberte ich o akékoľvek komunikačné zariadenie a zamknite ich v skladovom bunkri. Potom...“ zovrel päste a niekoľkokrát buchol do stola, „... chcem, aby ste zdvojnásobili stráž. Nikto nevojde dnu, nikto nevyjde von.“

	 Vojak sa otočil na odchod. 

	 „Lawrence?“

	 „Áno, pane?“

	 „Potom vytiahni všetky káble pripojené ku komunikačnému uzlu.“

	 „Všetky?“

	 „Každý jeden!“

	 Wainwrightovi bolo jasné, že čoskoro začne Britom ich dôstojník chýbať, no čím neskôr sa o tom dozvedia, tým lepšie. 

	 „Čo s nami bude, pane?“ spýtal sa vojak. 

	 „Neviem.“

	 „Mám zvolať mužov?“

	 „Ešte o tom nikomu nehovor.“

	 Vojak mlčky prikývol. 

	 „Teraz to tu zamkni. Vrátim sa tak rýchlo, ako sa bude dať.“

	 „Kam idete, pane?“

	 „Stretnúť sa s nepriateľom.“

	 

	 

	52. KAPITOLA

	2001, Mŕtve mesto

	 „Dobrý Bože!“ zašepkal Lincoln. „Toto je ako ples príšer.“

	 Sal mlčky prikývla. Odhadovala, že ich v opustenom divadle Albion môže byť okolo stopäťdesiat. Slabnúce popoludňajšie slnko osvetľovalo zaplnené hľadisko, ktoré tvorili rady vyblednutých zamatových sedadiel s poškodenou výplňou, čo trčala cez rozpárané švy. 

	 Oproti bolo javisko a na jeho zhnitých drevených doskách stál Samuel spolu s ďalšími dvoma eugenikmi. Jeden z nich bol neuveriteľne chudý. Sal si nedokázala predstaviť, kde tá bytosť mala vnútorné orgány. Jej hlava mala kužeľovitý tvar a ruky a nohy pripomínali paličky, ktoré sa na kĺboch nepekne vydúvali. Pomyslela si, že asi ju navrhli na to, aby mohla prekĺznuť cez každé potrubie. 

	 Druhý eugenik na javisku bol, naopak, veľmi objemný. 

	 Jeho hlava, na ktorej mal staromódny cylinder, pripomínala obrovské jablko vsadené medzi dvoma melónmi namiesto pliec. Nohy mal krátke a tučné. 

	 „Ak ľudia prídu...“ povedal hrubým hlasom, pri ktorom by aj Bobov barytón znel ako bzučanie komára, „zabijeme týchto ľudí,“ kývol na Lincolna a Sal, „a ukážeme vojakom ich hlavy. Oni sa vystrašia a viac nás neotravujú!“

	 „To je hlúpošť!“ zvolal Samuel. „Potrebujeme ich živých! 

	 Ak ich žabijeme, tak ša nám všetkým naožaj krvavo odplatia!“

	 „Som si istý, že nijakí ľudia neprídu,“ ozval sa vychrtlík. 

	 „Nechali nás na pokoji veľmi dlho.“

	 „Ale to bolo predtým, než tí hlupáči žabili niektorých ž nich!“ Samuel sa pozrel na tučniaka s hlavou v tvare jablka. 

	 „Boli ž tvojho druhu, však?“

	 Tučniak mykol plecom. „Možno.“

	 „A teraž vďaka vám všetči žomrieme!“ vyštekol Samuel. 

	 „Neprídu do mesta, boja sa otravy,“ upokojoval ho vychrtlík. „Ale prečo ste ukradli týchto ľudí?“ spýtal sa. 

	 Sal si všimla, že nohy sa mu celý čas chveli. Očividne neboli stvorené na to, aby pridlho niesli váhu celého tela. 

	 „Pretože, Henry, bude lepšie, ak budeme mať niečo, š čím môžeme vyjednávať, keď ši šem po náš prídu!“

	 „Daj mi ľudí,“ povedal tučniak Samuelovi. „Zabijem ich a potom ich hlavy hodím vojakom. To ich vystraší! Ak nie...“ kývol na zbraň, ktorá ležala na javisku, „... tak tu ešte máme túto pištoľ!“

	 Samuel pokrútil hlavou. „Oni majú väčšie žbrane, ty hlupák! A je ich oveľa viac. V boji š nimi by šme nevydržali ani minútu!“

	 „Ešte raz ma nazvi hlupákom a...“ osopil sa naňho tučniak. 

	 Samuel sa naňho pozeral a znetvorené ústa sa mu chveli. 

	 Sal nevedela odhadnúť, či od strachu, alebo hnevu. Diváci mlčali a v pozadí sa ozývalo kvapkanie dažďovej vody, ktorá pretekala cez polorozpadnutý strop. 

	 Sal šokovane zízala na scénu pred sebou. Napadlo jej, či nespadla do králičej nory a neocitla sa v nejakej bizarnej postapokalyptickej verzii Alice v krajine zázrakov. 

	 Tučniak tresol päsťou do starej drevenej podlahy, až sa zatriaslo javisko. „Chcem s nimi bojovať a nie utiecť ako...“ 

	 snažil sa vymyslieť nejaký príklad. 

	 Samuel chvíľu počkal, kým nebolo jasné, že s ničím nepríde. „Pravda je taká, Jerry, že šte nemali žabiť tých ľudí.“

	 „Nechceli sme! Vošli nám do cesty a... stalo sa.“

	 „A už ša to neodštane,“ dokončil Samuel. „Mali by šme ši radšej nájšť iné miešto na úkryt.“

	 „A kam pôjdeme?“ dychčal Henry. 

	 Samuel chvíľu premýšľal. „Škúšme íšť na šever.“

	 Z hladiska sa ozval šepot. 

	 „Niektorí ž váš vedia, že šom čítal veči š názvom knihy.“

	 „Knihy?“ zamračil sa tučniak. „Čo sú zač?“

	 „Žnaky na papieri, ty hlupák! Šlová. Vedomošti.“

	 „Ešte raz ma nazvi hlupákom a...“

	 Samuel ľahostajne mávol rukou. „Nechaj ma to dokončiť! Čítal šom knihy o švete, aký bol. Knihy o takýchto večiach ša volajú hištorické knihy.“

	 V hľadisku znova zašumelo. 

	 „Kedyši boli ľudia, š ktorými žaobchádžali ako š nami,“ 

	 pokračoval Samuel. „Volali ich negri. Mali tmavú kožu a šprávali ša k nim ako k úplným hlupákom. Ale niektorým bielym ľuďom ich bolo ľúto a uvedomili ši, že šú takí iští ako oštatní.“

	 „Čo tým chceš povedať?“ opýtal sa Henry. 

	 „Viete o tej vojne ľudí, však? Je v nej jedna štrana š nážvom Ševeráči. A potom je tu naša štrana. Keby šme šli k Ševerákom, možno by ša k nám šprávali inak.“

	 „Tí Severáci,“ zahrmel tučniak, „sú tiež ľudia?“

	 „Jašné, že šú.“

	 „Tak sa k nám budú správať rovnako. Všetci ľudia sú zlí.“

	 „Nie všetči ľudia. Niektorí...“

	 „Všetci ľudia sú ZLÍ! Zabijem ich, keď prídu do nášho mesta!“

	 Obecenstvo súhlasne zaburácalo. 

	 Samuel si vzdychol. Potom ukázal na cylinder, ktorý mal tučniak na hlave. „Ak tak veľmi nežnášaš ľudí, tak prečo ša šnažíš vyžerať ako jeden ž nich? A prečo ši ši vybral ľudšké meno?“

	 Jerry sa zamračil. Na jeho tvári sa odrážal zmätok a hnev. 

	 Samuel nechal otázku visieť vo vzduchu, nech sa nad ňou tučniak zamyslí. 

	 Napokon si Jerry strhol cylinder z hlavy a hodil ho na zem. „Aj tak je to hlúpy klobúk!“ zahundral. 

	 „Všetči ma počúvajte!“ zvolal Samuel. „Žajtra mušíme odíšť. Viem, že vojači šú na češte. Čítim to v koštiach. Žabijú náš, ak tu oštaneme. Šom ši tým ištý!“

	 Jerry odmietavo pokrútil hlavou. „Keď prídu sem, rozmlátime ich!“

	 Z hľadiska sa ozvalo ešte viac súhlasných pokrikov. 

	 „Ako chčete. Ja žajtra odchádžam a tých dvoch väžňov ši beriem šo šebou,“ povedal Samuel a ukázal na Sal a Lincolna. 

	 „Zostanú tu!“

	 Samuel podišiel k Jerrymu a výhražne zdvihol prst. „Šú moji. Našiel šom ich! Ak ich chčeš, tak mi ich mušíš vžiať.“

	 Jerry zaťal päste a namosúrene zazeral na Samuela. 

	 „Chceš ma teda žmlátiť?“

	 Jerry neodpovedal. 

	 „Prešne tak, nežmlátiš ma. Lebo keby ši mal príšť na komplikované veči šám, bol by ši štratený.“ Pozrel sa na publikum na ošumelých sedadlách. „Vy všetči by šte boli štratení!“

	 Z hľadiska sa ozval šepot. 

	 „Mali by šme odíšť žajtra ráno, žamieriť na šever a nájšť 

	 ši nový domov,“ pokračoval Samuel. Potom ukázal na Sal a Lincolna. „Nie všetči ľudia náš nenávidia. Títo dvaja vyžerajú iní. Možno aj Ševeráči rožmýšľajú inak.“

	 „Samuel má pravdu,“ ozval sa vychrtlík. 

	 Jerry si uvedomil, že nemá šancu protestovať. „Prepáč, Samuel,“ povedal nakoniec. 

	 „Netráp ša,“ odvetil Samuel a potľapkal ho po ruke. 

	 „Mušíš mi dôverovať, dobre? Boli by šme hlupáci, keby šme tu žoštali a bojovali š ich vojakmi.“

	 Samuel prešiel k okraju pódia a pozrel sa do hľadiska. 

	 „A my predša nie šme hlupáči, však?“

	 

	 

	53. KAPITOLA

	2001, Mŕtve mesto

	 Sal pozorovala nočnú oblohu cez malé okno pivnice. Vo svete, ktorý bol prevrátený naruby, hviezdy svietili bez ohľadu na to, kto mal alebo nemal byť prezidentom. A takto to bolo už miliardy rokov. Netrápilo ich, že na ne hľadí dievča z roku 2026, zaseknuté v roku 2001 a vo svete, ktorý nemal nikdy existovať. 

	 Na druhej strane pivnice ležal Samuel a spokojne odfukoval, rovnako ako ostatní genici. Miestnosťou sa ozývalo občasné mrnčanie a tiché mrmlanie. Sal si uvedomila, že tieto bytosti sa v spánku správali presne ako ľudia. 

	 Čoraz viac jej pripomínali vystrašené deti, dokonca veľmi bystré. Na jednej strane ľuďmi opovrhovali za to, ako sa k nim správali, na druhej strane robili všetko preto, aby sa na nich podobali. Šatami, čo mali na sebe, aj menami, ktoré si vybrali. 

	 Po tom, čo sa vrátili z divadla, sa Sal a Lincoln ešte chvíľu zhovárali so Samuelom, ktorý im porozprával o rastových farmách na anglickom vidieku – obrovských špinavých továrňach, v ktorých sa genici rodili v obrovských sudoch. 

	 Potom ich umyli, obliekli, očíslovali a poslali ich bývať do chatrčí so slamenými matracmi, aby sa tam naučili veci, ktoré potrebovali na svoju životnú rolu. Vyučovali ich starší genici. Keď boli pripravení plniť všetky úlohy, zavreli ich do škatúľako tovar a poslali ich na opačný koniec britskej ríše. 

	 Samuel spočiatku pracoval na veľmi horúcom mieste, kde žili ľudia tmaví ako Sal. Čistil motory kombajnov spolu s ľuďmi, ktorí sa mali len o čosi lepšie ako genici. Bol to práve jeden z nich, kto ho naučil čítať. 

	 Neskôr ho znova bez varovania zavreli do škatule a poslali do inej krajiny. Časom sa z kníh a brožúr, ktoré zozbieral, dozvedel, ako sa tie miesta volali: Nová Rodézia, New Albany, Britský centrálny dištrikt, Mys Georgia. Napokon skončil v Amerike. 

	 Samuel im povedal, že dokáže prečítať väčšinu slov. No veľmi ľutoval, že sa nenaučil poriadne písať. Jeho rukám, vytvoreným na uchopenie technického náradia, chýbala obratnosť potrebná na držanie tenkej ceruzky. Povedal, že keby mohol písať, napísal by riekanky. 

	 Napokon vyhlásil, že si potrebuje oddýchnuť, a o pár sekúnd nato už tvrdo spal. Sal napadlo, či to bola úmyselne navrhnutá schopnosť, alebo to bol celoživotný zvyk, oddychovať vždy, keď je to možné. 

	 „Abraham?“ zašepkala do tmy. 

	 Chcela sa ho opýtať, čo vraví na je nápad utiecť a skúsiť 

	 zadržať tých vojakov, o ktorých si genici mysleli, že ich prenasledujú. Keby ich vojaci videli živých, nechali by genikov na pokoji. Alebo by im mohli dať falošnú stopu. Tým by dali genikom šancu utiecť a nájsť si iný domov. 

	 „Lincoln?“ skúsila znova. 

	 Odpoveď neprichádzala. Namiesto Abrahama sa však z tmy ozval nahnevaný hlas jedného z genikov: „Drž hubu a spi!“

	 Iba toľko k jej nápadu. 

	 

	 

	54. KAPITOLA

	2001, mimo Mŕtveho mesta

	 McManus štuchol palicou do vyhasínajúceho ohniska. 

	 „Počkáme do svitania a potom do mesta pošleme stopárov.“

	 Ďalší odklad o niekoľko hodín. Liam robil, čo mohol, aby dokázal skryť zúfalstvo. Obzrel sa za seba na skupinku podivných zvierat, ktorí práve žrali niečo, čo vyzeralo ako proteínové keksy. 

	 „Namojveru, vyzerajú dosť nebezpečne. Ste si istý, že mojej sestre neublížia?“

	 „Samozrejme, že nie,“ odvetil kapitán. 

	 „Ako vedia, koho nemajú zraniť?“

	 „Biely Medveď im dal oňuchať stopy, ktoré zanechali genici. Poznajú pach vašej sestry, ktorý majú nasledovať a lokalizovať, a napokon nám podať správu.“

	 Liam sa naňho neveriacky zahľadel. „Rozprávate o nich, akoby to boli ľudia.“

	 McManus sa usmial. Potom si vložil do úst dva prsty a zapískal. Jeden zo stopárov zdvihol hlavu. „Áno, správne! Svorka Alfa, poď sem!“

	 Zviera k nim poslušne pribehlo a tesne pred nimi zastalo. Bolo takmer také veľké ako nemecká doga. 

	 „Takého dobre trénovaného psa som nikdy nevidel,“ 

	 utrúsil Liam. 

	 „Pamätajte si, že tieto bytosti nie sú psy,“ upozornil ho McManus. „Môžeš si sadnúť, Svorka Alfa.“

	 „Ďakujem, pane,“ zavrčal stopár a posadil sa na zaprášenú zem. 

	 „Tento civilista sa volá Liam O’Connor. A tento veľký chlapík je Bob. Eugenici uniesli ich sestru a priateľa. Mohol by si im zopakovať, aké sú vaše nariadenia?“

	 „Nasledovať pachovú stopu a nájsť ľudí.“

	 „A čo urobíte, keď ich nájdete?“

	 Zviera naklonilo hlavu a Liam by prisahal, že zagúľalo očami, akoby to bola tá najhlúpejšia otázka, čo sa ho môžu opýtať. „Zavolám domov.“

	 McManus ukázal na kožený remeň okolo jeho krku, na ktorom bola pripevnená mosadzná škatuľka s jednoduchým vypínačom. „Obojok prenáša rádiový signál na krátku vzdialenosť, ktorý potom môžeme sledovať. Je v ňom zabudovaný aj mikrofón, takže s nimi môžeme komunikovať. 

	 Sú to výborné prieskumné jednotky.“ Potom sa načiahol, aby skontroloval identifikačné číslo na jeho obojku. „Takže si Svorka Alfa Dva. George, však?“

	 „ George?“ spýtal sa prekvapene Liam. 

	 „Všetci majú ľudské mená, aby vedeli, že sú súčasťou pluku. Tento sa volá ako náš kráľ George. Však, kamoško?“ 

	 McManus ho potľapkal po hlave. „George je jeden z najlepších. Urobil už veľa skvelej práce, keď vyňuchal zloduchov v horách Afganistanu.“

	 Stopár hrdo prikývol. 

	 „Počínal si si vynikajúco, George,“ pochválil ho kapitán. „A teraz sa už vráť k ostatným, aby ti tí lakomci všetko nezjedli.“

	 Zviera sa otočilo a odbehlo k svorke. 

	 Liam pokrútil hlavou nad bizarnou konverzáciou, ktorej sa práve stal svedkom. 

	 „Sú nám veľmi nápomocní,“ povedal McManus. „A v stopovaní sú dokonca oveľa efektívnejší ako náš indiánsky priateľBiely Medveď.“

	 „Prečo ste ich teda nepoužili už na začiatku?“ opýtal sa Bob. 

	 „Myslíte, keď sme sledovali stopy z farmy?“

	 Bob prikývol. 

	 „Pri sledovaní stôp je spočiatku dôležité premýšľanie a prehodnocovanie, ako by ste sa vy sami pokúsili skryť stopy. Je to ako šach, pri ktorom musíte predpovedať ďalší súperov ťah. George a jeho svorka nič také nedokážu. Sú len pekelne dobrí v nasledovaní pachu.“

	 „Stále nerozumiem, prečo si vyberajú ľudské mená,“ povedal Liam. 

	 McManus mykol plecom. „Eugenici sa chcú čo najviac podobať na ľudí. Sú ako deti a my ako ich rodičia.“ Kapitán znova štuchol do vyhasínajúceho ohniska, aby oživil uhlíky. „Dokonca aj tí utečenci majú ľudské mená. Spozorovali sme, že sa nás snažia napodobňovať, nosia šaty, retiazky a klobúky.“

	 „Ako to kedysi robili čierni otroci?“

	 „Čierni otroci?“ McManus vyvalil oči na Liama. „Dobrý Bože! Hovoríte o ľudskom otroctve?“

	 Liam prikývol. 

	 „Odporné, barbarské praktiky!“ odpľul si kapitán. 

	 „Chvalabohu, že žijeme v osvietenejšej dobe.“

	 „Takže Juh...“

	 „AngloKonfederácia,“ opravil ho McManus. „ Sever a Juh sú zastarané názvy.“

	 „Tak teda AngloKonfederácia už nevlastní čiernych otrokov?“ spýtal sa Liam. 

	 „Dobrý Bože, pán O’Connor! Chcete nás uraziť?“

	 Liam sa strhol. „Nie, prepáčte, len som chcel vedieť...“

	 „Vážne si myslíte, že tento slávny pluk by bojoval za národ, čo zotročuje ľudí? Tomuto sme urobili koniec už takmer pred pol druha storočím!“ McManus šokovane pokrútil hlavou. „Pane na nebi! Pozrite sa okolo seba, pán O’Connor. 

	 V britskej armáde nie sú nijakí barbari!“ Potom vstal a nechal Liama s Bobom samých. 

	 Liam sa pozrel na Boba. „Čo je? Veď som sa len spýtal...“

	 „Verím, že si tým mohol McManusa nahnevať,“ odvetil Bob. 

	 Liam si sťažka povzdychol a poobzeral sa okolo seba, ako mu odporučil kapitán. Odrazu pochopil, prečo jeho netaktná otázka spôsobila, že McManus reagoval tak nahnevane. 

	 Bol taký zaujatý tým, aby zachránili Sal a Lincolna, že si vôbec nevšimol, že najmenej tretina vojakov, ktorí ich sprevádzali, mala tmavú pokožku. Naverbovali ich z každého kúta britského impéria. 

	 „Myslím, že by som sa mal ísť ospravedlniť,“ zamrmlal si popod nos. 

	 

	 

	55. KAPITOLA

	2001, New York

	 Devereau pozoroval, ako jeho južanský protivník zoskočil z lode, zastal meter od neho a krátko zasalutoval. „Plukovník.“ Potom kývol na Maddy a Becky. 

	 William mu opätoval pozdrav. „Druhý raz v jeden deň.“

	 „Musíme sa rýchlo pozhovárať,“ povedal bez okolkov Wainwright. 

	 „Čo je vo veci?“

	 „Briti pripravujú ďalšiu ofenzívu.“

	 Devereaua jeho slová vôbec nevyviedli z miery. AngloKonfederácia totiž každé dva-tri roky útočila na ich frontové línie, ktoré sa posunuli maximálne o štvrť kilometra na jednu alebo druhú stranu. Vždy to však zapĺňalo titulky novín a dávalo generálom na oboch stranách šancu získať vojenskú medailu. Inak tým nedosiahli nič užitočné. 

	 „William, tentoraz chcú jednoznačné víťazstvo. Chystajú sa dobyť New York.“ Wainwright stíšil hlas. „A posielajú aj experimentálov.“

	 Devereau zacítil, ako sa mu zježili chlpy na krku, ale na tvári sa zo všetkých síl snažil zachovať pokojný výraz. „James, si si tým istý?“

	 Wainwright sa trpko zasmial. „Práve som sa dopustil vlastizrady. Samozrejme, že som si istý!“

	 „Božemôj,“ zašepkal Devereau a pozrel sa na Maddy a Becky, potom znova na Wainwrighta. „James, mal by si prehodnotiť postoj k téme, o ktorej sme dnes ráno diskutovali.“

	 „Preto som tu, priateľu. Ty veríš...“

	 „Či verím príbehu týchto mladých dám?“ dokončil zaňho Devereau. „Sám si videl ten malý prístroj. Nie som technik, ale prisahám, že takú vec by Briti nedokázali vyrobiť. 

	 A v ich bunkri je toho ešte viac, ak chceš ísť a...“

	 „Máme málo času,“ prerušil ho Wainwright. „Nezostáva mi teda nič iné, ako veriť, že tieto mladé dámy hovoria pravdu.“ Otočil sa k Maddy a Becky. „Hneď ako prídu na to, že som spáchal vlastizradu, začnú ma prenasledovať. Ak sú na britskom komunikačnom uzle súčiastky, ktoré potrebujete, tak musíme konať rýchlo.“

	 „Ako dlho bude trvať, kým časostroj opravíte?“ spýtal sa Devereau. 

	 Maddy sa pozrela na Becky. 

	 „Oprava a konfigurácia rádiokomunikačného taniera môže trvať...“ privrela viečka, aby načítala potrebné údaje, 

	 „... trinásť hodín.“

	 „Čože?“ zalapal po dychu Wainwright. „To je veľmi dlho!“

	 „Okrem toho potrebujeme zdroj energie. Náš generátor funguje na naftu vyrobenú z ropy. Máte tento typ paliva?“ 

	 spýtala sa Maddy. 

	 Plukovníci si vymenili pohľady. Wainwright pokrútil hlavou. „O takom niečom som nepočul. Južanské stroje fungujú na kvapalné palivo s názvom kukuropa. Je to zmes kukuričnej pálenky a texaskej ropy. 

	 „Čiže ide o druh hybridného etanolu,“ doplnila Becky. 

	 „Musíme prispôsobiť generátor, aby fungoval na toto palivo. 

	 Ak sa nám to nepodarí, budeme musieť použiť jeden z vašich strojov, aby pôsobil ako motorizovaná pomôcka, čo prinúti dynamo generátora, aby začalo vyrábať elektrinu.“

	 „To vyzerá ako veľa  práce,“ vzdychla si Maddy. 

	 „Približne tridsať hodín,“ odvetila Becky. „Ale môže to trvať aj oveľa dlhšie.“

	 „Dobrý Bože, na to nemáme čas! Briti tu budú skôr než...“

	 „A čo keby sme jej ten čas získali?“ navrhol Devereau. 

	 „James,“ oslovil priateľa, „ty a ja sme sa o tom predsa rozprávali. Táto vojna už dávno nie je naša.“

	 Wainwright prikývol. „Túto vojnu by nechcel žiaden Američan.“

	 Po chvíli sa znova ozval Wainwright. „Bill, som presvedčený, že moji muži sa ku mne pridajú. Najmä ak zistia, čo Briti plánujú urobiť,“ dodal. 

	 „O čom to hovoríte?“ nechápala Maddy. 

	 „O povstaní,“ odvetil Devereau. 

	 „O vzbure,“ dodal Wainwright. 

	 Na tvárach plukovníkov zaihrali potmehúdske úsmevy. 

	 „Musíme tú správu rozšíriť po celej frontovej línii,“ povedal Devereau. 

	 Wainwright sa uškrnul. „Priateľu, neexistuje jediný vojak, ktorý by sa netešil, že sa táto sprostá vojna skončí!“

	 „Ak sa rozšíri novina, že Briti znova plánujú použiť v boji eugenikov, tak by to mohlo naozaj zabrať. Vojaci na oboch stranách aj široká verejnosť budú vydesení z ďalšieho krviprelievania!“ uvažoval nahlas Devereau. 

	 „Ak k tomu dôjde, tak som si istý, že naši muži budú bojovať bok po boku,“ dodal Wainwright. 

	 „Božemôj, James!“ zvolal Devereau. „Toto by mohlo znova zjednotiť Američanov!“

	 „Presne to im treba povedať, priateľu. Nahlas a zreteľne.“ 

	 Jeho úsmev sa ešte viac rozšíril. „Toto je ten olej, ktorý treba priliať do ohňa.“

	 „Samozrejme.“

	 „Takže začneme revolúciu?“ opýtala sa Maddy. 

	 Obaja muži naraz prikývli. „Ale nie predčasne,“ dodal Devereau. 

	 Wainwright podal Devereauovi ruku na znak dohody. 

	 „Najprv musíme informovať našich mužov.“

	 

	 

	56. KAPITOLA

	2001, mimo Mŕtveho mesta

	 Na úsvite sa začali zhromažďovať britské oddiely. Liam hľadel na stovky vojakov, ktorí sa zoraďovali presne podľa hodností, a bol ohromený ich disciplínou. McManus im v noci prezradil, že tento elitný pluk sa nazýva Čierna stráž a patrí k tomu najlepšiemu z britskej armády. Bojoval na každom kontinente a vybrali ho aj na posúdenie najnovšej generácie experimentálnych jednotiek eugenikov. 

	 Medzitým stopári zmizli v uliciach Mŕtveho mesta. 

	 „Videli ste, ako rýchlo sa rozpŕchli?“ spýtal sa kapitán Liama a Boba. „Určite ich čoskoro lokalizujú. Prinajmenšom už zachytili ich pach.“

	 „Kapitán, ste si istý, že dodržia vaše pokyny?“ strachoval sa Liam. O tom, že Sal a Lincolna nájdu, nepochyboval, skôr sa obával, či ich nájdu celých. 

	 McManus rázne pokrútil hlavou. „Budú poslúchať.“ Potom si pritiahol k ústam mosadzný mikrofón, ktorý mal pripevnený na boku helmy. „Tu je kapitán McManus, stopári práve vyrazili do mesta.“ Keď dostal odpoveď, rázne odvetil: „Áno, pane. Budeme ich nasledovať, aby sme neskôr nemuseli prejsť veľkú vzdialenosť.“

	 Nato sa na povel seržanta s mrožími fúzmi zoradili vojaci do oddielov a vydali sa po popraskanej asfaltovej ceste priamo do Mŕtveho mesta. 

	 „Pôjdete po svojich alebo na kizónoch?“ spýtal sa kapitán Boba a Liama.

	 „Pôjdeme peši,“ odvetil Liam. 

	 „Tak si švihnite!“ zvolal a pritiahol si remienok na helme. 

	 

	 

	57. KAPITOLA

	2001, Mŕtve mesto

	 Sal zacítila, ako ňou ktosi zatriasol. Otvorila oči a zbadala stvorenie, čo ju v prvú noc nieslo do Mŕtveho mesta. 

	 „Vstávať! Hneď!“ zakričal eugenik. 

	 Sal sa pomaly posadila. Bola celá dolámaná, lebo noc strávila na vreciach s uhlím. Eugenici už boli na nohách a čo najrýchlejšie sa snažili pobaliť si veci. 

	 Lincoln bol takisto hore a vyzeral mrzutý. „Čo sa tu, pre Kristove rany, deje?“ vrčal. 

	 Samuel sa došuchtal k nim a načiahol sa za Salinou rukou. „Idú šem vojači! Mušíme odíšť!“

	 „Prečo nejdete sami?“ nechápala Sal. „My s Abrahamom pôjdeme za vojakmi a povieme im, že sme v poriadku.“

	 Samuel vyzeral, že nad tou možnosťou premýšľa. No potom sa znova načiahol za Salinou rukou. „Nie! Idete šo mnou!“

	 „Nie!“ vytrhla sa mu Sal. 

	 Samuel zahrešil popod nos a otočil sa na mohutného eugenika, ktorý stál vedľa neho. „Vežmi ich!“ rozkázal mu. 

	 Potom všetkých viedol von z pivnice. 

	 Najprv vystúpili po kamenných schodoch a prešli cez miestnosť, čo bola kedysi knižnica. V rannom svetle, ktoré prenikalo cez zaprášené rolety, Sal zbadala staré kreslo a police plné kníh. Ďalej sa trmácali na verandu, cez zanedbaný predný dvor a hrdzavú bránu, potom prešli cez prázdnu ulicu, lemovanú z oboch strán trojposchodovými domami, ktoré mali na oknách pribité drevené dosky a na predných dverách mali červenou farbou načmárané varovania pred infekciou. 

	 Samuel trielil cez ulicu na svojich krátkych nohách a robil, čo sa dalo, aby udržal tempo s ostatnými. Rovnako na tom bola skupinka miniatúrnych eugenikov v pruhovaných overaloch. Neboli vysokí viac ako pol metra a občas použili pri chôdzi aj ruky, čím sa ponášali na makaky. 

	 Vtom sa ozvalo niekoľko výstrelov a jeden z eugenikov sa zvalil na zem. 

	  Sú blízko! 

	 Keď sa dostali na križovatku, Sal zbadala veľkú budovu z červených tehál s mramorovými stĺpmi, ktoré podopierali vstupnú arkádu. Na streche sa hrdo týčila vežička s hodinami. Napadlo jej, že kedysi to mohol byť súd alebo verejná knižnica. Pred budovou sa rozprestierala záhrada, ktorá teraz pripomínala džungľu. Záhrada bola ohradená nízkym kamenným múrom, na ktorom visela zhrdzavená tabuľka s nápisom UNIVERZITA ROBERTA E. LEEHO. 

	 „Tadiaľto!“ kričal Samuel a mával rukami. „Ponáhľajte ša! 

	 Rýchlo!“

	 Ocitli sa na širokej ulici plnej opustených vozov a starých modelov áut. Vozy boli naložené kuframi, cennými vecami a rodinnými portrétmi, ktoré už niekoľko desaťročí odolávali nepriazni počasia. Sal si medzi kolesami vozov všimla nejaké kosti a chumáče vlasov. 

	 Znova sa ozvala streľba, no tentoraz o čosi bližšie. 

	 „Prosím! Pustite nás!“ skríkla Sal a snažila sa vytrhnúť 

	 eugenikovi, čo jej zvieral ruku. 

	 Samuel ich viedol cez preplnenú ulicu, no napokon zabočil do menšej uličky. Tam zastal a oprel sa o tehlovú stenu, aby sa vydýchal. Jeho telíčko nebolo prispôsobené na toľkú námahu. Ostatní eugenici sa zhromaždili okolo neho a čakali na ďalšie pokyny. 

	 „BEŽTE!“ lapal po dychu Samuel. „Nečakajte na mňa. 

	 Bežte na šever!“

	 „Kadiaľje sever?“ opýtal sa jeden z eugenikov. 

	 Samuel ukázal na oblohu. „Nech máte šlnko po pravej štrane!“ Potom si plesol po pravom pleci, aby všetci vedeli, ktorá strana je pravá. „Nech máte šlnko na tejto štrane!“ 

	 zachrčal. „Teraž BEŽTE!“

	 Väčšina eugenikov sa rozbehla smerom, ktorý im ukázal Samuel. Niektorí však stále váhali, či majú pokračovať v ceste. Medzi nimi bol aj mohutný eugenik, ktorý mal na starosti Sal s Lincolnom. „Samuel, ideš tiež?“ naliehal. 

	 Samuel mávol rukou. „Len bežte! Už... nemôžem... držať... krok... š oštatnými.“

	 Z ulice North Charles sa ozvali ďalšie výstrely a výkriky. 

	 Zdalo sa, že celé mesto ožilo. Eugenici vyliezali z ošarpaných domov ako potkany z potápajúcej sa lode. Sal si uvedomila, že mesto bolo domovom pre oveľa viac bytostí v porovnaní s tými, čo sa zúčastnili na stretnutí v divadle. 

	 Prosebne sa pozrela na mohutného eugenika. „Nechaj nás ísť a radšej odnes preč Samuela!“

	 Eugenik zaváhal. Napokon predsa len uvoľnil zovretie a pustil Sal aj Lincolna, ktorý si namrzene pošúchal otlačené zápästie. 

	 „Tak choďte ža tými vojakmi, ak chčete,“ povzdychol si Samuel. 

	 Sal si k nemu kľakla a prihovorila sa mu: „Pôjdeme vojakom oproti a trochu ich zdržíme. Ale teraz musíš utekať!“

	 „Chčeš, aby šom ušiel?“ spýtal sa prekvapene Samuel. 

	 „Presne tak!“ zvolala Sal a pozrela sa na Lincolna, ktorý okamžite prikývol. 

	 „Ste podivná bytosť, no vidím vo vás...“ snažil sa nájsť 

	 správne slová, „... obdivuhodné kvality.“ Kľakol si vedľa Sal. 

	 „Pane, máte lepšiu dušu než mnohí ľudia, ktorých som doteraz stretol.“

	 Samuel naňho vyvalil oči. „Ešte nikdy mi nikto nepovedal pane.“

	 Výstrely sa ozývali čoraz častejšie. Sal sa otočila a zbadala, že eugenici utekajú späť. Naháňali ich štvornohé bytosti, ktoré vyzerali ako lovecké psy, a za nimi kráčali vojaci. 

	 Boli obkľúčení. 

	 „Džáhula!“ zvolala v panike. 

	  Čo budeme robiť? 

	 Teoreticky sa mohli schovať v niektorom z ošarpaných bytových domov, ale len dočasne. Skôr či neskôr by sa aj tak ocitli v pasci. 

	 Z ulice North Charles sa ozývali hlasy a škrípanie starých kolies, keď vojaci odsúvali z cesty vozy. 

	 Odrazu Sal zacítila na líci niečo vlhké. 

	  Plačem? 

	 Obrátila sa k Lincolnovi a vtedy zbadala, že vo vzduchu poletujú snehové vločky, hoci bolo slnečné septembrové ráno. 

	 O niekoľko sekúnd zatienil oblohu akýsi lietajúci objekt. 

	 „Už šú tu,“ hlesol Samuel a veľké oči sa mu ešte viac rozšírili. 

	 

	 

	58. KAPITOLA

	2001, Mŕtve mesto

	 Kapitán McManus si spokojne vypočul novinky z veliteľstva a potom sa otočil k Liamovi. „Dostali sme správu, že medzi utečencami je jedno dievča a jeden vysoký mladý muž. 

	 „Sú v poriadku?“ spýtal sa Liam. 

	 „Zjavne áno,“ odvetil s úsmevom kapitán a otvoril mapu mesta. „Videli ich vedľa starej univerzity na ulici North Charles.“ Zdvihol zrak od mapy a poobzeral sa navôkol, aby sa zorientoval. „Je to presne tým smerom,“ ukázal na transportér, ktorý sa vznášal nad mestom o ulicu ďalej. Potom si znova vysunul mikrofón. „Všetkým jednotkám v blízkosti transportéra! Máme tam skupinu eugenikov a dvoch ľudí. 

	 Ale opakujem – nijaké násilie ani streľba. Len si držte pozície, kým nedostanete ďalšie príkazy.“ Poťukal na mikrofón, aby ho vypol. 

	 Liam si vydýchol od úľavy. 

	 „Skryjeme sa,“ povedal mohutný eugenik a ukázal na neďaleké bytové domy. 

	 „Nie!“ skríkla Sal. „Ak sa tam ukryjete, zabijú vás!“

	 Medzi bytosťami, čo sa zoskupili okolo Samuela, to zašumelo. 

	 „Čo budeme robiť?“ opýtal ďalší z eugenikov. 

	 Sal vykukla na ulicu North Charles, ktorá už bola sprejazdnená, a zbadala niekoľko tuctov vojakov v bojových pozíciách. Na oblohe sa stále vznášala vzducholoď, ktorá prečesávala okolie. 

	 „Dovoľte mi pozhovárať sa s vojakmi,“ povedala eugenikom. „Pokúsim sa im vysvetliť, že nie ste nebezpeční.“

	 „Aj tak nás zabijú!“

	 „Musíte mi veriť!“ presviedčala ich. „Určite prišli po mňa a po Abrahama. Keby sme vyšli von a ukázali im, že nie sme zranení...“ Otočila sa k Samuelovi. „Prosím, dovoľmi porozprávať sa s nimi!“

	 Samuelov pohľad behal z jedného konca uličky na druhý. 

	 „Naožaj ši myšlíš, že náš môžeš žachrániť?“

	 „Poviem im, že nie ste nebezpeční.“

	 Samuel zovrel znetvorené pery. „Dobre, povedž im, že šme nikomu neublížili.“

	 Sal prikývla a obrátila sa na odchod. 

	 „Moment, mladá dáma!“ zastavil ju Lincoln. Odtrhol si spodnú polovicu rukáva na bielej košeli a omotal ju o drevenú latku. „Hádam pochopia, že ide o vlajku mieru.“

	 Opatrne prešiel na koniec uličky. „PROSÍM, NESTRIEĽAJTE!“ kričal a popritom mával provizórnou vlajkou. „IDEM K VÁM!“ zvolal a s rukami nad hlavou vyšiel na širokú ulicu. „Nemám nijakú zbraň!“

	 „Pane, poďte bližšie, aby sme vás lepšie videli!“

	 Lincoln sa pomaly otočil a kývol na Sal, aby prišla k nemu. 

	 Keď vyšla z uličky s rukami nad hlavou, zakričala: „Prosím! 

	 Nestrieľajte! Sú tu s nami aj nejakí eugenici a chcú sa k nám pridať!“

	 Dlho neprichádzala nijaká odpoveď, až sa napokon ozval známy hlas. 

	 „Sal, si to ty?“

	 

	 

	59. KAPITOLA

	2001, Mŕtve mesto

	 Hlas prichádzal z diaľky, no Sal nevidela, komu patril, lebo ju oslepovalo ranné slnko. „Liam?“ zakričala. 

	 Čoskoro sa spomedzi vojakov vynorila známa postava a rozbehla sa priamo k nej. 

	 „Namojveru, nevyzeráš veľmi dobre,“ povedal Liam, keď si ju prezrel od hlavy po päty. 

	 Sal zaplavila obrovská úľava, no vtom si všimla, že aj Liam má na čele zaschnutú krv. 

	 „Si zranený?“ spýtala sa. 

	 „Mal som sa skrčiť, keď som...“

	 „Takže, toto je vaša sestra?“ ozval sa iný hlas, rázny a veliteľský. 

	 Sal sa prekvapene pozrela na Liama, ktorý jej naznačil, aby prikývla. Došlo jej, že to musel povedať z nejakého dôvodu. 

	 O niekoľko sekúnd sa objavil štíhly muž v uniforme, vedľa ktorého kráčal Bob. 

	 „Toto je kapitán McManus,“ predstavil ho Liam. „Len vďaka nemu sme ťa našli.“

	 Na tvári mladého dôstojníka sa zračilo prekvapenie. „Naozaj je to vaša sestra?“ zamračil sa. „Veď vy ste biely a ona je...“

	 „Namojveru, je to moja nevlastná sestra,“ prerušil ho Liam. „Najbližšia rodina, ktorú mám.“

	 McManus mykol plecom. „Nuž, tak...“ vystrel k nej ruku v bielej rukavici, „som veľmi rád, že ste celá, mladá dáma.“

	 „Ďakujem,“ opätovala mu pevný stisk. 

	 „A vy, pane?“ obrátil sa k Lincolnovi. 

	 „Som Abraham Lincoln.“ Takisto mu zdvorilo potriasol rukou. 

	 „Takže v tamtej uličke máme zopár utečencov?“ spýtal sa kapitán. 

	 „Prosím, neubližujte im,“ povedala Sal. 

	 McManus sa zamračil. „Prečo?“

	 „Tie bytosti sú neškodné. Nikoho nezabili a neublížili ani nám,“ odvetila Sal. 

	 „Správali sa k nám veľmi dobre,“ dodal Lincoln. „Dali nám jedlo a vodu.“

	 „Vážne?“ McManus vyzeral zmätený. „Je prekvapivé, ako dokážu zmeniť správanie.“

	 „Ste si istí, že nie sú nebezpeční?“ uisťoval sa Liam. „Na farme vyzerali zúriví.“

	 „Boli len vystrašení! Sú ako malé deti.“

	 „To je možné, ale aj tak sú nevyspytateľní. Musíme ich chytiť a potom sa rozhodneme, čo s nimi urobíme. Ak zistíme, že sa niektorý z nich zúčastnil nedávneho zabíjania, tak vám nemôžeme sľúbiť, že im udelíme milosť.“

	 Sal prikývla. „Čestné slovo, nebol to žiadny z nich.“

	 Kapitán sa zahľadel na opustený bytový dom. „Budeme ich musieť odtiaľvyháňať?“

	 Sal pokrútila hlavou. „Nie, povedala som im, aby sa neskrývali. Že to veci len zhorší.“

	 „Veľmi rozumná rada.“

	 „Čakajú v uličke a sú pripravení vyjsť s rukami nad hlavou.“

	 Kapitán si priložil dlane k ústam. „UTEČENCI SKRYTÍ 

	 V ULIČKE, POĎTE VON!“

	 Z uličky nevyšiel nikto. Sal sa zľakla, že eugenikov premohol strach a potichu vkĺzli do bytových domov na oboch stranách. V skutočnosti však boli len vystrašení, aby sa čo i len pohli. 

	 „Dovoľte mi skúsiť to,“ povedala Sal McManusovi. 

	 „Ako si želáte.“

	 „SAMUEL!“ zakričala. „Nič vám neurobia! Vyjdite s rukami nad hlavou!“

	 Ticho. 

	 Chystala sa zakričať ešte raz, keď sa z uličky vynorila prvá postava. 

	 Bol to Samuel. A robil, čo mu kázala. Chudé, detské ruky držal nad nadrozmernou hlavou. Aj z diaľky Sal videla, že sa trasie. Za ním kráčal mohutný eugenik s obrovskými svalnatými rukami nad hlavou. 

	 „Poďte!“ povzbudzovala ich Sal. „Nikto nebude strieľať! 

	 Z uličky začali vychádzať aj ostatní a McManus si ich jeden po druhom prezeral. „Podľa tvaru hlavy usudzujem, že patria do triedy eugenikov Watson-Rutherford. Výroba číslo pätnásť. Niektorí už majú dvadsať rokov,“ povedal. „Všetko sú to staré exempláre a ako vidím, značne podvyživené.“ 

	 Potom prikázal vojakom, aby obkľúčili skupinu. 

	 Liam objal Sal okolo pliec. „Som taký rád, že ťa vidím,“ 

	 zašepkal. „Mrzí ma, že som vám nestihol pomôcť. Keď som tam prišiel... bol som... boli ste už preč...“

	 Priložila mu ruku k ústam. „Netráp sa.“

	 „Ale ak...“

	 „Obaja sme v poriadku,“ usmiala sa Sal. 

	 „Pán Lincoln, nie ste zranený?“ opýtal sa Liam. 

	 „Ako povedala slečna Vikraamová, obaja sme v poriadku, pán O’Connor. Ale som taký hladný, že by som zjedol aj koňa!“

	 Sal ustúpila o krok dozadu. „Počul si niečo o Maddy?“

	 Liam pokrútil hlavou a stíšil hlas. „Musí mať vlastné problémy, ktoré teraz rieši.“

	 McManus bol zaneprázdnený vydávaním rozkazov 

	 a hodnotením stavu eugenikov. „A tí, čo máte na sebe šaty,“ 

	 kričal kapitán, „buďte takí láskaví a vyzlečte si ich. Nie ste ľudia!“

	 Sal sa otočila k Bobovi. „Rada ťa vidím, kokosová hlava.“

	 „Som šťastný, že ste obaja nezranení,“ odvetil Bob. 

	 „Vedel si, že niektorí eugenici majú ešte väčšie svaly ako ty?“ uškrnula sa Sal a priateľsky ho štuchla. 

	 „Rozhodujúcim faktorom nie je veľkosť, ale hustota svalových vlákien,“ zamračil sa Bob. 

	 Sal ukázala na skupinku eugenikov. „Videl si toho veľkého? Závidíš?“

	 Bob vyzeral zmätene. „O takej ľudskej vlastnosti zatiaľnemám záznamy.“

	 Odrazu Sal stuhla. „Počkajte! Čo sa deje?“

	 Liam sa otočil a zbadal, že McManus si odopína puzdro so zbraňou. Medzitým vojaci obkľúčili skupinku eugenikov, ktorí sa vystrašení krčili v strede ulice a ich šaty boli rozhádzané na zemi. 

	 „Čo to robíte?“ zakričala Sal. 

	 McManus ju ignoroval. 

	 „Panebože!“ Liam a Sal sa k nemu okamžite rozbehli. 

	 „Kapitán McManus! Prestaňte! Dúfam, že ich neplánujete postrieľať !“

	 Kapitán sa prekvapene otočil k Liamovi. „Samozrejme, že áno.“

	 Sal zbadala Samuela, ako na ňu upiera vystrašené oči. 

	 Znetvorenými ústami šepkal tichú otázku. „Nevravela ši...“

	 „Očividne teraz nikoho neohrozujú,“ povedal Liam. 

	 „Čo nevidíte, že nemajú žiadne zbrane? Pozrite sa na nich, veď sú...“

	 „Sú poruchoví, pán O’Connor. A preto sú nespoľahliví a nepredvídateľní.“

	 Sal sa s hrôzou pozrela na McManusa. „Poruchoví?!“

	 „Presne tak,“ prikývol. „Nedajú sa opraviť. Úprimne povedané, sú v hroznom stave. Nemôžeme ich tu nechať voľne pobehovať.“ Znova sa otočil na svojich mužov. „PRIPRAVIŤ SA!“

	 „Prestaňte!“ prosíkala Sal. Zúfalo ho chytila za ruku, v ktorej držal pištoľ. 

	 „Kapitán,“ oslovil ho Liam, „tiež si myslím, že to nie je správne. Nemôžete ich len tak postrieľať.“

	 „Moji priatelia majú pravdu, pane!“ pridal sa Lincoln. 

	 „S týmito úbožiakmi by ste nemali takto zaobchádzať!“

	 McManusa ohromil ich záujem. „Pochopte, že toto nie sú ľudia, iba obyčajné eugenické produkty. Stroje z mäsa a kostí!“

	 „Džáhula!“ zvolala Sal. „Sú oveľa viac! Sú... sú... ako my! Dokážu rozprávať a...“

	 „Samozrejme, že dokážu rozprávať. Niektorí boli tak navrhnutí. Dobrý Bože, sú naozaj presvedčiví! Ale počúvajte ma, mladá dáma,“ povedal jemne, „nerobte tú chybu, že by ste niektorého z nich považovali za svojho priateľa. “ Uvoľnil si ruku zo Salinho zovretia. „Pochopte, že sú to chybné stroje. Nespoľahlivé a nepredvídateľné.“ Zdvihol zbraň. „A nebezpečné.“

	 „Prosím, prosím!“ opakovala Sal. 

	 McManus odistil pištoľ. 

	 „NAMIERIŤ!“

	 Mohutný eugenik, ktorý stál za Samuelom, ho ochranársky objal okolo krehkého telíčka. 

	 „PÁĽ!“

	 

	 

	60. KAPITOLA

	2001, New York

	 Plukovník Wainwright si prezeral mužov, ktorí sa zhromaždili medzi hlavným veliteľským bunkrom a priekopou neďaleko rieky East River. Jeho pluk tvorilo už len tristo mužov. Časy, keď bol tridsiaty ôsmy pluk Virgínia v plnej sile šesťsto mužov, boli dávno preč. 

	 Zdalo sa, že v tomto prípade si vrchní velitelia osvojili zvyky Severu, a keď počet mužov dosiahol kritické minimum, pluk celkom rozpustili. Wainwright pokrútil hlavou. 

	 Bojový duch pluku spočíva v jeho histórii. Tridsiaty ôsmy pluk bol vymenovaný v roku 1861 a najprv mu velil generál Lee. Spolu s generálom Pickettom zaútočili na vojsko Únie v Gettysburgu, obsadili Cemetery Ridge a poslali Meadových mužov kadeľahšie. Takéto víťazstvá vojakov spájajú a vytvárajú ducha oddielu. 

	 Vojaci poslušne stáli a hľadeli na veliteľa. Vedeli, že predchádzajúci večer sa v hlavnom bunkri udialo niečo vážne. 

	 Niekoľko britských vojakov bolo zatknutých, odzbrojených a uväznených. Po celej sheridanskej línii sa šírili klebety, že sa blíži nejaká hrozba. 

	 „Briti chystajú tvrdú ofenzívu a na jej čele bude práve náš sektor,“ povedal plukovník. 

	 Na tvárach mužov sa zračil nepokoj. Niektorí dokonca krútili hlavami, lebo vedeli, čo to znamená – hrozné straty. 

	 Len čo sa vylodia na druhom brehu rieky, nepriatelia na nich spustia ničivú paľbu. Bude to masaker. 

	  Ale to ešte nie je najhoršie, chlapci. 

	 „Druhá vlna...“ Wainwright sa na chvíľu odmlčal, „... sa bude skladať z eugenikov.“ Jeho posledné slová pohltil krik mužov. Všetci boli plní znepokojenia, nedôvery, hnevu a hlavne strachu. 

	 Plukovník zdvihol ruku, aby ich utíšil, ale muži neprestávali kričať. Napokon vytiahol z puzdra zbraň a po druhý raz za krátky čas z nej vystrelil. 

	 Vojaci stíchli, no semtam sa ešte ozývalo nespokojné mrmlanie. 

	  Nepokaz to, James. 

	 „Som presvedčený,“ pokračoval Wainwright, „že už nebojujeme za pôvodný cieľ.  Že sme sa stali bábkami v rukách britských záujmov. “

	 Tentoraz muži jednohlasne zaburácali. Konečne sa niekto odvážil nahlas povedať to, čo si mysleli a za čo by všetci skončili na popravisku. 

	  A je to tu! Teraz som mŕtvy muž! 

	 Na druhej strane rieky Devereauovi muži zaplnili polorozpadnutú továreň. Budovou sa niesli nespokojné výkriky, ktoré sa odrážali od rozstrieľaných stien. 

	 „... nedovolia nám ustúpiť,“ plukovníkov hlas sa strácal v hluku. Všetci veľmi dobre vedeli, čo to znamená. Federálne vojská, ktoré začnú ustupovať bez povolenia vrchného veliteľstva, budú považovať za dezertérov a okamžite ich vystrieľajú. 

	  Aj tak musia tú možnosť zvažovať, pomyslel si Devereau. 

	 Bolo oveľa lepšie utiecť a dúfať, že sa vyhnete popravnej čate, ako zostať a bojovať proti eugenickým monštrám. 

	 „Neverím...“ stíchol. Muži by ho aj tak nepočuli. 

	 „TICHO PRE PLUKOVNÍKA!“ skríkol seržant Freeman. 

	 Účinok bol takmer okamžitý. Len čo vojaci zbadali jeho hrozivý pohľad, väčšina z nich stíchla. 

	 Devereau to skúsil znova. „Už viac neverím tejto vojne.“

	 Až teraz nastalo v továrni hrobové ticho. 

	 „Nedôverujem našim generálom ani vláde Únie severných štátov amerických.“

	 „Povedzte to, plukovník!“ skríklo niekoľko vojakov. 

	 „Našu krajinu okupujú cudzinci. Nemýľte sa, chlapi, nás si už podrobili. Nebola to však AngloKonfederácia, ale Francúzi a ich spojenci: Rakúsko, Prusko, Švajčiarsko a niekoľko ďalších krajín, o ktorých ste mnohí ani nepočuli!“ Trpko sa pousmial. „Neprehrali sme na bojisku, ale spravili sme niečo oveľa horšie, pozvali sme nášho dobyvateľa k sebe!“

	 Továrňou sa ozvali ďalšie nahnevané výkriky. 

	 „No verím, že tentoraz to bude skutočný, nie bratovražedný boj. Nie Američan proti Američanovi, ale muži Ameriky proti Britom a...“

	 Devereau stíchol a pozrel sa bokom na Maddy, ktorá veľmi dobre vedela, čo chce povedať. 

	 „... proti Francúzom,“ dokončil. „Kedysi sme boli s mužmi na druhej strane jeden národ. Môžeme za ten národ znova bojovať.“

	 

	 

	61. KAPITOLA

	2001, New York

	 Wainwright rozzúrene zaťal päste. „Presne tak! Nazvime to pravým menom! Povstanie! Vzbura!“ Tie slová zostali visieť vo vzduchu a odrazili sa od múrov ako výstrel z pištole. 

	 „Vzbura!“ zopakoval. „A začne sa na tridsiatom ôsmom pluku Virgínie.“

	 Vojaci nadšene skandovali. 

	 „Nebudeme v tom sami. Pridá sa k nám aj jedenásty pluk Alabamy na sever od nás, siedmy pluk Marylandu a každý pluk pozdĺž Sheridanu!“

	 Muži jasali a do vzduchu vyletelo niekoľko čiapok. 

	 Wainwright sa víťazoslávne usmieval a skandoval spolu s ostatnými. Samozrejme, iba on vedel, že je to klamstvo. 

	 Nekontaktoval nijaký pluk pozdĺž línie, iba sa spoliehal na ich podporu a na to, že budú nasledovať ich príklad. 

	 „Ale čo je najdôležitejšie, chlapi!“ zvolal. „Podporia nás aj pluky z druhej strany rieky East River, federálne vojská Únie severných amerických štátov!“

	 Tentoraz boli reakcie mužov zmiešané. Koniec koncov, pre všetkých boli vojaci na druhej strane rieky nepriatelia. 

	 Wainwright si však uvedomoval, že musí svojich mužov vyburcovať, aby pochopili, že sa navzájom potrebujú. 

	 „Aj oni sú Američania ako my. Viete, že kedysi sme mali spoločný jazyk, dedičstvo a vieru v slobodnú zem!“

	 Niekoľko vojakov pokývalo hlavami na znak súhlasu. 

	 „Pred sto štyridsiatimi rokmi sme sa rozdelili, ale znova môžeme mať spoločný cieľ! Znova môžeme mať jeden americký národ a byť pánmi vlastného osudu!“

	 Plukovníkove slová zanikli v pochmúrnom tichu plnom očakávania. 

	  Božemôj, možno som náladu svojich mužov zle odhadol. 

	 „Kto je so mnou?“

	 Odrazu sa ozval ohlušujúci výskot, ktorý museli celkom iste počuť aj na druhej strane rieky. Wainwright po celý čas dúfal, že sa mu podarí splniť slovo a že muži z jedenásteho pluku na južnom konci Manhattanu a zo siedmeho pluku budú stáť po ich boku. 

	 Tak či onak, už nebolo cesty späť. 

	 Devereau s úsmevom prikyvoval, keď sa továrňou ozývali radostné výkriky. Spočiatku si nebol istý, či budú jeho muži pripravení spolupracovať s nepriateľom, ale zdalo sa, že to cítia tak ako on. 

	  Naozaj by sme to mohli dokázať. 

	 Možno svojou vzburou získajú oveľa viac, než len trochu času pre dve záhadné cestovateľky v čase, aby opravili svoj stroj. Devereau si ešte stále nebol istý, či môže veriť tomu, čo hovorili. Napriek všetkým dôkazom, ktoré mu poskytli, sa mu to zdalo príliš nereálne. No kocky boli hodené. Či už alternatívne dejiny existovali, alebo nie, bola tu šanca, že sa všetko zmení. Ak sa rebélia rozšíri po celej dĺžke prednej línie, tisícky vojakov na oboch stranách sa postavia svojim veliteľom, čo môže odštartovať koniec tejto nezmyselnej vojny. 

	 Plukovník sa pridal k svojim mužom a kričal z plného hrdla, až mu zvonilo v ušiach. Továrňou sa ozýval ohlušujúci rev, ktorý bol ako vodopád, nekonečná vlna energie. 

	 Znel ako zvon slobody. 

	 Znel ako revolúcia. 

	 Znel ako nádej. 

	 

	 

	62. KAPITOLA

	2001, New York

	 „Madam, moji muži sú schopní dobyť ten komunikačný bunker.“

	 „Zamietam,“ odvetila Becky. „Komunikačný bunker obsahuje krehké zariadenie, ktoré by sa mohlo bežným zaobchádzaním poškodiť. Preto navrhujem alternatívnu stratégiu.“

	 Wainwright bol zaskočený Beckinou priamosťou. 

	 „Čo teda navrhujete?“

	 „Koľko britských oddielov tvorí jeho posádku?“ opýtala sa. 

	 „Zvyčajne sú to dva oddiely, spolu dvadsať až tridsať mužov.“

	 Becky sa otočila k Maddy. „To je prijateľné.“

	 Len čo sa dostali na druhú stranu rieky East River, dvaja vojaci Severu natiahli veľký izolovaný komunikačný kábel až k Wainwrightovmu bunkru a snažili sa ho zapojiť, aby vytvorili medzi plukovníkmi priamu linku. Ako povedala Maddy, úspech povstania závisel od vzájomnej spolupráce. 

	 „Si si istá, že to dokážeš sama?“ opýtala sa Maddy. 

	 „Potvrdzujem. Vypočítala som vysokú pravdepodobnosť úspechu bez značného poškodenia zariadenia na rozdiel od týchto...“

	 Maddy zdvihla ruku, aby ju umlčala, kým povie niečo urážlivé. 

	 „Madam, viem, že ste prišli z úplne inej doby, ako je tá naša, ale naozaj čakáte, že máte šancu proti dvadsiatim trénovaným, po zuby ozbrojeným britským vojakom?“ zapojil sa do ich rozhovoru Wainwright. 

	 „Becky nie je iba pekná tvárička. Je to bojová jednotka,“ 

	 odvetila Maddy. 

	 Wainwright sa zamračil. „Čo ste to povedali?“

	 „Becky je geneticky modifikovaný človek so silikónovým waferovým procesorom namiesto mozgu. Je extrémne odolná, extrémne silná a extrémne rýchla. Je niečo ako stroj na zabíjanie.“

	 Plukovník si Becky obzrel od hlavy po päty. „Chcete povedať, že táto dáma nie je...“

	 „Presne tak. Becky nie je človek.“

	 Wainwright vyvalil oči. „Božemôj!“ zalapal po dychu. 

	 „Chcete povedať, že je eugenik?“

	 Maddy pokrútila hlavou. „Nie som si úplne istá, čo sú tí eugenici zač, ale bude lepšie, keď ju nazveme organickým robotom.“

	 „ Robot? Také slovo som ešte nepočul. Čo tým myslíte, madam?“

	 „Je to niečo ako stroj.“

	 „Stroj!“ Znova si ju prezrel. „Ale nie je vyrobená z kovu a káblov!“

	 „Nie je, ale mohla by byť,“ odvetila Maddy. 

	 Wainwright podozrievavo prižmúril oči. „To vôbec nedáva zmysel, madam.“

	 „Zbytočne strácame čas,“ povedala Maddy. „Potrebujeme získať komunikačný uzol a Becky to naozaj zvládne sama,“ ubezpečovala plukovníka. 

	 „Budem potrebovať pištole,“ ozvala sa Becky. 

	 „Samozrejme,“ prisvedčila Maddy a potľapkala ju po pleci. „Som si istá, že plukovník Wainwright ti ich poskytne.“

	 Wainwright sa pozrel na svojich mužov, ktorí stáli zoradení na montážnej ploche. „Vravíte, že ona to dokáže celkom sama?“

	 „Pozrite sa, ak dokáže zneškodniť dinosaura, tak zopár vojakov hádam zvládne.“

	 Plukovník na ňu chvíľu zízal. „Prepáčte, madam, ale musel som vás prepočuť. Zdalo sa mi, že ste povedali...“

	 „Vaši muži,“ skočila mu do reči Becky, „by mohli obkľúčiť bunker, aby zabránili príchodu britských posíl. O zvyšok sa už postarám sama. 

	 Maddy prikývla. „Dôverujte jej. Má pravdu.“

	 Wainwright netušil, čo si má o tom myslieť. Tieto mladé dámy boli celkom iste z iného sveta a ich spôsoby, oblečenie a reč to len dokazovali. Pozrel sa ponad plece na svojich mužov, ktorí boli dosť ďaleko na to, aby ho počuli. „Moji muži a ja sme si podpísali rozsudok smrti. Jedine, že by ste naozaj mali stroj, ktorý dokáže zmeniť náš svet k lepšiemu.“ Zdvihol husté obočie. „Snažím sa tomu uveriť, hoci som ten stroj nevidel. Ani plukovník Devereau nebol svedkom toho, či naozaj funguje.“

	 „Funguje,“ uisťovala ho Maddy, „ináč by sme tu s Becky nestáli.“

	 „Chcem tým povedať, madam, že som stavil životy svojich mužov na to, že váš príbeh je pravdivý. A teraz by som mal veriť, že táto mladá žena dokáže celkom sama zaútočiť 

	 na prísne strážený bunker?“

	 „Potvrdzujem,“ povedala Becky. 

	 „Pozrite sa, nechceme toto miesto zničiť streľbou, aby sme nepoškodili krehké komunikačné vybavenie. Becky je jediná vhodná alternatíva. A ak zlyhá,“ Maddy pokrčila plecami, „tak tam pošlete svojich chlapcov. Čo vy na to?“

	 Wainwright sa otočil na Becky. „Naozaj ste presvedčená, že to dokážete sama?“

	 Becky uprela na plukovníka chladné sivé oči. „Mali by sme okamžite konať, lebo strácame drahocenný čas.“

	 

	 

	63. KAPITOLA

	2001, New York

	 Vojak Sutter pozoroval zo svojej strážnej pozície okolité ruiny. Nachádzal sa v Obrannej stavbe 76, čo bol oficiálny názov pre komunikačný bunker, kde bol hlavný komunikačný uzol pre ich časť frontovej línie. Oficiálne však ani on, ani ostatní vojaci nevedeli, na čo komunikačný bunker slúži, hoci rádiokomunikačný tanier s anténou, umiestnený na streche vysokej budovy vedľa bunkra, bolo vidno širokoďaleko. 

	 Všetci vedeli, čo je to za miesto, ale mohli ho nazývať výhradne Obranná stavba 76. Ak by ich niekedy zajali a vypočúvali nepriatelia, Obranná stavba 76 mohla znamenať čokoľvek od delostreleckej stanice po strážnu vežu. 

	 No tentoraz asi mali dôvod na obavy, zamyslel sa vojak Sutter. Počul od slobodníka Daviesa, ktorý sa dozvedel od niekoho, kto má na starosti zabezpečovanie zariadenia, že sa chystá „niečo veľké“. Že by nejaká ofenzíva? Tak či onak, klebety sa šírili a muži sa snažili zistiť podrobnosti. 

	 Sutter znudene pozoroval cestu, čo sa kľukatila pomedzi kopy rozbitých tehál, starého železa a odpadu. Dnes bola široká akurát pre jedno vozidlo, no kedysi to bola hlavná ulica New Yorku. Žiaľ, teraz o tom svedčala iba zhrdzavená tabuľa s nápisom Siedma avenue, ktorá bola pripevnená na neďalekej polorozpadnutej budove. 

	 Cez otvorené dvere do bunkra bolo počuť sykot čajníka na sporáku, cinkanie dominových kociek a hlasný rehot. Sutter si vzdychol. Ďalšie nudné a bezduché popoludnie. Práve sa zamýšľal nad tým, či niektorému z vojakov napadne priniesť aj jemu šálku čaju, keď zbadal, že niekto kráča po ceste. 

	 Keď sa postava dostatočne priblížila, rozoznal, že má ženské tvary. 

	  Žena?! 

	 Vojak Sutter nevidel ženu, odkedy ho pred tromi mesiacmi poverili, aby strážil komunikačný bunker. V duchu sa pousmial. Trochu ženskej spoločnosti. To by bola pekná zmena. 

	 Nasadil si helmu, pod bradou si pritiahol remeň a vyšiel z bunkra. 

	 „Stojte!“ zakričal na ženu s pištoľou v ruke, no mieril na zem. Nepredpokladal, že by ho mohla ohroziť. 

	 Žena však ignorovala jeho výzvu a rozhodne kráčala k nemu. Keď bola celkom blízko, všimol si, že na hlave má dôstojnícku čiapku Konfederácie. Ba viac než to! Bola veľmi pekná – mala anjelskú tvár a lesklé tmavé vlasy po plecia. 

	 „Musím vás poprosiť, aby ste zostali stáť, kde ste!“ zakričal ešte raz, ale žena ho vôbec nepočúvala. 

	 „Prosím vás!“ Neochotne zdvihol zbraň. „Zostaňte tam, kde ste!“

	 Sutter premýšľal, či to nie je pasca. Alebo skúška. Občas si totiž preverovali ich bojaschopnosť. Ak to tak bolo aj v tomto prípade, tak tú ženu pustil príliš blízko a mohol sa pripraviť na pokarhanie. 

	 „Stojte, inak budem strieľať!“ zakričal. 

	 Žena konečne zastala. Bola od neho len niekoľko metrov. 

	 „Identifikujte sa!“ vyštekol Sutter. 

	 „Volám sa Becky,“ usmiala sa. 

	 Odrazu Sutter zalapal po vzduchu a vypustil z rúk pištoľ. Najprv nechápal, prečo sa nemôže nadýchnuť, no potom zacítil, že mu z krku trčí bodák. 

	 Omráčený sa zviezol na vrecia s pieskom. Žena sa k nemu opatrne naklonila. Naozaj bola veľmi pekná. Jedným pohybom mu vytrhla bodák z krku a na vrecia sa vyvalila tmavá krv. 

	  Krásna. Naozaj je krásna. Ako anjel. 

	 Pootvoril ústa, chcel sa jej opýtať, či je naozaj anjel, no krv sa mu rinula z úst a stekala po brade až na hruď. 

	 „Odpočívaj v pokoji,“ povedala takmer materinsky a posledný raz sa naňho usmiala. 

	 

	 

	64. KAPITOLA

	2001, HMS Defiant

	 Pred očami sa jej neprestajne premietali obrazy mŕtvych tiel, zoradených na rohu ulice ako vrecia s odpadom. Dívala sa, ako ich nahádzali do zadnej časti vojenského vozidla ani vrecia s ovsom. Počula, ako jeden z mužov povedal, že ich telá „spracujú“ a nakŕmia nimi kizónov. Sal nedokázala opísať, čo v tej chvíli cítila. Prázdnotu? Beznádej? 

	 Okolo tridsaťšesť hodín. To jediné si pamätala. Povedal to Liam, keď spolu s Lincolnom nastúpili do transportéra. 

	 Neskôr ich prezrel vojenský lekár a cestou na sever pribrali na palubu ďalšie vojenské oddiely. 

	 Lincoln sa prevrátil na druhý bok a matrac, na ktorom ležal, hlasno zavŕzgal. Dlhé nohy v topánkach mu viseli z krátkeho lôžka na ošetrovni. Sal od únavy nedokázala zaspať. Stále myslela na mŕtve telá so sklenými pohľadmi vyvrátenými k modrej oblohe. Na Samuelove znetvorené ústa zamrznuté v zdesenom „o“. 

	 Keď uvidela nové typy eugenikov – vysoké zvieratá podobné psom kríženým s paviánom – striaslo ju. Na rozdiel od Samuela a ostatných utečencov ich tváram chýbali akékoľvek emócie alebo výraz. 

	 Boli menej inteligentní, menej zvedaví a zbytočne sa nevypytovali. 

	 Jednoducho boli dokonale kontrolovateľní. 

	 „Ešte niekoľko zastávok, kým pozbierame zvyšok pluku,“ 

	 povedal McManus. 

	 Liam sa zamračil. „Je vás tu viac?“

	 „Osemstotridsaťšesť, ak mi pamäť slúži,“ odvetil kapitán.“ 

	 Šesťstodvadsaťsedem mužov, dvadsaťštyri stopárov a päťdesiat kizónov. A, samozrejme, posádka transportéra a podporný personál v počte stodvadsaťtri mužov.“ Odchlipol si z čaju. „Máme tiež tri skupiny mužov vo Virgínii, ktorí sa špecializujú na udržiavanie mieru.“

	  Udržiavanie mieru? 

	 To, čo sa ráno odohralo v Mŕtvom meste, o tom vôbec nesvedčilo. 

	 „Keď budú všetci na palube, môžeme pokračovať do New Wellingtonu v New Jersey, kde sa nachádza prístav pre transportéry,“ povedal McManus. „Zastavíme sa tam, aby sme doplnili zásoby a palivo, predtým než sa znova vydáme na sever. Vy a vaši priatelia tam môžete vystúpiť, ak chcete.“

	 Liam prikývol. Všimol si, že na palube transportéra bolo rušno. Mladší dôstojníci nervózne pobiehali sem a tam. 

	 „Deje sa niečo?“ spýtal sa. 

	 McManus zdvihol pohľad od šálky s čajom. Dôstojnícka jedáleň bola malá a v tej chvíli ju mali len pre seba. Jej steny zdobili trofeje a fotografie mladých mužov v elegantných uniformách. Na strope sa pohojdával sklený luster, ktorý cinkal od vibrácií motorov. 

	 „Na severe sa vyskytla maličkosť, ktorú treba vyriešiť. No nie je to nič, čo by moji chlapci nezvládli.“

	 Liamovi bolo jasné, že kapitán mu k tomu viac nepovie. 

	 Nervózne si miešal čaj a Bob mlčky sedel za stolom. 

	 „Moje nariadenie na odstránenie tých eugenikov...“ ozval sa po chvíli McManus, „Trápi vás to, však?“

	 „Úprimne? Áno, veľmi,“ odvetil Liam. 

	 „Boli to staré výrobné typy, nespoľahlivé a nebezpečné,“ 

	 vysvetľoval kapitán. „Niektorí mali dvadsať, iní dokonca tridsať rokov.“ Vzdychol si. „V sedemdesiatych rokoch sa ich produkovali desiatky tisíc, niektorí dokonca aj na domáce práce. Verili by ste tomu? A preto museli byť dostatočne inteligentní. Odvtedy sme sa v oblasti eugenológie naučili veľa nového. Keď sa na to pozrieme spätne, bolo šialenstvo vytvoriť eugenikov dosť inteligentných na to, aby sa naučili čítať a písať, a potom sa domnievať, že ich budeme môcť ovládať ako domáce zvieratá.“

	 Liam si ustarostene povzdychol. 

	 „Nesmiete zabúdať, že tieto bytosti nie sú ľudia,“ upozornil ho kapitán. „Sú to len organické stroje z mäsa a kostí, nič viac. A keď stroj prestane byť spoľahlivý, musí ísť do šrotu, aby nikoho nezranil.“

	 Keď Liam pozrel očkom na Boba, napadlo mu, že možno s tými eugenikmi súcití. Koniec koncov, vyrobili ich podobným spôsobom ako jeho. 

	 „Tie bytosti boli naozaj nebezpečné, pán O’Connor.“ 

	 McManus sa naklonil ponad stôl. „Budem k vám úprimný. 

	 Som veľmi rád, že sme vašu sestru a vášho priateľa našli živých a zdravých.“

	 „Máte pravdu,“ prikývol Liam. 

	 „Väčšinu starých genikov sme už vystopovali, ale po slobode ich ešte behá viac než dosť. Dúfam, že jedného dňa všetkých pochytáme. No nemôžeme to urobiť hneď teraz.“

	 „Prečo?“

	 „Povedzme, že britská armáda je v tejto chvíli veľmi zaneprázdnená,“ odvetil kapitán a okamžite zmenil tému. 

	 „Mimochodom, čo budete teraz robiť? Predpokladám, že sa vrátite do Írska.“

	 Liam mykol plecom. „Pôvodne sme chceli ísť do New Yorku.“

	 McManus sa naňho šokovane zahľadel. „Viete, že New York je už takmer sedemdesiat rokov vojnovou zónou? Vyberte sa radšej na západ, to bude oveľa bezpečnejšie. V New Wessexe a New Albany je stále nedotknutá príroda, kde dodnes žijú indiánske kmene.“

	 „Osemstodvadsaťštyri,“ ozval sa Bob. 

	 Liam a McManus sa naňho nechápavo pozreli. 

	 „Osemstodvadsaťštyri osôb,“ zopakoval Bob. „Toľko členov posádky ste uviedli, no na začiatku ste povedali číslo osemstotridsaťšesť. To znamená, že dvanásť osôb chýba.“

	 „Nuž, matematika nie je moja silná stránka,“ usmial sa kapitán. 

	 V tej chvíli sa ozval klaksón. 

	 McManus sa pozrel hore. „Ospravedlňte ma, prosím. 

	 O chvíľu pristaneme.“

	 

	 

	65. KAPITOLA

	2001, New York

	 Becky si čupla k anténe pripevnenej na rotačnej plošine s priemerom asi pol metra, nad ktorou čnela kužeľovitá parabola z jemného hliníkového pletiva. 

	 Nachádzali sa na najvyššej nepoškodenej budove, odkiaľmali výhľad na bezútešnú panorámu New Yorku. Maddy rozoznávala známe obrysy námestia Times Square, ktoré Francúzi premenovali na Place DĹibertaire, ako ju informoval plukovník Devereau. 

	 „Čo myslíš, môžeme to použiť?“ spýtala sa Maddy a radšej odstúpila od okraja budovy, lebo sa jej zakrútila hlava. 

	 „Rádiokomunikačný tanier sa dá použiť na prenos tachyónov,“ odvetila Becky. „Aj plošina, na ktorej je pripevnená anténa, by mohla byť užitočná. 

	 Maddy si posunula okuliare vyššie na nose. „Asi by som dokázala prepojiť plošinu s naším počítačovým systémom. 

	 Je to len elektrický motor. Možno by sme to mali zobrať 

	 celé.“

	 „Potvrdzujem.“

	 Maddy prešla na opačný koniec strechy, kde stál Wainwright s niekoľkými mužmi. 

	 „Môžeme to použiť,“ povedala. „Len to potrebujeme zobrať celé.“

	 Wainwright prikývol. „Dobre, moji chlapci pomôžu vaš... 

	 ehm...“ Plukovník vetu nedokončil, no Maddy mala pocit, že chcel povedať vášmu eugenikovi. 

	 „Chlapci mi povedali, že zabila celú posádku, ktorá strážila bunker.“

	 Maddy s úsmevom prikývla. Prišla tam práve vo chvíli, keď z bunkra vynášali mŕtve telá. Becky stála vo vchodových dverách, bola špinavá od krvi a na tvári mala spokojný úsmev, akoby sa chcela spýtať: „Urobila som to dobre?“

	 „Nemáme ani jedného zajatca,“ krútil hlavou Wainwright. 

	 „Jej priorita misie bola získať anténu bez poškodenia. 

	 Nie nechať zajatcov.“

	 Maddy si pomyslela, že by bolo zbytočné plukovníkovi vysvetľovať, že vojaci, ktorých Becky zabila, vlastne ani nemali existovať. Že keď sa dejiny napravia, ich bezduché telá znova ožijú, ale budú žiť celkom iné životy. 

	 Na druhej strane Maddy striaslo pri pomyslení, že ona, Sal a Liam bývajú na základni s dvoma podpornými jednotkami, ktoré ich môžu roztrhať na kusy, ak to bude „priorita misie“. 

	 „Čo je vlastne zač?“ spýtal sa plukovník. 

	 „Becky je stroj na zabíjanie, bojová jednotka z budúcnosti. 

	 Myslím, že je niečo ako zdokonalený typ vašich eugenikov.“

	 „Dobrý Bože!“ vyvalil oči Wainwright. „A vy, slečna Carterová?“ prižmúril oči. „Aj vy ste umelá konštrukcia? Nejaký typ super bojovníka v prestrojení? Eugenik?“

	 „Kedysi som bola programátorka počítačových hier. Celý deň som sedela na zadku a ťukala do počítačovej klávesnice.“ 

	 Mykla plecom. „Nič výnimočné.“

	 Zafúkal silný vietor a na streche rozvíril kúdole prachu. 

	 „Poslali ste správu, plukovník?“ spýtala sa Maddy. 

	 Wainwright prikývol. Dúfal, že jeho správa splnila účel a aj ďalšie vojenské oddiely Konfederácie sa pripoja k povstaniu. Zatiaľvšak neprišla nijaká odpoveď. 

	 „Dúfam, že sa čoskoro ozvú,“ usmial sa. 

	 Maddy sa pozrela na zamračenú oblohu, ktorá signalizovala poriadnu búrku. „Ktovie, ako dlho bude Britom trvať, kým po nás pôjdu.“

	 

	 

	66. KAPITOLA

	2001, New Wellington

	 Transportér pomaly pristával v New Wellingtone. Po ľavej strane bolo východné pobrežie Ameriky a napravo sa tiahol ponurý Atlantik. Dole sa kľukatili cesty a ulice, ktoré vytvárali šachovnicu obytných, priemyselných a obchodných častí. 

	 „Pozrite!“ Liam ukázal na pobrežie. 

	 Z hmly sa postupne vynárali ďalšie siluety vzducholodí. 

	 „Vidím ich jedenásť,“ povedal Lincoln. „Nie, dvanásť, ak sa nemýlim.“

	 „Myslíte si, že každý z nich je plný vojakov?“ spýtala sa Sal. 

	 „Zdá sa, že áno.“ Liam si zapol požičaný vlnený kabát, aby sa chránil pred studeným vetrom. „Istotne sa chystá niečo veľké.“

	 Čoskoro zbadali ďalšie štyri pristávacie dráhy, nad ktorými sa týčila dvojica vysokánskych prístavných žeriavov. 

	 Ramená žeriavov sa načahovali po vzducholodiach a pomáhali im bezpečne sa usadiť na vyhradenom mieste. Nato sa otvorila spodná časť transportéra a zo vzducholode sa vyrojili malinké bodky, ktoré sa na pristávacích plochách pomaly formovali do nekonečných radov. 

	 „Dobrý Bože!“ vyvalil oči Lincoln. „To je teda riadny kusisko  britskej armády.“

	 Liam a Sal si vymenili veľavravné pohľady. Bolo jasné, že myslia na to isté. Mali pred sebou ďalšiu úchvatnú scénu, ktorá sa už nezopakuje. Ďalší moment v dejinách, na ktorý nikdy nezabudnú. Presne ako na obrovskú planinu so stádami dinosaurov alebo armádu Richarda Levie Srdce. Boli to obrazy, ktoré sa im vrývali do pamäti ako písmená do mramoru. 

	 Liam si uvedomil si, že ak by mal zajtra zomrieť, tak vo svojom krátkom živote videl, počul, ochutnal, cítil a vyskúšal viac než ktokoľvek iný. Bol svedkom niečoho, o čom by ktorýkoľvek historik mohol len snívať. 

	 Pluk kapitána McManusa sa poslušne zoraďoval na pristávacej ploche. Muži si teraz potrebovali zaobstarať ubytovanie počas medzipristátia, objednať zásoby, zabezpečiť nový výstroj, zbrane a muníciu, opraviť poruchy a odstrániť nedostatky. Bolo treba zariadiť milión vecí, takže rozlúčka s kapitánom bola rýchla. 

	 „Na vašom mieste by som sa vrátil do Írska, pán OĆonnor. Sever  je teraz veľmi nebezpečný.“

	 Liam pochopil, že sa nemá viac vypytovať. McManus mu aj tak povedal priveľa. 

	 Mladý kapitán sa otočil k Sal a zdvorilo jej podal ruku. 

	 „Asi si myslíte, že som chladnokrvný vrah. No keby bolo na mne, tak by eugenici vôbec neexistovali. Človek nemá právo meniť zákony prírody.“

	 Potom vystrel ruku k Liamovi. „A vy, pane, ste najzvláštnejší zo všetkých. Ak by som takým veciam veril, tak by som povedal, že ste spadli z neba a rovno z iného storočia.“

	 „Nuž,“ uškrnul sa Liam, „vždy som zmýšľal starosvetsky.“

	 McManus im naposledy zasalutoval a pobral sa k svojim mužom. 

	 „A čo teraz?“ opýtala sa Sal. 

	 Lincoln bezradne pokrčil plecami. 

	 „Musíme sa vrátiť do New Yorku,“ odvetil Liam. „Najlepšie ešte predtým, než tam dorazia tieto vojská a všetko zrovnajú so zemou.“

	 „Potvrdzujem,“ uzavrel Bob. 

	 

	 

	67. KAPITOLA

	2001, New York

	 Becky a podporučík Jefferson, technik z Wainwrightovho pluku, práve upevňovali plošinu s anténou na strechu základne. Museli ju pripevniť poriadne, aby sa anténa nekývala. 

	 Hoci na zemi by bola oveľa stabilnejšia, bolo to príliš nízko a navyše by jej zavadzal kráter, v ktorom sa základňa nachádzala. Do strechy základne teda urobili dieru, aby cez ňu mohli prepchať spleť káblov, ktoré natiahli cez zadnú miestnosť až do hlavnej miestnosti, ďalej popred počítačový stôl až k samotnému prenosovému prístroju. 

	 Podporučík Jefferson pôvodne navrhoval, aby káble upevnili k podpornej konštrukcii mosta Williamsburg Bridge, no bolo tu riziko, že by ich mohli ľahko poškodiť ostré kovové hrany. 

	 Maddy strávila väčšiu časť predchádzajúceho dňa nadávaním, kým sa jej podarilo prepojiť dátový aj silový kábel s počítačovým systémom, aby počítačový Bob mohol kontrolovať a dolaďovať orientáciu taniera. Zatiaľvšak Bob nebol aktívny. Počítačový systém bol v tejto chvíli offline a takto mal zostať, až kým sa im nepodarí naštartovať generátor, čo bol ďalší dôležitý bod na zozname. 

	 Keď sa zrútil strop základne, palivová nádrž generátora praskla a z paliva im zostali iba zvyšky na dne nádrže. 

	 Takmer všetko palivo sa vylialo a v zadnej miestnosti sa šíril zápach nafty. Hoci alternátor a regulátor napätia zostali nepoškodené, vyžadovali si ďalší motor, aby vytvorili použiteľný elektrický náboj. Riešenie ich problému bolo teoreticky jednoduché, no prakticky potrebovali vyrobiť provizórne motorizované vozidlo. 

	 Devereauov pluk nemal k dispozícii nijaké vozidlo alebo tank, takže mal len dve možnosti: použiť motor z ich jediného motorového člna alebo sa pokúsiť rozobrať a premiestniť starý vojenský generátor zahrabaný v niektorom z ich obranných bunkrov. 

	 Wainwright mohol ponúknuť sľubnejšiu alternatívu – jeden zo starších tankov, ktorý sa nachádzal medzi obrannými bunkrami. „Ide o georgínsky model Mark IV,“ vyhlásil a zdalo sa, že jeho kolega z druhej strany rieky vie, o čom hovorí. 

	 „Južanské pekáče na kurence,“ doplnil Devereau. 

	 „Pekáče na kurence?“ vyvalila oči Maddy. 

	 Wainwright prikývol. „Sú tak zle navrhnuté, že teplo sála z motora do celého vozidla a máte pocit, akoby ste sedeli v rúre.“

	 „Rovnako palivová nádrž je zle umiestnená a nedostatočne chránená,“ dodal Devereau. „Môžete streliť do nádrže a viete, že palivo stečie dolu do vozidla a...“

	 „Nevolá sa to pekáč pre nič za nič,“ uzavrel Wainwright. 

	 Medzitým Becky s Jeffersonom upevnili anténu. Na opačnej strane rieky East River sa už hemžili Wainwrightovi vojaci s baterkami, ktorí sa snažili premiestniť spomínaný starý tank. 

	 Devereau zatiaľdozeral na opravu opustených zákopov, ktoré sa postupne zvažovali k rieke. Keďže Briti budú prichádzať z juhu, plukovníci sa zhodli, že oba pluky budú držať stráž spoločne na strane Únie. Ak by Briti plánovali obojživelný útok, tak práve to bolo miesto, kde by pristáli. 

	 Maddy sa opýtala, prečo za ich obrannú líniu jednoducho nezoskočia na padákoch z jednej zo vzducholodí. Namiesto odpovede na ňu obaja muži vyvalili oči. 

	 „Čo je to, dopekla, padák?“ zamračil sa Devereau. 

	 „Ach, zabudnime na to,“ mávla rukou Maddy. „Radšej sa sústreďme na to, aby sme všetko stihli.“

	 Devereau si sťažka povzdychol. Príkaz na jeho zatknutie prišiel v to ráno a doručil ho dôstojník v tmavomodrej uniforme Spravodajského oddelenia Únie v spoločnosti pešej hliadky Zahraničných legionárov. Tá správa sa nevyhnutne musela dostať k ďalším veliteľom. 

	 Dúfal, že čoskoro sa dopočuje, že muži z piateho pluku Maine z východného konca sheridanskej línie budú nasledovať ich príklad. 

	  Kiežby mali toľko guráže a pridali sa k nám! 

	 Ani Wainwrightova situácia nebola priaznivá. Z Richmondu prišiel príkaz na jeho zatknutie pre zločin vzbury. 

	 Navyše jeho správa ostatným plukom Konfederácie, aby sa k nim pridali, ostala bez odozvy. Posledný oddiel tridsiateho ôsmeho pluku, dokopy necelých šesťsto mužov, však bol mizivý počet oproti britskej armáde a niekoľkým plukom francúzskej cudzineckej légie. Plukovník predpokladal, že sa už odohrali tajné stretnutia generálov na oboch stranách a vznikli dohody o dočasnej spolupráci, len aby sa vzbura čo najrýchlejšie ututlala. 

	 Wainwright si prezrel líniu zákopov, ktoré vojaci spevňovali vrecami s pieskom a drevenými trámami. Rozširovali ich paralelne k rieke, od podpornej konštrukcie mosta Williamsburg Bridge až k ruinám tovární na lepidlo Bryson, kde plánovali umiestniť mužov, aby mali čo najlepšiu pozíciu na bočnú paľbu a tiež prístup k brehu. No zároveň to bolo nebezpečne blízko miesta, kde bol údajne umiestnený stroj času. 

	 Prvá obranná línia bola pozdĺžna a prechádzala od mosta Williamsburg Bridge až k továrňam na lepidlo. Druhá obranná línia mala tvar podkovy a išlo o narýchlo vykopaný zákop, ktorý sa tiahol popri veľkom kráteri, na spodku ktorého ležala budova so záhadným časostrojom. Vchod do budovy chránili vrecia s pieskom, za ktorými budú pripravené tri tímy vojakov s Gatlingovými guľometmi. 

	 A práve tam sa odohrá posledný súboj – ak k nemu dôjde. 

	 

	 

	68. KAPITOLA

	2001, New Wellington

	 Ulice New Wellingtonu boli preplnené motorovými vozidlami aj tradičnými konskými povozmi. Vyzeralo to, že správy o útoku sa už rozšírili. Všetci sa ponáhľali na juh, aby boli čo najďalej od vojnovej oblasti. 

	 „Naozaj všetci odchádzajú,“ premýšľal nahlas Liam. 

	 „McManus mal pravdu, keď povedal, že sa chystá ďalší útok na New York.“

	 Sal sa striasla od odporu, len čo začula kapitánovo meno. 

	 „No ak majú znova zaútočiť na New York, tak prečo všetci utekajú? Veď je to odtiaľďaleko,“ odvetil Lincoln. 

	 „Nie dosť ďaleko,“ ozval sa za nimi nevrlý hlas. 

	 Otočili sa a zbadali staršieho muža, pravdepodobne majiteľa železiarstva, pri ktorom sa práve nachádzali. „Nepočuli ste, čo sa šepká?“

	 „Že Briti chystajú útok?“ odvetil Liam. 

	 „O tom už všetci  vedia, chlapče!“ mávol rukou muž. „No v ranných novinách sa písalo, že budú bojovať spolu s experimentálmi.“ Kývol na pozdrav ľuďom, čo prechádzali okolo. 

	 Liam ani ostatní si neboli istí, či mal na mysli stopárov, alebo kizónov. 

	 „Sprostí blázni! Niečo také sa môže stať iba v Amerike,“ 

	 rozčuľoval sa muž. „Akoby nestačilo, že sme tie stvory mali na každej farme a v každej továrni. A teraz vypestovali eugenikov špeciálne na zabíjanie! Niet sa čo čudovať, že všetci berú nohy na plecia. Boja sa, že sa zopakuje masaker z Preston Peaku!“

	 Ukázal na preplnené ulice. „O dvadsaťštyri hodín sa to tu zmení na mesto duchov. Aj ja si zadebním obchod a vydám sa na juh. Nechcel by som tu byť, ak sa im tie príšery znova vymknú z rúk.“

	 „Správne,“ prikývol Liam. 

	 „Mimochodom,“ zamračil sa muž. „Prišli ste si ku mne niečo kúpiť?“

	 „Och, nie, len sme sa snažili vyhnúť...“

	 „Toto nie je nijaká oddychová zóna, mladý muž! Ak si nechcete nič kúpiť, uvoľnite cestu potenciálnym zákazníkom!“

	 Liam si povzdychol. „Dobre, dobre, už ideme.“

	 O hodinu neskôr kráčali popri pri výpadovke z New Wellingtonu, po ktorej neprestajne prúdili rady vozidiel aj konských povozov. Mladí i starí, chudobní aj bohatí, všetci sa ponáhľali preč z mesta. 

	 „Zdá sa, že všetci sa ponáhľajú čo najďalej na juh,“ poznamenal Liam. 

	 Až dosiaľžili títo ľudia pomerne jednotvárnym životom v blízkosti prednej bojovej línie, ktorá sa tiahla cez New York, Pensylvániu, Ohio a Illinois. S vojnou za chrbtom sa civilisti jednoducho naučili existovať. Ale klebety o použití experimentálnych eugenikov v boji ich museli poriadne vystrašiť. 

	 „Je to smiešne,“ povedala Sal. „Eugenici, ktorí nás uniesli, neboli nebezpeční.“

	 „Pravdupovediac,“ pridal sa k nej Lincoln, „boli to úbohé bytosti.“

	 Liam nevedel, čo si má o eugenikoch myslieť. Spomenul si na ich útok na farme, ktorý ich poriadne vydesil. No vtom mu došlo, že to bola len skupinka robotníkov na úteku. Takisto boli vystrašení a robili, čo mohli, aby prežili. 

	 Premýšľal, ako asi vyzerajú experimentálni eugenici, ktorých spomínal kapitán McManus. Zatiaľvideli na vlastné oči len stopárov a previezli sa na kizónoch, ale tí sa nezdali takí zlí. Určite však existujú aj iné typy, ktoré zatiaľnevideli – a práve toho sa obával. 

	 „Ako ďaleko je New York, Bob?“ spýtal sa Liam. 

	 „Informácia: stoosemdesiat kilometrov.“

	 „Tak to si musíme naozaj švihnúť.“

	 

	 

	69. KAPITOLA

	2001, New York

	 „Máme elektrinu!“ zvolala Maddy. 

	 S Becky stáli pred počítačovým stolom, keď sa na štvorzásuvke rozblikalo slabé svetlo. 

	 „Potvrdzujem.“

	 Maddy sa načiahla k najbližšiemu počítaču a zapla monitor, ktorý sa okamžite rozsvietil. Potom zapla ďalší a ďalší, až kým neblikalo všetkých deväť monitorov. Okamžite bežala zavolať plukovníkov, aby sa prišli pozrieť na ten malý zázrak. Hoci si bola istá, že jej príbehu uverili, chcela, aby videli na vlastné oči, ako počítače fungujú. 

	 Nasledovala hrubý kábel, ktorý sa tiahol cez otvorené rolovacie dvere, pokračoval asi dvadsať metrov po dne zákopu a potom sa dvíhal ponad jeho stenu až k otvorenému poklopu motora Wainwrightovho tanku Mark IV. Motor nahlas vrčal a zo železnej hlavice vychádzal hustý dym. 

	 Konečne zbadala Wainwrighta a Devereaua, ako sa zhovárajú s nejakým vojakom. 

	 „Hej!“ zakývala im Maddy. „Máme elektrinu!“

	 Plukovníci sa okamžite ponáhľali na základňu. Keď prišli do hlavnej miestnosti, na monitoroch už svietilo rovnaké pozadie – obrázok Homera Simpsona, ktorý tam Maddy pred pár dňami dala. 

	 „Dobrý Bože!“ zalapal po dychu Devereau. 

	 „Táto žltá tvár,“ začal Wainwright, „... to je tvár vášho počítača?“

	 Maddy si odsunula stoličku a sadla za stôl. „Och, nie! Je to len...“ mávla rukou. „Vlastne je to jedno.“ Nemala čas im to vysvetľovať. 

	 Na monitore pred ňou sa objavilo dialógové okno. 

	 „Počítačový Bob? Si tam?“

	 > Ahoj, Madelaine. Zdá sa, že došlo k značnej poruche. 

	 „Presne tak.“

	 > Takisto som na základni zaznamenal dve neoprávnené osoby. 

	 „To je v poriadku, Bob. Majú moje povolenie tu byť. 

	 > Potvrdzujem. 

	 Wainwrightovi padla sánka. „Tento stroj sa s vami dokáže rozprávať?“

	 „Nuž, nemýľte si ho s Becky, hoci je niečo ako jeho kópia, len v ľudskej podobe...“ snažila sa mu vysvetliť Maddy, no plukovník na ňu iba nechápavo zízal. Radšej to teda vzdala. 

	 „Bob, zasiahla nás veľká časová vlna, ktorú spôsobilo, že Lincoln bol v roku dvetisícjeden, a nie tam, kde by mal byť.“

	 > To je najpravdepodobnejší záver. Kde sa teraz Lincoln nachádza? 

	 „O tom nemáme žiadne informácie,“ ozvala sa Becky. 

	 > Ahoj, Becky. 

	 „Ahoj, Bob.“

	 Maddy netrpezlivo bubnovala prstami po stole. „Zvítať sa môžete aj neskôr, ale teraz musíme poslať správu ostatným!“

	 „Naposledy sa nachádzali neďaleko výcvikovej akadémie FBI v Quanticu vo Virgínii. To bolo pred piatimi dňami,“ 

	 povedala Becky. 

	 > Správne. Tieto súradnice mám uvedené aj vo svojich záznamoch. 

	 „Možno sa vydali na cestu za nami,“ povedala Maddy. 

	 „Ako je to ďaleko?“

	 „Informácia: tristošesťdesiattri kilometrov.“

	 „V tom prípade, by tu už mali byť,“ odvetila Becky. „Pokiaľsa nerozhodli, že tam zostanú a počkajú, kým neotvoríš okno presne tam, kde si ich poslala.“

	 > To je rovnako pravdepodobná možnosť. 

	 Maddy zahrešila. „Počkaj!“ zdvihla prst. „Môžem im dať 

	 toľko času, koľko potrebujú. Povedzme aj celý mesiac.“

	 „Nedokážeme udržať Britov celý...“

	 „Pokojne... Nezabúdajte, že sa bavíme o premiestňovaní v čase. Môžeme otvoriť portál, až keď sa prístroj dostatočne nabije. Povedzme o dvanásť hodín. No mohla by som nastaviť časovú vizitku tak, aby sa otvorila o mesiac odteraz. Musíte chápať, že pri premiestňovaní časom sa všetok čas – minulosť, prítomnosť aj budúcnosť – odohráva v podstate práve teraz, ale musíte mať dostatok energie, aby ste sa tam dostali. 

	 Je to ľahké ako facka.“

	 V dialógovom okne zablikal kurzor. 

	 > Zamietam. 

	 „Čože?“ Maddy vyskočila zo stoličky. 

	 > Diagnostika prenosového stroja signalizuje, že modul analýzy terciárnej prúdovej fázy zlyhal. V tomto momente nemôžeme otvoriť okno v budúcnosti. 

	 „Prečo to vždy musí byť tak bohovsky náročné?!“ buchla päsťou do stola. 

	 „Znamená to, že váš stroj nefunguje?“ opýtal sa Devereau. 

	 „Nie, nie, funguje, ale myslela som asi, že to pôjde ľahšie,“ 

	 odvetila Maddy. Znova klesla na stoličku. „Dobre, tak teda plán B. Vyberieme si miesto na polceste z Quantica do New Yorku a dáme im povedzme dva až tri dni, aby sa tam dostali.“

	 „Odteraz?“ opýtal sa Devereau. 

	 „Presne tak,“ prikývla Maddy. „Dokázali by vaši muži tak dlho odolávať útoku?“

	 Plukovníci na seba chvíľu mlčky hľadeli, až napokon prehovoril Wainwright. „Závisí to od toho, ako rýchlo zareagujú na našu vzburu a akú veľkú armádu na nás pošlú.“

	 „A ako budú naši muži bojovať,“ dodal Devereau. 

	 „Som si istý, že môj pluk bude bojovať do posledného dychu,“ povedal Wainwright. „Všetci vedia, že ak sa vzdajú, neminie ich popravná čata alebo prinajmenšom britské vojenské väzenie.“

	 Devereau smutne prikývol. „Rovnaký osud čaká aj našich vojakov.“

	 „Takže tri dni sú reálne?“ dožadovala sa odpovede Maddy. 

	 Wainwright si zamyslene poškriabal bradu. „Aby sme si boli na istom, môžete nám garantovať zmenu dejín?“

	 „Ak sa mi podarí priviesť priateľov naspäť, tak áno.“

	  A ak je Lincoln nažive. 

	 Predpokladala, že Bob a Liam sú v poriadku. Zatiaľdokázali prežiť kadečo. A Sal bola pravdepodobne tiež v poriadku, keďže na ňu tí dvaja dávali pozor. Ale Lincoln bol neriadená strela. Horúca hlava. Za posledný týždeň sa mu mohlo stať hocičo. 

	 „V tom prípade máte tri dni,“ povedal Wainwright. „Čo povieš, Bill?“

	 Devereau prikývol. „Toto je dobrá obranná pozícia.“

	 „Okej, Bob,“ povedala Maddy. „Teraz musíme vybrať nejaké miesto na polceste medzi New Yorkom a Quanticom. 

	 Najlepšie niečo tiché a pokojné.“

	 > Potvrdzujem. 

	 „Máme dosť energie, aby sme poslali širokopásmový signál?“

	 > Potvrdzujem. Informácia: moja diagnostika tiež odhalila kalibračné chyby na prenosovom lúči. 

	 „Potvrdzujem,“ pridala sa Becky. „Pripojili sme náhradný diel – bežný rádiokomunikačný tanier. Navrhujem spustiť rekalibráciu.“

	 Maddy sa otočila k Wainwrightovi a Devereauovi. „Môžete mi zohnať aktuálnu mapu územia? Potrebujeme vybrať miesto, kam sa naši priatelia budú musieť dopraviť.“

	 

	 

	70. KAPITOLA

	2001, New Wellington

	 Na noc sa utáborili popri ceste, rovnako ako ostatní utečenci z New Wellingtonu. Všetci, čo šli pešo, sa sem zložili, aby si v noci oddýchli, najedli sa a trochu si pospali. 

	 „Nejako sa ochladilo,“ povedal Liam, zatiaľčo nad ohňom opekal kukuricu, ktorú v ten večer nazbierali. 

	 Sal neprítomne hľadela do ohňa. 

	 „Si v poriadku?“ opýtal sa jej. 

	 Prikývla, ale nič nepovedala. 

	 „Pozri sa,“ začal, „viem, že to, čo sa stalo, bolo zlé...“

	 Zlé bolo slabé slovo na to, čoho boli svedkami. 

	 „Neustále to mám pred očami,“ zašepkala. „Vidím Samuela tesne predtým, než ho zastrelili. Cítim...“ hlas jej zlyhal a chvíľu mlčky hľadela na černejúcu kukuricu. „Cítim, že už nikdy nebudem ako predtým. Už nie som tá Saleena, ktorou som bola.“

	 Liam chápavo prikývol. 

	 „Akoby môj starý život – moji rodičia, môj domov, moji spolužiaci – patrili niekomu celkom inému. Rozumieš, čo tým myslím?“

	 „Hej,“ odvetil Liam. „Aj ja mám taký pocit.“

	 „Je to už stopäťdesiatpäť dní, čo som s vami,“ vzdychla si. 

	 „U mňa je to šesť mesiacov v roku tisícdeväťstopäťdesiatšesť, ďalších šesť mesiacov v dvanástom storočí a ďalších šesť v období, keď žili dinosaury.“ Šibalsky sa na ňu pozrel. „Vieš čo? Odkedy nás naverbovali, žil som o celý rok dlhšie ako ty.“

	 „Viem.“ Pozrela sa mu na pás šedivých vlasov pri spánkoch. „Aj vyzeráš staršie.“

	 „Predpokladám, že som už mal sedemnásť,“ povedal s hranou vážnosťou. „Vlastne som zmeškal svoje narodeniny!“

	 Usmiala sa a jemne ho štuchla. „Tak teda všetko najlepšie.“

	 Liam skontroloval, či je kukurica upečená, no ešte stále bola príliš tvrdá na jedenie. Lincoln za ten čas podriemkaval oproti. 

	 „Máš pravdu,“ ozval sa znova Liam. „Všetci sme sa zmenili. Videli a urobili sme veci, čo nás zmenili.“

	 „Čo napríklad?“

	 „Zabil som človeka, namojveru.“

	 „Vážne?“ vyvalila oči Sal. 

	 „V boji za Nottingham som prebodol vojaka. Dodnes mám pred očami jeho pohľad. Díval sa na mňa, akoby sa chcel uistiť, že si ho budem naveky pamätať, že naňho nikdy nezabudnem.“ Liam pokrútil hlavou. „A naozaj ho vidím každú noc vo svojich snoch. Stále tá istá tvár.“

	 „Snívalo sa ti niekedy o tom, ako ťa Foster naverboval?“ 

	 spýtala sa Sal. 

	 „V poslednom čase sa mi sníva iba o mužovi, ktorého som zabil v Nottinghame. No predtým sa mi snívalo aj o Fosterovi.“

	 „Mne sa ten sen opakuje deň čo deň,“ povedala Sal. „Všetko sa mi dookola premieta ako film a každé ráno sa mi chce plakať, lebo sa cítim, akoby som len pred chvíľou opustila rodičov.“

	 „Ja si svojich rodičov takmer nepamätám,“ odvetil Liam. 

	 Neprestajne sa mu zjavovala len jediná spomienka, ako drží ich vyblednutú fotografiu v starom ráme. 

	 „Ale je tu ešte jedna veľmi čudná vec...“

	 „Aká?“

	 „Spomínam si, ako sa podo mnou prepadáva podlaha, a v tej chvíli zbadám plyšového macíka. Ten modrý macík patril môjmu susedovi, synovi pani Chaudhryovej, ktorého som občas strážila.“

	 Liam mykol plecom. „A čo je na tom čudné?“

	 „Presne toho istého macíka som totiž videla v starožitníctve neďaleko našej základne.“

	 

	 

	71. KAPITOLA

	2001, New York

	 „Ako sa môže svet tak zmeniť len v dôsledku neprítomnosti jedného človeka?“ mrmlal si popod nos Lincoln. „Najmä ak ide o niekoho, ako som ja.“ Poškriabal sa na tmavej brade. „Stále to nedokážem pochopiť.“

	 „Uvedomte si, že každý človek je súčasťou reťazca ďalších udalostí,“ odvetil Bob. „No väčšina ľudí má na svetové udalosti len nepatrný vplyv. Váš vplyv v americkej občianskej vojne však bol natoľko významný, že bez vás sa zmenila celá história.“

	 „V tom prípade mi povedzte o mojom živote trochu viac, aby som neskôr urobil správne rozhodnutia a mohol sa stať prezidentom.“

	 „Nepotrebujete to vedieť. Historické udalosti a všetky okolnosti sa zosúladia tak, aby vás poviedli správnym smerom. Osud má s vami plán.“

	 Lincoln chvíľu mlčky pozoroval plamene, z ktorých do tmy lietali iskričky. 

	 „Takže vravíte, že musím veriť svojmu inštinktu?“ ozval sa po chvíli. 

	 „Všetko, čím budete, už vo vás je,“ povedal Bob. „Ľudská myseľobsahuje informácie, spomienky a vzory správania, ktoré vás definujú.“

	 Lincoln prikývol. Mal pocit, že rozumie podstate toho, čo Bob hovorí. Raz sa o niečom podobnom zhováral so svojím otcom. Bol to jednoduchý farmár, ale skrývala sa v ňom veľká životná múdrosť. 

	  Všetci sme tým, čo vidíme a čo videli naši predkovia. 

	 A v posledných dňoch videl priveľa čudesných vecí. 

	 Odrazu Bob naklonil hlavu a začal žmurkať. 

	 Lincoln sa zamračil. „Čo sa to, dopekla, s vami deje?“

	 Liam sa prestal rozprávať so Sal. 

	 „Bob! Azda si zachytil...“

	 „Potvrdzujem. Zachytil som tachyónové častice.“

	 „Konečne!“ vykríkla Sal. „Čo nám odkazuje Maddy?“

	 Bob mal stále naklonenú hlavu, presne ako pes, ktorý započul pískanie svojho pána. „Spracovávam správu.“

	 Lincoln hľadel na všetkých troch, akoby sa zbláznili. 

	 „Chcete povedať, že počuje hlas slečny Carterovej?“

	 Liam mykol plecom. „Niečo také.“

	 Konečne sa Bob narovnal a pozrel sa na Liama. „Poslali nám časovú vizitku.“

	 „Kam máme ísť?“ opýtala sa Sal. 

	 „A hlavne kedy?“ dodal Liam. 

	 „Stretnutie je o sedemdesiatjeden hodín, päťdesiatdeväť 

	 minút a tri sekundy.“

	 „Máme tri dni,“ povedal Liam Lincolnovi. 

	 „Miesto stretnutia je odtiaľto vzdialené päťdesiat kilometrov na západ a volá sa New Chelmsford.“

	 „Päťdesiat kilometrov!“ zvolala Sal. „Nie je to priďaleko?“

	 Liam si zamyslene podoprel bradu. Vyzeralo to, že sa majú vydať opačným smerom ako doteraz, preč od New Yorku. 

	  Maddy to miesto určite vybrala úmyselne. 

	 „Je to poriadna prechádzka, namojveru, ale nie je to také hrozné. Zajtra skoro ráno vyrazíme.“

	 

	 

	72. KAPITOLA

	2001, New York

	 Wainwright sa schuti napil a spokojne pokýval hlavou. „Tak

	 že toto voláte instantná káva?“

	 „Presne tak,“ zasmiala sa Maddy. „Stačí, ak si nasypete do šálky trochu granúl, a nápoj je hotový.“ Tešila sa, že na základni znova funguje elektrina a že prenosový stroj sa pomaly nabíja. 

	 V tej chvíli už boli vojaci v zákopoch a bok po boku strážili rieku East River zaliatu mesačným svitom. Len čo sa objavia britskí vojaci, oznámia to plukovníkom na oboch stranách. 

	 „Briti len zriedka útočia v noci,“ poznamenal Wainwright. „Samozrejme, že to neznamená, že tentoraz to neurobia.“ Potom vytiahol z náprsného vrecka malú ploskačku a obrátil sa k Devereauovi. „Myslím, že dnes si zaslúžime trochu silnejšiu kávu.“

	 „Samozrejme,“ odvetil Devereau a zdvihol šálku, aby mu do nej kolega nalial trochu whisky. Nato si s úsmevom štrngli a schuti sa napili. 

	 „Slečna Carterová, povedzte nám viac o cestovaní v čase,“ vyzval ju Wainwright. 

	 „Čo konkrétne vás zaujíma?“ spýtala sa Maddy.“

	 „Nuž, začnime tým, aký je to pocit presúvať sa v čase.“

	 „Hm, je to veľmi zvláštne,“ zamyslela sa Maddy. „Akoby ste sa nachádzali v inej dimenzii. Opúšťate bežný časopriestor a vstupujete doň na inom mieste, a to buď skôr, alebo neskôr.“

	 „Čo za slovo ste to práve použili?“ začudoval sa Wainwright. „Iná dimenzia?“

	 „Presne tak. Poznáte tri priestorové dimenzie?“

	 „Myslíte osi pohybu, slečna Carterová?“

	 „Áno, ale v mojich časoch poznáme až jedenásť priestorových dimenzií, teda jedenástich ôs pohybu.“

	 „To predsa nedáva zmysel!“ protestoval Wainwright. 

	 „Ak máme hore alebo dolu, vľavo alebo vpravo, vpredu alebo vzadu, aký ďalší smer ešte existuje?“

	 „Práve o to ide. My ľudia si dokážeme predstaviť iba tri dimenzie, pretože je to priestor, v ktorom žijeme. Ale existujú aj ďalšie dimenzie, či už v ne veríme, alebo nie.“ Maddy vytrhla zo zápisníka hárok papiera a položila ho na stôl medzi plukovníkov. „Predstavte si dvojdimenzionálny svet.“ 

	 Potom vzala pero a nakreslila na papier postavičku. „Tu je Fred, ktorý žije v dvojrozmernom svete. Teraz sa Fred môže hýbať v štyroch smeroch: hore, dolu, doľava a doprava. Je tak?“

	 Obaja muži prikývli. 

	 Nakreslila ďalšiu postavičku, no tentoraz v sukni a s našpúlenými perami. „A toto je Loretta. Ak sa teraz Fred obzrie na Lorettu, nebude vedieť, či je chlapec, alebo dievča. 

	 Prečo to tak je?“

	 Plukovníci zamyslene hľadeli na papier. 

	 „Čo si myslíte, že Fred uvidí, keď sa na ňu pozrie?“

	 „Zle nakreslenú dámu?“ povedal Wainwright. 

	 „Neuvidí nič iba rovnú čiaru, lebo sa nemôže pozrieť na papier zvrchu. Loretta je len čiarka. Nemá príťažlivé pery ani dievčenskú sukňu. Nikdy nezistí, že je dievča.“

	 Devereau sa zamračil. „A môže sa Fred pozrieť hore? 

	 Môže vidieť nás?“

	 „Nie, pretože nedokáže vidieť mimo svojho papierového sveta. A rovnako my, obyvatelia trojdimenzionálneho vesmíru, nedokážeme vidieť alebo pochopiť ďalšie priestorové dimenzie. Ale to, že ich nevidíme, neznamená, že neexistujú.“

	 „Chápem,“ povedal Devereau, no Maddy si nebola istá, či to naozaj pochopil. 

	 „Takže cestovanie v čase,“ pokračovala, „by pre Freda bolo, akoby ste ho vybrali z papiera a potom ho premiestnili do iného rohu.“

	 „Myslím, že by to pre Freda nebol veľmi príjemný zážitok,“ povedal Wainwright. 

	 „Je to ako pád,“ odvetila Maddy. 

	 Chvíľu boli všetci ticho. Zvonku sa ozýval tlmený smiech vojakov v zákopoch. 

	 „Ak budete úspešní a ten Abraham Linford...“

	 „Volá sa Lincoln.“

	 „Teda ak sa ten Lincoln vráti do svojej doby, vravíte, že dejiny sa automaticky prepíšu?“

	 „Presne tak.“

	 „A čo sa stane s nami?“ spýtal sa Devereau. „Budeme si to uvedomovať? Budeme vedieť, čo sa deje?“

	 Maddy prikývla. „Uvidíte, ako prichádza časová vlna.“

	 „Opíšte nám časovú vlnu, slečna Carterová,“ vyzval ju Wainwright. 

	 „Nuž, je to niečo ohromné. Podobá sa to na prílivovú vlnu, ktorá sa stále zväčšuje, zatiaľčo prechádza dňami, mesiacmi, rokmi, desaťročiami, ba aj storočiami. Napokon to vyzerá, akoby zem praskla a jedna polovica pohltila druhú. 

	 A ide to naozaj rýchlo. Nemôžete pred tým utiecť.“

	 Devereau zbledol. „Znie to vskutku hrozivo.“

	 „Nebojte sa, nie je to nič strašné.“

	 „A keď nás tá vlna zasiahne, čo sa stane potom?“ spýtal sa Wainwright. 

	 „Zmeníte sa. Celý svet sa zmení.“

	 „Budeme sa cítiť inak? Bude to bolieť?“

	 „Nie. Iba zmiznete a objaví sa iná verzia vás. Jednoduché.“

	 Muži si vymenili pohľady. „Znie to, akoby nás tá vlna zničila, akoby sme sa mali vypariť.“

	 Maddy si zahryzla do pery. Vlastne mal pravdu. 

	 „Bude to znamenať môj koniec?“ vyzvedal Wainwright. 

	 „Všetky moje spomienky, zážitky, udalosti, celá moja rodina v Richmonde – to všetko bude preč?“

	 Maddy sa nevedela rozhodnúť, či má pravdu trochu prekrútiť, aby znela prijateľnejšie. No napokon sa rozhodla, že bude úprimná. „Áno, bude to niečo ako váš koniec a zároveň váš nový začiatok.“

	 Wainwright sa zamračil. „Takže zo mňa bude iný muž s rovnakým menom a tvárou?“ Pozrel sa na Devereaua. „William, v skutočnosti obetujeme naše životy, aby sa tí druhí, čo vyzerajú ako my, mali lepšie?“

	 „Možno, ale nie sme už aj tak odsúdení na smrť?“ odvetil Devereau. „Posledný súboj bude krátky. Dúfal som, že sa k nám pridajú aj ostatní, ale zdá sa, že sme v tom sami. No poviem to takto – či už zomrieme na bojovom poli, alebo nás zničí časová vlna, môžeme skoncovať s touto nezmyselnou vojnou, vyhnať Francúzov a Britov z našej vlasti a navždy spojiť severné a južné štáty. Nezdá sa ti to ako dobrý nápad, drahý priateľu?“

	 Wainwright sa ešte chvíľu mračil, no napokon sa na jeho tvári objavil víťazoslávny úškrn. 

	 „Keď to povieš takto, William,“ zdvihol šálku a znova si štrngol so svojím priateľom, „tak si musíme pripiť na bláznov, čo sa chystajú zmeniť dejiny.“

	 

	 

	73. KAPITOLA

	2001, New York

	 „Odtiaľto musel byť úžasný výhľad,“ zamrmlal si pre seba seržant Freeman. 

	 Spolu s mladým Rayom sedeli vo vysokej polorozpadnutej kancelárskej budove a pozorovali východ slnka nad hladinou rieky Hudson, za ktorou sa rozprestieralo New Jersey. V prístave bolo vidno kostry žeriavov aj zhrdzavený vrak starej námornej lode Sherman Ironside, ktorá sa potopila takmer pred sedemdesiatimi rokmi, keď Juh po druhý raz zaútočil na New York. 

	 V miestnosti, kde sa nachádzali, sa povaľovalo staré kancelárske vybavenie, ktoré pokrývala hrubá vrstva prachu a holubieho trusu. Freeman si skúšal predstaviť, ako mohla kancelária predtým vyzerať. Určite bola plná zaneprázdnených úradníkov, elegantne oblečených mladých mužov, ktorí behali sem a tam a zarábali veľké peniaze. 

	 „Vraveli ste niečo, pane?“ spýtal sa Ray. 

	 Freeman pokrútil hlavou. „Ale nič, chlapče.“

	 Ray si pošúchal skrehnuté ruky. „Je poriadne chladno.“

	 „Východ slnka nás hneď zohreje.“

	 Ray sa zahľadel na západný koniec Manhattanu. „Myslíte si, že sa k nám pridajú aj ďalší, pane?“

	 „Som si tým istý,“ odvetil seržant, hoci pochyboval, že to bude jednoduché. „Musíme vydržať a všetkým dokázať, že to s povstaním myslíme vážne a že túto vojnu definitívne ukončíme.“

	  Už sme si ustlali. Nezostáva nám nič iné, len si do tej postele ľahnúť. 

	 „Čo je tamto, pane?“ Ray ukázal na oblohu. 

	 Na horizonte sa prevaľovali búrkové mračná – tak či tak malo každú chvíľu pršať. 

	 „Podaj mi ďalekohľad, chlapče.“

	 Mladík vylovil z vaku ďalekohľad a podal ho seržantovi. 

	 „A teraz,“ mrmlal Freeman, zatiaľčo sa snažil zaostriť, 

	 „sa na to pozriem.“

	 „Už idú!“ zvolal plukovník Devereau. 

	 Maddy sa strhla zo spánku a len čo otvorila oči, oslepilo ju svetlo žiarovky. Započúvala sa do pradenia počítačov a v prvej chvíli si pomyslela, že je znova všetko v poriadku. 

	 Že občianska vojna v ruinách New Yorku bola len zlý sen. 

	 Pomaly zvesila nohy na zem a zbadala, ako Wainwright pobieha horedole po miestnosti. 

	 „Čo sa deje?“ spýtala sa. 

	 „Rýchlo!“ súril ju plukovník. „Už sú tu!“

	 O chvíľu všetci vyšli von, prešli popri zákope a pozdravili vojakov, ktorí si kontrolovali popruhy, vrecká s muníciou i pušky, zapínali si košele a vymieňali čiapky za helmy. 

	 Po rieke sa k nim plavil motorový čln a na hladine zanechával písmeno V. 

	 „Pozrite sa!“ Becky ukázala na oblohu. 

	 K Manhattanu sa blížila flotila obrovských vzducholodí. 

	 

	 

	74. KAPITOLA

	2001, cesta do New Chelmsfordu

	 Liam si utrel pot z tváre. Hoci ráno bolo chladné, poludňajšia modrá obloha so slnkom vysoko nad obzorom budila dojem neskorého letného dňa. 

	 Prechádzali cez polia občas prerušované čistinkami, až sa nakoniec ocitli v ovocnom sade, ktorý sa zdanlivo tiahol do nekonečna. Boli vyčerpaní. 

	 „Dajte mi päť minút,“ lapal po dychu Liam. „Pichá ma v boku.“ Oprel sa chrbtom o kmeň jablone a klesol na zem. 

	 „Trochu si oddýchnem a môžeme pokračovať.“

	 Lincoln sa zošuchol k nemu. Aj on bol unavený a šomral na otlaky na nohách. 

	 Sal si radšej nesadla. Vedela, že ak to urobí, nebude vládať vstať. Navyše ju niečo tlačilo. 

	 „Treba mi... musím si odskočiť...“

	 Liam mávol rukou. „Nechoď ďaleko.“

	 „Dobre.“

	 Otočila sa a skrčila sa pod nízke haluze najbližšieho stromu. Videla ich odtiaľ, takže aj oni museli vidieť ju. Pomedzi rad stromov kráčala ďalej cez vysokú trávu, ktorá jej šteklila končeky prstov na rukách. Znova sa skrčila pod spleť konárov obsypaných jablkami a zistila, že je na samom okraji čistinky. 

	 Obzrela sa za seba. Už ich nevidela, hoci počula tlmený zvuk Bobovho hlasu. 

	  To bude stačiť. 

	 Otočila sa späť. Práve keď sa chytala postaviť za kmeň stromu, zbadala ho. Veľa nechýbalo a vykríkla by, no namiesto toho si pohotovo čupla do vysokej trávy. 

	 Eugenik. 

	 Sedel na kraji čistinky. Bol to jeden z tých opičiakov s veľkými svalmi. Sal nehybne čupela v tráve a bála sa čo i len pohnúť, aby na seba neupútala jeho pozornosť. 

	 Lepšie si ho obzrela. Zdal sa jej ešte mohutnejší ako eugenici, ktorých dosiaľvidela – asi tak o polovicu väčší a o čosi svalnatejší – a na hlave mal zvláštnu čiapku. Čo ju však zarazilo, bola stredne dlhá rúrka vytŕčajúca z miesta, kde mali byť ústa. Sal ho pozorovala dobrú minútu, kým usúdila, že je asi mŕtvy. 

	 „Nie je mŕtvy, tým som si istý,“ povedal Liam, keď si ho prezrel zblízka. Tvor mal sklený pohľad a pľúca mu pri každom výdychu pískali ako kováčske mechy. 

	 „Je omráčený,“ usúdil Lincoln. 

	 Sal sa opatrne dotkla jeho tváre. Bledú pokožku mal hladkú ako bábätko. Odrazu si všimla, že to, čo predtým považovala za čiapku, bol v skutočnosti obväz omotaný okolo hlavy. „Čo ak sa preberie?“ zašepkala. 

	 „O tom pochybujem,“ mávol rukou Liam. 

	 Napokon sa odhodlala a pomaly uvoľnila obväz. Odhalila sklený kryt, cez ktorý presvitalo niečo sivé a poskrúcané, čo veľkosťou, tvarom a štruktúrou pripomínalo vlašský orech. Navyše to bolo popretkávané pol tuctom malých mosadzných drôtikov zapojených do škatuľky, na ktorej blikalo žlté svetlo. 

	 „To je odporné!“ striasla sa Sal. 

	 „Informácia,“ ozval sa Bob. „Cez drôty sa vysielajú do organického tkaniva elektrické impulzy, ktoré stimulujú mozgovú aktivitu. Je to oveľa jednoduchšia verzia silikónovo-organickej interferencie ako v mojej hlave.“

	 Liam si znechutene odfrkol. „McManus vravel, že dnes tieto tvory dokonale ovládajú. A už viem, ako to robia – vydlabú tým chudákom mozog a namiesto neho tam strčia toto.“

	 „ Je to naozaj mozog?“ opýtala sa Sal. 

	 „Hej, ale maličký. Napríklad ako mozog potkana.“

	 Odrazu z diaľky začuli piskot a ovocným sadom sa ozývali ľudské hlasy. Vtedy sa svetielko na škatuľke v opičiakovom mozgu zmenilo zo žltého na zelené. 

	 „Asi sa mu skončila obedná pauza,“ utrúsil Liam. 

	 Sal zdvihla hlavu. „Znamená to, že sa práve zapol?“

	 Liam sa pozrel na ostatných. „Nuž, asi by sme mali rýchlo zmiznúť.“

	 Sal prikývla, no sotva stihla vrátiť obväz na pôvodné miesto, bytosť sa prebrala. Niekoľkokrát zažmurkala a pomaly sa postavila na nohy. Mohla byť aj o pol metra vyššia ako Bob. 

	 „Och, Kriste!“ zašepkal Liam a hrdinsky sa postavil pred Sal, aby ju chránil. 

	 Bytosť na nich najprv zvedavo hľadela, no potom sa otočila a pobrala sa do sadu, kde už bol zber jabĺk v plnom prúde. 

	 Za ten čas sa na okraji sadu niekoľko tuctov ďalších eugenikov zhromažďovalo pri obrovitánskych košoch na ovocie. 

	 Vtedy si Liam na oblohe asi kilometer a pol od nich všimol vzducholoď, ktorá pomaly klesala k zemi. Znova sa pozrel na eugenických robotníkov. „Tento typ sme predtým nevideli,“ poznamenal. 

	 „Mali by sme pokračovať v ceste,“ odvetil Bob. „Čaká nás ešte tridsaťtri kilometrov.“

	 Liam prikývol. „Máš pravdu.“

	 

	 

	75. KAPITOLA

	2001, New York

	 „Božemôj, to bolo tesné!“ zvolala Maddy a vypľula úlomky omietky. 

	 Delostrelecká paľba sa začala niekoľko hodín po príchode Britov, presne ako predpovedal plukovník Devereau. 

	 Základňa sa neprestajne otriasala a v hlavnej miestnosti sa kopili kúsky omietky a spadnutých tehál. Našťastie ich od priameho zásahu chránili pozostatky mosta Williamsburg Bridge. 

	 Maddy si pritiahla klávesnicu počítača a prevrátila ju, aby z nej vytriasla kúsky popadanej omietky. „Kristepane, čudujem sa, že tu ešte niečo funguje.“ Jej slová však pohltila ďalšia rana. Niekoľko sekúnd dokonca rozmýšľala, že by vyšla von a postavila sa do zákopu. Aspoň by neumrela pod tonami tehál. 

	 Becky celý čas sedela vedľa prenosového stroja a dávala pozor, aby padajúca omietka nepoškodila krehkú elektroniku. 

	 „Nie je možné, aby sme prežili tri dni takého bombardovania!“ zvolala Maddy. 

	 Obávala sa, čo sa stane, ak strely zasiahnu anténu, ktorá sa nachádzala na streche základne. V takom prípade budú musieť vyjsť von, vyliezť na strechu a znova ju narovnať. Ba ešte horšie! Čo ak zasiahnu ten starý tank, ktorého motor neprestajne vrčí? Žiadny tank, žiadna elektrina. A to bude ich smrť. 

	 Ďalší zásah. 

	 „Musíme okno na návrat otvoriť hneď!“

	 „To nemôžeme, Madelaine. Ešte nemusia byť na mieste stretnutia.“

	 „Viem, ale musíme niečo spraviť skôr, než nás zasiahnu!“

	 Becky aj Bob mali na seba lokálny bezdrôtový dosah, no ani jeden z nich nedokázal poslať správu tomu druhému do vzdialenosti väčšej ako dva až tri kilometre. 

	 „Informácia: šance na priamy zásah sú relatívne nízke. 

	 Porucha zariadenia môže nastať najmä v dôsledku silnejúcich vibrácií, ktoré útok spôsobuje.“

	 „To znamená, že musíme niečo urobiť – a rýchlo!“

	 S ďalším nárazom monitory počítača zablikali. 

	 Maddy sa zúfalo poobzerala po stole. 

	  No tak! Čo budeme robiť? 

	 Mali by ostatným poslať správu, aby vedeli, že musia otvoriť okno oveľa skôr, ako plánovali. O dva dni už totiž nemusí byť po základni ani stopy. Všetko navôkol môže byť zrovnané so zemou. 

	 „Bob!“

	 Na obrazovke sa objavilo dialógové okno. 

	 > Áno, Maddy? 

	 „Pošli Bobovi správu, že v daných súradniciach potrebujeme otvoriť okno oveľa skôr,“ povedala a nervózne si zahryzla do pery. V mysli sa jej preháňala kopa otázok. Ako dlho to zariadenie ešte vydrží? Ako ďaleko boli ostatní od daného miesta? To však nemala ako vedieť. Mohli tam už netrpezlivo čakať, kedy sa okno otvorí. Alebo sa ponáhľali, ako len vládali, aby to vôbec stihli. 

	 „Okno otvoríme o desať minút!“ vyhlásila napokon Maddy. 

	 > Potvrdzujem. 

	 „Ak otvoríme okno o desať minút, bude trvať približne ďalších dvanásť hodín, kým sa stroj nabije na ďalší pokus,“ 

	 upozornila ju Becky. 

	 Maddy zahrešila. Teraz si naozaj nemohli dovoliť spanikáriť. 

	 „Bob, zruš to!“

	 > Správa zrušená. Som pripravený na ďalšiu správu. 

	 „Informuj Boba, že základňa je pod paľbou. Musia postupovať tak rýchlo, ako sa dá. Zatiaľich budeme pozorovať cez malú kontrolu okolia a okno otvoríme hneď, ako ich uvidíme.“

	 > Potvrdzujem. 

	 Potom sa otočila na Becky. „Navrhujem, aby sme každú polhodinu spravili kontrolu okolia.“

	 „To nám takisto spotrebuje energiu.“

	 „Takto by sme však mali prehľad, čo sa tam deje, bez toho, aby sme tej energie minuli priveľa,“ oponovala Maddy. „Budeme to robiť dovtedy, kým nám nezostane minimum energie na otvorenie okna na návrat.“

	 Počítačový Bob ich počúval. 

	 > Maddy, prosím, potvrď odoslanie správy. 

	 „Potvrdzujem!“

	 

	 

	76. KAPITOLA

	2001, New York

	 Devereau pozoroval svojich vojakov, ako sa krčia v zákopoch. Takéto bombardovanie bolo dobré skôr na znižovanie morálky ako na znižovanie počtu nepriateľov. Bol to len spôsob, ako zlomiť bojového ducha mužov. Pohľad na okolitú spúšť v nich mal vyvolať pocit beznádeje a neschopnosti, že ich nepriateľrozdrvil už z diaľky. 

	 Seržant Freeman celý čas povzbudzoval vojakov a jeho silný hlas prekričal aj rachot padajúcich granátov. Boli to poddôstojníci ako Freeman, na koho sa muži obracali, keď sa nachádzali uprostred boja. Zlovestne vyzerajúci veteráni s jazvami a so silnými hlasmi, chrbtová kosť každého pluku. 

	 Práve chcel skontrolovať, či je tank ešte stále naštartovaný, keď sa ocitol na dne zákopu a zhora sa naňho valila zemina. Devereau si inštinktívne zakryl tvár a snažil sa vyhrabať, ale bol celkom paralyzovaný. V ušiach mu zaľahlo a rachot bombardovania znel, akoby bol vzdialený tisícky kilometrov. Jediné, čo počul, bolo rytmické búšenie vlastného srdca. 

	 Čoskoro zacítil cudzie ruky, ako ho vyhrabávajú spod zeme. Napokon zbadal jedného z Wainwrightových chlapov, ale nepočul, čo mu hovorí. Muž mu pomohol vstať 

	 a Devereau si prešiel rukami po tele, aby sa uistil, že ho nezasiahol šrapnel. 

	 V ušiach mu prenikavo pískalo, bolo to takmer na nevydržanie. Zdvihol si zo zeme čiapku, rýchlym pohybom

	 ju oprášil a znova si ju nasadil na hlavu. Keď si narovnal šilt a napravil golier, zbadal, že vojaci v zákope ho pozorujú. 

	  Ukáž im trochu odvahy! 

	 „Som v poriadku!“ zakričal, no ledva počul sám seba. 

	 Po chvíli pískanie v ušiach pomaly zoslablo a tentoraz už počul aj vojakov hlas. 

	 „... ane, ...bardovanie ... stalo!“

	 „Čože?“ natrčil ucho. 

	 Muž ukázal na okraj zákopu. „Pane, bombardovanie prestalo!“

	 Devereau sa postavil na škatuľu s muníciou, aby mal lepší výhľad. Vibrácie ustali a z kráterov sa valil dym. Okolie sa ponorilo do hustej dymovej clony. 

	 To náhle ticho však bolo znepokojujúce. 

	 „Skontrolujte si, či máte plné zásobníky, lebo neskôr na to nebude čas!“ zvolal. 

	 Znova žmúril do dymovej clony. Zahrešil, že akurát v ten deň bolo počasie také pokojné. Inokedy by atlantický vietor dávno všetko rozfúkal. 

	 „Seržant Freeman, ste pripravený na boj?“

	 „Pane!“ ozvalo sa odniekiaľzo zákopu. „Ja som pripravený od rána a už ma začína štvať, že im to trvá tak dlho!“

	 Vojaci sa nervózne zasmiali a Devereau sa takisto uškrnul . 

	 Vtedy začul slabé vrčanie motorov, ktoré sa nieslo od rieky. Rozopol si puzdro a zovrel rukoväť zbrane. Takmer mu však spadla na zem, lebo ju vytiahol von prirýchlo. Našťastie si to všimol len jeden z vojakov, ktorý stál tesne pri ňom. 

	 Posledná vec, ktorú vojaci potrebovali vidieť, bol strach ich plukovníka. 

	 Zvuk motorov bol čoraz zreteľnejší a z dymovej clony sa vynoril asi tucet motorových člnov. Boli to obrovské člny s bočnými panelmi, ktoré klesli na zem, keď loď nabehla na breh. Každý z nich dokázal prepraviť jednu vojenskú rotu. 

	  Dobrý Bože! Tisícdvesto mužov už v prvej vlne?! 

	 Zhlboka sa nadýchol. 

	  Upokoj sa, plukovník. 

	 „Počkajte, kým zhodia rampy!“ zavelil. „Potom im ukážeme!“

	 Keď už boli člny na dosah, Devereau rozoznával obrysy dôstojníkov, ktorí stáli vedľa kormidelníkov, a neskôr počul aj ich tlmené hlasy. Postupne sa pripravovali na vylodenie. 

	 Hluk motorov vystriedal šuchot člnov na štrku, keď ich jeden po druhom vyťahovali na breh. 

	 Zo zákopu vyletelo niekoľko nervóznych výstrelov a z kovových lodných panelov lietali spŕšky iskier. 

	 „Dofrasa, nestrieľajte!“ zúril seržant Freeman. 

	 Devereauovi vyschlo v ústach. 

	  Už len pár sekúnd. 

	 Potom sa ozvalo trúbenie a zborový pokrik, ktorý prezrádzal sebadôveru. Rev veteránov, ktorí si boli istí, že táto malá šarvátka sa skončí hneď, ako vietor odfúkne dymovú clonu. 

	 To však Devereau nemohol dopustiť. 

	 „Pripraviť sa, namieriť... a PÁĽ!“

	 

	 

	77. KAPITOLA

	2001, cesta do New Chelmsfordu

	 Prešli cez East Farnham, ďalšie vidiecke mestečko s jednou hlavnou ulicou, radnicou, kostolom a domčekmi s latkovými plotmi. 

	 Už si zvykli na občasné zvedavé pohľady okoloidúcich, ktoré sa sústredili hlavne na Boba. Liamovi napadlo, že si možno lámu hlavy nad tým, či nejde o nový prototyp eugenika. 

	 Cestou videli ešte niekoľko ďalších obrov bez mozgu, ako nakladajú balíky s krmivom pre zvieratá. Ich pomalé pohyby pôsobili takmer roboticky. Znova žasli nad ich veľkosťou – boli vysokí tri a pol metra a plecia mali široké takmer dva metre. 

	 „Nemohli by sme tu zostať na noc?“ prosíkal Lincoln. 

	 Ostatní boli takisto vyčerpaní. Dvadsaťpäť kilometrov po asfalte bola dostatočná túra, no pochod cez čerstvo poorané polia, trávnaté lúky a hlboké lesy, kde opadané listy zakrývali prepletené korene stromov, im dal poriadne zabrať. Mali pred sebou ešte posledných dvadsaťpäť kilometrov, ako ich informoval Bob. 

	 „Myslím, že by sme si tu mohli oddýchnuť,“ povedal Liam. 

	 „Už to nie je tak ďaleko, aby sme to zajtra nezvládli.“

	 Hoci bolo len skoré popoludnie, rozhodli sa, že pohľadajú aspoň nejakú stajňu alebo kôlňu, aby sa mali kde zložiť. Odrazu Bob zastal niekoľko metrov za Liamom a bez pohnutia hľadel na jasnomodrú oblohu. 

	 „Myslím, že Maddy nám posiela správu,“ poznamenala Sal. 

	 Liam sa poobzeral navôkol. Bobovo zvláštne správanie pútalo ešte viac zvedavých pohľadov. 

	 Nenápadne sa vrátil a potiahol ho za rukáv. „Hej, kamoš, nestraš miestnych.“

	 Bob ho ignoroval. Bol zaneprázdnený zachytávaním tachyónových častíc. 

	 „Mladý muž, váš priateľje v poriadku?“ opýtala sa dáma s košíkom. Zastala v strede cesty a dlaňou si zacláňala oči pred slnkom. 

	 „Och, samozrejme, madam,“ uisťoval ju Liam. „Len je trochu unavený.“

	 Prikývla a kráčala ďalej, no kým prešla cez cestu, venovala im ešte jeden zvedavý pohľad. 

	 „Hej, Bob! Priťahuješ zbytočnú pozornosť.“

	 Bob však stál na mieste ako prikovaný. 

	 „Bob?“

	 „Práve som dostal správu od Madelaine,“ ozval sa napokon. 

	 „V poriadku,“ odvetil Liam. 

	 „Zamietam. Správa nenaznačuje, že Maddy je v poriadku.“ Podporná jednotka nepochopila iróniu v Liamovom hlase. 

	 „Zachytil som len čiastočnú správu, lebo signál sa prerušil. Obsah správy je nasledovný: z ákladňa po... ...aľbou. 

	  ...ostupujte tak rýchlo, ako sa...! Budeme ... pozorovať cez ... kontrolu okolia. Okno ...voríme ...neď, ako vás ...vidíme.“

	 Liam zahrešil. „Neznie to veľmi povzbudivo.“

	 „Po... ...aľbou?“ zamračila sa Sal. „Určite to znamená pod paľbou,“ pozrela sa na ostatných. 

	 „Odporúčanie: mali by sme...“

	 „Viem,“ prerušil ho Liam. „Na oddych môžeme zabudnúť.“ Poobzeral sa po hlavnej ulici a zbadal dva kone priviazané o zábradlie pred jedným obchodom. Neďaleko stál voz, do ktorého zas bol zapriahnutý pár kizónov. 

	 Príliš pomalé. 

	 Dosiaľsa neriadili nijakými cestami. Väčšinou šli najkratšou trasou, ideálne vzdušnou čiarou cez polia, lesy a potoky. Teraz však potrebovali nejaký dopravný prostriedok. 

	 Napokon na druhej strane ulice Liam zbadal traktor, ešte stále naložený balíkmi krmiva pre dobytok. 

	 „Pane, premýšľate nad tým traktorom?“ opýtal sa Lincoln. 

	 „Možno to nie je tá najrýchlejšia vec na ceste, ale určite je to rýchlejšie ako chôdza, no nie?“

	 Sal a Lincoln prikývli. 

	 „Tak by sme si ho teda mali požičať.“

	 

	 

	78. KAPITOLA

	2001, New York

	 Prešlo tridsať sekúnd, kým Devereauovi muži vystrieľali svoje zásobníky. Keď sa vzduch vyčistil od pušného prachu, plukovník narátal štyridsať, možno päťdesiat strát na životoch na strane Britov. Na úvodnú paľbu to nebolo zlé. 

	 Netrvalo však dlho a Briti im začali streľbu opätovať. 

	 Úvodná paľba ich zničila len na prvý pohľad. Mnohí z nich sa totiž iba inštinktívne hodili k zemi a teraz boli znova na nohách. 

	 Z okrajov zákopu začali lietať kusy zeme. Medzitým si Devereauovi muži znova naplnili zásobníky, no tentoraz už strieľali iba po jednom alebo po dvoch. Bola to ich najväčšia šanca na vyrovnanie počtu síl s nepriateľom. 

	 Britským vojakom museli stoj čo stoj zabrániť, aby sa dostali k zákopu. Potrebovali ich udržať čo najbližšie pri brehu rieky, aby sa nemohli ukryť do kráterov a ruín budov, a oslabovať ich presnými zásahmi. Najprv sa však treba zbaviť dôstojníkov, aby nepriateľzostal bez velenia. 

	 Devereau vedel, že britskí vojaci spravia to isté. Riskantne vystrčil hlavu ponad vrecia s pieskom a popri ľavom uchu mu okamžite preletela guľka. Zahrešil a znova si čupol. Roztrasenými rukami si nabil revolver. Potom znova vystrčil hlavu a rýchlo vypálil všetkých šesť nábojov na bradatého seržanta, ktorého mal na muške. Netrafil. 

	 Znova sa stiahol do zákopu a nabil si revolver, tentoraz pevnejšou rukou. 

	 „Pane!“ zakričal Freeman. „Dvadsaťpäť metrov naľavo od komína!“

	 Devereau vedel, na aký komín narážal seržant. Patril starej tehelni, ktorá stála neďaleko od brehu. A pri torze komína, ktoré teraz siahalo sotva do výšky pliec, sa zhlukovali nepriateľskí vojaci a čakali na ďalšie povely. Nemusel byť ani jasnovidec, aby vedel, čo bude nasledovať. Briti sa pokúsia jedným cieleným útokom dobyť zákopy a s veľkou pravdepodobnosťou uspejú. Potom sa začne priamy boj. 

	 „Len čo sa objavia, najprv namierte zbrane na dôstojníkov!“ rozkázal Devereau. 

	 Prehodil si revolver do druhej ruky a vytasil slávnostnú šabľu, ktorú mal pripevnenú na opasku. 

	  Takto sa bojovalo na začiatku,  pomyslel si. Muškety a šable a nervy zo železa. 

	 Vojaci si takisto vytiahli bajonety, aby boli pripravení doraziť nepriateľa v prípade, že im dôjde munícia. 

	 Spoza komína zaznel bojový pokrik. V britských oddieloch sa hromadil adrenalín. Ozvalo sa trikrát hurá,  každé hlasnejšie ako to predchádzajúce, a to tretie sa skončilo revom, ktorý sa niesol po celom brehu. 

	  Už idú! 

	 „Páľte jednotlivo!“ kričal Devereau. 

	 Vojaci Juhu a Severu sa bok po boku opreli o vrecia s pieskom a spustili paľbu na britských vojakov, ktorí sa im rozbehli naproti. 

	 

	 

	79. KAPITOLA

	2001, cesta do New Chelmsfordu

	 „Pre Kristove rany!“ skríkol Lincoln. „Čo to robíte, pane?“

	 „Snažím sa tú prekliatu vec otočiť!“ odsekol Liam. 

	 Už niekoľko minút sa mordoval s dvoma riadiacimi pákami. Po tom, čo pri rozbehu zhodil takmer všetky balíky s krmivom, akotak pochopil, že ľavá páka riadi veľké koleso naľavo a pravá páka koleso napravo. Došlo mu, že keď chce zabočiť doprava, musí potlačiť pravú páku dozadu a ľavú dopredu. A ak chce ísť vpred, musí potlačiť obe páky dopredu. 

	 „Ježiš, podarilo sa nám to!“ zvolal nadšene Liam. 

	 Traktor sa konečne valil prašnou cestou von z mesta. Lincoln a Sal sedeli na sklápacích sedadlách vo vnútri kabíny a Bob stál na vozíku, kde boli predtým balíky s krmivom. 

	 Liam túroval motor na maximum, čo bola asi rýchlosť bežca s astmou. Po necelom kilometri zastavil a Bob odpojil prívesný vozík, aby mohli napredovať rýchlejšie. 

	 „Kadiaľ mám ísť?“ zakričal Liam na Boba. 

	 Navôkol sa rozprestierali pastviny plné zvierat, čo boli pravdepodobne geneticky modifikované shirské kone. Tieto však boli vysoké ako indické slony. 

	 Bob ukázal na pastviny. „Informácia: dvadsaťštyri kilometrov a stošesťdesiat metrov týmto smerom.“

	 „Takže dvadsaťštyri kilometrov,“ zamrmlal si pre seba Liam a sústredene uchopil obe páky. Ľavú páku potlačil dozadu a už sa rútil priamo na drevenú ohradu, ktorú poľahky zvalil. 

	 Kolesá traktora nadskakovali po nerovnej zemi a Liam mal čo robiť, aby sa uhol vyplašeným koňom, ktoré im vbiehali do cesty. 

	 „Pozor!“ skríkla Sal, ale už bolo neskoro. Traktor preletel cez dlhé drevené napájadlo a do vzduchu sa rozpŕchli úlomky dreva a kukuričné klasy. „Už nič,“ vzdychla si. 

	 Liam prešiel na opačnú stranu pastviny a strhol volant doprava, aby nevleteli do otvorenej stodoly. Potom sa valili cez dvor popretkávaný šnúrami na bielizeň. Niekoľko detí, ktoré sa hrali medzi vyvesenou bielizňou, sa v panike rozutekalo. O pár minút sa hnali cez vinohrad a radradom váľali vinič, ktorého konáre narážali do čelného skla a špinili ho hroznovou šťavou. 

	 „Prepáčte!“ zakričal Liam cez otvorené okno, keď prefrčali cez niečiu zeleninovú záhradu. 

	 Sal si všimla zhrozený výraz na tvári staršieho muža, ktorý stál ako obarený pri jednom zo skleníkov, krhla v jednej ruke a záhradnícke nožnice v druhej. Chýbalo len niekoľko centimetrov a boli by ho prešli. 

	 „Konečne sa ti podarilo niečo minúť,“ šomrala si popod nos Sal. 

	 „Nikdy v živote som nešoféroval!“ odsekol Liam so strnulým výrazom na tvári. 

	 „Liam...“ Sal už toho mala plné zuby. 

	 Liam žmúril cez špinavé okno a nevenoval jej pozornosť. 

	 „LIAM!“

	 „ČO JE?“

	 Sal mu jemne stisla rameno. „Možno by mal šoférovať 

	 niekto iný. Čo ty na to?“

	 „Au!“ zreval Liam a pošúchal si temeno, ktoré si narazil o nízky strop kabíny. 

	 Pomaly uvoľnil obe páky a traktor konečne zastal. Motor naposledy podráždene zavrčal za to, ako škaredo s ním zaobchádzali. 

	 Bob sa naklonil ponad Liamovo plece. „Odporúčanie: Toto vozidlo by som mal šoférovať ja.“

	 Liam horlivo prikývol. „Ehm, asi to tak bude najlepšie.“

	 

	 

	80. KAPITOLA

	2001, New York

	 Devereau pozoroval seržanta Freemana, ako nebojácne odrážal útoky nepriateľov. Do zákopu skákalo čoraz viac Britov a súboje jeden na jedného sa menili na súboje dvoch na jedného. Na zemi sa kopili mŕtvi a zranení vojaci. 

	  O tento zákop určite čoskoro prídeme.... 

	 Odrazu sa za Freemanom objavil britský vojak a chystal sa ho bodnúť do chrbta. Devereau naňho okamžite namieril revolver a strieľal, kým nevyprázdnil zásobník. Potom seržantovi kývol, aby prišiel k nemu. 

	 „Tento zákop je stratený,“ oznámil mu. „Musíme zaveliť na ústup!“

	 Freeman mal rovnaký názor. Práve sa načahoval za signálnou píšťalkou, ktorú mal zastrčenú v náprsnom vrecku, keď Devereau zachytil ďalší pohyb. Pri okraji zákopu sa objavili postavy s pištoľami, nato sa ozval povel a ovzdušie sa naplnilo oblakmi dymu a ohlušujúcim rachotom výstrelov. 

	 Britskí vojaci sa v panike škriabali cez okraj zákopu a utekali kadeľahšie. Väčšinou sa ukryli do kráterov alebo ruín okolitých budov. 

	 Plukovník Wainwright pálil so zúrivým pokrikom na ustupujúce britské oddiely. Jeho muži za ten čas dorážali posledných britských vojakov, ktorí nestihli ujsť. 

	 Freeman sa usmial na Devereaua. „Dopekla, pane, ale im ukázali!“ Pozrel sa na Wainwrighta, ktorý sa k nim predieral pomedzi mužov a triumfálne mával šabľou. 

	 

	 „Plukovník,“ oslovil ho Devereau, „myslel som si, že plán znie, že zostanete na svojom stanovišti, nech sa deje čokoľvek.“

	 Wainwright previnilo mykol plecom. „To je pravda, ale bola by hanba, keby sme tak rýchlo prišli o tento zákop.“

	  To by skutočne bola hanba. 

	 „Zdá sa, že ste prišli v pravý čas.“

	 Hľadeli na britské oddiely, ktoré sa zhromažďovali pri brehu. Ostrostrelci sporadicky vystrelili na hraničnú líniu, aby predišli útoku z ich strany. 

	 „Nemali by sme na nich zaútočiť?“ spýtal sa Wainwright. „Ešte sa nestihli zorganizovať. Mohli by sme využiť 

	 moment prekvapenia.“

	 „Nemáme dostatok mužov,“ odvetil Devereau. „Britov je vyše tisíc a nás je menej ako šesťsto. Najlepšie bude, ak sa odtiaľto ani nepohneme.“

	 Britskí vojaci zatiaľ narýchlo odpájali panely z člnov a upevňovali ich do štrku, čím si vytvorili provizórne opevnenie, za ktoré sa mohli ukryť. Zranených odtiahli do relatívneho bezpečia zákrytu, kde ich ošetrovali vojenskí lekári. 

	 Devereau žasol nach ich disciplínou a nad tým, ako rýchlo sa spamätali z dočasnej porážky. 

	 Niet divu, že polovica sveta je dnes pod anglickou vlajkou. A to ani nepatrili k elitnému pluku, pomyslel si, keď si zbežne prezrel hodnosť na uniforme jedného z mŕtvych britských vojakov. Mohli teda kedykoľvek očakávať príchod Čiernej, Grenatierskej či Kráľovskej stráže. 

	 „Vy ste to prežili!“ Obaja plukovníci sa pozreli ponad vrecia s pieskom, keď na okraji zákopu zbadali Maddy a Becky. 

	 „Radšej poďte dole!“ upozornil ich Wainwright. „Briti majú vynikajúcich ostrostrelcov.“ Len čo to dopovedal, preletela okolo nich guľka. 

	 Maddy okamžite zliezla do zákopu. „Preboha! Oni na mňa...“

	 „... mierili?!“ Devereau sa na ňu prísne pozrel. 

	 Becky zoskočila vedľa nej. 

	 Maddy sa poobzerala navôkol – všade sa váľali mŕtvoly alebo zranení. Vo vzduchu sa miesil smrad pušného prachu, potu, krvi a zvratkov. Zovšadiaľsa ozývalo stonanie zranených. 

	 Wainwright si to všimol. „Rýchlo sme zabudli, ako vyzerá skutočná vojna.“

	 Maddy sťažka preglgla a zbledla ako stena. Zo všetkých síl sa snažila zahnať nutkanie na vracanie. „Ja... ehm... prišla som za vami.“ Niekoľko ráz sa zhlboka nadýchla. „Poslala som ostatným správu, aby sa ponáhľali na miesto stretnutia. 

	 V momente, keď tam dorazia, ich môžeme vyzdvihnúť.“

	 „Kedy?“ opýtal sa Devereau. 

	 „Môže to byť hocikedy,“ odvetila Maddy. 

	 Na tvári sa mu objavil úškrn. Wainwright sa tiež usmial. 

	 „Takže, čím dlhšie tí britskí blázni zostanú dolu na brehu, tým lepšie pre nás.“

	 „Samozrejme.“ Devereau sa otočil k Maddy. Stíšil hlas. 

	 „A do akého roku to svojich kolegov pošlete?“

	 „Tisícosemstotridsaťjeden.“

	 „Tisícosemstotridsaťjeden... a tento svet sa zmení?“

	 „Niekedy okamžite. Niekedy po pár hodinách.“

	 „Po zmene udalostí v časovej línii nie je možné presne predpovedať príchod časovej vlny,“ pridala sa do konverzácie Becky. 

	 „Ale bude to skoro,“ uisťovala ich Maddy. „Dosť skoro na to, aby ste mohli prestať bojovať, len čo našich priateľov pošlem späť.“

	 „Myslíte, že sa máme vzdať?“ Wainwright a Devereau sa na seba pozreli. „Rád by som vedel, či tá vlna príde dosť skoro na to, aby sme sa vyhli popravnej čate.“

	 Maddy pokrútila hlavou. „To vám nedokážem povedať. 

	 Môže to trvať aj deň, takže...“

	 „Takže sa asi dohodneme, plukovník Wainwright, že budeme bojovať až do chvíle, kým tá vlna nepríde.“

	 Wainwright prikývol. „Úplne súhlasím, priateľu.“

	 Maddy si odfúkla. „Dobre, ale...“ otočila sa a ukázala smerom k základni, nad ktorou sa týčili ruiny mosta Williamsburg Bridge. 

	 „Anténa musí byť chránená, nech sa deje čokoľvek. Ak ju zničia, tak sme skončili.“

	 „Takže by sme mali udržať boj najdlhšie, ako sa bude dať,“ povedal Wainwright. „A čo môj tank?“

	 „Hej, stále ide. Máme elektrinu. A stroj času je nabitý a pripravený na použitie. Takže to je v poriadku.“

	 „Teraz už musíme len čakať,“ povedal Devereau. 

	 

	 

	81. KAPITOLA

	2001, New York

	 Kapitán McManus sa zahľadel na oblohu. Oblaky nad New Yorkom zafarbilo neskoré popoludňajšie slnko peknou lososovou farbou. Ešte dve hodiny a bude tma. 

	 Plukovník Donohue si poobzeral dôstojníkov, ktorí sa okolo neho zoskupili: kapitáni, poručíci, seržanti. „Sme na rade, páni. Lancashirské pušky to už majú za sebou a pripravili nám pôdu. Ako vidíte...“ otočil sa a ukázal ponad zákopníkov, ktorí pripravovali posledné kusy prístavných člnov na plavbu cez rieku East River, „tí... ehm, vzbúrenci... majú dve obranné línie. Zákopy prechádzajú paralelne k rieke, od tých továrenských budov naľavo po celej trase až k pozostatkom toho mosta napravo. Za týmto zákopom majú druhý v tvare podkovy. Zdá sa, že sa zahýba popod most. Určite doň budú ustupovať a použijú ho ako druhotnú obrannú pozíciu.“

	 McManus spolu s ostatnými dôstojníkmi natiahli krky, aby lepšie videli. 

	 „Za týmito dvoma obrannými líniami sa nachádza stará obranná línia Severu. Som si istý, že vám už porozprávali o tom, ako sa jeden pluk Konfederácie – chlapíci, čo ešte nedávno chránili zem, na ktorej práve stojíme –, vzbúril spolu s plukom Severu. Takže sme sa ocitli v dosť nezvyčajnej situácii a museli sme dočasne nájsť spoločnú reč s francúzskym vrchným velením.“

	 „Spoločnú reč, pane?“

	 Plukovník Donohue prikývol. „Ani jedna strana nechce, aby sa tento nezmysel  rozšíril. Takže Francúzi sú pripravení nechať nás konať v ich mene a, ako sa hovorí,  vyčistiť ranu.“

	 „To je od nich veľmi ľahkoverné!“ zakričal niekto. Davom sa prehnala vlna smiechu. 

	 „To áno,“ usmial sa. „No skôr by som povedal, že hlúpe.“

	 Hlavy začali prikyvovať. Hoci to bolo oficiálne prísne tajné, každý dôstojník v každom zúčastnenom pluku veľmi dobre vedel, že toto malé povstanie je pre Britov skvelou príležitosťou začať svoj posledný útok na Sever. Vlastne tá malá rebélia ani nemohla prísť v lepšom čase. Francúzi boli pripravení držať sa vzadu, zatiaľčo Briti zakročia a vzburu potlačia. No nevedeli, že Briti majú v pláne pokračovať 

	 v útoku, preraziť cez prvú líniu Severu a zvalcovať ich. 

	 „Kapitán McManus?“ oslovil ho plukovník Donohue. 

	 „Pane?“

	 „Myslím, že toto by mohla byť skvelá príležitosť vyskúšať našich Neohrozených predtým, než sa začne skutočný boj. Čo vy na to?“

	 „Áno, pane.“

	 „Choďte s nimi na breh ako podpora, ale rád by som videl, ako si naši experimentáli poradia sami, dobre?“

	 „Iba podpora. Áno, pane.“

	 „Vy ostatní môžete nasledovať druhú flotilu. Radšej by tam nemalo byť veľa našich chlapcov, keď tie príšery zavetria nepriateľa.“

	 Plukovník Donohue sa znova otočil, aby sa pozrel na pristávaciu plochu na opačnej strane rieky. Ako membrána sa nad ňou vznášal opar dymu z pušiek. Vtom sa ozval vzdialený výstrel a k oblohe sa zdvihol ďalší modrosivý oblak dymu. 

	 „A potom Boh pomáhaj tým chudákom, keď sa to stane.“

	 

	 

	82. KAPITOLA

	2001, blízko New Chelmsfordu

	 „Bob? Ako ďaleko je to ešte?“

	 Bob uvoľnil riadiace páky, práve keď sa obrovské kolesá traktora rútili do plytkej rieky, a po oboch stranách vozidla vyšplechli oblúky vody. 

	 „Informácia: tri kilometre, deväťdesiatsedem metrov od súčasnej pozície.“

	 Traktor sa vynoril na druhej strane rieky a zanechal za sebou dve hlboké ryhy v bahne na dne koryta. 

	 „Tri kilometre?“

	 „Potvrdzujem.“

	 „Tak tu zastav.“

	 Bob urobil, ako mu Liam prikázal. Zaradil páky do neutrálu a stlačil brzdový pedál. Prekvapene sa pozrel na Liama. 

	 „Prečo?“

	 Sal prikývla. „Áno, prečo? Veď sme skoro tam!“

	 „Práve preto,“ povedal Liam. Otočil sa a ukázal von zablateným zadným oknom kabíny. „Nechali sme za sebou stopu, ktorú by dokázal nasledovať aj slepý. Ak tento traktor hľadajú policajti alebo milícia, tak to nebudú mať ťažké.“

	 Blížil sa západ slnka, ktorý na idylickú krajinu okolo nich vrhal ružovkastú žiaru a dlhé studené tiene. V diaľke napravo od nich medzi platanmi ležala malá dedinka. Komíny vyfukovali k marhuľovej oblohe oblaky dymu. 

	 „Keby sme šli na traktore až na miesto stretnutia,“ pokračoval Liam, „mohli by nás prenasledovať poliši alebo vojaci priamo k oknu. Sú to tri kilometre... ak pobežíme, môžeme tam byť za koľko? Za dvadsať minút alebo tak nejako?“

	 Bob prikývol. „To je rozumné taktické rozhodnutie.“

	 Lincoln zavzdychal a ukázal na svoje staré čižmy – jedna sa mu vpredu roztrhla. Z rozodratej ponožky mu trčali dlhé chlpaté prsty. Pohýbal nimi. „Moje nohy sú zodraté ako žobrákova peňaženka.“

	 „Och, džáhula! Vy lenivec jeden!“

	 Liam otvoril dvere a vyskočil z traktora na breh rieky. 

	 „Poďte! Už to nie je ďaleko!“

	 Bob tvrdo pristál vedľa neho. „Správne, nie je to ďaleko.“

	 Sal vystrčila Lincolna von. „O chvíľu sme tam.“

	 

	 

	83. KAPITOLA

	2001, New York

	 Maddy sa pozrela na monitory pred sebou. Ďalší rozmazaný rozštvorčekovaný obrázok s nízkym rozlíšením, na ktorom bolo rozbahnené pole plné dlhých drevených chatrčí. 

	 Videla niekoľko stromov a stmievajúcu sa oblohu. 

	 Počítačový Bob posielal na miesto stretnutia slabý signál, ktorým každých desať minút skontroloval zmenu hustoty okolia a odfotil maličký obrázok, no to pomaly uberalo energiu z úplne nabitej batérie prenosového stroja – z dvanástich svetiel už zhasli tri. 

	 Ešte pár obrázkov a budú musieť čerpať z ušetrenej energie, ktorú však potrebovali na to, aby priviedli Liama a ostatných do roku 1831 a potom ich preniesli domov. 

	  No tak, Liam! Kde, dopekla, ste?! 

	 Videl ďalších šesť lodí, ktoré sa šinuli po rieke. Devereau s rastúcim znepokojením hľadel, ako sa vojaci, čo si stále držali pozíciu na štrku za panelovými bariérami, začali vytrácať zo stredu pristávacej plochy. Zdalo sa, že lode mieria práve tam. 

	 „James...“ povedal v hustnúcom šere. Wainwright bol niekde nablízku. „Wainwright!“

	 Počul Wainwrighta kráčať cez zákop, tľapkať po pleci vojakov a rozdávať cestou povzbudivé slová každému mužovi. Nakoniec došiel až k Devereauovi. 

	 „Čo sa deje?“

	 Devereau ukázal prstom a podal mu ďalekohľad. 

	 „Prichádzajú posily.“

	 Wainwright prižmúril oči a zadíval sa do ďalekohľadu. 

	 Potočením kolieska ho zaostril na škatuľu pripomínajúcu trup jednej z lodí. Ochranné panely boli vztýčené a ukrývali niekoľko oddielov. Zdalo sa mu, že zbadal, ako sa ponad panel vystrčila hlava. Namieril ďalekohľad na vlajku, ktorá povievala v zadnej časti lode vedľa kormidelníka. 

	 „Keby som dovidel na vlajku pluku... tak by som mohol...“ Jeho slová zanikli. 

	 „Čo? Čo sa deje?“

	 Wainwright si zložil ďalekohľad. „Čierna stráž.“

	 Devereau ich poznal. Bol to jeden z najlepších plukov britskej armády. Silene sa usmial. „Nuž tak v tom prípade nás tentoraz čaká ešte spravodlivejší boj.“

	 Wainwright opatrne pokrútil hlavou. „Nie, William.“ 

	 Slová boli určené len Devereauovi. „Toto nie je dobré. Čierna stráž je pluk, ktorý skúša experimentálne jednotky.“

	 „Experimentálne jednotky?“

	 Vystrašený výraz na Wainwrightovej tvári mu prezradil viac, než si prial vedieť. „Dobrý Bože! Myslíš na...“

	 „Eugenikov? Presne tak.“

	 Devereau sa otočil, aby sa pozrel na rieku. Šesť lodí s vysokými panelmi prešlo už takmer celú trasu po rieke, zvuky motorov, ktoré vrčali a prskali v tichu vybojovaného kúska pustatiny plného kráterov a buriny. 

	 Neprítomne sa škrabal na brade. „Takže sa musíme uistiť, že naša paľba sa zameria na tie lode. A na tie monštrá vo vnútri.“

	 Wainwright prikývol. 

	  Pretože nech už sú tam akékoľvek príšery... ak sa dostanú do zá kopu... 

	 „Chlapi by o tom mali vedieť,“ dodal. 

	 „Súhlasím.“

	 Devereau si priložil ruky k ústam. „Počúvajte, chlapi!“

	 Tiché mrmlanie stoviek hlasov v zákope náhle ustalo. 

	 „Prichádzajú lode a na ich palubách sa nachádzajú eugenické jednotky!“

	 Očakával panický krik, možno rinčanie zbraní, ktoré muži odhodia na zem predtým, ako sa vyškriabu zo zákopu a utečú, no namiesto toho sa rozhostilo úplné ticho. Videl špinavé tváre, ktoré sa k nemu otáčali a vpíjali do seba význam toho, čo práve povedal. 

	 „Chápete, NEMÔŽEME tým príšerám dovoliť, aby sa k nám dostali! Je to jasné?“

	 Zamrznuté tváre, zamrznuté výrazy, ústa otvorené dokorán... a stále ticho. 

	 „Je to JASNÉ?“

	 „Áno, pane!“ ozval sa napokon seržant Freeman. 

	 „Nech z tých lodí vystúpia akékoľvek bytosti, zabijeme ich všetky do jedného! Zastrelíme ich skôr, než vkročia na breh!“

	 Niekoľko mužských hlasov nepresvedčivo zaburácalo. 

	 „Skontrolujte si zbrane, skontrolujte si muníciu! A pripravte sa!“ otočil sa smerom na rieku. 

	 Zo šiestich lodí, ktoré videl prichádzať, sa dve naľavo a dve napravo pomaly plavili vpred a potom začali spomaľovať. 

	 Pristáli medzi člnmi prvej vlny útoku. Dve stredné plavidlá sa držali vzadu. 

	  Čo majú za lubom? 

	 Panely na štyroch lodiach klesli. Britské jednotky nestrácali čas a hneď spustili rampy do vody. Niektorí vojaci začali strieľať. 

	 „PRESTAŇTE STRIEĽAŤ!“

	 Freeman a niekoľko podporučíkov bežalo s príkazom po zákope a streľba stíchla. Posledná vec, ktorú potrebovali, boli prázdne zásobníky vo chvíli, keď na zem dopadnú rampy posledných dvoch člnov. 

	  Dva stredné člny... Tie príšery budú v nich. 

	 Čierna stráž pomaly prechádzala po brehu, kým si nenašla kryté miesta, ktoré opustili bojovníci z prvej vlny. Devereau začal byť netrpezlivý, nadával na panely, ktoré by mohli padnúť. Bol nervózny z toho, aké príšery tentoraz stvorili v Británii. 

	 Počul britského dôstojníka vydávať príkazy. A o chvíľu zbadal niekoľko malých okrúhlych granátov, ktoré sa rozkotúľali po štrku. Granáty syčali a vypúšťali hustý žltý dym. 

	 Najskôr si pomyslel, že ide o jedovatý plyn, no potom si uvedomil, že muži na brehu nemali na tvárach masky. Keby ich chceli otráviť, určite by granáty hodili hore svahom až k zákopu. 

	 Wainwright zahrešil. „Ďalšia sprostá dymová clona.“

	 „NAMIERTE ZBRANE!“ kričal Devereau. 

	  Budeme počuť šplechnutie. 

	 „NA MÔJ POVEL, PÁĽ!“

	 Nasledovalo niekoľko sekúnd dlhého, trýznivého ticha, zatiaľčo hmla hustla a rozpínala sa ponad štrk. Najprv úspešne maskovala len prostredné plavidlá, ale pomaly začala zahaľovať aj ostatné. 

	 A vtedy sa niekde v hmle ozvalo rinčanie uvoľnených západiek a prvé šplechnutie rampy, ktorá pristála vo vode. 

	 „PÁĽ!“

	 Nad zákopom sa po celej dĺžke vznášal pás sivomodrého korditového dymu. Pištole do žltej hmly rýchlo strieľali jednu ranu za druhou a niekoľko guľometov chrlilo záblesky a stály prúd guliek. 

	 Aj v kakofónii striel Devereau rozoznal cvengot nábojov narážajúcich do čohosi kovového a potom začul, ako niečo ťažké šplechlo do vody. 

	 Niečo veľké. 

	 Žltá hmla pomaly redla a postupovala, kĺzala sa hore svahom smerom k nim a skrývala, čo bolo pred nimi, dlhšie, než bolo spravodlivé. 

	 Plukovník sa s prižmúrenými očami zadíval do žltého oparu, no podarilo sa mu zachytiť len výstupok tehlového komína. Hlavu a plecia vojaka, ktorý nad sebou držal vlajku pluku a bol príliš hlúpo sebaistý, aby sa skryl počas streľby. 

	 Okraj ľavej lode... a obrysy mosta, ktorý sa ako duch skláňal nad bojovým poľom. 

	 A potom niečo tmavšie, čo bolo bližšie, oveľa bližšie než čokoľvek iné... a oveľa jasnejšie. Driapalo sa to hore svahom smerom k nim. 

	 „Bože, pomôž nám,“ zašepkal Devereau, keď sa to vynorilo z posledného chuchvalca hmly, ktorá sa vlnila hore kopcom. 

	 

	 

	84. KAPITOLA

	2001, New York

	 Na ľudí sa tvor podobal len tým, že mal dve ruky a dve nohy, no tam sa jeho podoba s človekom končila. Týčil sa nad nimi takmer taký vysoký ako poschodový autobus, takmer taký široký ako dom. Keď sa vynoril z dymu, Devereau si všimol, že vyzerá, akoby nemal hlavu. Hoci tam, kde obrovská masa svalov a kostí spájala jedno plece s druhým, bol malý hrboľs malými dierkami namiesto očí a rúrkou namiesto úst. 

	 Ako sa hnal miernym briežkom posledných pár metrov a bolo naňho lepšie vidieť, ponášal sa skôr na stroj, automat pokrytý hrubými plátmi kovu, ktoré do seba pri každom pohybe narážali a rinčali. 

	 Plukovník si uvedomil, že jeho muži prestali strieľať 

	 presne ako on. Zamrzli v hrozivom úžase. 

	 „PÁĽTE!“ vykríkol. 

	 Zem okolo príšery zasypala spŕška iskier z odrazených nábojov. Bežiaci obor spomalil a nakoniec zastal. Rozzúrene sa zaháňal okolo seba a Devereau si všimol, že pod kovovými plátmi sa z času na čas odhalí bledosivá pokožka postriekaná kvapkami tmavej krvi. 

	 Ozruta neisto spravila posledný krok vpred a prudko sa sklátila na kolená. Pod spŕškou guliek, ktoré sa na ňu zamerali, sa pomaly prevalila ponad zákop ako sťatý strom. Jedna gigantická ruka dopadla do zákopu a zadlávila jedného vojaka. 

	  Božemôj! Celý pluk sa namakal, kým sme ho dostali. 

	 Z dymovej clony sa vynorilo ďalších jedenásť príšer. Tentoraz na nich začala páliť len polovica mužov. Ostatní museli vymeniť zásobníky. Obri sa na nich vrhli v priebehu niekoľkých sekúnd. Zastali nad hraničným zákopom, jeden či dvaja sa nadeň dokonca postavili obkročmo a udierali do zákopu okovanými ručiskami. 

	 Ich päste vo veľkosti pivného suda mali rôzne druhy doplnkov. Niektorí mali kovové klietky, z ktorých vytŕčali tridsaťcentimetrové bodce. Pár z nich malo ku kovovým obručiam, čo im zvierali tri prsty, privarené meče podobné Devereauovej šabli, takže pôsobili ako obrovitánske pazúry. Jedna beštia mala dokonca rotujúcu cirkulárku poháňanú vrčiacim motorom, ktorú mala pripevnenú k nadlaktiu. 

	 Muži, ktorí stáli pod netvormi, nemali žiadnu šancu. 

	 Streľba zo vzdialenej časti zákopu sa znova obnovila, niektorý z tímov Konfederácie so samopalmi sa pokúšal zostreliť aj druhé monštrum a sústredil streľbu na jeho hruď. Keď sa bytosť zvalila na zem, Devereauovi sa naskytol lepší pohľad na malú hlavu, takmer úplne vpadnutú do hrude, na dve malé tmavé oči, štrbinku namiesto nosa a rúrku vytŕčajúcu z miesta, kde mali byť ústa, ktorá sa stáčala popod plát brnenia na ľavom pleci až k páru kyslíkových bômb, čo mala príšera pripútané na chrbte. 

	 Ešte desať týchto beštií... desať! Zaháňali sa päsťami s čepeľami a bodcami po mužoch v zákope, trhali, drvili a pitvali každého chudáka v dosahu. 

	 „Premôžu nás!“

	 Wainwright prikývol. „Mali by sme zaveliť na ústup!“

	 Mal pravdu. Zostať v dosahu ich brutálnych rúk s čepeľami bolo úplné šialenstvo. Zákop bol takmer stratený. 

	 Azda otvorené priestranstvo, ktoré ich delilo od podkovy, poskytne mužom pri ústupe šancu skoliť ešte niekoľko netvorov. 

	 „Dajte sa na ústup!“ zreval Devereau, no jeho krik zanikol v jačaní, rinčaní kovu o kov, v burácaní zbraní a cinkaní nábojov, ktoré sa odrážali od železných plátov. 

	 Skúsil to znova s dlaňami priloženými k ústam: „DAJTE SA NA ÚSTUP!“

	 „PODKOVA!“ dodal Wainwright. 

	 Poľnica zatrúbila na ústup a tí muži, ktorí boli ešte nažive a mali nohy a ruky, sa začali škriabať von zo zákopu ako vystrašené vrany z poľa. 

	 „Čo sa tam vonku deje, Becky?“

	 „Idem to preskúmať,“ povedala podporná jednotka a vykročila k dverám. 

	 Zo vzdialených hlasov sa Maddy zdalo, že sa Briti znova snažia získať prvý zákop. No tentoraz znel boj inak. Počula menej streľby a viac hlasov. Vojenská poľnica zatrúbila nejaký signál. Nemala ani tušenie, čo to znamená, no predpokladala, že to nebudú dobré správy. 

	 „Och, Bože... už idú!“ uvedomila si, že sa jej trasie celé telo. Neznášala zvuk svojho hlasu, ktorý bol škrekľavý a pisk

	 ľavý ako hlas dievčatka. 

	  Prečo som taká hrozná hlupaňa? 

	 Závidela plukovníkom. Obaja boli z toho istého cesta – 

	 vráskaví veteráni s rovnakými spôsobmi – pokojní, džentlmensky zdvorilí. Presne ich vystihovala fráza – držať so za ťatými zubami. 

	  A ja sa tu celý čas trasiem ako rozmaznaná čivava na lavičke v parku. 

	 „Bob, urob ďalšiu kontrolu okolia.“

	 > Maddy, poslednú kontrolu som vykonal len pred siedmimi minútami. 

	 „Ja viem! Ja viem! Aj tak to urob!“

	 > Informácia: ak zvýšime počet kontrol, oveľa rýchlejšie minieme nahromadenú energiu. 

	 „Ježiš! Ja to viem! Prosto to urob!“

	 > Potvrdzujem. Aktivujem kontrolu okolia. 

	 Becky sa predrala do zákopu v tvare podkovy, ktorý sa vinul okolo základne. 

	 Muži, čo čakali pri stene zosilnenej vrecami s pieskom a drevenými latkami, kým sa boj dostane až k nim, na ňu zmätene hľadeli. 

	 „Tu nie ste v bezpečí, slečna,“ povedal jeden. „Radšej sa vráťte dnu.“

	 „Budem v poriadku,“ odvetila Becky a mykla nad jeho poznámkou plecom. „Ďakujem za váš záujem.“ Našla si miesto medzi dvoma vojakmi a vystúpila na škatuľu s muníciou, aby sa pozrela ponad okraj zákopu. 

	 Troskami posiata zem, ktorá sa zvažovala dolu k hranici, bola plná mužov tackajúcich sa hore kopcom k nim. Mnoho z nich bolo zakrvavených. Za nimi videla plášť rednúcej žltej hmly nad predným zákopom a ďalších mužov, ako z nej vybiehajú. Zazrela aj niekoľko veľkých siluet, ktoré sa týčili nad zákopom. Napočítala ich deväť. 

	 „Čo sú zač?“ opýtala sa muža vedľa seba. 

	 „P-príšery! Briti ich privolali zo samotného pekla.“

	 „Sú to genici, madam,“ vysvetlil jej druhý. „Vypestovaní z krvi a častí ľudského tela.“ Muž pokrútil hlavou nad slovami druhého vojaka. „Nie sú to žiadni diabli ani démoni z pekla. Sú to len vúdú bábky.“ Vzdychol si. „Ešte horšie... je to príroda pomiešaná tak, ako nikdy nemala byť.“

	 Becky prikývla a premýšľala, čo tým vojak asi myslel. 

	  Geneticky modifikované jednotky. 

	 Prvý z ustupujúcich mužov zoskočil do zákopu ďalej od nich. Oči mal vypúlené a lapal po dychu. 

	 „Ježiš! Nedajú... nedajú sa... zastaviť!“

	 Ostatní takisto poskákali do zákopu a skotúľali sa vedľa neho. „Tí genici! Tí mizerní Briti na nás znova poslali genikov!“

	 Medzi mužmi sa šíril strach ako oheň po vysušenom pšeničnom poli. 

	  Títo vojaci prejavujú extrémnu úroveň stresu. 

	 Vypočítala, že ich schopnosť boja je značne znížená. V skutočnosti si už z pohľadu na ich tváre bola takmer istá, že hrozí nebezpečenstvo, že zákop opustia. Postavila sa na škatuľu s muníciou, aby bola o hlavu vyššie od nich. 

	 „DÁVAJTE POZOR!“ vyštekla. 

	 Bledé tváre postriekané krvou sa otočili k nej. 

	 „Informácia: zaútočili na nás geneticky modifikované bojové jednotky. Sú navrhnuté tak, aby vydržali značné poškodenie... ale dajú sa zničiť!“

	 „Sú to démoni! To, čo pošle diabol, sa nedá premôcť!“

	 „Nie, dofrasa! Ona... ona má pravdu!“ kričal zakrvavený muž. „Dvoch sme už zabili! Aspoň myslím. Dvoch som videl padať k zemi!“

	 „Sústreďte paľbu hlavne na zraniteľné miesta!“ rozkázala Becky. „Obehový systém, nervový systém. Hruď a hlavu.“ 

	 Vrhla na nich prísny pohľad. „Je to jasné?“

	 Muži si ju nemo prezerali. 

	 „Jediný správne mierený náboj môže tie jednotky zneškodniť! Paľbu musíte sústrediť na hlavu a hruď!“

	 Obrátila sa, aby videla na svah, a zbadala Devereaua a Wainwrighta, ako bežia k nim. Ukázala na nich. „Pozrite! 

	 Vaši veliaci dôstojníci! Oni potvrdia, čo som vám práve povedala!“

	 Plukovníci pribehli medzi poslednými mužmi. Dychčali, fučali a lapali po dychu. Devereau si všimol, že Becky stojí na otvorenom priestranstve. 

	 „Čo to, dopekla robíte, ženská? Skryte sa!“

	 Becky jeho výbuch zlosti ignorovala, pokiaľsa obaja muži nezošmykli po vreciach s pieskom a nepristáli na zemi vedľa nej. Devereau sa postavil, dychčal, až sa takmer povracal, kým konečne chytil dych. 

	 „Som celkom v poriadku,“ povedala mu. „Musíte si sadnúť a pozviechať sa.“ Chytila ich oboch za plecia a tlačila dolu, až kým nedychčali čupnutí pri zemi. Kľakla si vedľa nich. „Oddychujte. Vaši vojaci potrebujú, aby ste boli v bojovej pohotovosti.“

	 Wainwright skrčený pri Devereauovi sa pozrel hore na stenu zákopu. „Povedali ste... v bojovej pohotovosti?“ dychčal. 

	 „Potvrdzujem.“

	 Otočil sa na Devereaua a uškrnul sa. „Aká...“ zafunel, 

	 „... pozoruhodná mladá dáma, čo?“

	 Devereau prikývol. „Skutočná vojačka.“

	 

	 

	85. KAPITOLA

	2001, New Chelmsford

	 „Informácia: miesto stretnutia je od nás vzdialené stoštyridsaťtri metrov.“

	 Liam hľadel na drevený plot a bahnisté pole za ním. „Žartuješ! Maddy vybrala prasaciu farmu?“

	 Bob pokrútil hlavou. „Tentoraz nežartujem.“

	 „Tá nás fakt neznáša.“ Sal sa zdvíhal žalúdok od silného zápachu prasiat. „Sú to nechutné zvieratá.“

	 „Je to len blato a pár prasiat. Poďme.“

	 Preskočil cez plot a so šplechotom pristál na druhej strane. „Ou... je to trochu hlbšie, ako som si myslel.“

	 Ostatní po jednom liezli na plot a pridali sa k Liamovi. 

	 Sal ako posledná, pričom si ustavične šomrala popod nos. 

	 V slabom svetle súmraku videli, že prasatá sú zhromaždené vo vzdialenom rohu. Pravdepodobne bol čas kŕmenia alebo prebiehala nejaká prasacia spoločenská udalosť. 

	 „Ktorým smerom, Bob?“

	 Bob ukázal prstom na miesto medzi dvoma dlhými nízkymi chlievmi. 

	 Liam ich viedol, čvachtal sa cez blato, až kým nenašiel suchší, pevnejší kus zeme. 

	 „Zachytávam častice.“

	 „Robí kontrolu okolia,“ povedal Liam. „Ponáhľajte sa! 

	 Musí vedieť, že sme tu!“ Bežal dopredu do tmy smerom k miestu medzi chlievmi. Keď už bol konečne tam, začal skákať a mávať rukami. „To je ono?“ kričal na Boba. „Som na správnom mieste?“

	 „Potvrdzujem.“

	 „Čo, pre Boha živého, ten blázon robí?“ opýtal sa Lincoln, keď si otriasal z topánok blato. 

	 „Hýbe sa,“ povedala Sal. „Snaží sa, aby ho zachytila kontrola okolia.“

	 O chvíľu prišli k nemu medzi chlievy, práve keď sa slabé lúče slnka stratili za horizontom zvlnených hôr. 

	 „Hej! Sme tu, Maddy!“ skackal natešene. „Poď si po nás!“

	 Bob nadvihol jedno obočie. „Si si vedomý toho, že nás nemôže počuť, Liam?“

	 „Ja viem... len som...“ rozpačito sa zaškeril. „Len sa teším domov, to je všetko.“

	 Lincoln si sadol na kraj napájadla s vodou a vyzul si topánky. Jednu zdvihol a začal z nej vytriasať blato, ktoré sa dostalo dnu. „Takže sa vrátime do roku tisícosemstotridsaťjeden?“

	 Sal prikývla. „Vezmeme vás domov, pán Lincoln.“

	 „Chápem,“ zamrmlal s náznakom sklamania v hlase. 

	 „Bude to zvláštne, vrátiť sa do New Orleansu. Znova pracovať ako člen posádky nákladného člna.“

	 Zdvihla mu druhú topánku a steblom slamy z nej zoškrabávala blato. „Ale vy sa k tomu predsa nevrátite, no nie?“ priateľsky sa naňho usmiala. 

	 Zdvihol pohľad na Sal. „Hovoríte o tom osude, ktorý ma vraj čaká?“

	 „Áno.“

	 „Bol som nevzdelaný drevorubač bez peňazí, než došlo tejto... nehode. Keď sa vrátim, stále budem nevzdelaný drevorubač bez peňazí, no ešte k tomu budem aj smrdieť ako prasa.“

	 „Nie...“ chytila ho za ruku, „nie, Abraham... videli ste to, čo ja. Však?“

	 Pohľady sa im na chvíľu stretli. 

	 „Toto všetko je zlé,“ zašepkala. „Tento svet a... a tie chúďatá bytosti, inteligentné bytosti, ku ktorým sa správali ako k veciam, strojom, nástrojom. Vaša krajina, ktorá sa už celé storočie zmieta vo vojne. A kvôli čomu? Kvôli záujmom iných krajín? Vy... vy  ste dôvod, prečo sa to všetko stalo.“

	 „A len ja to môžem zmeniť?“

	 Prikývla. 

	 „A čo som ja,“ vzdychol si. „Obyčajný tulák bez peňazí... 

	 Ako by som sa už len mohol stať prezidentom?“

	 „Podarí sa vám to,“ odvetila Sal. „Koniec koncov, ste dosť tvrdohlavý, no nie?“

	 „A dosť drzý, namojveru,“ dodal s úsmevom Liam. „To vždy pomáha.“

	 „A,“ stisla mu ruku, „viete, čo je správne. Viete, akou cestou máte ísť... Nikto nemá takú výsadu, aby sa dozvedel, kam by sa mal jeho život uberať.“

	 „Získali ste privilégium znalosti svojej budúcnosti,“ povedal Bob. „To je taktická výhoda, ktorú budete schopný využiť na...“ prestal rozprávať a zdvihol ruku. „Liam, mal by si sa uhnúť. Zachytil som častice.“

	 Liam si sadol na napájadlo vedľa Lincolna. „A nie každý môže vidieť to, čo ste videli vy, pán Lincoln, a potom sa vrátiť do svojho života.“ Smutne mykol plecom. „Ja a Sal to privilégium nemáme.“

	 Sal prikývla. „Toto teraz robíme. Toto budeme robiť už navždy, predpokladám.“

	 Priamo pred nimi sa zachvel kúsok tmavej oblohy ožiarenej prvými hviezdami. 

	 „Och, pozrite sa,“ rozžiaril sa Liam, „toto je náš odvoz domov.“

	 

	 

	86. KAPITOLA

	2001, New York

	 Vojaci sa znova pustili do boja. No tentoraz sa rinčanie zbraní a rany z pušiek ozývali oveľa bližšie. Maddy sa obávala, aby nepoškodili anténu na streche základne. Stačil by jeden priamy zásah, len jeden... a všetka snaha, všetky životy vojakov by vyšli nazmar. 

	 Becky bola vonku a bojovala spolu s chlapmi. Podporná jednotka bola určite vo svojom živle. Robila predsa to, čo vedela najlepšie. 

	 Maddy začula, ako niekto, pravdepodobne plukovník Devereau, rozdáva príkazy, za ktorými nasledoval hukot ťažkého guľometu. Keď vykukla popod rolovacie dvere, zbadala, ako sa všetky tri guľometné čaty presúvajú do zákopu v tvare podkovy. 

	  Už sa to blíži. 

	 Obaja plukovníci trvali na tom, že guľometné tímy budú poslednou obrannou líniou a pevnosť bude ich Alamo. 

	 A ten plán už očividne uskutočňovali. 

	  Och, Kriste... pohni si, Liam! 

	 > Maddy? 

	 „Čo je?“

	 > Kontrola okolia práve zachytila pohyb. 

	 „Opakovaný alebo náhodný?“

	 > Opakovaný. 

	 „Urob fotku!“

	 > Potvrdzujem.

	 Svetlá na prenosovom stroji sa rozsvietili a časopriestor sa pomaly otvoril. Maddy hľadela na monitor na pravej strane, na ktorom sa objavil rozštvorčekovaný obrázok s nízkym rozlíšením. Bol to rovnaký obrázok ako naposledy: zablatené pole, nízke vidiecke domy, tmavnúca obloha. No tentoraz rozoznala aj siluetu nejakého blázna, ktorý poskakoval ako pajác. 

	  Liam! 

	 „To sú oni!“

	 > Potvrdzujem. Aktivujem okno? 

	 „Áno! Okamžite!“

	 Rad svetiel na prenosovom stroji sa náhlym vypustením nahromadenej energie rozblikal a jedno zelené svetielko za druhým sa postupne menilo na červené. Medzitým sa naraz otvorili dve okná: jedno len stopäťdesiat kilometrov odtiaľa druhé v New Orleanse v roku 1831. To im úplne vybije batériu. 

	 A zvyšok už je na nich. 

	 Ďalšia príšera sa zviezla na kolená pod nepretržitou paľbou nábojov. Hoci sa jej z niekoľkých tržných rán valila krv, naštvane sa zaháňala obrovskými päsťami. 

	 „Dostali sme ďalšieho!“ zvolal naradostene seržant Freeman. 

	 „Poďte sem! Tu je to dobré. Presne tu!“ Wainwright mával na ďalšie guľometné čaty, aby sa postavili oproti stene zákopu. „Páľte na tamtých genikov! Do hornej časti hrudníka... sú tam medzery v brnení! Vidíte?“

	 Devereau za ten čas sledoval hraničný pás, pri ktorom sa zhromažďovali britskí dôstojníci. Z lodí vypustili Briti niekoľko svetlíc, a tak bolo celé bojové pole zaliate krvavočerveným svetlom. Plukovník si to rýchlo zrátal. Zostávalo im zneškodniť šesť posledných genikov, ktorí sa pomaly teperili hore svahom. 

	 

	 

	87. KAPITOLA

	2001, New York

	 Becky pozorovala, ako tie obrovské beštie neúnavne švihali rukami a do vzduchu vyletovali ako kusy zeminy krvavé časti ľudských tiel. Ani moment zaváhania, žiadne pochybnosti o morálke – nad zabíjaním ľudí premýšľali asi tak, ako by nad dreveným pňom uvažovala motorová píla. Orientovali sa len na to najnevyhnutnejšie, dôležité bolo vykonať úlohu. 

	 Ibaže Becky mala vlastnú misiu, ktorú bolo treba splniť. 

	 Všimla si, že vojaci z jednej guľometnej čaty ležia roztrhaní na kusy a z hlavne guľometu, ktorý stál na trojnožke a mieril na oblohu, sa ešte stále dymí. 

	 Nenápadne sa prešmykla ku guľometu a práve vo chvíli, keď príšera zachytila pod sebou pohyb, Becky vytiahla guľomet z držiaka a namierila na ňu hlaveň. 

	 Keďže obra zospodu nechránilo žiadne brnenie, dostal priamy zásah. Najprv sa mu z hrude vydral ukrutný nárek, zúfalý výkrik hnevu a bolesti, no potom sa začal zúrivo oháňať päsťami a trubička, ktorá mu vychádzala z úst, lietala zo strany na stranu. 

	 Obor sa ešte chvíľu tackal, až sa napokon zrútil do zákopu. Becky pocítila, ako sa od nárazu niekoľkých ton železa a svalov zachvela zem. 

	 Keď Briti vystrelili ďalšiu svetlicu, bojisko sa znova ponorilo do karmínovočerveného súmraku. Podporná jednotka v okamihu zhodnotila bojovú situáciu. Zostávali už iba dvaja genici pri vzdialenej časti zákopu v tvare podkovy. Nato zbadala niekoľko mužov, ktorí neboli zmrzačení, ako sa začali škriabať von zo zákopu. A dvesto metrov odtiaľk nim pochodovali britskí vojaci v troch dokonalých radoch. 

	 Medzitým sa plukovník Devereau snažil zhromaždiť 

	 preživších vojakov a Wainwright bol zaneprázdnený strieľaním na blížiacich sa Britov. Posledná obranná línia priamo pred základňou však zostala prázdna. 

	 Chyba. 

	 „Devereau!“ zvrieskla Becky. 

	 Plukovník sa okamžite obrátil. 

	 Podporná jednotka ukázala na základňu a hodila jeho smerom guľomet. „Musíte sa presunúť do poslednej obrannej pozície!“ kričala. 

	 Devereau sa pozrel na ťažký guľomet, ktorý ležal na zemi, a prikývol. 

	 Pri vzdialenej časti zákopu v tvare podkovy sa niekoľko mužov uhýbalo pred obrovskými päsťami posledných dvoch príšer. V zákope nehybne ležal druhý guľomet. Získať ho stálo za riziko. 

	 [Hodnotenie: ťažký guľomet – taktická hodnota = 

	 VYSOKÁ]

	 Becky vzala z rúk jedného mŕtveho vojaka šabľu a vyštverala sa von zo zákopu. Zamierila priamo ku genikom. 

	 Len čo mala na dosah prvého z nich, vytasila šabľu a urobila nízky, kruhovitý švih. Čepeľvo vzduchu opísala oblúk a zasiahla obra priamo do píšťaly, ktorá bola hrubá ako ľudský trup. Obor stratil rovnováhu a zrútil sa do zákopu ako kus hovädzieho. Hrubé pláty kovového brnenia, ktoré mal na sebe, zarinčali, akoby kamión vyklopil celý náklad na skládku starého železa. 

	 Kým sa ochromená obluda zúfalo snažila pozviechať zo zeme, Becky za ňou zoskočila do zákopu. Naklonila sa ponad malú hlavu netvora a vtedy zachytila jeho pohľad. Jeho oči bez bielok boli prázdne a bez výrazu ako oči obrovského hmyzu. 

	 Odrazu sa tie oči zaleskli. 

	  Boli to slzy... alebo úľava? 

	 Podporná jednotka nezaváhala a vrazila genikovi šabľu do nechráneného miesta pod krkom. Netvor privrel oči, akoby sa zmieril s tým, čo malo prísť, jeho svaly sa ešte raz napli a naposledy vydýchol. 

	 Becky znova skontrolovala bojisko. Briti už boli tridsať 

	 metrov od nich. V zákope v tvare podkopy zostalo len niekoľko tuctov živých mužov. Niektorí z nich sporadicky strieľali, no väčšina bola ochromená šokom. A za nimi, mimo zákopu, okolo naštartovaného tanku utekalo niekoľko desiatok mužov do bezpečia brooklynských ruín. 

	 Devereauovi sa napokon podarilo zhromaždiť tucet mužov, ktorých hnal k pevnosti. 

	 Wainwright sa pridal k Becky a ukázal na Devereaua a skupinku vojakov. „Musíme pre nich získať trochu času, aby si stihli nachystať guľomet!“

	 „Potvrdzujem,“ odvetila a kývla na niekoľkých mužov v zákope. „Ja zdržím nepriateľov a vy choďte k základni. 

	 Musíte ju brániť čo najdlhšie!“

	 Wainwright prikývol. Potom zavolal na vojakov a začali sa presúvať k základni. 

	 Becky sa načiahla za dymiacim guľometom a zložila ho z trojnožky. Hlaveň namierila na Britov, ktorí boli už len pätnásť metrov od nej, a vystrelila. 

	 

	 

	88. KAPITOLA

	1831, New Orleans

	 Abraham Lincoln zízal na ulicu Powder Street, ktorá sa podvečer hemžila prístavnými robotníkmi. Muži ukladali balíky kožušín a iných výrobkov na svoje pramice a vymieňali si hlučné pozdravy, ktoré zanikali v hluku nákladných vozov s kovovými obručami a dupote konských kopýt. 

	 Oproti cez cestu bol hostinec, v ktorom rozhajdákal posledné peniaze, aby utopil žiaľ. Zdalo sa mu, že odvtedy prešla celá večnosť. 

	 „A som tam, kde ste ma prvý raz našli,“ povedal. 

	 Sal prikývla. „Tam, kde máte byť.“

	 „Teraz sa mi to tu zdá oveľa menšie,“ usmial sa. 

	 „Po tom všetkom, čo ste videli, sa vám ani nečudujem.“

	 „A aké to boli neuveriteľné veci! Som si istý, že sa mi o tom bude nadosmrti snívať.“

	 „Ale musíte to udržať v tajnosti,“ upozornila ho. „O tom, čo sa stalo, nesmiete nikomu povedať!“

	 „Jedného dňa sa stanem prezidentom, mladá dáma, a bol by som blázon, keby som rozprával o lietajúcich lodiach, eugenikoch alebo strojoch, ktoré prenášajú človeka v čase. 

	 Takého šialenca by za prezidenta nikdy nikto nezvolil.“

	 Sal mykla plecom. „No...“

	 Lincoln sa poškrabal na tmavej brade. „Ale mal by som upozorniť všetkých, čo ma budú počúvať, že táto krajina nebude prosperovať, kým nebude jednotná.“ Pozrel sa na Sal. 

	 „To mám povolené povedať, však?“

	 Sal sa otočila na Liama. Potichu sa rozprával s Bobom niekoľko metrov od nich. „Teraz aspoň viete, prečo sa Amerika nesmie rozdeliť.“

	 Pozorovali zavalitého obchodníka s manželkou, ako kráčali po ulici, a niekoľko otrokov, ktorí niesli ich batožinu. Za nimi šiel malý chlapec, bosý a v dotrhanom oblečení – ako posledná súčasť majetku belochov. 

	 Sal sa pri pohľade na Lincolna zdalo, že myslí na to isté. 

	 „Treba napraviť ešte veľa vecí,“ zamrmlal Lincoln, „kým sa naša krajina stane tým, o čom snívali jej zakladatelia.“

	 V tej chvíli sa z konca ulice ozvali varovné výkriky. Po hlavnej ceste sa kotúľalo niekoľko sudov s pivom a whisky, ktorá striekala cez praskliny v dreve až na okoloidúcich. Liam a Bob šikovne odskočili nabok a tesne ich minul nákladný voz, za ktorým cválalo šesť splašených koní. Voz sa rútil po ceste tak rýchlo, až sa napokon prevrátil a zhodil aj zvyšok nákladu. Jedno koleso to nevydržalo a zlomilo sa a vo vzduchu lietali triesky. Poskrúcané kovové rámy kolies sa však naďalej vytrvalo krútili. 

	 „To bol voz, ktorý vás mal zabiť,“ povedal Liam. „No tentoraz ste to prežili,“ potľapkal Lincolna po pleci. 

	 „Pripomínam druhotný cieľ,“ zamrmlal potichu Bob. 

	 Liam prikývol a podal Lincolnovi ruku. „Bolo mi cťou stretnúť sa s budúcim prezidentom, namojveru.“

	 Lincoln mu stisk opätoval. „Spravím, čo bude v mojich silách, pán O’Connor. Hádam to s Božou pomocou zvládnem.“

	 „Vaša krajina bude na vás hrdá,“ usmial sa. „Tým som si istý.“

	 „Druhotný cieľ,“ zopakoval Bob. 

	 „Teraz už musíme ísť. Ešte potrebujeme niečo zistiť.“ 

	 Otočil sa na Sal. „Dávajte si na seba pozor, pán Lincoln.“

	 „Budem, pane.“

	 „Sal...“ ukázal hore ulicou, „... musíme to skontrolovať, hneď teraz.“

	 Sal prikývla. „Dobehnem vás.“

	 Liam s Bobom sa ponáhľali po Powder Street, aby zistili príčinu nehody. 

	 Sal sa pozrela na Lincolna. „Bol to zábavný týždeň, čo poviete?“

	 „Prinajmenšom, madam,“ odvetil Lincoln. 

	 „Viete...“ začala, ale včas sa spamätala. Nemôže mu prezradiť, aký osud ho čaká len pár dní po víťazstve Severu. 

	 „Vlastne nič.“

	 Lincoln zvedavo nadvihol obočie. „Chceli ste mi niečo povedať?“

	 „Len to, že vaša tvár skončí na päťdolárovej bankovke,“ 

	 usmiala sa Sal. „Skvelé, však?“

	 „Päťdolárová bankovka?“ zopakoval prekvapene Lincoln. 

	 „Vy máte bankovku s takou hodnotou?“ pobavene pokrútil hlavou. 

	 Sal sa obzrela za Liamom a Bobom. „Už musím ísť,“ povedala. „A vy tiež.“

	 „Samozrejme.“

	 Chytila ho za ruku a silno mu ju stisla. „Veľa šťastia.“ Ešte raz mu zakývala a utekala za Liamom a Bobom. 

	 Lincoln za nimi hľadel, až kým mu nezmizli z dohľadu. 

	  A čo teraz, pán Lincoln? 

	 Pozrel sa na svoje nohavice zablatené od prasacích výkalov a polorozpadnuté čižmy a rozhodol sa, že nech už je jeho osud akýkoľvek, najprv sa musí poriadne umyť. Vybral sa teda k nábrežiu rieky Mississippi, na hladine ktorej sa trblietalo zapadajúce slnko. 

	 

	 

	89. KAPITOLA

	2001, New York

	 Kapitán McManus prechádzal cez bojové pole a opatrne prekračoval mŕtvych vojakov. V jednej ruke držal bajonet, na špici ktorého mal priviazanú bielu vreckovku na znak mieru, a v druhej ruke niesol lampu, aby ho videli aj muži na konci dlhého zákopu. 

	 Prešiel pozdĺž zákopu obloženého vrecami s pieskom a spevneného drevenými trámami. Očividne ho postavili narýchlo. Keď zastal v tieni obrovskej mostnej konštrukcie, zbadal akúsi budovu, čo pripomínala eskimácke iglu, len s tým rozdielom, že namiesto kociek ľadu bola postavená z polorozpadnutých tehál. 

	 Prečo sa vzbúrenci rozhodli pre posledný odpor na otvorenom priestranstve? Bolo by oveľa rozumnejšie vybrať si obrannú pozíciu niekde medzi ruinami tovární. V takom prípade by jeho muži museli na útok vynaložil oveľa viac námahy. 

	 Nedávalo to zmysel. 

	 Prekročil niekoľko tiel, mnohé patrili britským vojakom. Na chvíľu zastal, lebo medzi mŕtvolami ho upútalo ženské telo. 

	 Pokrútil hlavou. Už ju videl aj predtým cez ďalekohľad. 

	 Tá mladá žena sama ovládala Gatlingov guľomet. Strieľala, až kým sa neprehrial. Potom bojovala holými rukami, až kým sama nepadla v boji. 

	  Dobrý Bože! 

	 Chcel sa jej trochu lepšie prizrieť, ale mal na práci dôležitejšie veci. 

	 „Prichádzam v mieri!“ zakričal. 

	 „Stojte tam, kde ste!“ ozval sa niečí hlas. 

	 McManus prikývol a zapichol bajonet do zeme. Lampu položil vedľa neho. „Dobre teda, som si istý, že viete, prečo som tu. Mohli by sme to celé ukončiť a ísť domov, páni?“

	 Devereau sa otočil na Wainwrighta, ktorý sa krčil na zemi medzi ďalšími dvoma zranenými mužmi a pravú ruku si pritískal k boku. Pomedzi prsty mu presakovala tmavá krv. 

	 Zasiahli ho, keď sa snažil kryť Becky. 

	 „Chcú vedieť podmienky, James.“

	 Wainwright sa unavene usmial. „Povedz mu, že nemáme záujem o zajatcov.“

	 Devereau sa chystal zopakovať jeho slová britskému dôstojníkovi, keď zbadal Maddy, ktorá vykukla z dverí základne. Opatrne prebehla pomedzi zranených až k nemu. Plukovník celý čas sledoval britského dôstojníka cez otvor na streľbu. 

	 „Mali by ste sa vzdať,“ zašepkala mu. „Podarilo sa!“

	 „Váš stroj vrátil Lincolna do správnej doby?“ uisťoval sa Devereau. 

	 „Áno!“

	 „Naozaj nie je potrebné ďalšie krviprelievanie!“ zakričal britský dôstojník. 

	 „A kedy sa zmení realita?“ spýtal sa Devereau. 

	 Maddy pokrútila hlavou. „Dúfam, že čoskoro.“

	 „Máte tam zranených?“ opýtal sa dôstojník. „Uisťujem vás, že sa k vašim vojakom budeme správať ako k vojnovým zajatcom. Máte moje slovo!“

	 „Pre Boha živého, na čo ešte čakáte?“ opýtala sa Maddy. 

	 Wainwright potichu zastonal. „William... mali by sme našich chlapcov pustiť.“

	 „Budete s Konfederátmi zaobchádzať rovnako ako so Severanmi?“ zakričal Devereau. 

	 Chvíľu bolo ticho. „Garantujem vám, že žiadny vojak sa nebude musieť postaviť pred vojenský súd. So všetkými budeme zaobchádzať ako s vojnovými zajatcami!“

	 Devereau sa otočil na Wainwrighta. „Počul si?“

	 „Zdá sa, že pred popravnú čatu pôjdeme len my dvaja.“

	 „To je lepšie, než sme čakali,“ odvetil Devereau. 

	 „Ale nepopravia vás predsa zo dňa na deň...“ ozvala sa Maddy. „Také niečo sa predsa organizuje dlho. Najprv vás musia vypočuť, potom prebehne vojenský súd... Bude to trvať dni... týždne? Nebojte sa, nová realita príde každú chvíľu, prisahám!“

	 Vojaci zmätene počúvali ich rozhovor. 

	 „A čo ak nepríde nikdy?“ mykol plecom Devereau. „Aj taká je možnosť, nie?“

	 Maddy rázne pokrútila hlavou. „To určite nie! Všetko sa zmení!“

	 „Poďme, páni!“ zakričal britský dôstojník. „Tieto podmienky vám ponúkam posledný raz!“

	 „Vzdajte sa!“ prosíkala Maddy. „Už je to v poriadku, veci sa napravia, prisahám!“

	 „Môžem sa vás niečo opýtať, slečna Carterová?“

	 „Čo?“

	 „Ak v tomto boji zomriem, v tej novej realite budem znova žiť?“

	 „Áno, samozrejme!“

	 Plukovníci si mlčky vymenili pohľady. Napokon Devereau zvolal: „Dobre. Bude po vašom. Moji muži idú von. 

	 Vzdávame sa!“

	 

	 

	90. KAPITOLA

	2001, New York

	  Dofrasa! 

	 Maddy sa obzrela k základni. 

	  Potrebujem sa tam dostať! Potrebujem sa dostať dnu! 

	 Brodila sa zablateným zákopom spolu s ostatnými vojakmi a ruky držala nad hlavou, ako im kázali. Britskí vojaci stáli na vreciach s pieskom po oboch stranách a pozerali sa dolu na porazených obrancov. Pohľad mala prilepený na chrbte muža, ktorý kráčal pred ňou. Neodvážila sa pozrieť hore, aby nezachytila pohľad nejakého britského vojaka. 

	  Musím byť vnútri, keď to príde. 

	 Keď napokon časová vlna dorazí a ona bude ešte stále mimo ochranného silového poľa základne, tak takmer určite skončí... pochovaná pod tonami zeminy alebo aspoň sčasti, ak nie celá, ako súčasť tehlovej steny, smetiaku či niečoho naokolo. 

	 Zastala pred porušenou stenou zákopu, po ktorej sa dalo ľahko vyštverať von. Prijala ruku, ktorá ju vytiahla nahor. 

	 Potichu zamrmlala „ďakujem“. 

	 Zdvihla zrak k oblohe, ktorú zaplavili obrovské vzducholode, čo osvetľovali bojisko jasným bielym svetlom. 

	 V diaľke sa ozývalo rytmické vrčanie zhrdzaveného tanku, ktorý bol ešte stále naštartovaný. Tá stará rachotina bola neuveriteľne spoľahlivá. 

	 Bojisko bolo posiate ranenými. Ošetrovatelia mali čo robiť, aby stihli ošetriť najvážnejšie prípady. A občas sa ozval výstrel. Vojnové milosrdenstvo s tými, ktorým už nebolo pomoci. 

	 Uvedomila si, že už dlhšie nevidela Becky. Presnejšie odkedy kontrola okolia našla Liama a ostatných. Koľko času odvtedy prešlo? Desať minút? Polhodina? 

	 „Becky,“ zašepkala sama pre seba. Vždy sa smiala na Liamovej slabosti pre Boba a Becky... a teraz cítila to isté. 

	 „Dobre teda, ak to takto chcete,“ prehovoril kapitán McManus, keď si vypočul oboch amerických dôstojníkov. 

	 „Chceme, kapitán.“

	 McManus im zasalutoval a odstúpil od okraja zákopu, aby mužom doprial trochu súkromia. Samozrejme, že mali pravdu. Ani jeden z nich by sa nevyhol popravisku. Museli z nich urobiť názorný príklad. Takto si aspoň ušetria hrozné hodiny čakania, zúfalstva a hanby, kým ich na svitaní vyvedú na nádvorie. 

	 Otočil sa a zbadal, že spod kovových rolovacích dverí po jeho pravej strane svieti jemné bledomodré svetlo. Podišiel k dverám, čupol si a nakukol dnu. 

	 Zbadal popraskanú betónovú dlážku, na ktorej sa váľali zranení muži. Mnohí z nich už boli mŕtvi. Vzdychol si nad tou hrôzou, ktorú dokáže vojna napáchať na krehkých ľudských telách. Najhoršie boli zranenia spôsobené experimentálmi. Vlastne sa mu celkom uľavilo, že všetkých dvanásť eugenikov z testovacej skupiny zomrelo. Vyzerali nekontrolovateľní. 

	 Pravdepodobne by ich jeho muži museli aj tak zastreliť. 

	 Pohľad mu skĺzol na zvláštny zdroj modrého svetla. Na rad obrazoviek, na ktorých blikali rozmazané obrázky v pestrých farbách. 

	  A čo, dopekla, je toto? 

	 „Takže...“ Devereau si odopol puzdro a vytiahol revolver, 

	 „... myslím, že to šlo hladko.“

	 Wainwright ho sledoval, ako neprítomne hľadí na zbraň. 

	 „Povedz mi, William, naozaj veríš, že niekde existujú aj iné možné svety? Alebo nás to dievča len ťahalo za nos?“

	 „To ti neviem povedať... Videl si len to, čo aj ja. Všetky tie obrázky...“ usmial sa. 

	 Wainwright prikývol. „To by bolo niečo, keby to bola pravda.“

	 „Možno sa my dvaja v tom svete zobudíme!“

	 Wainwright sa s povzdychom načiahol za vlastnou pištoľou. „Kiežby,“ zasmial sa. 

	 „Čo ťa tak pobavilo?“

	 „Pred piatimi rokmi... myslím, že to bol jeden môj ostreľovač... zavolal mi, že ťa má na muške. Pýtal sa ma, či má vystreliť.“

	 „A čo si mu povedal?“

	 „Povedal som nie... očividne.“

	 „Prečo?“

	 „To keby som si pamätal,“ vzdychol si Wainwright. „Neviem.... zdalo sa mi to nefér.“

	 Devereau pokrútil hlavou. „Nefér?“

	 Wainwright zastonal od bolesti. „Vieš, Bill, mám pocit, že naše vysielanie o vzbure bolo prerušené.“ Zhlboka sa nadýchol. „Som si istý, že povstanie by sa rozšírilo. Pochybujem, že len naše dva pluky si želali koniec tejto absurdnej vojny.“

	 „Aj ja.“ Devereau si opatrne zapol gombík na golieri a narovnal si striešku vojenskej čiapky. „Nuž ale... aspoň sme sa pokúsili. Je tak, plukovník Wainwright?“

	 „Určite áno.“

	 

	 

	91. KAPITOLA

	1831, New Orleans

	 Po celej Powder Street sa váľali drevené sudy, z ktorých vytekal alkohol. Najväčšiu radosť z toho mali tuláci, ktorí k nim dychtivo natŕčali prázdne dlane. 

	 Prešli okolo ženy so zlomenou nohou, ktorá kvílila, že potrebuje doktora, okolo prevráteného pekárenského voza, z ktorého sa po ceste vysypali bochníky chleba, i rozdupaných balíkov bobrej kožušiny a jelenej kože, kým sa konečne dostali k bráne liehovaru. 

	 „Voz prišiel odtiaľto,“ povedal Bob. 

	 Robotníci z liehovaru vybehli von a zhromaždili sa okolo stajní. Niektorí z nich sa povracali a nejaká žena začala vrieskať. 

	 „Prepáčte, madam! Čo sa tu stalo?“ opýtala sa Sal. 

	 Žena len zamrmlala čosi o „diablovom diele“ a utekala tak rýchlo, ako ju nohy niesli. 

	 „Toto je kontaminačná udalosť,“ poznamenal Bob. 

	 „Hej. Mali by sme sa na to pozrieť.“

	 Podišli bližšie k stajniam, odkiaľsa ozývalo fučanie a nepokojné erdžanie vyplašených koní, ktoré sa miesilo s ľudskými hlasmi. 

	 „... bosoráctvo!“

	 „... diablovo dielo!“

	 „... to je Božie varovanie, Boží trest!“

	 Predrali sa pomedzi robotníkov, aby na vlastné oči videli, čo bolo príčinou toho, že sa zapriahnuté kone splašili. 

	 Liam zastal a zakryl si ústa dlaňou. „Kriste na nebi!“

	 Sal bola odvážnejšia. Spravila ešte jeden krok vpred a čupla si vedľa... toho. 

	 „Nedotýkajte sa ho!“ zakričal niekto z davu. „Je to démon!“

	 Sal varovanie ignorovala, no keby verila na veci nadpozemské, tak diablovo dielo by bol skvelý opis tej zúboženej bytosti, ktorá ležala na zemi vo vlastnej krvi a vnútornostiach, z ktorých sa ešte parilo. 

	 Vyzeralo to, akoby bitúnok do dvora vyhodil odrezky z celého dňa. Medzi zakrvavenými chrupavkami videla konský zadok, ktorý sa kŕčovito mykal. Potom zbadala niečo, o čom si bola istá, že ju bude do konca života strašiť v snoch – hornú polovicu trupu muža, ktorý bol prepojený s konským telom. Akoby sa Boh rozhodol vyrobiť si kentaura, no v záchvate hnevu to vzdal a nepodarok zhodil na zem. 

	 Rukou sa opatrne dotkla mužovej tváre. 

	 A ten zrazu otvoril oči. 

	 

	 

	92. KAPITOLA

	2001, New York

	 Maddy spolu s ostatnými vojnovými zajatcami sedela štyridsať metrov od zákopu v tvare podkovy. Strážila ich len hŕstka britských vojakov, lebo bolo jasné, že v hlúčiku vojakov Konfederácie a Únie už nezostal žiadny bojový duch. 

	 Pozorovala, ako Briti kontrolujú telá svojich vojakov a hľadajú známky života predtým, než im zvesia z krku štítky a odnesú ich k rieke, kde ich naložia do člnov. 

	 A vtedy medzi telami vojakov zachytila známu tvár. 

	  Becky. 

	 Vyskočila na rovné nohy a rozbehla sa cez bojové pole. 

	 „Hej! Slečna! Sadnite si!“ kričal na ňu britský vojak. 

	 Maddy ho ignorovala a predierala sa k Beckinmu nehybnému telu. Na pravej strane tváre mala zaschnutý potôčik krvi, ktorý sa tiahol od strelnej rany k temenu. 

	 „Becky?“

	 Ošetrovateľ, mladý muž s pehami a odstávajúcimi ušami, sa na ňu súcitne pozrel. „Vy tú ženu poznáte?“

	 Neodpovedala mu. 

	 „Nech už bola ktokoľvek, vyzerá to, že bojovala ako čert.“

	 Jeho hlas k nej doliehal akoby z iného kontinentu. Namiesto toho začudovane hľadela na kvapôčky sĺz na Beckinom ľavom líci. Na sekundu jej napadlo, či podporná jednotka dokáže plakať. A vtom si uvedomila, že sú to jej slzy. 

	 Utrela si oči pod okuliarmi a smrkla. 

	  Plačem kvôli hlúpemu robotovi. Je to len stroj , ty hlupaňa! 

	 „Becky,“ zašepkala. „Becky... je mi to tak ľúto.“

	  A čo? Že som sa neobťažovala spoznávať ťa... ako Liam? 

	 Možno ju to mrzelo. No nebolo lepšie nesprávať sa k nej ako k človeku, ako k priateľke? 

	 „Je mi to ľúto,“ znova zašepkala a pohladila Beckino tmavé obočie, ktoré zdvíhala vždy, keď sa chcela niečo opýtať. 

	 Matne počula, ako ošetřovatel zdržiava strážnika, ktorý po ňu prišiel, aby jej doprial trochu času. 

	 „Becky, mrzí ma, že sme sa nikdy... veď vieš, nikdy sme sa... neporozprávali.“

	 Ako to robili Liam a Sal. Obaja vnímali Becky a Boba ako priateľov, akoby boli skutočné ľudské bytosti. 

	 Prstom prešla po Beckinom studenom líci. Očividne počas boja došlo k príliš veľkému poškodeniu, s ktorým si jej samoliečiaci systém nedokázal poradiť. 

	 Spočiatku boli hlasy okolo nej tlmené, zdalo sa jej, akoby boli vzdialené milióny kilometrov. No teraz boli čoraz výraznejšie, naliehavejšie. 

	 „Dobrý Bože!“

	 „Čo je TOTO?“

	 Maddy sa obzrela a zbadala, ako všetci do jedného ohromene zízajú na nočnú oblohu nad Manhattanom. Stáli na mieste ako primrznutí a hľadeli na horizont, ktorý sa krútil a vlnil v realite nemožných možností. 

	  Časová vlna. 

	 Maddy sa pozrela smerom k základni. Videla ošetrovateľov, ako vychádzajú spod rolovacích dverí, aby sa pozreli, čo je vonku za zmätok. 

	  Bež! Maddy, bež! Musíš byť  vo vnútri ! Musíš byť chránená! 

	 Chystala sa vyskočiť na nohy, keď si uvedomila, že tam Becky nemôže nechať. Stále tu bola dôležitá správa uzamknutá v mozgu podpornej jednotky. Existoval však spôsob, ako ju získať aj so spomienkami, ktoré zároveň zachovajú to, čím Becky bola.

	 Vedela, čo má urobiť... Liam to už spravil pre Boba. 

	  Jej čip. 

	 Poobzerala sa okolo seba a v kôpke mŕtvych tiel zbadala pištoľs nastoknutým bajonetom. Načiahla sa za ním a v panike sa ho nemotorne snažila vysunúť z hlavne. 

	 Keď sa jej to napokon podarilo, odhodila pištoľnabok a pevne zovrela bodák. Pozrela sa na Becky a zhlboka sa nadýchla. 

	  Urob to! 

	 Musela Becky rozrezať lebku a nájsť silikónový plát, ktorý nebol oveľa väčší ako sim karta. 

	 Priložila bodák k Beckinej hlave. 

	  Urob to! Hneď! 

	 Snažila sa, no nedokázala to. 

	  Ak to nedokážeš, tak vezmi celú hlavu! 

	 Presunula ostrie na mäkké miesto pod čeľusťou. 

	  Rež! Rež! REŽ! 

	 „Nemôžem!“ fňukala. Časová vlna sa však neúprosne blížila a v tej chvíli už pretáčala Manhattan ako hlinu na hrnčiarskom kruhu. 

	 Maddy zatvorila oči, zaťala zuby a urobila, čo bolo treba. Potom vyskočila na rovné nohy a rozbehla sa k základni. 

	 Razila si cestu pomedzi vojakov, ktorí stále ohromene zízali na prichádzajúcu vlnu a ju si vôbec nevšímali. Zovšadiaľsa ozývalo zlovestné dunenie, akoby sa chystala rozštiepiť samotná zem. 

	 Keď zoskočila do zákopu, pošmykla sa a spadla na krvou nasiaknutú zem. Rýchlo sa pozviechala a prebehla posledných pár metrov popri britskom dôstojníkovi a niekoľkých ošetrovateľoch s nosidlami, ktorí stáli na mieste ako prikovaní a sotva si ju všímali. 

	 Konečne dobehla k základni. Predná časť vlny reality už prechádzala cez rieku, pohlcovala britské lode a menila ich na vikingské člny, rímske trirémy, španielske galéry... 

	 Prešmykla sa popod rolovacie dvere. Betónová podlaha bola posiata zranenými, ktorí stonali a blúznili od bolesti a načahovali k nej ruky. 

	 Počítačový systém našťastie bežal. Ten krásny starý spoľahlivý tank stále  frčal a zásoboval základňu elektrickou energiou. 

	 „Bob!“ kričala, keď si razila cestu pomedzi ranených. 

	 Zbadala, že na jednom monitore sa objavilo dialógové okno, no bola príliš ďaleko, aby si prečítala odpoveď. 

	 „To som ja, Maddy!“ dychčala. „Aktivuj pole! HNEĎ!“

	 Oprela sa o počítačový stôl. Konečne bola dosť blízko na to, aby si prečítala Bobovu reakciu. 

	 > Informácia: nedostatok energie na ochranu celej základne. 

	 „Tak ho urob len okolo mňa!“

	 Kurzor sa posúval po dialógovom okne. 

	 > Varovanie: v okruhu budú prekážky. 

	 Samozrejme, základňa bola o niekoľko metrov nižšie. 

	 „Vytvor portál vo vzduchu! Skočím doň, keď príde vlna!“

	 Kurzor blikal niekoľko nekonečných sekúnd, až sa nakoniec posunul doprava. 

	 > Potvrdzujem. 

	 Maddy pevne zovrela v náručí Beckinu hlavu a vyliezla na počítačový stôl. „TERAZ, BOB!“

	 Meter nad zemou sa zaligotal portál. Maddy nevedela, či je to dosť vysoko, či sa objaví v nezmenenej základni, alebo sa ocitne zapustená do betónovej dlážky. To by ju nepochybne zabilo. 

	 Napriek tomu skočila do portálu práve vo chvíli, keď základňu pohltila časová vlna. 

	 

	 

	93. KAPITOLA

	23:31, 11. september, 

	Policajný okrsok č. 5, New York

	 „Hej, Bill! Skoro si mi vylial kávu!“

	 Seržant Devereau sa zmätene pozrel na svojho partnera. 

	 „Čo? Prepáč! Musel som si na chvíľu zdriemnuť.“

	 James pokrútil hlavou. „To určite! Mrmlal si tu ako cvok.“

	 „Práve som mal bláznivý sen.“

	 „Hej?“

	 Devereau sa zamyslene oprel v sedadle hliadkového vozidla. Spomienka na sen sa rýchlo strácala, mizla ako smotana vmiešaná do kávy. 

	 „Vojna... alebo niečo také. New York sa zmenil na ruiny a vyzeral ako Stalingrad.“

	 Seržant Wainwright si vzdychol. „Som si istý, že nie si jediný, kto má nočné mory, kamoš.“ Včera ich okrsok prišiel pri páde Dvojičiek o niekoľko schopných mužov. Budú mať šťastie, ak medzi troskami nájdu nejaké pozostatky, inak budú musieť pochovať prázdne rakvy. 

	 Devereau sa poškrabal po oholenej tvári. „Bolo to zvláštne... v tom sne som mal hustú bradu, veril by si tomu?“

	 Wainwright sa pobavene uškrnul. „Musel si vyzerať ako totálny idiot.“

	 Devereau sa pozrel do spätného zrkadla. Áno, asi mal pravdu. 

	 „Asi si na obchôdzky príliš starý, Bill, vážne... keď počas služby zaspávaš.“

	 „Len som bol včera dlho hore, to je všetko.“

	 Wainwright zamyslene prikývol. Pohľad mu spočinul na balíku s novinami pred obchodom. Zajtrajšie noviny. Zajtrajšie titulky. 

	 „Myslím, že nás čaká ešte veľa bezsenných nocí.“

	 Devereau prikývol. Jeho sen už bol preč. Odfúklo ho ako rannú hmlu. Jediné, čo zostalo, bol pocit úzkosti. 

	 „Máš pravdu, partner.“

	 

	 

	94. KAPITOLA

	2001, New York

	 Maddy otvorila oči. Musela zadriemať na stole. Okuliare mala nakrivo na čele a po brade jej tiekla slina. Napravila si okuliare, utrela ústa a sadla si na kancelársku stoličku. 

	 „Kriste,“ zašepkala. 

	 Dosku stola naďalej pokrývala hrubá vrstva prachu, ktorá sa však v jednom bode končila. Veľa prachu... a zrazu žiadny. Za touto hranicou vyzeral stôl ako obvykle. Boli na ňom rozhádzané plechovky od koly, škatule od pizze, zdrapy papiera a perá, obaly zo sladkostí a časopisy. No žiadne úlomky z omietky, ktorá padala zo stropu počas delostreleckého útoku. 

	 Pozrela sa na dlážku. Už nevidela žiadny popraskaný betón ani telá zranených. Základňa vyzerala presne ako pred týždňom. 

	 A napokon jej pohľad padol na Beckinu hlavu. Na tvári mala pokojný výraz a jej vlasy boli stále zlepené od zaschnutej krvi. Čakala ju nepríjemná práca, no ešte sa na to necítila. Ešte nie. Jemne preložila jej hlavu na skrinku vedľa stola a otočila jej bledú tvár od seba, aby sa na ňu nemusela pozerať. 

	 Monitory boli zapnuté a na niekoľkých bežali správy naživo. 

	 „Bob? Si tu?“

	 > Ahoj, Maddy. Moment, prosím... 

	 Počula, ako sa naštartoval hardvér v každom pripojenom počítači. 

	 > Zaznamenávam viacnásobné nepretržité odchýlky na časovej línii. 

	 Áno, samozrejme... Bob rozšíril ochranné pole len okolo nej. Zvyšok základne vrátane počítačového Boba nezažil udalosti posledného týždňa. 

	 > Informácia: aktuálny dátum je osemnásty september. Zdá sa, že sme sedem dní mimo našej časovej bubliny. 

	 „Presne tak,“ prisvedčila Maddy. „Kadečo sa udialo, Bob. Pamätáš si, ako nám Abraham Lincoln utiekol?“

	 > Samozrejme. Podľa mojich záznamov sme poslali Liama a ostatných vyslobodiť Abrahama Lincolna pred dvoma hodinami a šestnástimi minútami. 

	 „To znamená, že musíme zresetovať pole základne a vrátiť 

	 sa do nášho bežného časového umiestnenia. Urob to hneď.“

	 > Potvrdzujem, Maddy. 

	 „Potom otvoríme okno pre Liama a ostatných a privedieme ich späť.“

	 > Nemám pre nich overenú časovú vizitku. Moja posledná vizitka je... 

	 „Už nie sú v Quanticu vo Virgínii. Musíme použiť vizitku, ktorá bola pred ňou. Mal by si ju mať stále uloženú v pamäti.“

	 > New Orleans v roku 1831? To nedáva zmysel. Ako sa tam dostali? 

	 Unavene sa usmiala do webkamery. „To je dlhý príbeh, Bob. Porozprávam ti ho neskôr, dobre?“

	 

	 

	95. KAPITOLA

	1831, New Orleans

	 Muž uprel na Sal oči podliate krvou. 

	 „Božemôj! To si... to si... ty!“ lapal po dychu. Naprázdno otváral a zatváral ústa, z ktorých mu vytekali pramienky krvi. 

	 Sal sa k nemu zohla, chytila ho za ruku a silno ju stisla. 

	 „Budete v poriadku...“

	 Nie, ani zďaleka nebol v poriadku. Samozrejme, že nie. 

	 Pozrela sa na pozostatky dvoch koní a jedného muža. Jeden kôň ešte kopal a druhý už bol mŕtvy. A rovnaký osud čakal aj toho chudáka. 

	 Bob si kľakol vedľa Sal. „Spôsobilo to prekrytie pri presune. Tento muž neprežije...“

	 „Viem!“ zasyčala. 

	 Liamova popolavá tvár prezrádzala, že mu prišlo nevoľno, ale ovládol sa a čupol si k nim. „Už som to raz videl. Je to chyba časového okna!“ Zahľadel sa na umierajúceho muža. 

	 „Možno je to...“ vypúlil oči. „Ježiš! Čo ak je to jazdec časom? Jeden z nás?“

	 „Ppočúvajte ma...“ chrčal muž. Zo všetkých síl sa pokúšal nadýchnuť ústami plnými krvi. 

	 „Snažil... snažil... som sa... vás varovať...“

	 „Varovať? Čo tým chcete povedať?“

	 „P-pandora... to... to som bol ja...“

	  Pandora? 

	 Liam sa prekvapene pozrel na Sal a potom znova na muža. 

	 „To vy ste nám v San Franciscu nechali ten odkaz?“

	 „Á-áno... ja... volám sa... J-joseph...“ pohľad sa mu zasklil a oči vyhasli. 

	 „Čo je Pandora?“ opýtala sa Sal. 

	 Kŕčovito zovrel Salinu ruku. 

	 „Pandora! Čo je to? Prosím!“

	 Znova sa pozrel na Sal. „W-Waldstein... koniec... on vie...“ jeho hlas prešiel do slabého šepotu. 

	 Sal sa k nemu naklonila bližšie, až pocítila na líci jeho slabnúci dych. „Budete v poriadku,“ šepkala. 

	 „ S-Sal... Saleena... “

	 Hľadela naňho, tváre mali len pár centimetrov od seba. 

	 „Vy ma poznáte?“

	 „Ty... ty...“ znova dostal kŕč a silno jej stisol ruku. „Nie si, kto si myslíš...“

	 Odrazu vyvrátil oči dohora, až mu bolo vidno len bielka, a spolu s ďalším kŕčom pustil Salinu ruku. Z nosa i z úst sa mu rinula hustá krv. 

	 „Viem... viem o tom...“ Muž si vzdychol, no tentoraz od úľavy, že jeho bolesť čoskoro pominie. 

	 Sal sotva rozoznala jeho posledné slovo, no prisahala by, že ten umierajúci chudák povedal presne to, čo počula. Bola to správa iba pre ňu samotnú. 

	  ... macíkovi. 

